
Aerul era încărcat cu umiditate. Zăpuşeală. Specific pentru 
această perioadă a anului. Era sezonul musonic, iar când ieşeai 
afară, aveai impresia că păşeai direct într-o saună. Pe la jumătatea 
străzii, bărbatul începu să transpire. Când ajunse la intersecție, 
hainele i se lipiseră de trup. Glockul vârât la spate, lângă coapsa 
dreaptă, era înmuiat în transpirație. 

Arme, bani şi câteva echipamente de înaltă tehnologie. O scenă 
ruptă parcă dintr-un film. Doar că nu era aşa. Era cât se poate de 
real. 

Luând-o la dreapta, el intră într-o piață mare, descoperită. Ai fi 
zis că o maşină-capcană plină cu bidoane de vopsea neon - vizibil 
în lumina UV - tocmai explodase acolo. Totul, până şi păsările 
închise în colivii incredibil de mici, oferea o explozie de culori 
aprinse. Mirosurile se întrepătrundeau - de la mirosurile de 
ghimber şi usturoi până la izurile pestilenţiale ale „uleiului 
reciclat”, dragat din canalele colectoare ale restaurantelor şi din 
separatoarele de grăsimi ale nenumăraților vânzători ambulanți de 
mâncare. 

Peste tot erau căldări ruginite în care se aflau crabi vii, găleți cu 
tipari şi vase puțin adânci cu apă pline de peşti. Bărbații şi femeile 
negociau prețul portocalelor şi al ardeilor roşii, al cărnii de porc şi 
de pui. 

Ken Harmon străbătea piața aşa cum primul izvor născut din 
topirea zăpezii se scurge şerpuind de-a lungul albiei secate a unui 
râu. Cu toate că nu căuta ceva anume, el observa tot — fiecare 
țigară aprinsă, fiecare ziar ridicat, fiecare telefon mobil folosit. 
Urechile lui percepeau sunetele înconjurătoare ca pe o cacofonie, 
iar el le identifica, le analiza şi le sorta neîncetat. 

Îşi controla cu calm şi cu profesionalism mişcările corpului şi 
funcționalitatea simțurilor. Agenţia Centrală de Informaţii nu îl 
trimisese în Hong Kong ca să intre în panică. Ba dimpotrivă, i se 
dăduse această misiune tocmai pentru că nu se panica. Şi cei de la 
Washington o făcuseră deja; odată cu repatrierea trupului lui 

David Cahill. 

Cahill fusese agent neacoperit al Agenţiei, detaşat în Shanghai. 
Un membru cu sânge albastru al elitei, care cunoştea pe cine 
trebuia şi care mergea la toate petrecerile importante. Vedea 
lucrurile în alb şi negru. Nuanţele de gri erau pentru mincinoşii 
profesionişti, ca, de pildă, diplomaţii şi cei care nu aveau curajul 
să spună răului pe nume atunci când îl recunoşteau. Din punctul 
de vedere al lui Cahill, în lume exista mult rău, în special în China. 
Acesta era motivul pentru care învățase limba şi ceruse să fie 
detaşat acolo. 

În calitate de NOC, sau mai exact un agent care acţiona sub 
„acoperire neoficială”, el nu beneficia de imunitatea diplomatică de 
care se bucurau ceilalți agenți CIA care activau în cadrul vreunei 
ambasade sau al vreunui consulat. Cahill fusese spion, un 
adevărat agent „secret”. Şi îşi făcuse foarte bine meseria. Crease o 
rețea de oameni puternică în China, cu legături în Partidul 
Comunist Chinez, în Armata de Eliberare a Poporului, chiar şi în 
Serviciile de Informaţii Chineze. 

Cu ajutorul contactelor pe care le avea, Cahill descoperise ceva, 
ceva cu implicații serioase pentru Statele Unite în ceea ce privea 
securitatea națională. Apoi, într-o seară, în timpul întâlnirii cu 
unul dintre cei mai importanți informatori, Cahill suferise un atac 
de cord şi căzuse secerat în fața ei. 

Informatoarea era un DJ din Shanghai, care îşi spunea Mingxia. 
Petrecerile ei erau unele dintre cele mai tari din China. Vedete, 
droguri, femei frumoase - aveau de toate. Aceste petreceri o 
propulsaseră în cercurile celor bogați şi puternici din China. 

Nu era însă fără pată, tocmai de aceea o recrutase Cahill. După 
moartea lui, Mingxia dispăruse de pe suprafața pământului. Cei de 
la CIA nu reugşiseră să-i dea de urmă. Voiau răspunsuri şi o 
căutaseră prin toate cotloanele. Apoi, două săptămâni mai târziu, 
ea îşi făcuse din nou apariția. 

Asta se întâmplase prin intermediul unui canal de comunicații 
urgente pe care îl stabilise Cahill pentru ea - un mesaj înregistrat 
pe un forum obscur, monitorizat de Langley. De la dispariţia ei, cei 
de la CIA intraseră într-o continuă stare de agitaţie. Puseseră 
chinezii mâna pe ea? Oare Cahill fusese descoperit? Avusese 
femeia vreo legătură cu moartea lui? Era, oare, o capcană? 

Se presupunea că ea deținea informaţii despre un posibil atac 
zdrobitor împotriva Statelor Unite, însă nimeni nu ştia dacă putea 
fi de încredere. Cei de la Agenţie aveau nevoie disperată de 

informații. Prin urmare, apelaseră la Ken Harmon. 

Harmon nu era un rafinat al elitei asemenea lui Cahill. Era 
înalt, mătăhălos şi nu lua parte la petreceri simandicoase. Avea 
obiceiul să bea de unul singur în barurile mizerabile de pe aleile 
lăturalnice din cele mai infernale locuri din lume. Era un om dur, 
fără prea multe obligații şi cu un scop clar. Când cineva, undeva, 
intra în panică, Harmon era cel care îşi făcea apariţia. 

Hotărâse să o întâlnească pe informatoare în Hong Kong. Era 
mult mai bine decât în Shanghai şi mult mai sigur decât în Beijing, 
în special pentru un alb. 

Harmon alesese cafeneaua. O imitație ieftină a cafenelei 
Starbucks!. Era aglomerat, un amestec anglo-chinez. Oamenii 
vorbeau la telefoanele mobile sau îşi lăsau degetele să alunece pe 
tastaturi. În urechi aveau căşti şi ascultau muzică sau urmăreau 
videoclipuri pe monitoare. „Ce s-a întâmplat cu ceaşca de cafea şi 
cu ziarul? La naiba, îşi zise el, ce s-a întâmplat cu ziarele?” 

Existau uşa de la intrare şi cea din spate, ceea ce însemna două 
ieşiri, trei dacă spărgeai cu piciorul geamul din toaleta femeilor, 
care dădea către un puț de aerisire îngust. Toaleta bărbaților era 
ca o cutie. Dacă rămâneai blocat înăuntru, nu aveai pe unde să 
ieşi. Harmon nu intenționa să rămână blocat. 

Împrejurimile erau supravegheate de o rețea întreagă de oameni. 
Îi depistase pe câţiva. Bărbaţi care aveau o condiţie fizică prea 
bună şi o înfăţişare prea îngrijită. Erau „muşchii” Agenţiei, genul 
foştilor agenți speciali. Mânuiau de minune arma şi era bine-venit 
să îi ai în echipa ta dacă lucrurile scăpau de sub control, însă erau 
prea vizibili, iar Harmon nu ceruse nişte dădace. Cerinţa lui însă 
fusese ignorată. 

Mai ceruse, de asemenea, ca femeii să i se cumpere un bilet de 
avion, astfel încât el să poată avea întâlnirea într-o sală de 
aşteptare îngrijită a unei companii de zbor necunoscute din 
Aeroportul Internaţional din Hong Kong. Era un mediu controlat. 
Era mai greu să introduci arme. Era mai uşor să depistezi pericolul 
înainte să se declanşeze. Tehnica operativă 101. Şi această cerință 
fusese ignorată. 

Cei din Langley erau de părere că aeroporturile erau prea 


1 Starbuck Corporation, în general cunoscută drept Starback Calfe, e o 
companie americană globală şi un lanț de cafenele, din Seattle, 
Washington, înființată în 1971 (n. red.). 

controlate şi, prin urmare, chinezilor le-ar fi fost mai uşor să 
încline în favoarea lor. CIA îşi dorea o locaţie publică, ea oferind 
mai multe posibilități de scăpare. Aveau la dispoziție maşini, case 
sigure, schimburi de haine, echipament medical, paşapoarte false, 
chiar şi o barcă de mare viteză. Luaseră în calcul toate 
evenimentele neprevăzute şi făcuseră planuri pentru fiecare dintre 
ele. Atât de îngrijoraţi erau. 

Harmon intră şi scană cafeneaua din priviri. Aveai senzația că 
aerul condiționat era conectat la un tub de oxigen pur şi 
înviorător. Luă un şervețel din hârtie şi începu să-şi şteargă 
creştetul ras, coborând apoi spre ceafa groasă. Comandă o Coca- 
Cola la doză, fără gheață. Învăţase pe pielea lui cum stătea treaba 
cu gheața în țările străine. 

După ce plăti în numerar, el luă doza şi se îndreptă către stația 
de benzină, de unde cumpără câteva produse, apoi găsi o masă. 
Era ceva mai departe de fereastră, însă nu într-atât de departe, 
încât să nu poată supraveghea uşa şi ceea ce se întâmpla afară, în 
stradă. 

Nu avea asupra lui nici un aparat electronic. Nici laptop, nici 
telefon mobil, nici walkie-talkie. Nici act de identitate. În afară de 
pistolul Glock de mare calibru, de câteva reviste şi de cuţit, nu mai 
avea asupra lui nimic care să-l lege de vreun eveniment, vreo 
persoană sau vreun loc. Acesta era modul de operare al 
profesioniştilor. 

Scoase din buzunar o chitanţă şi o împături, dându-i forma pe 
care trebuia să o recunoască Mingxia. O inimă. Ştia să facă şi 
lebede, dar toată lumea ştia să facă lebede. Era primul lucru pe 
care îl învățai. De obicei, făcea inimi atunci când se întâlnea cu 
informatoarele. Era altceva. Unora le plăcea. Altora, nu. Lui nu-i 
păsa. O inimă era doar o inimă. 

După ce termină, o aşeză deasupra unui şervețel alb. Era unică, 
dar discretă, nimic care să atragă atenția din stradă. De fapt, nu o 
observai decât dacă treceai pe lângă masă, în drum spre toaleta 
femeilor -— şi chiar şi atunci, doar dacă o căutai cu privirea. 

După o oră, îşi făcu apariţia şi femeia, care încetini pasul când 
trecu pe lângă masă. Fu aproape imperceptibil, însă era suficient 
cât să-i transmită că ea îl văzuse. 

În timp ce Mingxia se afla la toaletă, Harmon cercetă cu privirea 
cafeneaua şi strada. Bău din cea de-a doua doză de Coca-Cola şi 
frunzări revistele turistice pe care le puteai găsi în toate cafenelele 
şi restaurantele fast-food din Hong Kong. 

Când reveni de la toaletă şi trecu din nou pe lângă masa lui, 
Mingxia observă doar inima. Şerveţelul fusese înlăturat. Totul e în 
regulă. Nu o urmărise nimeni înăuntru. Se putea aşeza în 
siguranță. După ce îşi comandă un ceai la tejghea, ea se aşeză la 
masa de lângă el. 

Era atrăgătoare. Arăta mai bine decât în fotografia pe care Cahill 
o adăugase în dosarul ei. Înțelegea de ce o recrutase. Conform 
informațiilor din dosar, familia ei se afla pe undeva şi avea nevoie 
de bani. Aşa era mereu. Pe Harmon, nu îl interesa acest aspect. Nu 
îi dăduse întâlnire. Se afla acolo ca să o interogheze şi, dacă era 
nevoie, să o scoată afară din China. Era bucuros că ea vorbea 
engleza. 

Mingxia îşi vâri mâna în poşetă şi, scoțând ochelarii pe care i-i 
dăduse Cahill, îi aşeză pe bancheta dintre ei. 

Înainte să plece din Statele Unite, Harmon primise instrucțiuni 
despre cum să-i folosească. Nu era prea încântat, cu toate că erau 
mai buni decât versiunile anterioare pe care Google le crease 
pentru Agenţie. Proiectorul de mărimea unei piese Lego fusese 
înlocuit cu unul de mărimea unei capse. Chiar şi aşa, din punctul 
lui de vedere, ochelarii erau prea de domeniul ştiințifico-fantastic. 

Constituiau totuşi o metodă mai bună de a împărtăşi 
informațiile decât schimbul de serviete pe sub masă sau de plicuri 
care conțineau rapoarte şi fotografii. Ochelarii mai aveau un buton 
de ştergere, care anula toate datele dacă ei ar fi ajuns în mâinile 
cui nu trebuia. 

După ce şi-i puse pe nas, Harmon îşi îndreptă din nou atenţia 
asupra revistei şi se prefăcu că citeşte. 

În timp ce informațiile „curgeau” în interiorul lentilelor, mintea 
lui începu să facă legăturile. 

— Eşti sigură de toate astea? întrebă el. 

— Da, răspunse Mingxia. 

Vor avea nevoie, desigur, de mai multe dovezi decât simplul ei 
cuvânt. Însă dacă informaţiile erau adevărate, Statele Unite urmau 
să aibă probleme. Probleme serioase. 

— Ce este fragmentul acesta în chineză care se tot repetă? 
întrebă el. Xue Long. 

— Este numele de cod al operațiunii. 

— Ce înseamnă? 

— Xue Long este o creatură din mitologia chineză, despre care 
se spune că aduce întunericul, frigul şi moartea. 

— Cum se traduce? 


— În engleză, s-ar traduce „dragonul de zăpadă”. 

CAPITOLUL 1 


WASHINGTON D.C, 
CAMERA PENIRU SITUAȚII DE URGENȚĂ, CASA 
ALBĂ 


Secretarul Apărării îşi drese vocea. 

— Domnule preşedinte, dacă-mi permiteți, aş vrea să sugerez să 
mutăm Flota a 5-a din Mediterană lângă Flota a 7-a din Pacific. 

— Ar trebui să poziționăm mai multe bombardiere în regiune, 
adăugă comandantul Statului Major Reunit. 

Preşedintele privi cu atenție mulțimea de imagini expuse în 
toată încăperea. Se aşteptase să fie pus la încercare în timpul 
mandatului, însă nu atât de repede — şi nu la nivelul acesta. 

După două mandate de guvernator, Paul Porter câştigase 
alegerile deoarece ajunsese la inimile americanilor. Era un bărbat 
amabil, de vreo şaizeci de ani. Înalt, cu faţa arsă de soare, Porter, 
iubitor de natură, se afla în elementul lui ocupând cea mai 
puternică funcție din lume tot aşa cum se simțea în elementul lui 
când mergea la pescuit în Montana. 

Era cunoscut pentru că spunea adevărul, mai ales atunci când 
era greu de spus. Nu adoptase niciodată metoda expeditivă folosită 
de politicieni de a declara oamenilor doar ceea ce voiau ei să audă. 
America nu îşi mai permitea jumătăți de adevăr. 

În timpul campaniei, Porter militase pentru un viitor mai 
strălucit şi mai prosper pentru națiune. Promisese o Americă 
împăcată cu sine şi cu restul lumii. Dar toate acestea, ca orice 
lucru valoros, necesita efort. Fraza „Trebuie să acționăm astăzi 
pentru a ocroti ziua de mâine” devenise marca distinctă a 
discursurilor lui. Îi plăcea să îl parafrazeze pe părintele fondator, 
dr. Joseph Warren şi să le amintească americanilor că libertatea 
generațiilor viitoare depindea de acțiunile lor prezente. Era o 
chemare potrivită la acțiune, care, în lumina a ceea ce învățaseră, 
primise o semnificație mult mai profundă. 

— Mai întâi de toate, răspunse preşedintele, răsfoind cartea de 
referință până când ajunse la pagina dorită, cine este expertul 
nostru care se ocupă de China? 

Toate privirile se îndreptară către analistul-şef al CIA care se 

ocupa de China, o femeie pe care o chema Stephanie Esposito. 

— Eu sunt, domnule preşedinte, răspunse ea, ridicând mâna. 

Era agitată. Nu mai dăduse niciodată raportul unui preşedinte 
până în acel moment. 

— Agent Esposito, nu-i aşa? 

— Da, domnule preşedinte. 

— Am înțeles că ai insistat ca raportul ăsta să includă şi 
informații legate de conceptul chinezesc de război „fără limite”. 

— Este adevărat, domnule. 

— De ce? 

— Deoarece cred că este singura doctrină importantă pe care au 
dezvoltat-o în epoca modernă. Stă la baza acțiunilor lor, în special 
în cazul „Dragonului de zăpadă”. 

Preşedintele fu de acord. 

— Sunteţi amabilă să le explicați şi celor care se află în încăpere 
şi nu sunt familiarizați cu conceptul „război fără limite” ce 
înseamnă? 

— Desigur, domnule preşedinte, răspunse Esposito. China 
consideră Statele Unite inamicul său numărul unu. Ministrul 
Apărării, generalul Chi Quamyou, a declarat că războiul cu Statele 
Unite este inerent şi nu poate fi evitat. În acelaşi timp, China a 
înțeles că nu poate învinge Statele Unite pe un câmp de luptă 
tradițional. Suntem prea avansați din punct de vedere tehnologic. 
Însă, din cuvintele şefului Armatei de Eliberare a Poporului, 
generalul Fu Haotian, „buturuga mică va răsturna carul mare.” 
Acest lucru se poate întâmpla doar dacă ignori regulamentul. 
Exact asta au făcut doi colonei extrem de periculoşi ai Armatei de 
Eliberare, în 1990. Renunțând la ideea tradițională despre război, 
coloneii Qiao Liang şi Wang Xiangsui au dat naştere unui concept 
complet nou atât despre război, cât şi despre China însăşi. 

— Cum aşa? 

— În doctrina referitoare la un război fără limite, Liang şi 
Xiangsui respingeau ideea potrivit căreia China trebuia să lupte 
împotriva Statelor Unite pe un câmp de bătălie tradițional. De ce 
să foloseşti o tactică de luptă cu care ştii că vei pierde? Coloneii au 
propus, în schimb, ca țara Marelui Zid să se implice doar în luptele 
pe care ştia că le va câştiga. Filosofia lor are la bază atacuri 
nemiloase şi neconvenţionale. De fapt, colonelul Liang ar fi spus că 
prima regulă a războiului fără limite este aceea că nu există reguli. 
Se acceptă orice. Bombe în cinematografe, căderea rețelei electrice 
a Americii, întreruperea internetului, otrăvirea proviziilor de 

mâncare şi de apă, bombe-capcană, atacuri chimice sau biologice 
nimic nu depăşeşte limitele în noua lor filosofie. Asta îi oferă 
Chinei un avantaj. Nu îi vom putea anticipa mişcările. Nu va exista 
o mobilizare în masă a trupelor sau ceva asemănător. De fapt, 
războiul fără limite conferă un caracter aproape inutil avioanelor, 
soldaților şi tancurilor în sensul lui tradițional. 

— Dar cineva tot trebuie să conducă atacurile! exclamă şeful de 
Cabinet al preşedintelui. 

Esposito încuviință din cap. 

— Corect. Dacă APE are milioane de hackeri care pot ascunde 
originea atacurilor sale cibernetice, atacurile fizice asupra Statelor 
Unite sunt diferite. Tocmai de aceea, Liang şi Xiangsui militau 
pentru sponsorizarea, echiparea şi detaşarea unor terțe părți ori de 
câte ori acest lucru era posibil. Îi alegeau pe teroriștii musulmani, 
pentru că reprezentau un agent excelent. 

Cei adunați în jurul mesei se uitară unii la ceilalți. 

— Trebuie să înțelegeți că cel mai important lucru pentru China 
este să nu fie legată de nici un atac. O terță parte, care nici nu ar 
şti, probabil, că face jocul Chinei, îi oferă acesteia dezmințire 
plauzibilă. Lumea va avea personajul negativ perfect, iar China va 
putea evita repercusiunile internaționale. Pentru ca aliații noştri să 
intervină, ar trebui să existe o dovadă solidă că în spatele unui 
atac împotriva Statelor Unite s-ar afla China. 

— Şi chiar şi-atunci, adăugă vicepreşedintele, unii dintre aliații 
noştri nu vor avea curajul. Asta ar însemna începutul celui de-al 
Treilea Război Mondial. 

— Pe asta se bazează şi China, conchise Esposito. 

Secretarul Apărării clătină din cap. 

— Tot nu-mi vine să cred că, de fapt, China ar risca totul ca să 
ne atace. Care-ar fi motivul? 

Esposito se uită la preşedinte, care o încurajă să continue dând 
din cap. 

— Chinezii sunt extrem de precauți şi de pragmatici, zise ea. 
Ştiu să anticipeze evenimentele. Domnule secretar, sunt pe 
moarte. Aerul lor este poluat. Apa lor este poluată. Şi-au tăiat 
pădurile şi şi-au extras toate resursele minerale. Mai puțin de 5 
din suprafața Chinei este arabilă şi potrivită pentru agricultură. 
Investiţiile pe care le-au făcut în Africa de Nord au fost un eşec 
total. De fapt, au suferit pierderi substanţiale. Minele de acolo nu 
au produs nici măcar o părticică din ce îşi propuseseră ei. Şi, în tot 
acest timp, populaţia Chinei a continuat să crească, în vreme ce 


13 


economia ei a continuat să scadă. În China există în fiecare zi 
revolte şi frământări sociale despre care nu se vorbeşte niciodată 
pe posturile de ştiri internaționale. În oraşe nu există suficiente 
locuri de muncă, iar țăranii care se întorc la țară mor de foame. Au 
început să se răspândească zvonuri cum că, în anumite regiuni, 
oamenii disperaţi, care nu se supun legilor, recurg la ocultism şi 
chiar la canibalism. Pe măsură ce condiţiile de trai se deteriorează, 
China, la fel ca şi Coreea de Nord, s-a transformat într-un focar al 
unor noi boli, rezistente la medicamente, care amenință întreaga 
lume. Ei ascund cu asiduitate acest lucru de OMS: şi de alte 
organizații internaționale pentru sănătate. Chinezii ştiu că nu văd 
lumina de la capătul tunelului, ci un tren care se îndreaptă cu 
viteză către ei. 

— Prin urmare, soluţia lor este să ne fure resursele? 

— Întocmai. Chinezii nu o consideră un furt, ci o percep ca pe o 
luptă pentru supraviețuire. Orice asigură supraviețuirea Chinei nu 
numai că este acceptat, dar este şi imperativ. 

— Chiar dacă asta înseamnă începutul unui război? 

Esposito încuviință din cap, iar preşedintele îi mulțumi. Se 
întoarse apoi către directorul Agenţiei Naţionale de Informații. 

— În baza acestor informaţii, să discutăm despre ce a aflat CIA 
în Hong Kong. 

— Mulţumesc, domnule preşedinte, zise directorul Agenţiei 
Naţionale de Informaţii, întorcându-se către ceilalți membri ai 
Consiliului Naţional de Securitate. După cum vi s-a adus la 
cunoştinţă, informatoarea CIA, care are legături cu membri sus- 
puşi ai Armatei de Eliberare a Poporului şi ai Ministerului 
Securităţii Statului din China, a aflat despre un potențial atac 
asupra Statelor Unite, care poartă numele de cod „Dragonul de 
zăpadă”. Cu toate că informatoarea nu a putut să precizeze data 
sau metodologia, se crede că atacul este iminent. Chinezii au 
preconizat o rată a mortalității de 90 într-un an, ceea ce ne face să 
credem că avem de-a face cu un atac nuclear sau biologic. 

— Rachete? întrebă procurorul general. 

Directorul Agenţiei Naţionale de Informații clătină din cap. 

— Nu credem. Conform informaţiilor secrete obținute de CIA, 
chinezii au apelat la un intermediar, Ismail Kashgari din regiunea 
uigură, care să îl abordeze pe un mediator Al Qaeda din Pakistan, 

pe care îl cheamă Ahmad Yaqub. Convingerea noastră este că 
Yaqub a fost angajat să găsească oameni pentru operațiune. 

— Regiunea sigură se află la granița cu Afganistanul, nu-i aşa? 
întrebă secretarul Departamentului de Apărare. Nu putem ajunge 
la individul acesta, Kashgari? 

— A murit, răspunse directorul Agenţiei Naţionale de Informații. 
Credem că a fost omorât de chinezi, ca să-şi ascundă implicarea. 

— Şi Ahmad Yaqub? Putem pune mâna pe el? 

— Da, răspunse preşedintele. Deţinem informaţii relevante în 
legătură cu locația lui Yaqub. Chiar acum se pun la punct detaliile 
misiunii. 

— Mai avem şi alte piste în afară de acest Ahmad Yaqub? 
întrebă procurorul general. 

— Nu, răspunse directorul AIN. Conform spuselor informatoarei 
CIA, China antrenează un detaşament special al APE în Coreea de 
Nord. 

— De ce este atât de special? întrebă directorul Siguranţei 
Naţionale. 

— Avem motive să credem că este un detaşament al forțelor de 
uscat care se antrenează ca să intervină după atac. După cum 
puteți vedea şi pe ecrane, regiunea unde se presupune că se 
antrenează a fost camuflată. Nu se poate vedea ce pun la cale. 
Dacă am putea să aruncăm o privire, credem că am reuşi să aflăm 
în ce constă atacul. 

— Cum estimaţi că veți reuşi să faceţi asta? 

— Vom infiltra o trupă SEAL de recunoaştere şi supraveghere, 
alcătuită din patru oameni, răspunse secretarul Apărării. 

Procurorul general înmărmuri. 

— În Coreea de Nord? 

El dădu din cap. 

Procurorul general îşi îndreptă atenția către secretarul de Stat 
şi-l întrebă: 

— Care este poziția dumneavoastră? 

Secretarul de Stat îşi luă un scurt răgaz să se gândească înainte 
să răspundă: 

— Sunt de acord cu domnul preşedinte, însă ceva mă preocupă. 

— Ce anume? 

— Am reuşit să confirmăm unele informaţii pe care le-a obţinut 
CIA-ul, însă este vorba totuşi de o singură sursă. Asta-i periculos. 
Din punct de vedere oficial, nu ştim dacă este mâna Republicii 
Populare Chineze. Ar putea fi un şiretlic al serviciilor lor secrete, al 

armatei sau chiar al Partidului Comunist Chinez. Pur şi simplu, 
nu ştim. 

— Tocmai de aceea operațiunea din Coreea de Nord şi cea de 
capturare a lui Ahmad Yaqub sunt necesare, afirmă comandantul 
Statului Major Reunit. Dacă facilitează lucrurile, le putem 
considera ca fiind misiuni de constatare. 

— Cu arme şi operațiuni speciale. 

— Nu vorbim de o excursie la Disneyland, domnule secretar. 

Secretarul de Stat inspiră adânc, îşi umflă obrajii, apoi expiră 
încet, iritat. 

— Eu mă ocup cu diplomația şi aş prefera căile diplomatice, dar 
domnul preşedinte are dreptate. Nu trebuie să-i lăsăm pe chinezi 
să afle că îi bănuim. 

Toate privirile se îndreptară către Porter. Indiferent cât de mari 
erau riscurile, cea mai mare primejdie era de a nu face nimic. 
Ambele operațiuni trebuiau să continue. Nu exista o altă variantă 
pe care să o adopte un lider responsabil. 

Încuviințând către directorul Agenţiei Naţionale de Informații şi 
către secretarul Apărării, el spuse: 

— Le dau undă verde. 

Bărbaţii puseră imediat mâna pe telefoanele lor securizate. 

— Demarăm „Blackbird”, spuse directorul Agenţiei Naţionale de 
Informaţii la telefon. 

Câteva clipe mai târziu, secretarul Apărării vorbi la telefonul lui. 

— Alegem Operaţiunea „Gold Dust”, confirmă el. 

„Blackbird” şi „Gold Dust” erau numele de cod alese aleatoriu de 
către CIA şi DoD3 pentru două misiuni care ar fi putut salva 
America de la un atac dezastruos sau de la un război devastator, 
total. 

După ce discutaseră ce efective militare puteau fi repoziționate 
fără a-şi divulga intenţiile chinezilor, şedinţa luă sfârşit. 

În timp ce membrii grupului de securitate națională ieşeau pe 
rând din încăpere, preşedintele îi ceru secretarului Trezoreriei să 
rămână. Mai exista o informaţie secretă pe care o obținuse CIA-ul, 
dar care nu fusese inclusă în raport. 

Odată rămaşi singuri, preşedintele spuse: 

— Dennis, vreau să faci ceva pentru mine, însă trebuie să fii cât 
mai discret. 


3 Departamentul Apărării al Statelor Unite (n. red.). 

CAPITOLUL 2 


COASTA OOREFI DE NORD 


Patru bărbaţi în costume de scafandru ieşiră uşor la suprafața 
apei agitate şi învolburate şi cercetară din priviri țărmul stâncos. 
Nord-coreenii erau paranoici când venea vorba de invazii. Făceau 
mari eforturi să se apere, greblându-şi până şi plajele, ca să vadă 
urmele de paşi. 

O săritură de la înălțime cu paraşuta ieşise din calcul. Nici un 
avion nu i-ar fi putut duce suficient de aproape de spațiul aerian al 
Coreei de Nord. Trebuiau să se infiltreze pe calea apei. 

Folosiseră un minisubmarin ASDS. Spre deosebire de 
submarinele SDV deschise, care expuneau trupele SEAL la valurile 
reci şi tăioase ale mării, minisubmarinul ASDS era complet închis, 
confortabil şi etanş. După ce unul dintre primele prototipuri luase 
foc din cauza unei defecţiuni a bateriei, au început să circule 
zvonuri că cei de la SEAL anulaseră programul. În realitate, fusese 
doar amânat până când un student de la MIT+ descoperise o 
modalitate complet nouă de a manipula bateriile. Din acel 
moment, programul luă amploare. 

Minisubmarinul putea fi lansat de pe orice submarin clasa 
Virginia şi avea o rază de 241 de kilometri. Pentru infiltrarea în 
Coreea de Nord, submarinul ASDS fusese lansat de pe USS Texas. 
După ce echipa formată din cei patru membri ieşise din 
minisubmarin prin bazinul interior, acesta se întorsese la Texas ca 
să navigheze pe apele Mării Japoniei în următoarele şaptezeci şi 
două de ore, până când urma să revină ca să recupereze echipa. 

Ceea ce ar fi trebuit să fie o echipă SEAL DEVGRU de 
recunoaştere şi supraveghere, formată din patru persoane, sfârşi 
prin a fi formată din trei soldați SEAL şi un agent de la Divizia de 
Operaţiuni Speciale din cadrul CIA. Membrul SEAL care conducea 
misiunea nu fusese prea încântat de această înlocuire. 
Locotenentul James „Jimi” Fordyce din Lancaster, Pennsylvania, în 
vârstă de treizeci şi doi de ani, era de părere că înlocuirea unuia 


4 Massachusetts Institute of Technology Institutul de Tehnologie din 

dintre lunetiştii lui cu un spion, fie el şi unul cu contacte locale şi 
competențe lingvistice, nu era nici o idee prea bună, nici necesară 
pentru reuşita misiunii. Pentagonul, Casa Albă, Agenţia Centrală 
de Informaţii şi Divizia de Operaţiuni Speciale se puseseră de 
acord în legătură cu acest aspect, iar Fordyce fusese nevoit să 
accepte. 

Ceilalți membri SEAL ai echipei erau: subofițerul de clasa I, 
Lester Johnson din Freeport, Mâine, în vârstă de douăzeci şi opt de 
ani şi subofițerul de clasa a II-a, Eric „Tuck” Tucker, din Bend, 
Oregon, în vârstă de douăzeci şi cinci de ani. 

Cel care întregea echipa era agentul CIA, Billy Tang, din 
Columbus, Ohio, în vârstă de treizeci de ani. 

Billy nu numai că ştia limba, ci cunoştea Coreea de Nord mai 
bine decât oricine altcineva din Statele Unite. În ultimii şase ani, 
reuşise să se infiltreze de unsprezece ori în Republica Populară 
Democrată Coreeană. Fie că apreciau acest lucru sau nu, colegii 
lui de echipă se puteau confrunta în RPDC cu o serie de probleme 
care nu aveau cum să fie rezolvate cu un foc de armă. 

Deoarece nord-coreenii reuşeau să intercepteze transmisii emise 
în afara țării, aceasta urma să fie o operaţiune fără comunicare. 
Oamenii puteau lua legătura între ei prin intermediul 
emițătoarelor lor codificate, dar, chiar şi în această situație, 
primiseră instrucțiuni să facă asta cât mai rar cu putință. Dacă 
erau descoperiți sau prinşi, nu avea să existe nici o misiune de 
salvare. Statele Unite vor nega faptul că îi cunosc pe aceşti oameni 
şi motivul pentru care se află acolo. De aceea se alăturase Billy 
echipei. Dacă lucrurile degenerau, el reprezenta polița lor de 
asigurare. 

De îndată ce Jimi Fordyce primise undă verde, bărbații 
începuseră să înoate şi minisubmarinul se întorsese la Texas. 
Minisubmarinul ASDS putea rămâne sub apă zile la rând, fără a 
realimenta, însă, cu cât pleca mai devreme, cu atât era mai bine. 
Deşi se aflau pe acel țărm izolat şi stâncos al Coreei de Nord, 
şalupa unei patrule de coastă trecuse chiar deasupra lor. Deoarece 
ascunseseră minisubmarinul într-o depresiune de pe fundul mării, 
scăpaseră ca prin urechile acului să fie detectați. Dacă l-ar fi lăsat 
la vedere, ar fi însemnat să atragă şi mai multe probleme, care nu 
aveau, oricum, să lipsească. 

Misiunea respectivă nu avea să fie uşoară, dar tocmai de aceea 
Operaţiunea „Gold Dust” fusese plănuită pentru SEAL. Indiferent 
ce urma să se întâmple, aceştia o vor scoate la liman. Şi, într- 

adevăr, se întâmplă ceva. Chiar şi într-un domeniu atât de precis, 
cu oameni atât de bine pregătiți, domnul Murphy, personajul 
eponim al Legilor lui Murphy, găsea o modalitate de a-şi face 
apariția în cele mai nepotrivite momente. Echipele SEAL se 
confruntaseră cu ele în timp ce îl căutaseră pe Osama bin Laden, 
precum şi cu ocazia multor altor operațiuni. Uneori, lucrurile 
scăpau de sub control. SEAL reuşea să se adapteze şi să 
depăşească astfel de situaţii. În cultura celor de la SEAL, eşecul nu 
era niciodată o opţiune. 

Era greu să înoate la suprafața apei din cauza unui curent 
puternic care îi îndepărta de țintă. După ce reuşiră să ajungă la 
țărm şi să îşi scoată şi echipamentul, ei se odihniră preț de câteva 
minute. Trebuia să-şi recupereze forțele. Deasupra lor domnea o 
stâncă înaltă cât o clădire de birouri cu optsprezece etaje. 

Ca şi când şi-ar fi citit gândurile, cei trei soldați SEAL se 
ridicară îngrijoraţi şi începură să-şi pregătească echipamentul de 
cățărare. 

Billy Tang colaborase cu SEAL şi cu alte ocazii. Erau bărbați 
inteligenţi şi căliți. Întruchipau o rezistență pe care rar o mai 
întâlneai în zilele noastre. Indiferent cât de mult degenerau 
lucrurile - indiferent cât de frig, de disperată, de periculoasă sau 
de fatală era situaţia — ei îşi continuau misiunea. 

Tang îi admira pentru asta, dar, în acelaşi timp, avea 
presimțirea că vor fi nevoiți să-şi depăşească limitele şi că vor 
trebui să-şi păstreze şi ultima fărâmă de rezistență mentală şi 
fizică până la sfârşitul acelei misiuni. Scopul pentru care veniseră 
în RPDC era aproape, dacă nu în întregime, imposibil de atins. 

CAPITOLUL 3 


KARACHI, PAKISTAN 


Scot Harvath îşi surprinse chipul când se uită în oglinda 
retrovizoare laterală a camionetei. Purta costumul tradițional 
shalwar kameez - pantaloni largi, ca de pijama şi o tunică lungă, 
din bumbac. Avea pielea bronzată, deoarece îşi petrecuse vara în 
aer liber. Avea ochi albaştri şi pătrunzători, păr şaten-deschis, 
tuns scurt şi o condiţie fizică mai bună decât cei mai mulți bărbaţi 
care aveau jumătate din vârsta lui. Avea nevoie să facă un duş şi 
să se bărbierească, însă, pentru un fost Navy SEAL de patruzeci de 
ani, arăta destul de bine. 

Lângă el, la volanul SUV-ului Toyota alb, se afla Chase Palmer, 
în vârstă de douăzeci şi opt de ani. Cu opt ani în urmă, el fusese 
cel mai tânăr soldat admis vreodată în Delta Force, sau „Unitatea”, 
cum îi spuneau membrii acesteia. Avea părul mai deschis la 
culoare decât Harvath, însă înfăţişarea lor era atât de 
asemănătoare, încât ar fi putut fi considerați frați. 

Pe bancheta din spate, legănând un pistol-mitralieră HK MP7 
sub burkas5 ei, şedea Sloane Ashby, în vârstă de douăzeci şi cinci 
de ani. În scurta ei carieră militară, ea avea la activ mai multe ţinte 
eliminate decât celelalte femei-soldat şi decât majoritatea 
bărbaților. Deoarece avea pomeţi înalți, ochi cenuşiu-închis şi păr 
blond, ea aducea mai mult cu un model dintr-o revistă decât cu un 
agent care „dărâmă uşile cu piciorul şi îi împuşcă în față pe băieții 
răi”. 

Harvath îşi mută din nou privirea la farurile din spate ale 
maşinilor din față. Noaptea era plină de viață, electrizantă. 
Motocicletele făceau slalom prin trafic. Camioanele împânzeau 
străzile. Prin perdeaua gazelor de eşapament, el simțea mirosul 
oceanului. Se apropiau. Pornindu-şi stația, el spuse: 

— Fiţi toți cu ochii în patru! 

Cu cele peste douăzeci şi trei de milioane de locuitori, Karachi 
era al treilea cel mai mare oraş din lume şi cel mai populat oraş 


5 Haină purtată de femei în unele tradiții islamice pentru a-şi acoperi 
trupul în locurile publice (n. red.). 

din Pakistan. Era un loc unde te puteai ascunde cu uşurinţă. 
„Însă, ca să rămâi ascuns, se gândi Harvath, trebuie să fii 
disciplinat.” Asta însemna să nu iei cina la restaurantul tău 
preferat doar pentru că era ultima ta noapte în oraş. Dar Ahmad 
Yaqub tocmai acest lucru îşi pusese în plan. 

Se discutase îndelung în legătură cu locul unde să-l înşface pe 
Yaqub. Să o facă în Karachi, cât timp acesta se afla sub protecția 
ÎŞI Serviciile de Informaţii pakistaneze - sau să aştepte până când 
el se întorcea la ascunzătoarea lui din Waziristan? 

Secretarul de Stat voia să aştepte. Intenționa să plătească o 
facțiune rivală din regiunea rebelă, care se afla la granița dintre 
Pakistan şi Afganistan, ca să pună mâna pe el, astfel încât 
americanii să nu pară implicați. Dacă loveai o coloană de maşini 
ISI în Karachi, era ca şi când o căutai cu lumânarea. Rău de tot. 
Timpul însă trecea repede. 

Yaqub era un saudit cu legături Al Qaeda, care plecase în 
Afganistan pentru jihad şi intrase, prin căsătorie, într-un clan 
influent din Waziristan. Din fortăreața lui din munţi, participa la 
finanțarea şi la coordonarea acțiunilor teroriste împotriva 
politicienilor corupți pakistanezi şi afgani, precum şi împotriva 
tuturor celor care erau considerați duşmani ai islamului şi ai 
talibanilor. 

Cea mai mare lovitură a lui fusese asasinarea prim-ministrului 
Benazir Bhutto în Rawalpindi. Aceasta fusese marioneta 
americanilor care ar fi trebuit să câştige alegerile şi să devină 
preşedintele Pakistanului. Nu ascunsese nici direcția în care avea 
de gând să îndrepte țara, nici intenția sa de a-i zdrobi pe talibani. 

Yaqub ştia că moartea ei va fi investigată, prin urmare, lăsase 
atâtea indicii în urma lui, cât să zăpăcească pe toată lumea. Unii 
credeau că o facțiune politică rivală ordonase moartea ei. Alții 
dădeau vina pe talibani. Unii jurau că fusese mâna ISI, a căror 
putere continuă depindea de haosul care domnea în întreaga 
regiune. Nici un indiciu însă nu ducea la Ahmad Yaqub. Sau cel 
puțin asta crezuse el. 

Oricum, oamenii din Waziristan vorbeau, mai ales când la mijloc 
se aflau bani. Talibanii se plângeau deseori că banii erau cea mai 
puternică armă cu care luptau americanii. Banii îi speriau mai tare 
decât dronele care ucideau fără nici un avertisment. Dolarii 
americani erau ca şi vântul tăios iarna. Indiferent cât este de bine 
construită casa ta, vântul găseşte mereu o modalitate să se 
strecoare înăuntru. Tocmai „izbucnise” o rafală puternică de dolari 

americani. 

Arestarea lui Ahmad Yaqub devenise prioritatea numărul unu 
pentru Statele Unite. Mutaseră munţii din loc ca să adune cât mai 
multe informații despre el în cât mai scurt timp posibil. Cele mai 
bune informaţii despre Yaqub veniseră de la o agenţie privată de 
contraspionaj, condusă de un fost şef al serviciilor de spionaj CIA, 
Reed Carlton. 

Ca parte integrantă a contractelor referitoare la protecţia forțelor 
pe care Carlton Group le încheiase cu Departamentul Apărării, 
reuşiseră să dea naştere la o rețea de agenți operativi 
nemaiîntâlnită pe întreg teritoriul Afganistanului şi al 
Pakistanului. Nimeni nu se pricepea mai bine decât ei să adune 
date operative din regiune; nici măcar CIA. 

În decurs de douăzeci şi patru de ore de când primiseră această 
sarcină, Carlton Group apelase la rețeaua sa şi întocmise un dosar 
impresionant despre Yaqub. Ştiau exact unde se afla, cât timp îi va 
lua să îşi rezolve treburile la bancă şi să-şi încheie afacerile în 
Karachi şi unde îşi va petrece ultima seară. Şi expertiza celor de la 
Carlton Group nu se oprea aici. 

Pe lângă faptul că îi angajase pe cei mai buni din lumea 
spionajului, Carlton îi recrutase, de asemenea şi pe cei mai 
pricepuți din comunitatea Operațiunilor Speciale. Una dintre cele 
mai mari realizări ale sale fusese aceea de a-l angaja pe Scot 
Harvath. 

Harvath servise în Trupele SEAL 2 şi 6, în cadrul Diviziei de 
Securitate Prezidențială a Serviciilor Secrete şi în timpul 
mandatului preşedintelui anterior, care îl folosise cu succes ca să 
vâneze şi să lichideze în secret teroriştii. Harvath şi preşedintele 
făcuseră o înţelegere simplă - dacă teroriştii refuzau să respecte 
regulile, atunci şi Harvath avea voie să le încalce. 

Carlton văzuse în Harvath un izvor nesecat de talent în stare 
pură. Atunci când îl angajase, nu numai că îi „şlefuise” priceperea 
excepțională de a combate terorismul, ci îl şi învățase tot ceea ce 
ştia despre tehnicile şi lumea spionajului. 

După ce terminase, Harvath devenise mai mult decât un 
vânător şi un asasin priceput. Se transformase într-un prădător de 
top — o creatură care se afla în vârful lanțului trofic, temut de toți 
ceilalți. 

Mai exista un avantaj pe care îl deținea Harvath în noua 
misiune - dezmințirea plauzibilă. Carlton Group era o organizație 
privată. Dacă Operaţiunea „Blackbird” eşua, nu exista nici un 

indiciu care să ducă la Casa Albă. 

Pentru a proteja şi mai mult Statele Unite, Harvath sugerase 
folosirea luptătorilor kurzi peshmerga în loc de agenții americani 
pentru lovitură. Soldaţii peshmerga fuseseră antrenați de către 
Forțele Speciale ale Statelor Unite, erau duri şi puteai avea 
încredere în ei indiferent cât de grav degenerau lucrurile. 

Luptătorilor peshmerga urmau să li se alăture câțiva pakistanezi 
de încredere din rețeaua organizației Carlton Group, care mai 
participaseră în trecut la operațiuni delicate, în țară. Harvath şi 
oamenii lui nu aveau să se implice decât dacă era absolut necesar. 
Atât putea el să ofere. Statele Unite trebuiau să acționeze în ceea 
ce-l privea pe Yaqub. Timpul se scurgea repede. Trebuia să se 
întâmple atunci şi în Karachi. Secretarul de Stat fusese de acord, 
dar fără tragere de inimă. 

Odată ce primiseră undă verde, Harvath şi cu Carlton 
începuseră să plănuiască operațiunea. Trebuiau să parcurgă toate 
detaliile — arme, logistică, împrejurări neprevăzute şi comandanți. 
Ideea era să îl intercepteze pe Yaqub pe drum. Atunci era 
momentul în care era cel mai vulnerabil. Harvath ştia exact pe cine 
voia cu el în acea misiune. 

Chase Palmer era isteț, agresiv şi foarte talentat. La vârsta de 
douăzeci şi opt de ani, avusese parte de mai multă acțiune decât 
vor avea parte mulți agenţi ai unităţii şi era deja în căutare de noi 
aventuri. Deoarece mai lucrase cu el într-o misiune anterioară, 
Harvath era foarte impresionat şi ştia că va fi perfect pentru 
Carlton Group. Doar de atât fusese nevoie. 

Cu Chase la bord, îi mai trebuia un singur agent. 

Deoarece talibanii şi Al Qaeda puseseră un preț pe capul ei din 
cauza asasinatelor pe care le săvârşise în Afganistan, conducerea 
armatei o scosese pe Sloane Ashby din luptă. Fusese repartizată la 
baza unității din Fort Bragg, unde devenise antrenoarea 
detaşamentului feminin al Delta, cunoscut ca „Proiectul Atena”. 
Era prea tânără să fie înlăturată şi să rateze totul. Când Carlton o 
întâlnise şi îi ceruse să se implice, ea profitase de ocazie. 

Observând intersecția de care se apropiau, Sloane zise: 

— Urmează Khayban-e-Jami. 

Străbătuseră de multe ori cu maşina rutele dintre casa 
securizată a lui Yaqub şi restaurantul lui preferat. Membrii echipei 
cunoşteau fiecare intersecție şi stabiliseră nenumărate locuri de 
unde puteau să îl înşface. Când aveau s-o facă, luptătorii 
peshmerga trebuiau să acţioneze repede. Ideea era să îi imobilizeze 

gărzile de corp cât mai repede cu putinţă. 

Destinația lui Yaqub era Bar-B-Q Tonight, un restaurant faimos. 
Era aproape de Clubul de Iahting din Karachi şi, ca o ironie, peste 
drum de Parcul Memorial „Benazir Bhutto”. Nimeni nu ştia dacă 
nu cumva aceasta era o altă idee bolnavă a lui Yaqub. 

— Cincisprezece metri până la intersecție, anunţă Sloane. 

— La naiba! înjură Chase când maşina din fața lor începu brusc 
să încetinească. Îi vom pierde. Se schimbă lumina semaforului. 

Cele două maşini care formau convoiul lui Yaqub pătrunseseră 
deja în intersecție, cu maşina luptătorilor peshmerga pe urmele 
lor. 

— Încearcă să rămâi aproape de ei, răspunse Harvath. 

Chase apăsă cu putere pe claxon. 

— Haide, puiuț. Fii bărbat! Mişcă-te odată! 

— Las-o mai moale cu claxonul. 

— Individul acesta este singurul idiot din Karachi care nu trece 
pe culoarea galbenă. 

— Totul va fi în regulă, zise Harvath. Să nu atragem atenţia 
asupra noastră. 

Chase încercă să-l depăşească, dar nu era suficient loc. 

— Nu-i a bună, spuse Sloane de pe bancheta din spate. 

— Păstraţi-vă calmul! le ordonă Harvath. 

Nici el nu agrea ideea de a se separa de convoi sau de restul 
echipei sale, însă nu rezolvau nimic dacă se demascau. Avuseseră 
grijă să nu se apropie prea mult, schimbând mereu locul. Cei de la 
ISI erau bine pregătiți şi aveau să caute urme. Mai mult, nu avea 
de unde să ştie câți dintre cei care împânzeau traficul pe 
motociclete şi pe scutere erau „cercetaşi”. 

— Ştim încotro se îndreaptă, continuă Harvath şi avem toată 
atenţia... 

Înainte să apuce să-şi termine fraza, un camion mare pătrunse 
cu viteză în intersecţie şi se izbi de maşina în care se aflau 
luptătorii peshmerga. 

CAPITOLUL 4 


— Porneşte! strigă Harvath când convoiul lui Yaqub începu să 
prindă viteză. 

Chase intră în maşina din fața lor, apoi apăsă pe accelerație. 
Roțile SUV-ului lor greu scoteau fum în timp ce împingea vehiculul 
mic în intersecție. 

— Contact la stânga! strigă Sloane când izbucni un schimb de 
focuri între luptătorii peshmerga şi opt bărbați înarmați care 
săriseră din camion. 

Luând în mână puşca lui Chase, Harvath începu să strige ce 
voia. Nu aveau de gând să lase vreun membru al echipei să moară. 

Chase apăsă pe frână şi trase cu putere de volan la stânga. 
SUV-ul cel mare derapă într-o parte şi, în tot acest timp, Harvath 
şi Sloane îşi scoaseră pe geam armele cu amortizor. Când ajunseră 
în intersecție, paralel cu camionul care se izbise de magina în care 
se aflau luptătorii peshmerga, cei doi deschiseră focul. 

Pistoalele-mitralieră MP7 pe care le aduseseră Harvath şi Sloane 
erau arme de autoapărare potrivite pentru acțiunile de aproape. 
Traseră cu gloanțe HK 4.6x30 mm, renumite pentru capacitatea 
lor de a străpunge vestele antiglonț. Ca să aibă un avantaj şi mai 
mare, Harvath pusese mâna şi pe arma Hoplite a lui Chase. Era o 
puşcă uşoară, care putea fi ascunsă şi fabricată de compania 
Citizen Arms. Puşca de o acuratețe extraordinară trăgea gloanțe cu 
calibrul de 5.56 şi devenea şi mai eficientă datorită lunetei 
Aimpoint Micro T-1. Sloane se ocupă de atacatorii care se găseau 
cel mai aproape de ei, în timp ce Harvath îşi concentră atenția 
asupra celor aflați mai departe. 

Harvath îl dobori pe primul asupra căruia trase, apoi, 
potrivindu-şi din nou poziția, îl elimină pe al doilea. Sloane îl 
nimeri pe unul în gât, iar pe al doilea, în cap. Atacatorii se puseră 
în mişcare, încercând să se ascundă în spatele vehiculului lor. În 
tot acest timp, Harvath şi Sloane continuau să tragă. Acest lucru 
le dădu luptătorilor peshmerga suficient timp să-şi găsească o 
poziție mai bună. Ultimul om din echipa lor întrerupse lupta 
aruncând o grenadă brizantă în camionul atacatorilor. 

— Grenadă! strigă Harvath. Să plecăm! 

Chase apăsă pe accelerație şi părăsiră în viteză intersecția 
tocmai în momentul în care explodă grenada. Geamurile se făcură 

țăndări în urma lor şi o vâlvătaie uriaşă se înălță înspre cerul 
nopţii. În câteva secunde, pe acoperişul SUV-ului lor începură să 
cadă tot felul de fragmente, ca o ploaie metalică. 

Harvath şi Sloane împărțiseră în două trupa care îi prinsese în 
ambuscadă pe luptătorii peshmerga şi îi ajutaseră pe aceştia să 
iasă din zona de conflict. Dacă vreun atacator reuşise să 
supraviețuiască exploziei grenadei, îşi va dori să n-o fi făcut. Nişte 
luptători peshmerga extrem de furioşi tocmai puneau la cale un 
plan de răzbunare. Nu aveau de gând să renunțe până când toți 
atacatorii vor fi murit. Odată treaba terminată, luptătorii 
peshmerga îşi vor pierde urma în noapte. Se vor despărți şi 
regrupa în casa sigură pe care o aveau în afara oraşului. În 
douăzeci şi patru de ore, vor fi părăsit țara. Harvath nu mai avea 
nevoie de ei. Erau compromişi. Urma să aplice planul de urgenţă. 

Cumva, luptătorii peshmerga fuseseră depistaţi. Oare cei de la 
ISI ştiau şi despre Harvath, Sloane şi Chase? Plănuiseră, oare, o 
altă ambuscadă? Nu aveau cum să afle. Trebuia să fie pregătiți 
pentru orice. Era de preferat să îşi întindă capcana înainte ca 
agenții ISI care îl protejau pe Yaqub să apuce să îl pună la 
adăpost. Cert era că vorbeau toți la telefoanele mobile, cerând 
întăriri şi alertând tot oraşul. 

Harvath luase legătura prin stație cu echipajul lui de pe 
motociclete şi le transmise poziţiile, folosind o hartă a oraşului 
Karachi pe care o avea la el. Cei de la ISI nu îl vor duce pe Yaqub 
înapoi la aceeaşi casă sigură. Vor folosi o altă variantă. Nu că ar fi 
contat. Harvath plănui să le atace convoiul în câteva sute de metri. 
Nu aveau de gând să-l lase pe Yaqub să scape. 

Se îndepărtau de apă şi se apropiau din ce în ce mai mult de 
oraş. Nu era un lucru bun. Prea multe străzi cu sens unic, 
străduţe lăturalnice şi depozite, unde cei de la ISI puteau dispărea. 
Yaqub se putea da la fund, iar ISI îl va ajuta să rămână ascuns. Va 
trece mult timp până să se întoarcă la fortăreața lui din 
Waziristan, dacă se va mai întoarce vreodată. Harvath şi echipa lui 
vor avea o ultimă şansă. El hotărî să-şi joace toate cărțile. 

Străduindu-se să pronunțe cât mai corect numele străzii, 
Harvath îi apelă prin staţie pe intermediarii lui pakistanezi, ca să 
le spună ce voia să facă ei. Ceea ce cărau ei în rucsacurile lor era 
crucial pentru supraviețuirea Statelor Unite. 

Harvath arătă înspre strada care se apropia în dreapta lor şi 
spuse: 

— Asta e. Aici. 

— Ţineţi-vă! răspunse Chase. 

Roţile SUV-ului impunător protestară, scrâşnind când acesta 
luă brusc colțul, iar Chase apăsă cu putere pe acceleraţie. 

Se aflau pe o stradă paralelă cu cea pe care se deplasa convoiul 
lui Yaqub, dar erau încă în urmă. Harvath văzu că traficul din fața 
lor începe să încetinească. 

— Ţineţi-vă! zise Chase din nou. 

Urcând SUV-ul pe trotuar, el începu să claxoneze şi să ţipe la 
oameni să se dea la o parte. În timp ce Harvath privea cu ochii 
mijiţi harta, din staţia lui răsunau vocile pakistanezilor. 

— Am ajuns! răspunseră ei la unison. 

— Nu faceți nimic până când veți vedea maşinile. Recepţionat? 
ordonă el. 

— Recepţionat. 

Întorcându-se către Chase, el zise: 

— Două străzi mai încolo, virezi la dreapta şi mergi înainte. Ai 
înțeles? 

— Da, confirmă Chase. 

Două străzi mai încolo, Chase smuci SUV-ul înapoi pe stradă, 
viră scurt la dreapta şi înaintă cu viteză către locul de întâlnire cu 
convoiul lui Yaqub. Ideea era să ajungă acolo înainte ca agenții ISI 
să apuce să coboare din vehicule. 

— Vin, spuse unul dintre pakistanezi în stație. Sunt foarte 
aproape. Se apropie. Se apropie, continuă el. 

Preţ de câteva momente nu se mai auzi nimic în stație până 
când unul dintre pakistanezi le ordonă colegilor lui: 

— Acum! Acum! Acum! 

Harvath îşi putea imagina ce se întâmpla. Ambii bărbați îşi 
dădeau jos rucsacurile. Primul bărbat scotea ceea ce părea a fi o 
roată mare şi neagră de caşcaval. Inspirat din filmul Omul 
păianjen, dispozitivul SQUID - sau Safe Quick Undercarriage 
Immobilization Device - lansa pânze lipicioase din găurile lui, care 
se fixau de osiile vehiculului, făcându-l să se oprească aproape 
instantaneu. Era o metodă mai sigură şi mult mai eficientă decât 
dispozitivul de perforare a cauciucurilor, putând să oprească orice 
vehicul, de la Mini Cooper şi până la Chevrolet Suburban. 

Al doilea pakistanez avea la el două dispozitive explozive 
magnetice inventate de către israeliți pentru a-i ucide pe atomiştii 
iranieni. În timp ce savanții stăteau în trafic, un agent pe 
motocicletă va opri lângă ei, va ataşa o bombă de vehiculul lor şi 
va pleca în viteză înainte ca ea să explodeze. 

Conform informaţiilor deținute de Carlton Group, în maşină, 
alături de Yaqub mai erau doi luptători din Waziristan, plus 
şoferul care aparținea de ISI. Alți doi agenți ISI se aflau în cel de-al 
doilea vehicul. Din informaţiile pe care le dețineau, ambele 
vehicule aveau tabla subțire, nefiind blindate. Cu toate astea, 
Harvath credea în mottoul SEAL: „Cu cât mai mult, cu atât mai 
bine”. Prefera să provoace distrugeri mari decât să nu fie 
suficiente. 

Când maşina în care se găsea Yaqub va trece pe lângă el, primul 
pakistanez va activa dispozitivul SQUID, oprind-o din mers. Când 
a doua maşină ISI, care venea în urmă, va frâna brusc, cel de-al 
doilea pakistanez va ieşi din ascunzătoare şi va ataşa o bombă sub 
şasiul vehiculului şi o alta în partea laterală. Pakistanezii se vor 
retrage pentru a se adăposti, iar pakistanezul numărul doi va 
detona dispozitivul. 

Chase, Harvath şi Sloane se aflau la mai puţin de treizeci de 
secunde depărtare când auziră prima explozie, urmată de a doua. 

Imediat ce pătrunseră în intersecție, ei văzuseră că totul 
funcționase conform planului. Pânza era încolăcită în jurul osiilor 
vehiculului în care se afla Yaqub. În spatele ei, cel de-al doilea 
vehicul era cuprins de flăcări, iar acei doi agenţi ISI erau fie morți, 
fie muribunzi. 

În timp ce Chase oprea SUV-ul cu un scârțâit de roți, Harvath 
era ca de gheață. Nu simțea nimic pentru agenții ISI sau pentru 
luptătorii din Waziristan. Ofereau ajutor şi protecție unui terorist 
care plănuia să participe la uciderea a sute de milioane de 
americani. Bărbaţii făcuseră o alegere, iar în acele momente 
plăteau. 

Harvath şi Sloane săriră din SUV, cu armele pregătite, urmați 
de Chase, care işi recuperase arma Hoplite. O luară la fugă 
împreună către maşina în care se găsea Yaqub. 

Aflat pe locul din dreapta, unul dintre luptătorii lui Yaqub 
scoase o puşcă de vânătoare cu ţeava scurtă. De îndată ce o zări 
deasupra bordului, Harvath strigă: „Armă!”, apoi trase o rafală de 
gloanţe prin parbriz, ucigându-l pe loc pe bărbat. 

Şoferul ISI încercă să-şi scoată arma din toc, însă Sloane, care 
se afla deja la geamul lui, îi trase două gloanțe în cap, făcând 
țăndări geamul şi-l omori. 

Când luptătorul care stătea pe bancheta din spate, în partea 
dreaptă, acționă, Chase aproape că i-o luase înainte. Bărbatul nu 
mai aşteptă să deschidă portiera, ci începu să tragă cu arma lui 

AK-47 gloanțe grele de calibrul 7.62 care străpunseră panoul 
portierei. Chase se aruncă între două maşini parcate, ca să se 
ferească şi să evite să fie nimerit. Dacă nu s-ar fi străduit atât de 
mult să se asigure că Yaqub nu va fi împuşcat, ar fi tras şi l-ar fi 
ucis pe individ. 

Luptătorul din Waziristan, fiind bine instruit, profită de situația 
acest timp să se pună la adăpost. Schimbul de focuri era mai 
zgomotos decât  conştientizau majoritatea oamenilor, iar 
detunăturile puştii AK-47 erau asurzitoare. 

Bărbatul îl prinsese pe Chase la strâmtoare şi era pregătit să o 
împuşte pe Sloane, când îşi făcu apariția Harvath. Se deplasase în 
spatele maşinii care ardea şi, ochind, apăsă pe trăgaci. 

Sângele țâşni, însoţit de fragmente de os şi materie cenuşie când 
gloanțele străpunseră ceafa bărbatului, făcând să-i sară un ochi, 
dinții şi jumătate din față. Arăta de parcă ar fi fost lovit de o 
rachetă. 

Harvath începu să înainteze, folosind o maşină parcată pe post 
de scut. Nu îl putea vedea pe Yaqub. Presupuse că stătea ghemuit 
pe bancheta din spate, cu o armă în mână. „Mâinile sus!” strigă el 
în arabă. 

Yaqub nu se conformă. 

Harvath trase trei gloanţe în lunetă, făcând să cadă o ploaie de 
cioburi pe bancheta din spate. Apoi repetă ordinul în arabă. 

Yaqub se săltă în capul oaselor şi îşi ridică încet mâinile. 

Ţinându-şi arma îndreptată înspre capul bărbatului, Harvath se 
apropie de portiera din spate. Îi făcu semn din cap lui Sloane, care 
renunță la MP7 şi alese revolverul Glock. Scoțându-şi lanterna, ea 
fixă fasciculul de lumină în ochii lui Yaqub, luminând bancheta 
din spate. 

— Arma! strigă ea. În poala lui! 

Chase îi repetă în arabă lui Yaqub să-şi țină mâinile ridicate. 
„Raweenee edeek. Raweenee edeek!” 

Legănându-şi pistolul-mitralieră MP7, Harvath zise: 

— Dacă face o mişcare, omorâți-l! 

Ambii agenți încuviințară din cap. 

Harvath văzu că Yaqub ţinea în poală un pistol Beretta de 9 
mm. Cu ochii fixați asupra lui Yaqub şi a mâinilor acestuia, 
Harvath îşi vâri mâna prin geamul spart al şoferului, descuie 
portiera şi o deschise uşor pe cea din spate. Yaqub rămase 
nemişcat. 

Fixându-l cu privirea, Harvath îşi întinse mâna şi îi luă arma. 

Asigurându-se că avea piedica trasă, el o vâri la spate şi ordonă 
în arabă: „leşi din maşină. Acum!” 

Încet, Yaqub se conformă. 

Era mare şi urât. Dacă Harvath avea 1,77 m, Yaqub era cu cel 
puţin 5 cm mai înalt decât el. Arăta de parcă doctorul l-ar fi adus 
pe lume cu nişte cleşti pentru gheață. Faţa lui era brăzdată de 
urme lăsate de vărsat şi cicatrice. 

Harvath îl întoarse, îl aplecă peste capotă şi îl percheziționă. 
Găsi telefonul mobil al arabului şi i-l aruncă lui Chase. Sirenele 
maşinilor de poliție se auzeau în depărtare. 

Scoțând din buzunar o pereche de cătuşe din plastic, nişte 
bandă adezivă şi o glugă neagră, el le spuse lui Sloane şi lui Chase: 

— Legaţi-l. Plecăm de-aici în patruzeci şi cinci de secunde. După 
ce îl legă pe Yaqub cu mâinile la spate, îl ridică şi îl întoarse. 

— Ştii cine sunt? îl întrebă el în arabă. 

Teroristul îl privi o clipă cu atenție, apoi răspunse în engleză. 

— Un om mort. 

Harvath zâmbi. 

— Greşit, zise el, înainte de a-i aplica o lovitură cu capul. 

Cartilagiul trosni şi sângele țâşni când el îi sparse nasul coroiat 
ca un Cioc. 

Sauditul simți cum i se taie genunchii când fu străbătut de un 
val de durere sfâşietoare. 

Harvath îşi păstră calmul şi îl ajută să-şi menţină echilibrul, în 
timp ce făcea asta, se aplecă în față şi îi şopti la ureche: 

— Eu sunt îngerul Morţii şi te voi duce înapoi în iad, unde ţi-e 
locul. 


CAPITOLUL 5 


USS Florida era un submarin dotat cu rachete balistice care 
aparținea clasei Ohio şi naviga în largul coastei pakistaneze. 
Ascuns în spatele velelor, în stil piggyback, se afla un garaj etanş 
numit şi „adăpost detaşabil” sau, mai pe scurt, AD. De pe acest 
ponton erau lansate nu numai Vehiculele de Livrare SEAL, ci şi 
bărcile pneumatice „Zodiac”, extrem de rapide şi uşor de manevrat 
şi cunoscute sub denumirea „barcă pneumatică de asalt” sau BPA. 
Aceste ambarcaţiuni puteau fi lansate sau recuperate indiferent 
dacă submarinul Florida se afla la suprafață sau era scufundat. 

Lui Harvath i-ar fi plăcut să-l aducă pe Ahmad Yaqub la bordul 
submarinului printr-o misiune de recuperare subacvatică. Asta l- 
ar fi speriat de moarte şi l-ar fi făcut mult mai docil în timpul 
interogatoriului. Dacă ar fi încercat să il facă să respire calm 
oxigenul din tub în timp ce, îl trăgea după el pe sub apă, ar fi fost 
un dezastru pe cale să se întâmple. Harvath însă avea un alt plan. 

O echipă SEAL de pe submarinul Florida se întâlnise cu Harvath 
şi cu prizonierul lui pe plaja Clifton Beach de lângă Karachi. După 
ce îl legă de mâini şi de picioare pe Yaqub şi îl aşeză cu faţa în jos 
în barca pneumatică, Harvath împreună cu ceilalți soldați SEAL 
săriră şi ei în ambarcaţiune şi porniră în largul oceanului. Chase şi 
Sloane urmau să se alăture echipei care atacase casa securizată 
ÎŞI, să analizeze toate materialele găsite şi să întocmească un 
raport care trebuia trimis în Statele Unite. După aceea, un avion 
privat urma să îi ducă înapoi în State. 

Alimentată de un motor suspendat de 55 CP, barca pneumatică 
neagră şi lungă de aproape cinci metri aluneca uşor pe suprafața 
apei, deşi ateriză brusc de câteva ori, de pe nişte valuri mari. De 
fiecare dată când se întâmpla asta, Harvath îl auzea pe Yaqub 
gemând, deoarece teroristul simțea impactul în față şi în nasul 
care îi era spart deja. Asta nu era nimic în comparație cu ce îl 
aştepta. 

Submarinul USS Florida ieşi la suprafață, îimproşcând apa în 
jurul lui. Era o privelişte impresionantă chiar şi prin lentilele gri- 
verzui ale ochelarilor de vedere nocturnă pe care îi purtau Harvath 
şi ceilalți soldați SEAL. Avertizând echipa, soldatul SEAL care 
cârmuia ambarcațiunea le făcu semn tuturor să se pregătească. 
Ajustând clapeta de acceleraţie, el îndreptă barca drept înspre 

vasul masiv. 

O secundă mai târziu, se auzi cârâitul motorului când barca 
pneumatică ieşi din apă şi alunecă deasupra submarinului. Cât ai 
clipi din ochi, toată lumea începu să se agite. 

Scoțându-şi cuțitul, Harvath îi eliberă picioarele lui Yakub. Doi 
soldați SEAL îl apucară de subsuori şi îl scoaseră pe sus din 
ambarcaţiune. Se auzi acel clic, clic, clic distinct când încuietorile 
garajului etanş fură îndepărtate, iar trapa mare începu să se 
deschidă. 

Membri ai Echipei 1 VL SEAL ieşiră în fugă ca să tragă barca 
pneumatică înăuntru. În tot acest timp, unul dintre ei îi arătă lui 
Harvath echipamentul pe care îl ceruse acesta. 

Odată ambarcațiunea înăuntru, ei începură să o dezumile şi să 
o demonteze repede în timp ce trapa era coborâtă. 

Garajul avea forma unui fuzelaj. Era înalt de trei metri, lat tot 
de trei metri şi lung de doisprezece metri. Avea trei compartimente 
separate, toate putând fi presurizate. Compartimentul în care se 
aflau ei se numea „hangarul”. Aici erau păstrate VL SEAL-urile şi 
bărcile pneumatice şi putea fi inundat cu apă pentru a-i lansa sub 
apă pe soldații SEAL, împreună cu echipamentele lor. 

La capătul celălalt, în partea opusă trapei, se găsea „bula” — o 
cabină din plexiglas care cobora până la jumătate din tavan. Era 
presurizată şi, în timp ce apa pătrundea în docul uscat, aceasta le 
ajungea până la brâu celor din interiorul bulei. Aici se afla pupitrul 
de control al docului şi de unde un membru al echipei 1 VL SEAL 
comunica astfel cu echipajul de jos din interiorul submarinului 
Florida. Când toţi cei din garaj fură pregătiți, soldatul SEAL din 
bulă transmise mesajul către Florida. 

Câteva clipe mai târziu, operatorul avertiză că submarinul se 
pregătea să se scufunde. Harvath îşi întinse mâna şi îi scoase lui 
Yaqub gluga de pe cap, apoi smulse bucata de bandă adezivă care 
îi acoperea gura. Banda adezivă era plină de sânge uscat şi de fire 
de păr. Yaqub făcu o grimasă. 

Cu toate că lumina din garaj nu era prea puternică, ochii 
arabului avură nevoie de câteva clipe să se acomodeze cu ea. 
Primul lucru pe care îl observă fu acela că toţi cei din jurul lui îşi 
luau echipamentele de scufundare. Harvath făcu un semn din cap 
şi cei doi soldați SEAL, care îl aduseseră pe Yaqub în garaj, 
începură să îl supravegheze pe rând în timp ce se echipau. 

Harvath rămase tăcut în timp ce submarinul dispărea sub apă 
şi începea să coboare. Când îşi trase pe el costumul de scafandru, 

el desluşi spaima din ochii lui Yaqub. Habar nu avea dacă 
bărbatul ştia sau nu să înoate, dar acest lucru nu conta. Nu de 
partea cu înotatul trebuia să-şi facă griji Yaqub. 

Deschizând valva tubului său de oxigen, Harvath depresuriză 
butonul de purjare al regulatorului. Se auzi un şuierat, indiciu că 
oxigenul circula. 

Harvath îi făcu semn soldatului SEAL din bulă să înceapă să 
inunde hangarul. 

— Ce ai de gând? vru să ştie Yaqub când apa începu să 
năvălească înăuntru. 

Harvath îi aruncă o privire, apoi scuipă în mască. 

— Nu ţi-am spus? Te voi duce înapoi în iad. 

Teroristul îşi cobori privirea. Harvath îi scosese pantofii şi 
şosetele când se aflau încă în Karachi. Apa rece îi acoperea deja 
vârful degetelor de la picioare. 

— Ce vrei de la mine? 

Harvath nu îl băgă în seamă, ci ridică masca la lumină ca să se 
asigure că interiorul era bine căptuşit. 

— Răspunde-mi! îi ceru arabul. 

Ridicând tubul de oxigen, Harvath şi-l aşeză în spate şi ajustă 
cu mişcări lente curelele. În cele din urmă, se adresă prizonierului 
său: 

— Cât timp crezi că-ți poți ține respirația, Ahmad? 

Yaqub îşi plimbă îngrijorat privirea prin spaţiul îngust şi strâmt. 
În ciuda temperaturii scăzute, el începuse să transpire. 

Bazinul detaşabil nu fusese prima opțiune a lui Harvath. Iniţial, 
voise să-l urce pe Yaqub la bord, să-l târască până jos, în camera 
torpilelor, să-l vâre într-un tub şi să-l umple cu apă. Senzaţia ar fi 
fost mult mai înfiorătoare. Problema era că nu putea să treacă 
împreună cu Ahmad de echipajul submarinului. Ar fi existat prea 
mulți martori, prin urmare, planul lui fusese respins de către cei 
din D.C. Indiferent ce intenționa să facă până la urmă cu Yaqub, 
trebuia să se întâmple în spațiul docului uscat. 

Asta însemna fie să îl amenințe cu înecul, fie să-l închidă în 
camera hiperbară şi să-l țină acolo până când îi sângerau urechile 
sau până când ochii îi săreau din orbite. Într-un fel sau altul, 
Yaqub îi va spune lui Harvath tot ceea ce voia să afle. 

Fiecare soldat SEAL care se afla de față aflase despre prizonier 
şi despre amenințarea iminentă asupra Statelor Unite. Nu numai 
că nu vor dezvălui ceea ce urma să facă Harvath, ci îi vor oferi şi 
ajutorul lor. Preşedintele însuşi eliminase toate obstacolele. 

Instrucţiunile pe care le primise Harvath fuseseră cât se poate de 
clare -— fă tot ceea ce trebuie pentru a elimina amenințarea. Exact 
acest lucru intenționa să-l facă. 

Nu avea nici cea mai mică reţinere în a tortura un ticălos ca 
Ahmad Yaqub dacă era nevoie. O mai făcuse şi înainte. 

Dacă adepţii politicii corecte erau împotriva oricărei forme de 
constrângere, Harvath îi aprecia meritele. Cei neavizați confundau 
deseori tortura cu tehnicile moderne de interogare cum ar fi: 
muzica puternică, privarea de somn şi pălmuirea. Aceste tehnici 
nu însemnau tortură. Şi nu coborau America la nivelul teroriştilor. 

Ceea ce ar face ca America să se coboare la nivelul teroriştilor ar 
fi ca Statele Unite să afişeze aceeaşi indiferență crudă față de viața 
unui om. În ochii teroriștilor, viața nu avea nici o valoare. Nu 
acelaşi lucru se putea spune despre America. Statele Unite 
respectau viața umană, prin urmare, erau dispuse să facă orice 
pentru a o apăra. Folosirea tehnicilor moderne de interogare, sau 
chiar tortura în unele cazuri, demonstra ce preț punea America pe 
viața cetățenilor săi. 

Oamenilor le plăcea să vorbească despre convențiile de la 
Geneva şi de la Haga, însă prea puţini le citiseră. Teroriştii nu 
numai că nu semnau convențiile, dar purtau şi uniforme pentru a 
putea fi identificați pe câmpurile de luptă o clauză principală. Se 
ascundeau în mulțime, în spatele femeilor şi al copiilor, aşadar, nu 
beneficiau de protecția oferită de Geneva şi de Haga. 

În orice alt moment din istorie, teroriştii ar fi fost împuşcaţi pe 
loc, nu trimişi cu vaporul pe vreo insulă din Caraibe unde să fie 
tratați cu mâncăruri permise de religia lor, care includeau: 
curmale, miere, ulei de măsline şi pita, tradiționala lipie, proaspăt 
coaptă, pe lângă accesul la avocați, ziare, DVD-uri, o bibliotecă şi 
meciuri de fotbal. 

Teroriştii aleseseră nu numai să pornească un război împotriva 
Statelor Unite ale Americă, ci şi să-l întrețină prin atacuri din ce în 
ce mai devastatoare. Ideologia lor religioasă întortocheată era 
dincolo de orice raționament. Era imposibil să îi lămureşti, 
indiferent de fapte, că America jucase un rol pozitiv în istoria 
lumii. Teroriştii ucideau bărbați, femei şi copii nevinovați ca să îşi 
impună voința asupra întregii lumi. Din punctul de vedere al lui 
Harvath, America şi aliații săi nu îi eliminau pe aceşti oameni 
suficient de repede. 


Apa din doc îi ajungea lui Yaqub până la genunchi. 

— Dacă ai fi vrut să mă ucizi, spuse teroristul, făcând pe 
curajosul, ai fi făcut-o în Karachi. 

Lui Harvath i se păru că sesizează un uşor tremur în vocea 
bărbatului, cu toate că ar fi putut fi din cauza frigului. 

— Ai dreptate, răspunse Harvath. Nu vreau să te ucid. Vreau să 
te văd cum suferi şi apoi să te ucid. 

Expresia de pe fața lui Yaqub se iîncordă. Doar o clipă, înainte 
să devină din nou sfidătoare. Fu o microexpresie, ceva ce serviciile 
secrete îl antrenaseră pe Harvath să detecteze. Era o reacție 
involuntară pe care o avea un subiect atunci când se afla sub 
presiune. De obicei, această reacție înseamnă că subiectul minte 
sau are intenţii rele. Mai poate semnifica, de asemenea, că ai 
reuşit să-l sperii de moarte. 

Yaqub era agitat, însă încerca să ascundă acest lucru. Privi în 
jurul lui. 

— 'Toate astea doar pentru un singur om? 

Faţa lui Harvath era împietrită. 

— Nu doar pentru un singur om, Ahmad. E pentru tine. Asta se 
întâmplă când ucizi americani. Venim după tine. Nu uităm 
niciodată. Nu oprim niciodată vânătoarea. Mai devreme sau mai 
târziu, te găsim. 

— Nu te cred, adăugă acesta, simțind cum apa rece ca gheaţa îi 
ajunge la organele genitale. Yaqub încercă să se ridice în vârful 
picioarelor. 

Soldaţii SEAL care îi țineau brațele imobilizate îl traseră în jos. 
Trupul începu să-i tremure din cauza frigului. Sosise momentul ca 
Harvath să pună şi mai mare presiune pe el. 

— Vreau să nu-mi uiţi fața, Ahmad. Vreau să o priveşti cu 
atenție în aceste câteva minute câte ți-au mai rămas din viață. 
După ce vei muri, îți vom profana trupul şi îl vom arunca în ocean, 
aşa cum am procedat şi cu Sheik Osama, ca să ne asigurăm că nu 
vei ajunge în Paradis. Apoi voi face o vizită familiei tale. 

Tăcu şi privi expresia de pe fața teroristului, apoi continuă: 

— Soţiile tale, copiii tăi... îi voi tortura, după aceea îi voi omori. 
Pe toți, zise Harvath. Pe urmă le voi face o vizită părinţilor tăi, celor 
patru frați ai tăi şi celor două surori ale tale şi familiilor lor în 
Arabia Saudită. Vor avea parte de o moarte şi mai groaznică decât 
a ta. Şi, în timp ce se vor zbate în chinuri, în timp ce vor implora 
ca moartea să vină mai repede şi să-i ia, voi face în aşa fel, încât să 
afle că tu ai fost cel care a adus această nenorocire asupra lor. 

Buzele lui Yaqub începeau să se învinețească, iar dinţii îi 

clănțăneau. 

— Te blestem pe tine şi întreaga ta ţară. Pe tine şi aroganța ta 
de american. S-a zis cu tine! 

Harvath făcu un pas în faţă şi îi trase teroristului un pumn în 
piept. Când arabul se chirci de durere, Harvath le făcu semn celor 
doi soldați SEAL să-i dea drumul, apoi îl apucă de ceafa şi îi vâri 
capul în apă. 

CAPITOLUL 6 


Harvath îl ținu pe terorist cu capul în apă până când acesta 
rămase fără aer în plămâni şi începu să se zbată. Dacă îl forța pe 
Yaqub să cedeze, asta însemna că îi distrugea voința ideologică de 
a muri. Trebuia să îl facă să îşi dorească să trăiască mai mult 
decât orice altceva. 

Când, în cele din urmă, Harvath îi scoase capul din apă, 
teroristul saudit trase aer în piept de mai mult ori, apoi vomită. 
Harvath aşteptă ca să termine de vomat, pe urmă îi vârî din nou 
capul în apă. 

După câteva clipe, îi scoase din nou capul afară, îi lăsă un scurt 
răgaz să respire, apoi i-l vârî din nou în apă. Repetă acest 
procedeu de câteva ori. 

Data următoare când îi scoase capul din apă, avu şi o cerere. De 
îndată ce bărbatul încetă să mai gâfâie şi putea să îl audă suficient 
de bine, Harvath zise: 

— Îți acord o şansă, Ahmad. Dacă nu-mi vei spune ceea ce 
vreau, vom deschide complet supapele, restul compartimentului se 
va umple cu apă, iar noi vom privi cum te vei îneca. 

Yaqub scutură din cap în timp ce tuşea şi blestema. 

— Atunci, aşa cum ţi-am promis, voi face o vizită familiei tale. 

Teroristul scutură violent din cap înainte să vomite din nou apa 
de mare. 

Harvath aşteptă, iar ochii lui albaştri se transformară în doi 
ghețari când îl privi drept în ochi pe Yaqub. 

— Ai ceva ce vreau eu, spuse el. Dacă mi-l dai, te las să trăieşti, 
iar familia ta nu va păți nimic. Ai înțeles? 

Yaqub încuviință din cap. 

— Ştiu despre atacul care este pus la cale, Ahmad. Ştiu tot. Şi 
ştiu că eşti şi tu implicat, adăugă Harvath şi îl privi îndelung o 
clipă înainte să continue: Ştiu că Ismail Kashgari ţi-a cerut 
ajutorul. Corect? 

Yaqub încuviință din cap. 

— De ce? 

— Oameni, bolborosi teroristul. 

— Câţi oameni? 

— Şase, răspunse Yaqub. 

— Ce să facă? vru să ştie Harvath. 

— Nu ştiu. 

Harvath îi trase o palmă. 

— Mă minți, Ahmad. Ştii ce va păți familia ta dacă mă minți. 
Povesteşte-mi despre atac. 

— Nu ştiu, repetă el, în vreme ce apa îi ajunsese până la piept. A 
fost un negoț. 

— Cum adică, negoț? 

— Eu i-am făcut rost de oameni, iar el m-a plătit. 

Harvath îl privi cu atenție. 

— Dar anunțţi care este ținta, nu? 

— America. Da. 

— De aceea l-ai ajutat. 

— Da, răspunse Yaqub. 

— Şi n-ai cerut informaţii despre atac? N-ai fost curios? Nu 
cred. 

Bărbatul vomită din nou. Apa îi ajungea aproape de umeri. 
Continua să clănțănească, iar Harvath fu nevoit să îşi încordeze 
auzul ca să îl poată înțelege. 

— N-a vrut să-mi spună. 

— De ce? 

— Nu ştiu. Mi-a spus să nu-l mai întreb. Nu cred că ştia. Cred 
că lucra pentru altcineva. 

— Pentru cine? întrebă Harvath. 

— Nu ştiu. 

— Cine crezi că este? 

— Nu ştiu. Este uigur. Musulman chinez. Ne cunoaştem din 
jihad. Nu ştiu pentru cine lucra. 

Harvath schimbă tactica. 

— Unde sunt aceşti şase oameni? 

— E prea târziu. 

— Unde sunt? repetă el. 

— Se află deja pe teritoriul Statelor Unite. 

— Cum? 

— Nu ştiu, răspunse Yaqub. Nu eu m-am ocupat de partea asta. 

— Nu prea ştii multe, nu-i aşa, Ahmad? Ştii ceva? Nu te cred. 

— Kashgari a cerut oameni deosebiți, clarifică teroristul. 
Oameni inteligenți. Ingineri. 

Ingineri. Acest cuvânt îl făcu pe Harvath să simtă fiori pe şira 
spinării. Teroriştii care recrutau ingineri nu putea însemnau decât 
un singur lucru - bombe. 

— De unde sunt inginerii? 


— Nu ştiu. 

Se juca în continuare cu el, iar lui Harvath nu-i plăcea acest 
lucru. Îi vâri din nou capul sub apă. 

Yaqub era slăbit şi nu se zbătu prea mult. Harvath ştia că îşi 
asuma un risc. 

Scoțându-i capul din apă, Harvath ţipă la el: 

— Ăsta nu-i un joc, Ahmad. Spune-mi acum. Cine sunt şi de 
unde vin? 

Yaqub, cu trupul suferind de frig şi de privarea repetată de 
oxigen, tremura fără să se mai poată controla. 

— Nu ştiu, repetă el. 

— Pe care dintre copiii tăi şi pe care dintre soțiile tale preferi să 
le ucid mai întâi? 

— Khuram Hanjour, murmură el. Khuram Hanjour. 

— Cine este Khuram Hanjour? 

— Khuram  Hanjour, repetă teroristul, cu ochii sticloşi şi 
pierduţi. 

Harvath îl pălmui din nou pe Yaqub. Părea că intra în şoc 
hipotermic. 

— Ahmad, cine este Khuram Hanjour? Ahmad. Ahmad. Harvath 
îl pălmui din nou şi, preț de o clipă, privirile lor se întâlniră. 

— Ahmad, spune-mi cine este Khuram Hanjour. 

— Recrutorul, răspunse bărbatul. 

— Khuram Hanjour a fost cel care i-a recrutat pe bărbaţi? 

Yaqub îşi lăsă capul într-o parte. Apa îi ajungea până la bărbie. 

Harvath îl pălmui din nou. 

— Ahmad, unde-l găsesc pe Khuram Hanjour? 

Nimic. 

— Pentru cine lucra Kashgari? Spune-mi! 

Nici un răspuns. Yaqub îşi pierduse cunoştinţa. 

CAPITOLUL 7 


SIAIUL-MAJOR AL ARMIEI DE FIIBERARE A 
POPORULUI 


CARTIERUL GENERAL, BEIJING CHINA 


Colonelul Jiang Shi îi ura pe politicieni. Puţini aveau o gândire 
analitică. Şi mai puţini încă înțelegeau principiile războiului. 
Tocmai de aceea dorea să nu fie implicați politicienii. 

Însă cei nouă membri ai Comitetului Permanent al Politburo 
reprezentau instanța supremă de decizie a Partidului Comunist al 
Chinei. Nimic nu mişca în China fără acordul lor. Shi nu prea avu 
de ales, cu atât mai mult cu cât superiorii lui îi obținuseră o 
invitaţie din partea secretarului general, ca să facă prezentarea el 
însuşi. 

Întâlnirea fusese un adevărat succes sau un eşec total, 
depindea pe cine întrebai. Shi era de părere că se încadra în cea 
de-a doua categorie. 

Veteran al armatei chineze, la cei treizeci şi cinci de ani ai lui, 
colonelul Jiang Shi lucra pentru departamentul de spionaj al APE, 
cunoscut simplu sub denumirea „Al Doilea Departament”. Al 
Doilea Departament îi găzduia pe cei mai importanți strategi ai 
Chinei, inclusiv pe Shi, care conducea programul „război fără 
limite” al APE. „Dragonul de zăpadă” fusese ideea lui. 

Comitetul Permanent al Politburo se opuse cu vehemenţă şi pe 
bună dreptate oricărei discuţii referitoare la un atac împotriva 
Statelor Unite -— chiar dacă era condus de cetățeni ai unui stat terț. 
Dacă implicarea Chinei ar fi prea vizibilă, repercusiunile ar fi 
devastatoare. Ar însemna război nuclear. Indiferent cât de mult 
insistase colonelul Shi asupra convingerii lui nestrămutate că 
Statele Unite ar trebui să fie iîngenuncheate de către China, 
răspunsul membrilor CPP fusese un nu răspicat. 

Shi fusese dezamăgit, însă deloc surprins. Politicienilor nu le 
lipsea doar viziunea, ci şi curajul. Se întoarse în biroul lui, intră în 
camera securizată şi aşeză planul „Dragonul de zăpadă” pe 
grămada de planuri respinse, pe care el şi cu oamenii lui le 
gândiseră de-a lungul timpului. La un moment dat, China se va 
trezi şi îşi va da seama că războiul împotriva Statelor Unite era 

inevitabil. Când se va întâmpla acest lucru, telefonul lui va începe 
să sune. Se întâmplă peste două săptămâni. 

Secretarul general, care era un susținător al celui de-al Doilea 
Departament şi al conceptului de „război fără limite”, susținuse 
necontenit ideea unui atac împotriva Statelor Unite. Acesta 
prezentă nenumărate realități. China nu mai avea nici timp, nici 
alte opțiuni. Fie China era cea care dicta condiţiile războiului, fie 
era cea nevoită să le accepte. Un război însă era inevitabil. În cele 
din urmă, membrii CPP fură de acord. Dădură undă verde, dar cu 
o singură condiție. Membrii Comitetului Permanent al Politburo 
voiau ca personalul-cheie chinez să fie evacuat din America în 
prealabil. 

Nu exista nici o modalitate de a face acest lucru fără a nu risca 
să se expună. Ca planul să reuşească, Statele Unite şi restul lumii 
trebuiau să creadă că atacul fusese pus la cale de teroriştii Al 
Qaeda. Dacă era descoperită implicarea Chinei, întreaga 
operațiune se ducea de râpă. 

Existau două motive-cheie pentru care Shi împreună cu oamenii 
lui aleseseră ca atacul să aibă loc în septembrie. Primul era cel mai 
evident. Vina unui atac în ziua comemorării evenimentelor din 11 
septembrie va cădea asupra grupării Al Qaeda. Va fi singura 
dovadă de care vor avea nevoie majoritatea oamenilor pentru a 
arunca vina. 

Celălalt motiv era că atacul pe care îl plănuise Shi va crea haos 
total în Statele Unite. Însă, pentru a intensifica starea de haos, 
trebuiau să atace înainte ca recoltele să fie strânse. Dacă făceau 
asta, foametea se va instala în timpul iernii, iar moartea cetățenilor 
americani va fi grăbită. 

În ciuda acestor două motive excelente, politicienii din Comitetul 
Permanent al Politburo avuseseră o idee „mai bună” - să amâne 
atacul până la Anul Nou Chinezesc. 

Era una dintre cele mai importante sărbători naţionale ale 
Chinei şi, în fiecare an, milioane de chinezi se întorceau acasă 
pentru a sărbători. Statele Unite nici nu se gândeau că oficialii 
chinezi influenţi nu vor face la fel. Shi nu fu de acord. 

Ceea ce nu va atrage atenția înainte de atac o va face, cu 
siguranță, după. Nu va avea importanţă că guvernul Statelor Unite 
va fi zguduit. Toate serviciile de informații din lume vor încerca să 
afle ce se întâmplase. Sincronizarea atacului va fi unul dintre 
elementele-cheie de care vor trebui să țină cont. Nu va trece 
neobservat faptul că atacul a avut loc de Anul Nou Chinezesc şi că 

multe VIP-uri din China, aflate în America, au scăpat ca prin 
minune. În gândirea serviciilor secrete nu existau coincidențe. 
Erau indicii că ceva mult mai sinistru urma să se întâmple. 

Deoarece oamenii şi materialele se vor afla deja în Statele Unite, 
amânarea atacului până la mijlocul iernii nu ar însemna decât 
acordarea timpului suficient pentru deconspirarea atacului. 

Membrii CPP rămaseră de neînduplecat. Secretarul general fu 
cel care făcuse cunoscută decizia lor. 

Cu toate că CPP plănuia să abandoneze în Statele Unite mulți 
membri ai conducerii şi diplomaţi chinezi, Shi tot nu era de acord. 
Conştientizarea atacurilor din 11 septembrie şi semnificația 
aniversării rămăseseră îngropate adânc în conştiinţa mondială. 
Dacă ar fi ales orice altă dată, ar fi fost o greşeală. Membrilor CPP 
nu le păsa. Shi primise ordin să se asigure că atacul de Anul Nou 
va fi o reuşită. 

În orice alt moment al anului, un atac asupra teritoriului 
Americii ar fi întâmpinat anumite dificultăți. Nivelul de securitate 
era întotdeauna ridicat, iar forțele de ordine americane erau din ce 
în ce mai bine pregătite pentru a preîntâmpina astfel de situații. 
Chiar dacă oamenii şi materialele erau introduse ilegal în ţară şi 
rămâneau ascunse, un singur ofițer de poliție american putea 
descoperi totul. De fapt, odată ajunşi pe teritoriul Statelor Unite, 
existau mai multe şanse ca teroriştii să fie descoperiți de un 
polițist din patrulă sau de un şerif decât de un agent FBI sau CIA. 

Shi studiase istoria membrilor Al Qaeda pe care Osama bin 
Laden îi trimisese să ducă la bun sfârşit atacurile din 11 
septembrie 2001 şi fusese fascinat de modul în care reuşiseră să 
evite legea şi să lase atâtea indicii în urma lor până în acea zi 
dramatică. Examinând toate detaliile ulterioare atacului, el fusese 
uimit că State Unite nu reuşiseră să demaşte atacul. Osama bin 
Laden fusese extrem de norocos. Şi Shi avea nevoie de mult noroc 
ca să-şi pună în funcțiune planul. El hotări să lanseze atacul la 
două zile după Anul Nou Chinezesc. 

Odată data fixată, el stabili o întrevedere cu colegii lui care 
conduceau una dintre cele mai bune unități de hackeri ale AEP 
Unitatea 61398. Se afla într-o clădire cu douăzeci de etaje, într-o 
mahala din Shanghai. Treaba lor era să umple paginile web-cheie 
ale adepților Jihadului cu discuţii referitoare la un atac. Oricine ar 
fi investigat ulterior, ar fi crezut că toate indiciile se aflaseră acolo. 
Indiciile erau întotdeauna considerate a fi extrem de importante. 

În timp ce punea la cale restul detaliilor, Shi îşi făcea griji în 

legătură cu atacul care urma să aibă loc la începutul lunii 
februarie. Era neliniştit din cauza vremii. „Dragonul de zăpadă” era 
conceput ca un lanț de atacuri care trebuiau lansate simultan. 
Dacă o celulă lansa atacul înaintea celorlalte sau dacă oricare 
dintre celule, pur şi simplu, nu reuşea să lanseze atacul, întreaga 
operaţiune putea fi compromisă. Îşi dorea în continuare ca 
membrii Comitetului Permanent al Politburo să se răzgândească şi 
să accepte data pe care o propusese el inițial. Apoi se întâmplase 
ceva. 

CAPITOLUL 8 


NASFIVIL LE, TENNESSEE 


Wazir Ibrahim nu era prost. Numai o persoană vinovată ar cere 
un avocat. Dacă ar fi avut dovezi solida împotriva lui, l-ar fi arestat 
deja. 

— Ştii ce-i ăsta, Wazir? întrebă tânărul detectiv, ținând în mână 
ceea ce părea a fi un document oficial. Este un raport al poliţiei. 
Soţia ta susține că ai agresat-o. Ce ai de spus în legătură cu asta? 

Somalezul inspiră adânc şi răspunse: 

— Nu este adevărat. 

— Susţii că soţia ta minte? 

— Nu spune adevărul. 

— Nu ai bătut-o? 

— Nu am bătut-o, răspunse Wazir. 

Detectivul zâmbi. 

— Eu cred că minți. Ştii asta? 

Somalezul mai avusese de-a face cu genul acesta de om. 
Detectivul era furios şi încordat în interior ca un şarpe. Se făcuse 
ofițer de poliție ca să-şi poată răsfrânge autoritatea asupra 
celorlalți. Era extrem de plin de sine. Susținea că era protectorul 
celor fără apărare când, în realitate, alesese această meserie 
pentru a-i vâna pe cei mulți cu imunitate. Oamenii nesiguri pe ei şi 
lipsiți de autoritate puteau deveni enervanți. Dacă aceiaşi oameni 
erau învestiți cu autoritate, aceştia puteau deveni extrem de 
periculoşi. Wazir văzuse acest lucru de nenumărate ori în Somalia. 
America pretindea că era mai bună. Wazir era însă de altă părere. 
Oamenii erau la fel indiferent de ţara în care trăiau. 

Acest bărbat, pe care îl chema Hoffman, avea o alură diferită de 
cea a unui simplu ofițer de poliţie, una pe care nu reuşea să o 
definească. 

— Te crezi mai dur dacă îți baţi soția, Wazir? îl întrebă 
detectivul Hoffman. 

— Nu mi-am bătut soţia, domnule. 

Hoffman introduse foaia de hârtie pe care o ținea în mână înapoi 
în dosar şi scoase o alta. 

— Islamul îi iartă pe cei care îşi bat soțiile, Wazir? 

Era o întrebare retorică. Somalezul înțelegea suficient de bine ca 
să ştie că detectivul nu aştepta un răspuns. 

— Pentru un păgân, am crezut că am înțeles destul de limpede 
cum stă treaba cu Islamul şi cu soții care-şi bat nevestele. 

Păgân. Interesant mod de exprimare. Detectivul nu se referea la 
el însuşi ca fiind evreu sau creştin. Se exprimase aşa cum s-ar fi 
exprimat un musulman referitor la el. Wazir reuşi astfel să 
definească ostilitatea şi atitudinea polițistului. Servise în armată şi 
luase, probabil, parte la luptele dintre națiunile musulmane. Poate 
fusese împuşcat. Poate îşi văzuse camarazii murind. Dacă aşa 
stăteau lucrurile, atunci era mult mai periculos decât un polițist 
nesigur pe el, care se ascundea în spatele insignei. 

— Socrii profetului Mohamed îi pălmuiau nevestele, Aisha şi 
Hafsa, pentru că îl enervau, nu-i aşa? întrebă el. 

Somalezul ezită un moment, apoi încuviință din cap. 

— Când a aflat Mohamed despre asta, ce-a făcut? A râs. I s-a 
părut amuzant. 

Wazir Ibrahim nu se obosi să răspundă. Vorbele bărbatului erau 
desprinse din Hadith. 

— Într-o noapte, când Aisha a ieşit din casă fără să i se dea voie, 
Mohamed i-a tras un pumn în piept, nu-i aşa? Era soţia lui 
preferată. A lovit-o atât de tare, încât ea a acuzat dureri foarte 
mari. Corect? 

Somalezul nu răspunse. 

— Coranul le dă voie soților să-şi bată soțiile, nu-i aşa? întrebă 
Hoffman. Prin urmare, dacă îți baţi soția, nu faci decât ceea ce îţi 
îngăduie Coranul, iar Hadith îți susține fapta, corect? 

— Nu mi-am bătut soţia, domnule. 

— Te plictiseşte subiectul ăsta? întrebă tânărul, aşezând hârtia 
pe masă. Ce-ar fi să vorbim despre altceva. Haide să vorbim despre 
ce părere avea Profetul Mohamed despre fetele de nouă ani. 

Expresia calmă de pe chipul lui Wazir Ibrahim împreună cu 
încrederea lui că poliția nu îl avea cu nimic la mână dispărură 
busc. 

Detectivul observă această schimbare imediat. 

— Ce s-a întâmplat, Wazir? 

Somalezul începu să fie cuprins de panică. 

— Nu mai vorbim despre Profetul Mohamed, nu-i aşa? 

— Aşa e, confirmă detectivul. Vorbim despre un grup de bărbați 
somalezi din Minneapolis şi despre minorele pe care membrii 
acesteia le-au adus din Nashville pentru sex. Ce ştii despre asta? 

Wazir îşi mută privirea, apoi răspunse: 
— Nu mai răspund la întrebări. 


CAPITOLUL 9 


USS FLORIDA 


Aşezându-i din nou gluga pe cap, Harvath şi soldații SEAL îl 
transportară pe Ahmad Yaqub din adăpostul detaşabil în 
submarinul USS Florida. 

În timp ce acesta era mutat, membrii echipajului eliberară 
pasarelele. Astfel, dacă erau întrebaţi, puteau confirma că nu 
văzuseră nimic. 

Yaqub fu îmbrăcat cu un alt rând de haine, legat de un pat într- 
o cabină particulară şi acoperit cu pături. Un infirmier SEAL îl 
monitoriza. Când începu să-şi revină, îi oferiră supă caldă şi ceai 
fierbinte, ca să-i aducă trupul la temperatura normală. Odată ce 
infirmierul îi dădu undă verde, Harvath începu să-l interogheze din 
nou. 

Insistă asupra lui Ismail Kashgari, musulmanul chinez care 
apelase la Yaqub ca să-i facă rost de oamenii de care avea nevoie 
pentru atacul asupra Statelor Unite. Căuta nepotriviri în povestea 
lui Yaqub. Îl chestionă despre fiecare detaliu care îi trecea prin 
minte: mijloacele prin care comunicau; unde, când şi cât de des se 
întâlneau; cum schimbau banii; cât de mulţi bani fuseseră 
schimbaţi - totul. Harvath îşi umplu jumătate din carneţel cu 
notițe. 

O oră mai târziu, el schimbă subiectul şi îl întrebă despre 
Khuram Hanjour, recrutorul. Voia să afle totul despre el unde 
locuia, cum putea să ia legătura cu el, cu cine era asociat, ce 
moschee frecventa, orice l-ar fi ajutat să-şi facă o imagine mai 
bună. 

După ce reuşi să afle detaliile importante despre Hanjour, 
recrutorul, Harvath îl lăsă pe un alt membru SEAL, Scobell, să 
continue interogatoriul, iar el ieşi afară, pe pasarelă. 

Îşi simţea gura uscată, iar tâmplele îi zvâcneau. Avea nevoie de 
un pumn de aspirină, de o sticlă cu apă şi de o ceaşcă de cafea. 

Harvath îşi vâri capul în cabina de alături şi îi întrebă pe soldaţii 
SEAL dacă nu aveau vitamina M, jargonul folosit de SEAL pentru 
Motrin. Unul dintre bărbați îi aruncă o cutie. 

Harvath îşi vărsă în palmă două pastile şi-i aruncă înapoi cutia. 


47 


Mulțumindu-i soldatului SEAL, el o luă înspre popota 
submarinului. 

Intră şi ceru o sticlă cu apă. Pe perete se afla o placă ce amintea 
faptul că Florida era primul submarin din clasa Ohio care lansase 
o rachetă de croazieră Tomahawk. La capătul celălalt al încăperii, 
un grup de marinari urmărea westernul preferat al lui Harvath Cei 
şapte magnifici, cu Steve McQueen. Îşi aminti că cineva îi spusese 
că era cel de-al doilea cel mai difuzat film din istoria televiziunii 
din Statele Unite, al doilea după Vrăjitorul din Oz. 

În marină, ajungeai să urmăreşti toate filmele realizate vreodată. 
Nu prea aveai cum să-ți petreci timpul dacă te aflai sub apă şi nu 
erai de gardă. Deşi Harvath vizionase de nenumărate ori Cei şapte 
magnifici cât timp fusese în marină, prima oară îl văzuse împreună 
cu tatăl lui. 

Rula într-un cinematograf mic din San Diego, care, ocazional, 
reînvia westernurile de succes. Într-o sâmbătă după-amiază, el şi 
cu tatăl lui traversaseră golful cu maşina din Coronado, unde 
locuiau, ca să-l vadă. Harvath trebuie să fi avut vreo nouă ani pe 
vremea aceea. 

În film este vorba despre câţiva pistolari angajaţi ca să apere un 
sătuc mexican de o bandă de tâlhari. Sătenii sunt fermieri şi nu 
ştiu să lupte. Îi învață pistolarii. 

Tatăl lui Harvath făcea parte din trupele SEAL, iar filmul era o 
metaforă minunată a ceea ce făceau ei. Îl ajută să-şi înţeleagă mai 
bine tatăl. Dialogul era extraordinar, presărat cu replici subtile. 

Stând în întuneric, Harvath îl privea pe tatăl lui rostind în 
tăcere fiecare replică, pe dinafară. Această imagine avu un impact 
puternic asupra lui. 

În următoarele trei sâmbete reveniră la acelaşi cinematograf. 
Acele momente petrecute alături de tatăl lui în întuneric fuseseră 
cele mai fericite din viața lui. Nu erau fani ai sportului şi nu 
puteau vorbi prea multe despre ocupaţia tatălui său, însă aveau 
filmele, în special acest film. 

Când Harvath ajunse la vârsta de şaptesprezece ani, văzuse deja 
Cei şapte magnifici de douăzeci şi şase de ori. Ajunsese să ştie şi el 
toate replicile pe dinafară. Când crescuse, unele dintre aceste 
replici avuseseră o mare semnificație pentru el. Exista una cu care 
se identificase după ce tatăl lui murise accidental în timpul 
instrucției, iar Harvath devenise el însuşi soldat SEAL. 

Multe sate prin care trecuse străbătând lumea întreagă îi 
aduceau aminte de cel din film. Întâlnea întotdeauna copii 

neînfricați. Priveau cu gura căscată armele pe care el şi cu 
camarazii lui le aveau asupra lor şi voiau să le atingă 
echipamentul. „Asta ce face? Dar aia?” întrebările erau mereu 
aceleaşi, iar zâmbetele copiilor păreau prea inocente pentru 
condițiile mizere în care trăiau. 

Deoarece soldații SEAL erau o noutate în majoritatea locurilor 
unde erau detaşaţi, copiii erau atraşi în mod deosebit de ei, deseori 
isnorându-şi propriile familii. Deşi acest lucru reprezenta o 
problemă din punct de vedere operaţional, trebuia să existe totuşi 
un echilibru. Dacă nu erau cu băgare de seamă, s-ar fi putut crede 
că soldații SEAL doreau să submineze autoritatea bărbaților din 
sat. Nu aceasta era intenția lor, iar consecinţele ar fi putut fi 
dezastroase. Soldații SEAL aveau nevoie de cooperarea lor, nu de 
ranchiuna lor. 

Pe când se afla într-unul dintre aceste sate, un băiat îi spusese 
lui Harvath că dorea să devină un luptător curajos ca el într-o 
bună zi, nu un laş ca tatăl lui, care nu era decât un simplu 
fermier. Cu ajutorul translatorului, Harvath îl mustră pe băiat de 
față cu toţi ceilalți. Întocmai cum făcuse şi Charles Bronson în 
film, el îi zise băiatului că a avea o armă nu însemna că era 
bărbat; asumarea responsabilităților însemna să fii bărbat. 

El îi explică faptul că bărbaţii din satul lor erau cu adevărat 
curajoşi. Aveau grijă de familiile lor, ieşeau la câmp şi munceau 
din greu în fiecare zi, neştiind dacă le vor putea asigura suficiente 
provizii, însă, cu toate astea, nu renunțau cu atât mai mult cu cât 
familiile lor se bazau pe ei. Acela era curajul. 

Băieţilor li se făcu ruşine, cum era şi normal şi plecară 
îmbufnațţi, lăsându-l pe Harvath să cugete asupra propriului curaj, 
mai ales când venea vorba de relații. 

Îşi dorea o familie, dar ştia că era greu să obţină acest lucru, din 
cauza meseriei. Ar fi fost prea mult să le ceară celor pe care îi 
iubea să înțeleagă motivele pentru care trebuia să plece în toiul 
nopții, fără să ştie când sau dacă se va mai întoarce acasă. 

Văzuse nenumărate  căsnicii SEAL destrămându-se. Acei 
membri SEAL însă işi aleseseră femei cu care nu erau compatibili. 
Existau şi membri SEAL care aveau căsnicii solide şi erau mereu 
invidiați de ceilalți bărbați. Harvath îşi dorise mereu să facă parte 
din acea categorie de bărbați, însă, din cauza rigorilor meseriei lui, 
îi era destul de greu să stabilească o relație personală, darămite să 
o mai şi mențină. 

Ca locuitorii Statelor Unite să poată trăi visul american, cineva 

trebuia să îl apere. Harvath se considera a fi unul dintre apărători. 
Din punctul lui de vedere, în lume existau lupi, oi şi câini 
ciobăneşti. El era un câine ciobănesc - aşa fusese mereu, încă din 
copilărie, când îi luase apărarea puştiului din vecini care suferea 
de handicap psihic şi era altfel batjocorit de ceilalți copii. Harvath 
nu îi suferise niciodată pe cei care profitau de cei nevinovaţi sau de 
cei slabi. Nu-i stătea în fire. Indiferent de situaţie, procedase 
întotdeauna corect chiar dacă ştia că îl va costa şi chiar îl costase 
uneori. 

Cea mai mare frică a lui era să nu dezamăgească. Să nu-şi 
dezamăgească echipa, să nu-şi dezamăgească țara, să nu se 
dezamăgească pe el însuşi. lată motivul pentru care încerca să-şi 
depăşească limitele. Iată motivul pentru care devenise atât de bun 
în ceea ce făcea. 

Totuşi, ştia că, la un moment dat, va trebui să o lase mai moale. 
Nu azi, nu mâine, însă, la un moment dat, va trebui să predea 
ştafeta cuiva mai tânăr, mai rapid şi capabil să riposteze cât ai 
clipi. Nu mai avea douăzeci şi doi de ani. Mai mult, cunoscuse pe 
cineva. Era o femeie minunată care avea un băiețel minunat, iar el 
începuse să-şi imagineze viața alături de ei. 

Desfăcând capacul sticlei cu apă, el îşi aruncă în gură pastilele 
de Motrin şi se apropie de televizor. Yul Brynner era pe cale să 
rostească o replică extraordinară. Când fu întrebat de către unul 
dintre conducătorii satului cum era posibil ca unui pistolar să nu 
îi pese de bani, Brynner îi explică faptul că nu toţi cei care îşi 
câştigau traiul folosindu-se de armă erau la fel. Unora nu le păsa 
deloc de bani. Din motive ştiute doar de ei, unora le plăcea, pur şi 
simplu, pericolul. 

Harvath îngână cuvintele aşa cum făcuse şi tatăl lui când 
şezuse lângă el în întuneric, în cinematograful din San Diego pe 
vremea când era doar un băiat. După ce luă un pahar din plastic 
şi îl umplu cu cafea, se întoarse să îl verifice pe Yaqub. 

Scobell ieşi afară din cabină ca să îi raporteze lui Harvath ceea 
ce aflase. Erau detalii referitoare la structura organizatorică a lui 
Yaqub şi la mijloacele prin care oamenii şi materialele erau 
introduse şi scoase din Waziristan. Era o ţintă uşoară. 

Harvath îi mulțumi, îi spuse să îşi continue treaba şi, cu 
cafeaua în mână, se duse să întocmească raportul. 

După ce submarinul ajunse la adâncimea periscopului, iar 
mesajul său codificat fusese transmis, Harvath făcu repede un duş 
şi se bărbieri, apoi căută un pat unde să se odihnească. Spaţiul 

era îngust, însă era plăcut şi uscat. Acest loc era hotel de lux în 
comparație cu locurile unde fusese nevoit să doarmă de-a lungul 
anilor. 

Deoarece îi spusese lui Scobell să îl trezească dacă Yaqub 
dezvăluia ceva ce ar putea fi de folos operațiunii lor, el închise 
ochii şi, dorind să se relaxeze, încercă să-şi calmeze respirația, 
astfel încât să poată adormi. 

În tot acest timp, gândul îl purtă la echipa de recunoaştere 
formată din patru bărbaţi pe care preşedintele o trimisese în 
Coreea de Nord. Încercă să-şi imagineze unde se aflau în acea 
etapă a operaţiunii. 

El condusese o singură operațiune în Coreea de Nord şi fusese 
una chinuitoare. Se rugă pentru aceştia ca să reuşească. Aveau 
nevoie de tot ajutorul de care puteau dispune. 

CAPITOLUL 10 


OOREEA DE NORD 


În Republica Populară Democrată Coreeană, orice fel de libertate 
era restricționată, în special libertatea mişcării. De-a lungul anilor 
în care se infiltrase în țara comunistă, agentul CIA, Billy Tang, 
pusese la punct o cale ferată subterană cu ajutorul căreia să se 
poată deplasa de colo-colo. El află repede că singurii nord-coreeni 
care credeau în viziunea comunistă a guvernului erau birocrații 
din vârful ierarhiei - şi chiar şi atunci, cei mai mulți dintre ei 
lăudau această viziune doar pentru a evita să nu fie executați. 

Ființele omeneşti sunt programate să acționeze în interesul lor 
propriu, iar nord-coreenii nu făceau excepție. Aproape toți 
încercau să nu rateze nici o ocazie de a câştiga bani în plus. Chiar 
şi cea mai mică sumă de bani putea aduce o mare diferență în 
viețile lor şi în cele ale familiilor lor. Toată lumea făcea asta. Ideea 
era să nu atragi atenția oficialilor guvernamentali. 

Cetăţenii din acel stat comunist însă erau conştienţi şi de 
capcane, iar Tang nu îşi construise rețeaua peste noapte. Favoare 
după favoare, plic cu bani după plic cu bani, el îşi extinse şi 
întreținuse relațiile ca pe o grădină. Unele dintre ele ajunseseră să 
fie la fel de puternice ca legăturile de familie. De fapt, atât de multe 
familii se bizuiau pe el, încât Tang nu odată îşi introdusese ilegal 
în ţară banii proprii atunci când CIA-ul, faimos pentru birocrația 
lui, întârziase să-i vireze capitalul de exploatare. 

Născut în Statele Unite din părinți sud-coreeni, Billy Tang nu 
numai că era de origine coreeană, ci şi vorbea limba fluent. Nord- 
coreenii pe care îi finanța habar nu aveau că el era american, cu 
atât mai puțin un agent CIA. Aceştia credeau că era un jurnalist 
sud-coreean ataşat pe lângă o organizație din Seul, care apăra 
drepturile omului. Se furişase în RPDC, cel puţin asta credeau cei, 
ca să semnaleze abuzurile statului şi să dezvăluie acest lucru lumii 
întregi. Era o treabă periculoasă, însă intermediarii nord-coreeni 
erau răsplătiți generos pentru riscurile pe care şi le asumau. 

De fiecare dată când venea în vizită, el aducea nu numai bani, ci 
şi medicamente - pentru scăderea colesterolului, pentru tensiune 
arterială, insulină, seringi speciale, chiar şi Viagra era un înger 

păzitor şi, în unele cazuri, chiar un salvator de vieți. Cu cât Tang 
făcea mai multe pentru cei din rețeaua lui şi pentru membrii 
familiilor lor, cu atât aceştia îi erau mai loiali. Şi cu cât îi erau mai 
loiali, cu atât mai mari riscuri erau dispuşi să-şi asume în numele 
lui. Unele riscuri însă erau prea mari chiar şi pentru oamenii lui 
de bază, prin urmare, el începuse să-şi extindă afacerile. 

Spre deosebire de restul lumii, unde crima organizată încerca să 
se infiltreze în guvern, în Coreea de Nord guvernul se străduia din 
răsputeri să se infiltreze în crima organizată. Chiar şi în vârful 
lanțului trofic totalitar, traiul în „utopia” Republicii Populare 
Democrate Coreene era atât de sărac, încât mulți demnitari căutau 
metode ca să-şi mărească veniturile derizorii şi să îmbunătățească 
nivelul de trai pentru ei şi familiile lor. Ca să poată face acest 
lucru, ei apelaseră la crima organizată. 

Făceau trafic internațional cu metamfetamină, opiu, heroină, 
valută falsă şi bunuri de lux contrafăcute. Comerţul ilegal aducea 
în vistieria Coreei de Nord aproximativ de un miliard de dolari 
anual. Deşi crima organizată îşi îndrepta mai mult atenţia către 
distribuția produselor pe piețele străine, ea îşi desfăşura o parte 
din activitate chiar pe teritoriul Republicii Populare Democrate 
Coreene. Provocarea lui Tang nu fusese aceea de a se infiltra într- 
unul dintre aceste grupuri, ci, mai degrabă, să găsească unul care 
nu era împânzit de oficiali guvernamentali. Ultimul lucru pe care 
şi-l dorea era să facă afaceri direct cu membrii forțelor armate, ai 
corpurilor diplomatice şi ai serviciilor secrete aparținând statului. 
Dacă ar putea să îl influenţeze pe unul dintre aceşti oameni, cel 
mai potrivit ar fi să recurgă la un intermediar. 

Atunci când Tang identifică un contrabandist mărunt pe care 
intenționa să-l recruteze, se dădu drept delegat al Jopok, mafia 
sud-coreeană şi îi făcu tânărului o ofertă tentantă. În schimbul 
drogurilor, Tang îi oferea ceva foarte greu de obţinut în Coreea de 
Nord - produse americane autentice, nu contrafăcute. Tânărul 
profitase de ocazia oferită. 

CIA-ul achiziționa IPad-uri, Macbooks, Xboxes, sticle de Jack 
Daniel's, ţigări americane şi Smartphone-uri, printre alte produse 
râvnite. Tang punea la dispoziția contrabandistului doar cantități 
limitate. Nu voia ca tânărul contrabandist să ajungă un personaj 
important şi să atragă atenția marilor sindicate doar atât cât să 
depindă de Tang şi să râvnească la mai mult. 

Puştiul nu era nici prost, dar nici vreun geniu. Nu încă. Putea 
deveni însă la un moment dat în viitor. Pentru moment, reprezenta 

combinaţia perfectă între curaj şi istețime, o îmbinare de însuşiri 
care îl putea face atât folositor, cât şi periculos. Tang hotărâse să 
profite de ambele calități. 

Existau doar două tipuri de oameni care îşi permiteau prețurile 
produselor americane pe care Tang le introducea pe piața din 
Coreea de Nord - membrii crimei organizate şi oficialii Republicii 
Populare Democrate Coreene. Tânărul contrabandist, pe care îl 
chema Hyun Su, nu avea astfel de legături. El îşi vindea marfa 
persoanei care se afla pe treapta următoare a „scării” infracționale. 
De acolo, marfa mai trecea prin două mâini, iar prețul i se dubla 
sau tripla, până când poposea în mâinile clientului final. 

Ştiind că aparatele electronice ajungeau în posesia persoanelor 
cu influență, CIA-ul şi Agenţia de Securitate Naţională făcuseră în 
aşa fel, încât toate să conțină cel mai avansat program spion 
existent. Mulțumită lui Tang şi tânărului său contrabandist, 
serviciile secrete ale Statelor Unite pătrunseseră în casele unora 
dintre cele mai puternice familii din RPDC, fără ca vreuna să 
bănuiască lucrul ăsta. 

Era o operațiune genială pe care Agenţia începu să o desfăşoare 
şi în alte părți ale lumii. Mai exista un avantaj pe care Tang nu îl 
descoperise decât la doi ani după ce îl cunoscuse pe tânăr. În 
vreme ce toți nord-coreenii urau guvernul RPDC, ura lui Hyun Su 
era foarte personală. 

Suspicios din fire, contrabandistul îl ținuse la distanță pe Tang. 
În timp însă, lăsă să-i scape anumite remarci. În cele din urmă, 
după ce Tang se chinuise aproape toată seara ca să-l îmbete, Hyun 
Su lăsă garda jos şi începu să spună tot adevărul. 

Cu şase ani în urmă, satul în care trăia familia lui se afla lângă 
o cazarmă militară - un loc cu totul nesigur pentru cetățenii nord- 
coreeni. Într-o seară, auziră bătăi în uşa lor. Erau nişte soldaţi 
înfometați care căutau ceva de mâncare. Când tatăl lui le spuse că 
familia nu avea suficientă mâncare, soldații îl bătură cu paturile 
puştilor. Mama şi sora lui îi implorară să se oprească. Soldaţii se 
opriră, însă doar ca să le violeze cu brutalitate pe amândouă 
înainte să treacă la următoarea casă. 

În urma bătăii, tatăl lui rămăsese paralizat pentru o familie care 
îşi ducea traiul de pe azi pe mâine muncind fizic, aceasta era o 
condamnare la moarte. După un şir de alte umilințe îndurate, sora 
lui se sinucisese. La scurt timp după aceea, mama lui refuzase să 
mai mănânce. Apoi refuzase să se ridice din pat. În scurt timp 
începuse să facă febră. Când murise, diagnosticul fusese 


54 


pneumonie. Hyun Su cunoştea cauza. O inimă frântă nu mai 
putea pompa sânge în corp. 

La vârsta de treisprezece ani, universul lui se destrămase. 
Ultima lovitură fu atunci când tatăl lui îl implorase să îl omoare. 
Era o rugăminte pe care nici un părinte nu ar trebui să o adreseze 
vreodată copilului său. Hyun Su nu putu s-o facă. Oricât îi fusese 
de greu să găsească de-ale gurii şi să aibă grijă de tatăl lui, nu 
putuse să îl omoare. Îl iubea. Doar el îi mai rămăsese pe lume. 

Apoi, într-o bună zi, murise şi el. Cineva, Hyun Su nu află 
niciodată cine, făcuse ceea ce nu fusese el în stare să facă. Ceea ce 
refuzase să facă. Cineva din sat aşteptase până când băiatul 
plecase de-acasă, după aceea îl asfixiase pe tatăl lui, curmându-i 
suferința. 

Ceilalți săteni îl sfătuiră pe Hyun Su să accepte acest lucru ca 
pe o binecuvântare. Tatăl lui ceruse să moară. Fusese eliberat, la 
fel şi Hyun Su. Nu mai trebuia să „poarte” povara de a-l mai îngriji 
pe tatăl lui. Era liber. 

Ideea că viața era percepută ca fiind ceva fără valoarea îl tulbură 
îngrozitor. Nu mai putea trăi în acel sat, cu atât mai mult cu cât 
nu ştia cine fusese criminalul. 

Hyun Su îşi adună puţinele lucruri valoroase pe care le avea şi 
se făcu nevăzut. Lăsă în urmă inocența, copilăria şi orice urmă de 
respect pe care îl mai avea față de autoritate. Armata şi țara, în 
general, deveniseră duşmanii lui. 

Billy Tang avea doi copii care îl aşteptau în Statele Unite. Nici 
nu îşi putea imagina durerea pe care trebuie să o fi simțit Hyun 
Su. Spunea multe însă despre personalitatea lui. Mai însemna şi 
că îl putea implica şi mai mult în operațiunile lui şi folosi în alte 
scopuri decât acela de a introduce aparatele electronice măsluite 
ale Agenţiei de Securitate Naţională în sistemul local. Dacă cineva 
i-ar fi zis că tânărul contrabandist va ajunge, în cele din urmă, cel 
mai valoros intermediar al lui, Tang nu l-ar fi crezut. Dar, în acel 
moment, exact asta era. Hyun Su era puntea lor de legătură. 

Echipa urcase cinci kilometri de la coastă şi săpase o 
ascunzătoare înainte de ivitul zorilor. Făcură pe rând de strajă. 
Liderul echipei, Jimi Fordyce, fu primul. Nici unul nu vorbea, 
încercând să se mişte cât mai puțin. Hyun Su ajunse la timp la 
locul de întâlnire. Soldaţii SEAL camuflați ieşiră din ascunzătoare 
abia după ce Tang verificase totul şi le dăduse undă verde. 

După ce aceştia se ascunseră în spatele camionului, Tang şi 
Hyun Su urcară în cabină. Amândoi purtau straiele ţărăneşti care 

puteau fi întâlnite în toată ţara - o şapcă neagră model Mao, 
pantaloni bufanţi din bumbac şi o tunică largă. 

Tang ținea ascuns sub tunică un cuțit militar CRKT, cu lama 
tăioasă şi lungă de 11,5 cm, numit Otanashi noh Ken, care în 
japoneză înseamnă „Sabia tăcută”. Era un briceag care fusese 
creat pentru comunitatea Operaţiunilor Speciale de către faimosul 
producător de cuțite şi expert în luptele corp la corp, James 
Williams. Proiectat pentru a străpunge hainele, era suficient de 
mic ca să poată fi ascuns, dar suficient de lung ca să atingă 
organele vitale şi să termine treaba. Otanashi noh Ken avea un 
singur scop să ucidă cât mai discret cu putință. 

Deşi armele de foc erau instrumentele perfecte pentru a dobori 
rapid una sau mai multe ținte, acestea nu erau niciodată suficient 
de silențioase. Chiar şi atunci când trăgeai cu un revolver cu 
amortizor, acesta scotea un poc înfundat. Iată motivul pentru care 
Billy Tang prefera cuţitele. Nu făceau nici un zgomot. Doar victima 
putea să scoată un sunet, care putea fi diminuat dacă ştiai cum s- 
o faci. 

Asta nu însemna că armele de foc nu făceau parte din 
arsenalului lui Tang. Vârât în buzunarul portierei de lângă el, se 
afla un revolver pentru operațiuni tactice, un SIG Sauer P226 de 9 
mm cu un amortizor SWR Trident 9. Drumul lung de cinci ore cu 
maşina îi ducea în părți ale țării unde nu mai fuseseră niciodată 
până atunci. Habar nu aveau pe cine vor întâlni sau ce îi aştepta. 

Pe lângă arme, Tang mai adusese cu el un teanc de valută, o 
sticlă de Jack Daniel's, un cartuş de ţigări şi trei reviste Playboy. 
În RPDC, aceste produse erau echivalentul unei mici averi. Dacă 
ajungeau la strâmtoare, Tang intenţiona să le folosească pe post de 
mită. Se aflau pe teritoriul inamicului. Trebuiau să evite cu orice 
preț să deschidă focul. În clipa în care un poliţist sau un soldat ar 
fi dispărut, s-ar fi declanşat toate alarmele. 

Scopul lor era acela de a intra şi de a ieşi fără ca nord-coreenii 
să afle vreodată că fuseseră acolo. 

Când Hyun Su porni motorul, Tang îl privi din nou cu atenție. 
Transporta soldați străini — delict care se pedepsea cu moartea -— şi 
cu toate astea, părea extrem de calm. „Nu, se gândi Tang. Nu calm. 
Mulțumit.” Era şansa lui de a se răzbuna. 

Tânărul contrabandist habar nu avea cine erau acei bărbați sau 
de ce se aflau acolo, însă, judecând după înfăţişarea lor, bănuise, 
probabil, că nu erau prieteni ai regimului de la Phenian. Era tot ce 
conta pentru el. 

Treaba lui Hyun Su era să îi lase undeva şi să-i recupereze. 
„Până aici, toate bune”, chibzui Tang. Dacă totul avea să meargă la 
fel de uşor, se vor putea întoarce în Statele Unite în câteva zile. 

Chiar şi planurile cel mai bine puse la punct dădeau deseori 
greş, iar Tang ştia prea bine acest lucru. Stând în întunericul 
cabinei, el îşi duse mâna la SIG şi se întrebă: aceea va fi, oare, 
călătoria în care norocul îl va părăsi? 


57 


CAPITOLUL 11 


USS FLORIDA 


Harvath dormea de patru ore când fu chemat în camera de 
control. Simțea cum submarinul se ridica la suprafață. 

— Luăm pe cineva la bord? îl întrebă el pe un tânăr marinar 
care făcea manevre prin bocaportul îngust din fața lui. 

— Nu, domnule, răspunse marinarul. Lăsăm pe cineva. 

Ceva îi sugera lui Harvath că nu mai era nevoie să întrebe cine 
era „lăsat”. 

Răspunsul îl primi câteva clipe mai târziu, printr-o conexiune 
securizată la satelit. 

— Am auzit că îl cauţi pe Khuram Hanjour, se auzi o voce de la 
sediul central al CIA din Virginia de Nord. 

Era directorul adjunct al agenției, Lydia Ryan. Fiind de părere 
că Agenţia avea nevoie de ajutor din exterior, preşedintele Porter o 
investise inițial pe Ryan în funcția de co-director, împreună cu 
mentorul ei CIA, Bob McGee. Propunerea întâmpinase unele 
ostilități în timpul audierii pentru confirmare. Cei de la CIA îşi 
apărau extrem de bine teritoriul, precum şi metodele vechi pe care 
le foloseau în munca lor. Nu le plăcea schimbarea şi dispunea de 
câțiva aliați-cheie la Casa Albă. Ideea fără precedent de a avea doi 
directori CIA, cu atât mai mult cu cât unul dintre ei era în vârstă 
de doar treizeci de ani, reprezenta mai mult decât putea tolera 
birocrația de la Langley. 

În scurt timp deveni foarte limpede că nu era o chestiune 
trecătoare. Ca să îl ajute pe preşedinte să salveze aparențele şi ca 
să mențină candidatura lui McGee pentru funcția de director, 
Ryan se dăduse discret la o parte, acceptând funcția de director 
adjunct. 

Din punctul ei de vedere, ea fusese cea mai câştigată. În cea mai 
mare parte a timpului nu era nevoită să aibă de-a face cu 
politicienii de pe Capitoliu şi se putea concentra asupra 
operațiunilor de spionaj informatic desfăşurate în fiecare zi, 
ajutând, de asemenea, la îndepărtarea „uscăturilor” de la Langley 
care împiedicau Agenţia să funcționeze la capacitate maximă. Avea 
vreme suficientă să devină directorul Agenţiei Centrale de 

Informaţii — dacă asta îşi dorea cu adevărat. În momentul de față, 
era mulțumită de locul unde se afla. Credea în CIA şi în 
capacitatea Agenţiei de a excela. De asemenea, îi plăcea să fie în 
serviciul unui preşedinte hotărât să le ofere celor din prima linie 
tot ceea ce aveau nevoie pentru a reuşi. 

Harvath mai lucrase cu Ryan şi o simpatiza. Era o femeie 
remarcabilă, înaltă, cu păr negru şi ochi verzi, pe jumătate de 
origine irlandeză, pe jumătate de origine greacă. Fusese un agent 
secret experimentat care ştia, de asemenea, cum să abordeze 
persoanele importante şi mecanismele interne ale Agenţiei. 

— Ce-ai aflat? întrebă el. 

— Khuram Pervez Hanjour, cincizeci şi şapte de ani, bază de 
operațiuni curentă, Dubai. Suspectat de recrutare pentru Al Qaeda 
şi alte organizații teroriste islamice. A mai recrutat şi pentru 
diverse organizații criminale din Rusia, America de Sud şi Asia. 

— Unde în Asia? China? întrebă Harvath, sperând să descopere 
o legătură. 

— Nu, mai mult în Thailanda. Ceea ce nu înseamnă că nu a 
lucrat şi pentru chinezi, doar că, la prima vedere, nu există nici o 
conexiune directă. 

— Şi legătura lui cu Yaqub? 

— Am descoperit nişte apeluri către Dubai în telefonul pe care i 
l-ai confiscat lui Yaqub în Karachi, dar nu ştim încă dacă vreunul 
dintre aceste numere de telefon este al lui Hanjour, răspunse 
Ryan. Cei de la Agenţia de Securitate Naţională se ocupă de asta. 

— Dar financiar? Există vreun indiciu că au făcut transferuri de 
bani între ei? 

— Aş vrea să avem ceva concret, dar cunoşti şi tu cât de 
obscure sunt, de obicei, tranzacțiile când vine vorba despre astfel 
de indivizi. 

Harvath ştia prea bine. Odinioară, a lua urma banilor însemna o 
cale sigură de a alcătui „arborele genealogic” al relațiilor pentru a 
vedea cine cu cine colabora. În prezent, problema era aceea că se 
renunțase la transferurile bancare tradiționale în favoarea a ceea 
ce în lumea musulmană era cunoscut ca Hawala. 

Hawala reprezenta mai multe rețele de bancheri musulmani. 
Banii erau lăsați la unul dintre aceşti operatori Hawala dintr-un 
colț al lumii şi puteau fi recuperațţi de la un altul din celălalt colț al 
lumii. Sistemul se baza pe încredere şi era perceput ca fiind un 
transfer de bani, fără ca ei să fie mutaţi dintr-un loc într-altul. Nu 
existau bilete de ordin. Totul se desfăşura prin relații personale şi 


59 


astfel era, practic, imposibil să iei urma banilor. Erau păstrate 
doar registre neoficiale, iar operatorii Hawala încheiau înțelegeri, 
uneori schimbând între ei şi alte lucruri în afară de bani, cum ar 
fi: pietre prețioase, bunuri, chiar angajaţi. Sistemul deruta atât 
forțele de ordine, cât şi agenţiile an ti terorism. 

— Deci nu există nimic concludent care să facă legătura între 
Hanjour şi Yaqub? zise Harvath. 

— Încă nimic, însă, în urmă cu o săptămână, serviciile secrete 
din Emirate l-au săltat pe un operator Hawala în Dubai, sub 
acuzația de posesie de narcotice. Aranjase să i se trimită din 
străinătate canabis sintetic, cunoscut ca „Spice”, împreună cu 
metamfetamine sub formă de cristale. Emiratele Arabe Unite sunt 
necruțătoare când vine vorba de droguri, iar el va sta după gratii 
între patru şi cincisprezece ani. Autorităţile nu s-au grăbit să-i 
facă rost de un avocat, dar el este nerăbdător să încheie o 
înțelegere. Le spune tot ceea ce vor să afle. Le-a dat deja o listă cu 
toți clienţii lui, legitimi sau nu, inclusiv un oarecare Khuram 
Hanjour. 

— A precizat că Hanjour este un client care cumpără droguri? 
Nu, răspunse Ryan. Din câte am înţeles, l-a identificat pe Hanjour 
ca fiind strict un client Hawala. 

— Ştim sigur că este vorba despre acelaşi Hanjour? 

— Vorbim chiar acum cu cei din Emirate. 

— Unde se află acest operator Hawala? întrebă Harvath. În 
Dubai? 

— Aşa credem. Vom primi în scurt timp mai multe informații. 

— În cazul în care clientul lui este cel pe care-l căutăm şi se află 
în Dubai, cât de repede putem ajunge la el? 

— Oamenii noştri de acolo se ocupă de asta. 

— Cum stăm cu influența? Putem folosi ceva împotriva lui? 
Ryan răsfoi nişte notițe înainte să răspundă. 

— Atât francezii, cât şi britanicii au dosare despre Hanjour. Le 
parcurgem chiar acum. Există două lucruri interesante care ne-ar 
putea fi utile. 

Odată ce ea i le explică lui Harvath, el îi spuse de ce avea 
nevoie, apoi o întrebă: 

— Cât de repede poţi aranja să ajung în Dubai? 


CAPITOLUL 12 


EMRAIELE ARABE UNTE 


Patruzeci şi cinci de minute mai târziu, Harvath se afla pe 
puntea superioară a submarinului Florida, împreună cu o echipă 
SEAL şi cu Ahmad Yaqub, care avea trasă pe cap o glugă şi era 
legat. 

Trecură cincisprezece minute până când toată lumea urcă în 
elicopterul Seahawk al Forțelor Navale ale Statelor Unite, care 
plana deasupra submarinului. Odată toată lumea la bord, 
elicopterul decolă, îndreptându-se către portavionul USS Abraham 
Lincoln. 

Portavionul aparținând clasei Nimitz era nava amiral din cadrul 
flotei americane Grupului de Portavioane de Atac Nouă (GPA-9) şi 
găzduia Escadrila de Avioane Doi a Marinei Militare Americane. Pe 
lângă aeronavele militare cu aripi fixe, Growler, Hawkeye şi 
Greyhound, Air Wing Two se mai lăuda cu patru escadrile. 
Escadrila 2, sau Vânătorii de recompense, pilota avioanele de 
vânătoare şi atac la sol, F/A-18F Super Hornet. 

Aeronava, care costa aproape 70 de milioane de dolari, avea o 
viteză de croazieră de 1 250 km/h, o viteză maximă de 1915 km/h 
şi — ceea ce îl interesa cel mai mult pe Harvath un al doilea loc de 
pasager. 

Până când elicopterul Seahawk ateriză pe portavionul Abraham 
Lincoln, iar soldații SEAL îl dădură jos pe prizonier, taxiul zburător 
al lui Harvath fusese deja alimentat, aşteptând să decoleze. 

De când activa în Forțele Navale, Harvath nu mai zburase 
niciodată într-un Super Hornet. Primi un scurt instructaj, în 
timpul căruia i se explică modul de funcţionare al scaunului 
ejectabil şi i se spuse să nu atingă nimic. După ce îmbrăcă un 
costum anti-G şi îşi puse casca, el urcă în aeronavă şi îşi ataşă 
centura de siguranță. 

Pilotul făcu o glumă cum că la bord nu se servea băutură, 
deoarece zborul urma să fie foarte scurt, apoi, după ce comunică 
prin radio cu controlorul de zbor, ofițerul de catapultare în cămaşă 
galbenă dădu o serie de semnale şi pilotul îşi porni motoarele la 
maximum. Douăzeci de secunde mai târziu, reactorul se aprinse, 

iar avionul țâşni de-a lungul pistei de pe portavionul Abraham 
Lincoln şi zbură deasupra Golfului Persic. 

Cu toate că s-ar fi putut înainta o cerere specială ca avionul 
Super Hornet să aterizeze pe Aeroportul Internațional din Dubai, 
Harvath dorea ca sosirea lui în Emiratele Arabe Unite să treacă 
neobservată. Detaşamentul 380 AEW al Statelor Unite fusese deja 
amplasat în baza aeriană Al-Dhafra, lângă Abu Dhabi, iar el se 
îndrepta într-acolo. 

Când pilotul ateriză la Al-Dhafra şi apăsă butonul pentru 
ridicarea carlingii avionului de vânătoare, ea fu învăluită pe loc de 
dogoarea deşertului. Pe pistă îl aştepta unul dintre oamenii lui 
Ryan din Dubai, Anne Reilly-Uevy, un ofițer de caz extrem de 
inteligent. Era o blondă atrăgătoare, de vreo patruzeci de ani, cu 
un puternic accent texan. 

— Bun venit în Emiratele Arabe Unite! spuse ea, întinzându-şi 
mâna. 

Harvath îi strânse mâna şi o urmă la SUV-ul care îi aştepta. 
Levy lăsase motorul pornit, cu aerul condiționat dat la maximum. 

— E al naibii de cald, zise ea când urcară în maşină. Am văzut 
trei copaci certându-se pentru un câine. 

Comentariul ei îl făcu să zâmbească. 

— Din ce parte a Texasului eşti? 

— Din Dallas. 

— Înseamnă că eşti obişnuită cu căldura. 

Ea clătină din cap. 

— Nu te obişnuieşti niciodată cu căldura asta. 

Harvath fu de acord. 

— Cel puţin compensează prin cultură, nu? 

Levy chicoti. 

— Mda, prin extravaganță, preciză ea când introduse maneta în 
marşarier, îi arătă punga mare de cumpărături aflată pe bancheta 
din spate. Ai acolo pantofi şi câteva rânduri de haine. Dacă nu îţi 
sunt bune sau ai nevoie de altceva, să-mi spui. 

Harvath aruncă o privire către pungă şi îi mulțumi. 

— De când eşti aici? o întrebă el. 

— În Emirate? De aproape un an. Înainte de asta am fost în 
Irak. Iar înainte de Irak, în Arabia Saudită şi în Yemen. 

— Cineva din Langley trebuie să te urască din tot sufletul. 

Ea zâmbi. 

— Tatăl meu a lucrat în domeniul petrolului. Mi-am petrecut 
cea mai mare parte din copilărie în Orientul Mijlociu. Vorbesc limbi 

străine. Araba, în special. 

— Ai noroc că lucrezi pentru CIA şi nu pentru Forţele Navale. 
Cu aşa competenţe lingvistice, te-ar fi trimis în America de Sud. 

— Chiar aşa greşeli să facă? 

— Am văzut eu câteva. 

Levy viră pe un drum paralel şi acceleră. 

— Dacă nu eşti un fan al culturii, atunci ce cauţi aici? întrebă 
Harvath. 

— Aici se desfăşoară lupta. Yemen, Arabia Saudită, Iordania, 
Siria, Irak, toate țările musulmane sunt împânzite de jihadişti. Nu 
sunt în vacanță, ci la muncă şi merg acolo unde sunt trimisă. Din 
fericire, îmi place ceea ce fac. 

Avea dreptate. Orientul Mijlociu era, într-adevăr, un câmp de 
bătălie. Se bucură când auzi că îi plăcea cu adevărat ceea ce făcea. 
Războiul împotriva terorismului făcuse ravagii. Pe lângă cei ucişi 
sau răniți, acesta destrămase căsniciile şi decimase familiile atât 
ale cadrelor militare, cât şi ale celor din serviciile secrete. Nu mai 
avea sfârşit. Nu mulți oameni îi puteau face față. 

Harvath nu ajunsese încă la momentul critic. Şi lui îi plăcea 
ceea ce făcea, iar comentariul lui Levy îl făcu să se gândească la 
tăblița din lemn care atârna lângă uşa de la intrare a casei lui. 
Proprietatea aparținuse cândva Bisericii Anglicane. Descoperise în 
pod o tăbliță veche din lemn pe care era gravat mottoul 
misionarilor săi TRANSIEJVS ADIUVAJVOS. Mă duc peste mări să 
ofer ajutor. Se potrivea ciudat de bine cu cariera pe care şi-o 
alesese. 

Levy conduse până la o clădire pătrată, de culoarea nisipului, 
aflată în baza pe care CIA-ul o folosea pentru plănuire şi 
operațiuni. Ferestrele înguste erau acoperite cu folie din aluminiu 
pentru a bloca razele soarelui şi, de asemenea, în scopul de a 
reduce pagubele exploziei unei potențiale bombe, dacă dispozitivul 
în speţă ar fi ajuns dincolo de gardul electric. 

— O verificăm în fiecare zi, spuse ea, oprind pe un loc de 
parcare marcat de două linii decolorate de soare. Echipa mea a 
intrat în urmă cu patruzeci şi cinci de minute. Totul este în regulă. 

Harvath luă punga de pe bancheta din spate şi o însoți pe Levy 
înăuntru. 

Ea îl conduse într-o sală de şedinţe de mărime medie, pe ai cărei 
pereți se aflau hărți ale Emiratelor Arabe Unite şi ale celorlalte țări 
din regiune. Un ecran mare şi plat atârna pe peretele din față al 
sălii. Erau aşteptaţi de alți trei agenți CIA. 


63 


Harvath nu era încântat de acest comitet de întâmpinare. O 
rugase pe Ryan să păstreze secretă sosirea lui. Nu voia decât 
lucrurile pe care le ceruse şi informațiile suplimentare pe care le 
aveau la dispoziţie. Ulterior, prefera să fie pe cont propriu. 

După ce fură făcute prezentările, unul dintre agenţi, un bărbat 
pe care-l chema Cowles, arătă înspre masa din spate. 

— Avem cafea, apă şi sendvişuri. Ce doriți. 

Harvath încuviință din cap şi se servi cu o sticlă cu apă şi ceea 
ce părea a fi un sendviş cu carne de curcan înainte să se aşeze la 
masa ciobită. 

În timp ce Cowles îşi conecta laptopul la ecranul plat, Levy 
scoase un telefon mobil mic şi un paşaport american, negru, 
diplomatic şi i le întinse peste masă. 

— Agenda telefonului conține o serie de numere de la ambasada 
noastră din Abu Dhabi sau de la biroul consulului general din 
Dubai. Dacă vei forma vreunul dintre ele, va răspunde un angajat 
al Agenţiei. Dacă vei apela numărul pentru biroul consilierului 
economic, mă vei suna pe mine. Şi-acum, paşaportul pe care l-am 
făcut pentru tine te va ajuta să scapi de poliţişti, însă, cu cât vei 
ajunge mai sus, cu atât mai puține şanse există să țină şmecheria. 
Să sperăm că nu vei avea nevoie de el. Oricum, dacă va fi cazul, ai 
grijă cum îl foloseşti. 

Harvath îl deschise. Cei de la Carlton Group le furnizaseră celor 
de la Agenţie o poză recentă cu el. Se familiariză cu numele, cu 
data naşterii şi cu vizele, apoi verifică agenda telefonului şi dădu 
din cap. Levy făcu semn să se stingă lumina. 

După ce porni prezentarea în PowerPoint, Cowles îi întinse 
telecomanda, iar ea începu să povestească. 

— Ştiu că directorul adjunct Ryan te-a informat parțial, însă, de 
atunci, am reuşit să aflăm şi alte detalii. Nu avem decât câteva 
fotografii cu recrutorul Khuram Pervez Hanjour şi, după cum se 
poate observa, nici una nu este prea reuşită. 

Ea le derulă încet, oprindu-se când ajunse la fotografia unui alt 
bărbat. 

— Acesta este Najam Fahad, în vârstă de douăzeci şi şase de 
ani, continuă Levy. Fahad este operatorul Hawala reținut de către 
cei din Emirate. A recunoscut că Hanjour este unul dintre clienții 
lui. Cei de la Agenţia de Securitate Naţională tocmai au confirmat 
apelurile telefonice dintre Fahad şi operatorul Hawala al lui 
Ahmad Yaqub din Karachi. În acest moment, suntem 80 siguri că 
îl avem pe Khuram Hanjour cel pe care îl căutăm, aşadar avem 

undă verde. 

„Bine”, gândi Harvath. 
Altceva? întrebă el. 

Levy trecu la următorul diapozitiv din prezentarea sa. Era o 
fotografie din satelit. 

— Se ştie că lui Hanjour îi place să frecventeze cartierul istoric 
Bur Dubai, la vest de golful Dubai. Acolo există mai multe 
moschei, continuă ea, derulând diapozitivele. Inclusiv moscheea 
mare şi cea iraniană. Are multe străzi cu magazine, piețe în aer 
liber, cafenele şi restaurante, ceea ce atrage turiştii. Fahad a spus 
că habar nu are unde locuieşte Hanjour. De fiecare dată s-au 
întâlnit la restaurantul Silk Route. 

Ea aduse în prim plan o fotografie făcută de camera de 
supraveghere a unui restaurant în aer liber, iar Harvath o privi cu 
atenție. 

— Este un hotel? întrebă el. 

— Da. Se numeşte Arabian Courtyard. Vreau să-ți arăt altceva 
mai întâi. 

Harvath dădu aprobator din cap. 

— Cei din Emirate ne-au lăsat să verificăm telefonul mobil al lui 
Najam Fahad. 

— Aţi aflat ceva? 

— Am aflat totul spuse Levy. l-am donat telefonul. Aşa au reuşit 
cei de la Agenţia de Securitate Naţională să facă legătura între el şi 
operatorul Hawala al lui Yaqub din Karachi. 

Harvath zâmbi. 

— Bravo. Ce ştim? 

— Fahad folosea un paravan. 

— Un paravan? 

— Nişte aplicaţii perfect legale, cum ar fi Google, Twitter şi Yelp 
care ascund alte aplicaţii pe care nu vrei să le vadă altcineva. 

— Ce aplicaţii ascundea? 

— Vrei toată lista? 

Harvath clătină din cap. 

— Doar chestiile importante. 

Levy trecu la diapozitivul următor. Era o imagine cu ecranul 
telefonului lui Fahad. 

— Ştii ce este Snapchat? 

— Este o aplicaţie prin care se trimit fotografii nud pe care le 
vizualizau mai demult perverşii. 

— Înseamnă că ai copii adolescenţi, zise ea. 

— N-am copii. 

Văzând că el nu era dispus să dea detalii, Levy continuă. 

— Prin Snapchat, se pot trimite fotografii statice, nud sau altfel, 
precum şi filme video. Expeditorul hotărăşte cât timp pot fi 
vizualizate fotografiile sau filmele video înainte să le şteargă din 
serverul Snapchat şi să le ascundă de dispozitivul destinatarului. 

— Înseamnă că fişierele rămân în dispozitivul expeditorului. 

— Da. lar prietenului nostru, Fahad, îi plăcea foarte mult să 
facă selfie-uri. 

— Cu hainele pe el, sunt convins, glumi Harvath. 

— Măcar de-ar fi aşa. Nu le-am introdus în prezentare, dar avem 
telefonul lui dacă vrei să arunci o privire. 

— Nu, mulțumesc, răspunse sec Harvath. Mă lipsesc. 

— Inteligentă alegere, spuse Levy. În regulă. Suntem pe aceeaşi 
lungime de undă în ceea ce priveşte Snapchat. Ce zici de Grindr? 
Ştii ce este? 

— Nu, dar abia aştept să aflu. 

— Tu ai cerut-o, zise ea, trecând la diapozitivul următor, o altă 
fotografie din telefonul lui Fahad. Este o aplicaţie de localizare 
geografică. Le permite bărbaților homosexuali şi bisexuali să-şi 
găsească în zona lor parteneri de sex care vor să se combine 
discret. 

În multe locuri din Orientul Mijlociu, homosexualitatea era 
pedepsită cu moartea, prin urmare, homosexualii musulmani 
trebuiau să fie extrem de discreţi. Măsurile pe care şi le luau ca să 
îşi ascundă activitățile concurau în unele cazuri fiind inevitabil — 
cu tehnicile pe care le aplicau forțele de ordine din țările lor. 

Datorită iscusinței lor în aranja întâlniri secrete şi în a 
comunica şi transmite produse ilegale, mulți homosexuali 
musulmani excelaseră în industria Hawala. Harvath nu era deloc 
surprins că afla aceste lucruri despre Fahad. 

— Ce-aţi mai descoperit? întrebă el. 

— Ştii ce înseamnă acronimul PnP? 

El clătină din cap. 

— Înseamnă „party and play”, cunoscut şi sub de denumirea 
„sesiune chimică” sau „chem” mai pe scurt. Doi sau mai mulți 
oameni se întâlnesc şi se droghează înainte să se angajeze în 
activități sexuale. 

— lar lui Fahad operatorul nostru Hawala şi importator de 
droguri cu jumătate de normă - îi place să petreacă şi să se joace, 
remarcă Harvath. 

— Aşa este şi cred că ai fi interesat să afli cu cine, răspunse 
Levy, apoi trecu la următorul diapozitiv care arăta aceeaşi 
fotografie surprinsă de camera de supraveghere a hotelului 
Arabian Courtyard. Ţine minte, acesta este restaurantul Silk Route 
unde, după spusele lui Fahad, se întâlnea cu Hanjour. Şi-acum, 
zise ea, trecând la diapozitivul următor, priveşte. 

Diapozitivul înfățişa trupul unui bărbat, gol de la gât în jos. 
Capul îi fusese scos din fotografie. 

— Acesta este avatarul de pe Grindr al unui bărbat cu care 
comunica Fahad. Vezi numele ăsta de utilizator? 

Harvath îl observă. 

— 1234KPH. Khuram Pervez Hanjour? zise el. Cam lipsit de 
imaginație. 

— Este, probabil, o alegere comodă şi inteligentă în acelaşi timp. 
Viteza sunetului este de 1 234 kilometri pe oră. 

Cu toate că Harvath ştia prea bine că nu trebuia să îi 
subestimeze pe cei pe care îi vâna, puse totul pe seama 
comodităţii. 

— Avem un trup fără cap cu inițialele omului nostru. Doar atât? 

Levy clătină din cap. 

— Stă lângă o fereastră. 

— Cu draperiile trase. 

— Haide să vorbim mai întâi despre fereastră. Uită-te la forma 
ei, cum se îngustează în partea superioară. 

Harvath privi cu atenţie, iar apoi Levy reveni la diapozitivul 
anterior cu fațada hotelului cu restaurant. 

— Observi că toate ferestrele hotelului sunt realizate în stil 
arăbesc, ascuţite în partea superioară? 

— Dacă nu sunt singurele ferestre ascuţite din Dubai, atunci 
vom avea nevoie de mai multe informații. 

Levy reveni la fotografia care îl înfățişa pe bărbatul din cameră. 

— Ai menționat că draperiile sunt trase, însă nu de tot. Uită-te 
peste umărul stâng al personajului, există o despărțitură. 

Harvath se aplecă în față ca să vadă mai bine. 

Levy folosi un indicator cu laser. 

— Aici. În zona asta. 

— Eşti cam generoasă când spui „despărțitură”. 

— Nu pare cine ştie ce până când nu măreşti fotografia. Aşa, 

spuse ea, trecând la următorul diapozitiv. Aşa ne-am dat seama că 
fotografia a fost făcută în interiorul camerei hotelului Arabian 
Courtyard. 

— La ce mă uit? 

— Peste stradă de hotel se află muzeul Dubai. În curte se află 
un dhow7 tradițional. Ceea ce vezi tu de la fereastra hotelului este 
vârful catargului. 

Ea trecu la următorul şi ultimul diapozitiv. Era un ecran 
împărțit care înfăţişa fotografia mărită şi pe cea în care se vedea 
corabia de peste drum. Nu exista nici o îndoială. Se potriveau. 

— Se pare că, de fapt, KPH frecventează hotelul nu numai 
pentru restaurantul Silk Route. 

— Conform mesajelor extrase din telefonul lui Fahad, se 
întâlneau în mod regulat ca să petreacă şi să se joace. 

— Înseamnă că informaţiile din dosarele francezilor şi ale 
britanicilor au fost corecte în ceea ce priveşte activitățile 
extracurriculare ale lui Hanjour, zise Harvath. Ştim dacă apelează 
la protecţie atunci când călătoreşte? 

— Nu cred. Acest lucru nu este specificat în nici un dosar. Prin 
urmare, cred că nu. 

Harvath fu de acord cu această afirmaţie. Chiar dacă Hanjour 
apela la un bodyguard, nu îl vedea târându-l după el atunci când 
se ocupa de droguri sau când participa la petrecerile între 
homosexuali. Mai mult, bodyguarzii costau mult. Hanjour i se 
părea a fi un jucător suficient de important ca să justifice această 
alegere. Însă cu totul altceva era dacă avea asupra lui un mijloc de 
autoapărare. 

— Ştim dacă este înarmat? 

Levy clătină din cap. 

— Nu suntem siguri, însă Emiratele Arabe Unite au legi stricte 
împotriva armelor de foc. Un an de închisoare pentru fiecare glonț 
cu care eşti prins asupra ta. 

— Emiratele Arabe Unite au legi stricte şi împotriva drogurilor, 
prin urmare, vom presupune că este înarmat, spuse Harvath. Dar 
experiență militară anterioară? A fost arestat sau a primit vreun 
mandat? 

— Din câte cunoaştem noi, nu. În momentul de față, ştii tot ce 
ştim şi noi despre Khuram Hanjour. 

— Mai rămâne o singură problemă. Cum vom reuşi să îl facem 
să cedeze? 

— Când sunteți pregătit, avem ceea ce ne-aţi cerut, interveni 
agentul Cowles. 

Harvath se uită la Levy. 

— Mai trebuie să văd ceva? Sau am terminat? 

— Am terminat, răspunse ea şi făcu semn să se aprindă lumina. 

Harvath muşcă din sendviş şi îi urmă pe Cowles şi pe Levy în 
spatele clădirii, într-o baracă modelul Quonset, adiacentă. Era 
prevăzută cu o uşă de garaj basculantă. Cowles o deschise, 
înăuntru se afla un BMW negru, Seria 7. Scoțând cheia cu 
telecomandă, el apăsă pe butonul care deschidea portbagajul. 

Harvath se uită înăuntru şi analiză conţinutul. Tot ceea ce 
ceruse se afla înăuntru. 

— Minunat, zise el, închizând portbagajul şi vârând cheia cu 
telecomandă în buzunar. Casa e sigură? 

Levy scoase o hartă şi îi arătă locația acesteia, apoi îi indică 
adresa. 

— Am introdus câteva adrese-momeală în sistemul GPS al 
maşinii. Una este cea a unei agenții de recrutare din Dubai, care 
se află la capătul celălalt al străzii. 

— Dar serviciile secrete arabe? întrebă Harvath. Ce ştiu că 
punem la cale? 

— Ştiu că cercetăm un suspect din Emirate pe care îl cheamă 
Khuram Hanjour, însă le-am precizat că are legătură cu un grup 
rusesc de crimă organizată. 

— Şi-au crezut? 

— Pentru moment, da. Le-am trimis o mulțime de cereri ca să 
ne lase să cercetăm mai multe piste. Am cedat două ucrainence, 
prostituate de lux, din Dubai, care ştim că lucrează pentru FSB8 şi 
care au fost trimise aici ca să îi seducă pe arabii cu influență. Ar 
trebui să fie suficient ca să îi ţină ocupați şi să ne dea nouă un 
răgaz în următoarele 24-48 de ore. Dacă va fi nevoie să îi mai 
ținem ocupați, avem cu ce. 

— Se pare că suntem acoperiți. 

— Ar mai fi ceva, zise Levy. Directorul adjunct vrea o echipă 
care să te supravegheze. Pentru orice eventualitate. 

— În nici un caz. Nu vrem să-l speriem pe Hanjour. Dacă va 

mirosi ceva, se va face nevăzut. 

— Înţeleg asta, dar există prea multe necunoscute. Nu ştim 
dacă nu are o bandă de vagabonzi care îl urmează. Nu ştim dacă 
nu cumva le-am stârnit curiozitatea arabilor în ceea ce-l priveşte, 
chiar dacă am încercat să nu atragem atenția. Nu ştim dacă 
membrii Al Qaeda nu îl urmăresc ca să se asigure că nu o face 
altcineva. Nu ştim prea multe, cu excepția faptului că el este 
singura noastră pistă şi dacă dispare, intrăm cu toţii în bucluc. 

— Şi dacă vom împânzi zona, răspunse Harvath, îşi va da 
seama. Asta contează. 

— N-o să împânzim zona. Vom fi foarte discreţi, zise ea şi ezită o 
clipă, încercând să aleagă cuvintele potrivite pentru a susține 
părerea Agenţiei. Nu te pot obliga. Mi s-a spus că asta este 
misiunea ta. Vrem doar să ne asigurăm că în timp ce îl urmăreşti 
pe Hanjour nu eşti la rândul tău urmărit. Are vreo logică? 

Avea logică, însă îi era greu să accepte. Prefera să acționeze 
singur sau, cel puţin, cu profesionişti pe care îi cunoştea. Ceea ce 
nu era cazul cu aceşti agenți CIA. 

Ştia că putea să îl prindă pe Hanjour şi singur, însă dacă ceva 
nu mergea bine, vina cădea asupra lui. Multe puteau merge prost. 
Karachi era un exemplu grăitor. Fusese o reuşită, dar asta doar 
pentru că fuseseră implicate şi alte persoane. Regula numărul unu 
dacă intrai într-un schimb de focuri era să ai o armă, de preferat 
două şi toți prietenii tăi să fie înarmați. Harvath nu ştia în ce se 
băga, însă ştia că nu voia să fie luat prin surprindere din nou. 

Nu era o decizie uşoară. Spera totuşi să fie una corectă. 

— În regulă, fu el de acord. Haide să discutăm cum vom 
proceda, inclusiv varianta în care ceva merge prost. 

CAPITOLUL 13 


AL DOILEA DEPARIAVENI, BEIJING 


Colonelul Shi intui cine se afla la uşa lui înainte să audă bătaia. 
De obicei, fumul de ţigară al generalului Yi Ming Wu se simțea 
primul. 

— Intraţi, îl invită Shi. 

Wu deschise uşa şi păşi înăuntru. Era un bărbat masiv, de vreo 
şaizeci de ani, cu fața rotundă, degetele îngălbenite de nicotină şi 
un „colac” în jurul taliei care continua să se umfle. Aşezându-se pe 
scaunul îngust din fața biroului lui Shi, el îşi scoase pachetul de 
țigări şi îi oferi şi lui una. Colonelul clătină din cap. 

Generalul şi-o aşeză între buze şi o aprinse cu mucul celeilalte 
țigări. După ce trase un fum lung, el strivi cealaltă țigară în 
scrumieră. Shi rămase lângă colțul biroului. 

— Ar trebui să te reapuci de fumat, zise el. Te va ajuta să 
gândeşti mai bine. 

Shi alerga de cinci ori pe săptămână şi era mai sănătos ca 
niciodată. Oricât de mult îl respecta pe general şi modul lui de a 
conduce cel de-al Doilea Departament, era ultima persoană în 
măsură să dea sfaturi despre sănătate. 

Shi aşteptase câteva ore ca şeful lui să se întoarcă de la 
întâlnire şi era nerăbdător ca el să treacă la subiect. 

— Cum a mers? 

Generalul dădu afară pe nas fumul care se ridică în spirală 
către plăcile îngălbenite ale tavanului de deasupra biroului. 

— Nu prea bine. 

Colonelul se aşteptase la asta. 

— Nu prea bine, în ce sens? 

— Secretarul general este în continuare supărat că ţi-ai pierdut 
unul dintre intermediari. 

Shi clătină din cap. 

— Dumneavoastră i-ați explicat, desigur, că nu eu l-am pierdut 
pe somalez. 

Wu ridică din umeri. Semantică. 

— Este misiunea ta. Tu răspunzi. 

— Fie. Eu răspund. Eu răspund pentru studenţii arabi de la 

inginerie şi pentru complicii somalezi cu care formează o echipă. 
Care a fost decizia Comitetului Permanent? 

— Au discutat multe aspecte. Anticipând căderea Americii şi 
crizele economice mondiale, China a început să îşi asigure în 
secret depozite de alimente, combustibil şi medicamente. 

— Însă nu atât de „în secret” şi depozitul de aur, adăugă Shi. 

Generalul înlătură această grijă cu un gest al mâinii. 

— Prețul aurului creşte şi scade. Toată lumea îl cumpără. Peste 
tot lumea este îndatorată şi nimeni nu mai are încredere în 
bancnote. Unele țări au început să îşi repatrieze aurul păstrat în 
seifurile unor terțe țări din străinătate, deoarece vor să îl aibă cât 
mai aproape de casă. Faptul că noi cumpărăm aur nu este un 
lucru chiar atât de neobişnuit. 

China cumpăra prea mult, prea repede, era de părere Shi. Îşi 
exprimase această îngrijorare, însă nu fusese ascultat. În acel 
moment, nu mai avea nici o importanţă. 

— Şi ce au hotărât? 

— Ştii, sunt câţiva care cred că tu ai instrumentat toată această 
afacere. 

— Eu?! exclamă colonelul, indignat. E ridicol. 

— Sincronizarea este perfectă, nu crezi? 

— Sugerați că am vrut să-mi dispară un om şi să pun în pericol 
operațiunea şi securitatea națiunii noastre? 

— Nu, răspunse Wu, dar te cunosc. Eu îți spun doar ce cred ei. 
Ei au vrut ca atacul să aibă loc de Anul Nou Chinezesc. Tu ai 
propus să fie în septembrie. Brusc, s-au văzut obligați să îţi 
accepte propunerea. Tu nu ai fi suspicios? 

— Sunt plătit ca să fiu suspicios, zise Shi. Ei sunt plătiți ca să 
fie politicieni. 

— Dar ei dețin autoritatea şi au hotărât. 

— Aşadar, lansăm atacul acum? 

— Nu, răspunse generalul. 

— Nu? Nu înţeleg care este miza? Am pierdut legătura cu un 
membru al celulei. Trebuie să presupunem că a fost deconspirat şi 
că americanii store şi ultima informaţie de la el. 

— Nici una nu va duce la noi. 

Shi îşi aruncă mâinile în aer, neîncrezător. 

— Toate cele şase celule se antrenează împreună. Ştiu cum să 
lanseze un atac. 

Wu dădu aprobator din cap. 

— Cunosc metodele, dar nu şi mijloacele. 

— Cu informațiile obținute de la un singur membru al celulei, 
un anchetator priceput ştie cum să creeze o imagine generală. 

— În linii mari, clarifică Wu, oricine poate crea o imagine 
generală. Însă fără detalii, americanii nu au nimic. 

— Vor avea suficient. De aceea trebuie să atacăm. Dacă n-o 
facem acum, vom rata ocazia. Şi dacă americanii îşi vor da seama 
ce se întâmplă, vor avea un motiv să ne atace. Trebuie să facem noi 
prima mutare. 

Wu trase cu poftă din ţigară şi, după ce eliberă rotocoale de 
fum, adăugă: 

Comitetul Permanent este de acord. 

Shi făcu ochii mari şi rămase cu gura căscată. Era uluit. 

— Nu înțeleg. Sunt de acord, dar nu vor să lanseze atacul? N-are 
nici o logică. 

— Am sugerat o altă variantă? 

— O altă variantă? Care variantă? Nu există o altă variantă. Ori 
atacăm, ori suntem atacați. 

— Vor să fie absolut siguri că membrul celulei care a dispărut a 
fost compromis, înainte să fie de acord cu lansarea atacului. 

Shi clătină din cap. Politicienii. 

— A ratat patru ferestre de comunicare. Nu şi-a accesat căsuţa 
de e-mail şi nu răspunde la telefon. N-avem de unde să ştim ce s-a 
întâmplat cu el. Trebuie să presupunem că... 

— Membrii Comitetului Permanent vrea să-l trimitem pe Cheng, 
îl întrerupse generalul. 

Shi făcu din nou ochii mari. 

— De unde ştie Comitetul Permanent al Politburo despre 
Cheng? 

— De la secretarul general. Îi place să spună în secret despre 
Cheng că este James Bond al Chinei. 

— Nu-i nici un James Bond, replică Shi furios, iar secretarul 
general nici n-ar trebui să vorbească despre el în secret sau altfel. 

— Sunt de acord cu tine, dar acum fapta-i consumată. 
Secretarul general şi CPP vor să-l folosim pe Cheng. 

— Chiar şi după tot ce s-a întâmplat? 

— Nu mai fi atât de melodramatic, insistă Wu. Habar n-au ce s- 
a întâmplat. În ceea ce-i priveşte, a fost doar un accident. 

— Însă noi doi ştim cum stau lucrurile. Ştim că un oficial al 
Partidului Comunist a şantajat-o pe soţia lui Cheng ca să se culce 
cu el, iar Cheng l-a omorât când a aflat. A făcut să pară un 
accident. 

— Ţi-a mărturisit vreodată asta? 

— Nu, răspunse Shi. Însă, când i-am spus-o direct, nu a negat. 

— Nu ar trebui să punem întrebări al căror răspuns nu vrem să- 
l aflăm. 

— Oricum, nu este pregătit să intre în joc. 

— Avem un alt agent care să fie atât de familiarizat cu America 
şi care să aibă o acoperire atât de bine susținută? întrebă Wu. 

Era o întrebare retorică. Shi dădu totuşi un răspuns: 

— Avem mai mulți. 

Generalul îl privi şi zâmbi. 

— Nici unul nu este la fel de bun întocmai lui Cheng. El va 
obține informaţiile de care avem nevoie şi va face ceea ce trebuie 
făcut. Că veni vorba: zise el scoțând o bucată de hârtie din 
buzunar şi întinzându-i-o subordonatului său peste birou. 

De îndată ce Shi începu să o citească, el clătină din cap. 

— Imposibil. În nici un caz. 

Wu anticipase această reacție. Ordinele erau ordine. Continuă: 

— Dintre cei nouă membri ai Comitetului Permanent al 
Politburo, cinci au un copil sau un nepot care urmează în prezent 
o şcoală din Statele Unite. Toţi s-ar întoarce acasă de Anul Nou 
Chinezesc. 

— Prinţişorii, zise Shi cu dispreț, referindu-se la termenul 
peiorativ folosit pentru progeniturile conducătorilor influenți ai 
Partidului Comunist. 

Wu îi ignoră sarcasmul. 

— Sunt dispuşi să îi sacrifice pe alți diplomaţi chinezi şi alte 
VIP-uri care se află pe teritoriul Statelor Unite. Când vine vorba de 
copiii lor însă, e cu totul altceva. Dacă agentul Cheng va confirma 
că „Dragonul de zăpadă” a fost compromis, poţi lansa atacul, dar 
numai după ce numele de pe listă vor fi în siguranță. 

— Definiţi siguranță. 

Generalul ezită o clipă înainte să răspundă. 

— Rudele lor vor ca odraslele să se întoarcă de îndată acasă. 
Evident că nu putem face asta. 

— Evident, confirmă Shi. Americanii îşi vor da seama că se 
pregăteşte ceva. Cum ar trebui să-i adunăm pe toți cinci când... 

Wu avea răspunsul pregătit. 

— Americanii îi supraveghează cu intermitențe. FBl-ul nu 
dispune de suficient personal ca să îi supravegheze 24/7. Credem 
că în cercul lor social există informatori şi că aparatura lor 
electronică este monitorizată. Nici unul dintre aceste aspecte însă 

nu îl vor împiedica pe Cheng să ajungă la ei. 

— Staţi puţin. Vor ca şi Cheng să fie implicat în această 
operațiune? 

— Nimic nu este mai important pentru ei decât siguranța 
copiilor lor, răspunse Wu. Îl vor pe cel mai bun, adică pe Cheng. 

Shi şi soţia lui nu puteau avea copii. Ţinându-se cont de faptul 
că muncea foarte mult, el considerase acest aspect ca pe o 
binecuvântare. Chiar şi aşa, înțelegea impulsul omenesc de a-şi 
proteja copiii. Era una dintre trăsăturile omeneşti pe care el le 
aprecia la politicienii Chinei, cu toate că mult prea mulți îşi 
răsfățau progeniturile, în timp ce, în public, preamăreau revoluția 
lui Mao şi gloriile comunismului. 

— Presupunând că Cheng îi va putea localiza pe toți... începu 
Shi. 

— Odată ce Cheng îi va localiza pe toţi, îl corectă Wu. 

— Fie, odată ce Cheng îi va localiza pe toți şi pe urmă? 
Programul sosiilor nu mai există. 

Generalul trase încet din țigară. Era bine ştiut că americanii 
urmăreau vizele tuturor cetățenilor chinezi care intrau în Statele 
Unite, în special ale celor care aveau legătură cu demnitarii 
Partidului Comunist Chinez. Deoarece Statele Unite urmăreau 
aceste vize, China inițiase programul sosiilor. 

MSS (Ministerul Securităţii de Stat) înscrisese la fiecare 
universitate la care studia un „prințişor”, un cetățean chinez care îi 
semăna destul de bine. Atunci când „prințişorii” erau chemați 
pentru acțiuni disciplinare sau pentru orice alt motiv despre care 
China nu voia ca Statele Unite să afle, „prințişorul” împrumuta 
actele de călătorie ale sosiei sale, în timp ce aceasta îi ținea locul la 
şcoală până când se întorcea „prințişorul”. Adoptarea de către 
Serviciul American pentru Controlul Imigrației şi al Normelor 
Vamale a dispozitivelor biometrice sofisticate făcuse ca programul 
sosiilor să devină inutil. 

Dacă cei cinci „prințişorii” încercau să părăsească țara în acelaşi 
avion sau, chiar în cinci avioane diferite, Statele Unite nu numai 
că aveau să afle, dar vor începe să facă legăturile şi să pună 
întrebări. China nu putea risca. Experții celui de-al Doilea 
Departament trebuiau să găsească o altă soluție. 

După câteva clipe de gândire, Wu spuse: 

— Dar Medusa? 

Medusa era numele de cod al unui intermediar pe care APE îl 
ținea în sud-estul Statelor Unite. 

Shi se gândi la asta. 

— Ne vom folosi de el ca să îi scoatem din ţară şi să îi ducem la 
plantație? 

Plantația era departamentul de spionaj al Chinei amplasat în 
Havana. 

Wu încuviință din cap. 

— Am putea aranja să îi aştepte un avion acolo. 

Era un plan interesant, cu excepția unui singur lucru. 

— Medusa ne-a dezamăgit în trecut. Dacă se întâmplă ceva, 
membrii CPP şi secretarul general vor da vina pe noi. 

— Tocmai de aceea avem nevoie de Cheng. El nu ne va 
dezamăgi. Va face în aşa fel, încât nimic să nu meargă greşit. 

Shi nu era la fel de încrezător. Nu se punea doar problema dacă 
agentul Cheng îşi va putea îndeplini sarcina; dacă americanii 
puseseră, într-adevăr, mâna pe somalezul dispărut şi dacă 
reuşiseră să scoată informaţii de la el, atunci aveau un avans de 
două zile față de ei. 

Însărcinarea lui Cheng cu ambele operaţiuni era o exagerare, 
deoarece, în cele din urmă, Shi avea să fie tras la răspundere în 
cazul în care Cheng eşua. El se uită la şeful lui şi spuse: 

— Aveţi mare încredere într-un singur om. 

— Nu, răspunse generalul. Am încredere în doi oameni — în tine 
şi în Cheng. 

— Dacă misiunea asta va eşua, iar CPP va afla ce ştim noi 
despre Cheng, dumneavoastră şi cu mine vom fi terminați. 

— Atunci, ar fi mai bine să te asiguri că nu va fi un eşec şi că îţi 
vei îndeplini misiunea înainte ca americanii să îşi dea seama ce se 
întâmplă. 

CAPITOLUL 14 


DUBAI, EMRAIELE ARABE UNTE 


Era trecut de ora cinci, iar cartierul prăfuit Bur Dubai era încă 
înțesat de turişti. Oamenii de afaceri plecaseră acasă sau ieşiseră 
la un pahar. Şoferii de taxi, imuni la arşiță, conduceau cu 
geamurile lăsate, luându-și şi lăsându-și clienţii în fața 
magazinelor împodobite cu inscripții arabice viu colorate. Haine, 
bijuterii şi aparate electronice erau expuse alături de covoraşe de 
rugăciune, narghilele şi piese antice de mobilier, pentru a atrage 
atenția cumpărătorilor. Mirosul golfului se combina cu aromele 
care ieşeau din restaurante şi erau purtate de adierea vântului pe 
străzile cartierului. 

Unul dintre primele lucruri pe care Harvath le observase la Bur 
Dubai era acela că nu exista o conştiinţă a securităţii ca în alte 
părți ale oraşului. Nu fuseseră instalate camere de supraveghere 
pe fiecare clădire şi la fiecare colț de stradă. Se bucura. I-ar fi 
îngreunat munca. 

Îşi făcuse tot felul de scenarii despre cum să pună mâna pe 
Khuram Hanjour. Cum ar fi o invitaţie de la Fahad? Oare i-ar da 
curs? Ar fi de acord într-un timp atât de scurt? Din câte observase 
Harvath de-a lungul carierei lui, în special de-a lungul timpului 
petrecut în serviciile secrete, oamenii care adoptau un 
comportament riscant erau extrem de impulsivi. Riscând, aveau 
parte de adrenalină şi, astfel, încercau mereu să facă mai bine 
decât data trecută. Era uşor să ghiceşti că dacă se afla în oraş, 
Hanjour va lăsa totul deoparte ca să petreacă şi să se joace cu 
Fahad. 

Luând în considerare contul pe care Fahad îl avea pe Grindr, 
precum şi întrebările pe care i le adresaseră colegii lui Levy în 
închisoare, Fahad şi Hanjour nu mai vorbiseră de mai bine de o 
săptămână. Harvath nu trebuia decât să întindă capcana. 

El şi cu Levy analizaseră cu atenție mesajele pe care cei doi 
bărbați şi le trimiseseră. După o scurtă discuţie, Levy compuse o 
invitație scurtă, dar ispititoare. Nu mai trebuiau decât să aştepte. 
Orele începură să se scurgă. 

Hotărâseră să aştepte să ajungă în Dubai, să verifice casa 

sigură şi să se cazeze la Arabian Courtyard, înainte să încerce să ia 
legătura cu Hanjour. Dacă el era nerăbdător să se întâlnească, iar 
ei se aflau pe drum înspre Abu Dhabi, riscau să rateze ocazia. 
Existau şanse mari ca dacă Hanjour voia să se joace, iar Fahad se 
afla la câteva ore depărtare, acesta să caute pe Grindr şi să 
găsească pe altcineva. 

În ciuda acestei posibilități, exista ceva în legătură cu modul în 
care comunicau şi asta sugera că Hanjour, în vârstă de cincizeci şi 
şapte de ani, avea o afinitate pentru Fahad, în vârstă de douăzeci 
şi şase de ani. Harvath presupuse că era o situație asemănătoare 
cu cea în care bărbaţii heterosexuali mai în vârstă îi satisfăceau 
pofta inimii întâlnindu-se cu femei care aveau pe jumătate vârsta 
lor. Nu putea fi sigur, însă spera că, dacă exista ceva, puteau folosi 
acel ceva în avantajul lor. 

Când telefonul donat scoase un sunet, Harvath şi cu Levy se 
opriră din ceea ce făceau şi citiră mesajul. Hanjour voia să se 
întâlnească. „SR1800”, tastase el. 

— Silk Route la 18.00? întrebă Levy. 

Harvath dădu aprobator din cap. 

— Ora 6 p.m. La Silk Route. 

Începea distracţia. Hanjour muşcase momeala. Abia în acele 
momente începea adevăratul joc. Cea mai mare problemă în Bur 
Dubai, pe lângă trafic, era şi faptul că găseai cu greu loc de 
parcare. Hotelul Arabian Courtyard oferea serviciu cu valet, însă 
Harvath nici nu avea de gând să se bazeze în această operațiune 
pe rapiditatea valeților de a-i aduce maşina. 

Faptul că puteau sacrifica pe cineva din echipa lor să aştepte 
într-un vehicul era un mare avantaj. Harvath îşi dădu încă o dată 
seama câte avantaje existau atunci când nu acționai de unul 
singur. Levy şi resursele ei erau extrem de valoroase. 

Pe lângă aspectul că lăsase un om să aştepte în BMW, ea mai 
plasase doi agenţi în afara hotelului, pe strada Al Fahidi, care să îl 
supravegheze pe Hanjour. Odată ce îl vedeau, sarcina lor era să-şi 
dea seama dacă era sau nu singur. Levy mai plasă un cuplu în 
restaurant, care să ia o cină liniştită la o masă de unde putea 
vedea pe oricine intra şi ieşea. 

Nu era scenariul discret pe care şi-l imaginase Harvath, însă era 
cel mai potrivit, iar Levy îşi cunoştea foarte bine meseria. 

Cea mai mare provocare a lor era unde şi cum să îl înşface pe 
Hanjour. Bur Dubai semăna mult cu Cartierul Francez din New 
Orleans, dar cu o populație de trei ori mai numeroasă. Era greu să 

oprească maşina, să-l vâre în portbagaj şi să plece fără să nu 
observe cineva. Chiar dacă i-ar fi furişat un drog ca Rohypnol, ar fi 
fost destul de greu să-l scoată din restaurant şi să-l târască prin 
hotel fără să nu atragă atenţia. 

Trebuia ca Hanjour să facă treaba în locul lor. Trebuia ca el să 
vină la ei. Lui Harvath îi veni o idee. 

Când i-o spuse şi lui Levy, primul lucru pe care îl zise aceasta 
fu: 

— Care-i planul B? 

Nu era tocmai încrezătoare. 

Însă, când Harvath îi explică metoda prin care ar putea 
funcţiona, Levy ajunse să fie de aceeaşi părere cu el. Asta nu 
însemna că nu aveau nevoie de un plan B. Harvath şi cu Levy 
întocmiseră un astfel de plan, precum şi un plan C, D şi E. Dacă 
toate vor eşua, vor trece la planul F termenul generic pentru „La 
naiba, acționăm acum”. Uneori, indiferent cât de mult încercai să 
anticipezi şi să plănuieşti acţiunile, lucrurile o luau razna. Şi când 
se întâmpla una ca asta, de obicei, lucrurile se precipitau foarte 
repede. În acel moment, te bazai pe pregătirea pe care o aveai şi 
făceai tot posibilul să securizezi obiectivul. De multe ori lucrurile 
degenerau. Foarte mult. Harvath spera că nu va fi cazul şi de 
această dată. 


La ora şase fără şapte minute, primi un telefon prin care fu 
anunțat că un bărbat care corespundea descrierii lui Khuram 
Hanjour tocmai oprise maşina în fața hotelului. Dăduse cheile 
unui valet ca să îi parcheze Mercedesul alb şi intrase înăuntru. Nu 
era însoțit de nimeni. 

În timp ce agentul îi descria îmbrăcămintea, Anne Levy le spuse 
celorlalți membri ai echipei, în special cuplului care se afla în 
restaurant, că ţinta sosise. 

Apoi ea se întoarse către Harvath şi îl întrebă: 

— Şi-acum? 

— Acum aşteptăm, răspunse el. 

Hotelul Arabian Courtyard era construit în jurul unui atriu 
splendid, prevăzut cu lifturi din sticlă pe care le puteai urmări 
urcând. Acest lucru îi permise lui Cowles, care stătea în holul de la 
parter, să îl urmărească pe Hanjour cum traversează foaierul din 
marmură, pătrunde într-unul dintre lifturi şi urcă la etajul unde se 
afla Silk Route. După ce comunică mişcările țintei, el se relaxa, 
prefăcându-se că savurează o cafea în timp ce continua să 

supravegheze foaierul şi uşa principală în caz că nişte musafiri 
nepoftiți şi-ar fi făcut apariția. 

— L-am reperat, zise femeia-agent CIA în casca ei Bluetooth 
când Hanjour intră în restaurant. 

Ea îl văzu vorbind cu amfitrioana, după care fu condus la o 
masă lângă fereastră. Hanjour era un bărbat cu început de chelie, 
de statură medie şi o construcție zveltă. Barba lui îngrijită era 
vopsită în negru, iar la ochi purta o pereche de ochelari moderni, 
fără rame. Îşi asortase pantalonii kaki cu o cămaşă elegantă din 
mătase albă, fără mâneci şi cu o pereche de mocasini din piele 
moale. Pe mâna dreaptă purta un Rolex mare din aur, iar pe 
degetul mic de la mâna stângă, un inel din aur cu sigiliu. Nu mai 
purta alte bijuterii, iar în mâini nu avea nimic la vedere. 

Comandă un gin tonic, apoi îşi plimbă privirea prin încăpere în 
timp ce îl aştepta pe partenerul lui să sosească. Cei doi agenţi CIA, 
care formau tânărul cuplu, îl urmăreau cu coada ochiului, 
prefăcându-se în acelaşi timp a fi absorbiți unul de celălalt. 
Ultimul lucru pe care şi-l doreau era ca el să-şi dea seama că era 
urmărit. 

Când ceasul telefonului său indică ora şase şi două minute, 
Harvath îi trimise lui Hanjour un mesaj care conținea o imagine. 
Aceasta înfățişa o pernă pe un pat răvăşit. De pernă erau rezemate 
două pungi mici din plastic. Una era plină cu ceea ce părea a fi 
metamfetamine, iar cealaltă, cu ceea ce părea a fi marijuana 
sintetică. În imagine se mai puteau observa o cutie cu prezervative 
şi un trandafir roşu. Singurul text care însoțea imaginea era 
numărul camerei, 501. 

Hanjour îşi extrase încet telefonul din buzunar şi citi mesajul. 
Scoțându-şi portmoneul, lăsă câțiva bani chelneriței şi se îndreptă 
către amfitrioană. Îi spuse ceva, iar ea zâmbi în timp ce el îi dădu 
un bacşiş. Apoi el ieşi din restaurant. 

Femeia-agent CIA o sună pe Levy. 

— Tocmai a plecat. 

Levy îl atenționă pe Cowles, care se afla în foaier şi îi zise să 
supravegheze lifturile. Ducându-şi ceaşca de cafea la gură, Cowles 
îşi îndreptă atenţia către lifturi şi începu să dea un raport detaliat 
despre ceea ce vedea, încheind cu: 

— Liftul se opreşte la etajul cinci. Coboară. Se îndreaptă în 
direcția voastră. 

Levy îl privi pe Harvath şi spuse: 

— Vine. 

Uşa fusese descuiată cu ajutorul unui briceag. Când va intra, 
Hanjour va traversa micul hol şi va trece pe lângă baia întunecată 
care se afla în partea dreaptă. Veiozele de pe noptiere erau deja 
aprinse, însă fuseseră acoperite cu o bucată de material roşu, 
pentru a diminua lumina şi a crea atmosferă. Fusese arsă o 
cantitate mică de tămâie, astfel încât să pară că, poate, Fahad 
încerca să ascundă faptul că începuse deja petrecerea, iar el era 
pregătit să treacă direct la joacă. Cearşaful fusese tras şi aruncat 
pe jos, la picioarele patului. Radioul se auzea în surdină. 

Lumină difuză, puţină tămâie, cearşafurile aruncate lângă pat şi 
muzică. Totul fusese aranjat pentru a-l induce în eroare pe 
Hanjour; pentru a-i inocula ceea ce voia el să vadă. 

Nu mai trebuia decât să intre pe uşă, lucru pe care îl şi făcu. 

CAPITOLUL 15 


Khuram Hanjour împinse uşor uşa şi se furişă în camera 501. 
Zări în fața lui cearşaful căzut pe jos. Se întoarse şi încuie uşa în 
urma lui. 

În timp ce se descălța şi îşi desfăcea nasturii de la cămaşă, el 
rostea în şoaptă cuvinte în arabă. Lăsă să-i cadă cămaşa pe jos şi 
începu să-şi desfacă nasturii de la pantaloni, când intră în 
dormitor şi o văzu pe Anne Levy acolo. Avea în mână un Elite Dark 
SIG Sauer P226, aceeaşi armă cu amortizor pe care o purta asupra 
ei poliția călare din Texas şi membrii trupelor SEAL. O ţinea 
îndreptată înspre el. 

Hanjour se învârti pe loc, ca şi când ar fi vrut să fugă, însă dădu 
cu ochii de Harvath, care ieşise din baia întunecată şi ținea o armă 
îndreptată către el. Aceasta însă părea diferită, ca şi când ar fi fost 
dintr-un film ştiințifico-fantastic. Ţeava era dreptunghiulară, 
prevăzută cu o lumină albă, puternică şi două lasere integrate. 

Înainte ca Hanjour să apuce să-şi dea seama că se uita la un 
pistol cu electroşocuri Taser de ultimă generație, Harvath apăsă pe 
trăgaci. Arma emise un şoc electric care îi imobiliză muşchii lui 
Hanjour. Corpul îi înțepeni complet, iar când căzu, acesta scoase 
un țipăt. De îndată ce nimeri podeaua, Harvath se aruncă asupra 
lui. 

— Plecăm de-aici în nouăzeci de secunde, spuse el, 
imobilizându-i încheieturile şi gleznele cu cătuşe din plastic. 

După ce îi acoperi gura prizonierului cu o fâşie de bandă 
adezivă, Levy se ridică în picioare şi le ordonă celorlalți membri ai 
echipei să treacă la etapa următoare. 

Imediat ce Harvath îl imobiliză pe Hanjour, Levy scoase din 
dulap o valiză mare, cu o latură tare. Aceasta era prevăzută cu 
găuri pentru aer, făcute în locuri strategice şi acoperite cu o plasă 
subțire, vopsită în aceeaşi culoare ca şi valiza. Roţile solide puteau 
susține o încărcătură de 136 de kilograme, cu mult peste greutatea 
lui Hanjour. Întorcând-o cu piciorul pe o parte, Levy desfăcu 
încuietorile şi o deschise. 

Efectele unui pistol cu electroşocuri erau de scurtă durată. 
Odată subiectul doborât, trebuia să acționezi repede, iar Harvath 
se conformă întocmai. De îndată ce Levy deschise valiza, Hanjour 
ştiu ce îl aştepta şi începu să se zvârcolească asemenea unui peşte 

pe uscat. 

Se estima că undeva între cinci şi şapte procente din populaţia 
globului suferea de o formă severă de claustrofobie. În dosarele lor, 
atât francezii, cât şi britanicii notaseră nu numai înclinațiile 
sexuale ale lui Hanjour, ci şi faptul că era posibil să sufere de 
claustrofobie. Reacţia lui la vederea valizei fusese confirmarea de 
care avea nevoie Harvath. 

Cu mâinile-i puternice, îl apucă pe Hanjour de ceafă şi îl strânse 
până când bărbatul încetă să se mai zbată. 

Îi făcu un semn cu capul lui Levy, se ridică în picioare, apoi se 
aplecară şi îl apucară pe Hanjour cu intenţia de a-l vâri în valiză. 
Acesta începu pe loc să se împotrivească încercă să se elibereze, se 
zvârcoli şi scoase țipete care erau înăbuşite de banda adezivă. 
Harvath îi făcu semn lui Levy să îl pună jos. 

El se apropie la câțiva centimetri de fața lui Hanjour şi îi spuse: 

— Dacă te împotriveşti, dacă mai scoţi un sunet, voi umple 
valiza asta cu pietre, voi face o gaură într-un colț şi o să te arunc 
în golful Dubai. M-ai înțeles? 

Hanjour îşi mută privirea de la Harvath la valiză, apoi înapoi la 
Harvath. Începu să scuture violent din cap. 

— Khuram, şuieră Harvath. Nu negociem. Vei intra în valiză şi, 
crede-mă, în momentul ăsta, există lucruri mai importante de care 
să îți faci griji. Şi-acum, ori de bunăvoie, ori cu forța. Tu alegi. 

Hanjour continuă să scuture violent din cap. 

Harvath îi întinse lui Levy pistolul cu electroşocuri şi apucă 
banda adezivă. Când începu să desfacă o bucată de pe rolă, el îi 
făcu semn din cap acesteia să îi mai aplice o şarjă. 

Ea se conformă, trupul lui Hanjour înțepeni din nou, iar el lăsă 
să-i scape un țipăt înăbuşit. După ce trupul acestuia îşi mai 
pierdu din rigiditate, Harvath îi aduse genunchii la piept, îl ridică 
în fund şi se apucă să îl înfăşoare cu banda adezivă. 

Aproape imediat, Hanjour începu să se împotrivească. Harvath 
fu nevoit să se mişte repede. Nu ştia dacă cineva din hotel auzise 
țipătul lui când primise electroşocul şi dacă chemase oamenii de 
pază. Trebuiau să părăsească hotelul cât mai repede cu putinţă. 

Cu ajutorul lui Levy, reuşiră să îi aşeze mâinile pe piept şi să îl 
lege ca pe o mumie în poziţie fetală. Cu toate că de astă dată 
acesta fu mai greu de ridicat de jos, ei reuşiră să îl aşeze pe o parte 
în valiză. Hanjour se izbea cu violență de marginile acesteia, însă 
situația avea să se schimbe odată ce capacul era lăsat, 
imobilizându-i astfel umărul. 

Înainte să lase capacul, Harvath îi aduse încă o dată aminte ce 
se va întâmpla cu el dacă nu coopera. 

— Dacă faci o mişcare sau scoţi un sunet, o să te trezeşti pe 
fundul golfului Dubai. M-ai înțeles? 

Hanjour nu răspunse. Nici nu trebuia. Faptul că nu se mai 
zvârcolea era un răspuns suficient de bun. 

În timp ce Harvath lăsă capacul şi îl încuie, Levy şterse repede 
amprentele din cameră. Vâri pantofii şi cămaşa lui Hanjour în 
geantă şi îi anunţă pe ceilalți membri ai echipei că se puneau în 
mişcare. Odată ce agentul de pe casa scării le confirmă că holul 
era pustiu, aceştia ieşiră din cameră. 

Harvath trăgea valiza pe covorul viu colorat de pe hol. Se 
îndreptară către coridorul de serviciu, unde, lângă liftul pentru 
mărfuri, îi aştepta unul dintre oamenii lui Levy. După ce se 
asigurară că nu era nimeni jos şi că BMW-ul îi aştepta la platforma 
de încărcare, ei urcară în lift şi apăsară butonul pentru parter. 

Odată ajunşi jos, fură întâmpinați de Cowles. El îl ajută pe 
Harvath să scoată valiza pe uşa de serviciu, să o coboare pe rampă 
şi să o încarce în portbagajul BMW-ului care îi aştepta. Harvath se 
aşeză pe scaunul din dreapta, Levy, în spatele lui, iar Cowles, în 
spatele şoferului. 

Se iîndepărtară repede de platforma de încărcare, o luară pe o 
străduță şi se pierdură în noaptea întunecoasă care învăluia Bur 
Dubai. 


CAPITOLUL 16 


CORFFA DE NORD 


În timpul celor cinci ore de mers cu maşina, membrii echipei 
care luau parte la Operaţiunea „Gold Dust” încercară să doarmă, 
însă nu reuşiră decât pe reprize. Infrastructura din Coreea de Nord 
era îngrozitoare. De îndată ce ațipeau, roata camionului lovea o 
rădăcină sau nimerea vreo groapă gigantică, trezindu-i de-a 
binelea. 

Când ajunseră la destinație, care nu era decât o bornă 
kilometrică şi un indicator pentru următorul sat care se afla la mai 
bine de 100 de kilometri depărtare, aceştia coborâră din camion. În 
timp ce Billy Tang discuta cu Hyun Su detaliile legate de 
recuperarea echipei SEAL, membrii acesteia se împrăştiară şi se 
aşezară în poziții de tragere. 

Odată conversaţia încheiată, Billy îşi luă rămas-bun de la Hyun 
Su şi se alătură echipei SEAL. Fordyce analiză poziția lor pe hartă 
şi o compară cu coordonatele GPS-ului. Deoarece trebuiau să 
acopere o suprafață mare şi se lăsase întunericul, el era 
nerăbdător să se pună în mişcare. 

Membrii SEAL aşteptară până când camionul în care se afla 
Hyun Su se îndepărtă, iar huruitul motorului nu se mai auzi. Apoi 
mai aşteptară o vreme. 

Lăsară bezna nopții din Coreea de Nord să îi învăluie în timp ce 
ei încercau să se familiarizeze cu fiecare sunet pe care îl auzeau. 
Într-un final, Fordyce le făcu semn oamenilor lui să se pună în 
mişcare. 

Traseul lor trecea pe la poalele unor dealuri abrupte şi 
împădurite şi prin spatele unui şir de munți adăpostind obiectivul 
lor — o vale îngustă care putea fi observată doar parțial din satelit. 
Până la răsărit trebuiau să-şi găsească o ascunzătoare şi să 
rămână acolo toată ziua, ca să adune cât mai multe informaţii cu 
putință înainte să se întoarcă la locul de întâlnire de unde trebuia 
să îi recupereze Hyun Sun şi să îi transporte înapoi pe coastă. 
Ajunşi acolo, urmau să fie preluaţi de minisubmarin şi duşi înapoi 
pe USS Texas, unde să întocmească un raport complet pe care să îl 
transmită în siguranță în Statele Unite. 

Solul pădurii era acoperit cu un covor de ace subțiri de pin care 
îi aducea puțin aminte lui Fordyce de Pennsylvania. Dacă ar fi fost 
însoțit de labradorul lui, Baley şi-ar fi putut imagina că ieşise 
noaptea la vânătoare. Asta până când unghiul pantei începu să se 
modifice. 

Cu toate că membrii echipei aveau o condiţie fizică excelentă, 
panta abruptă şi echipamentul de patruzeci de kilograme pe care îl 
căra fiecare în spate îngreunau urcuşul. 

Beau apă din raniţe prin furtunuri trase prin curelele acestora 
şi îşi țineau armele cu amortizoare pregătite. Fordyce, Johnson şi 
Tucker erau înarmați cu carabine HK 417, în timp ce Tang avea la 
el o carabină M4 cu FN, pe care o ascunsese cu ei în spatele 
camionetei. 

Focul de pătrundere fusese ales nu pentru că le-ar fi oferit cea 
mai bună privelişte, ci pentru că era cel mai dificil şi, sperau ei, cel 
mai puțin supravegheat loc de pătrundere în vale. 

În timp ce verifică încă o dată poziţia lor cu ajutorul GPS-ului, 
Fordyce derulă pentru a mia oară în minte misiunea lor. 

Conform informaţiilor care intraseră în posesia CIA-ului, China 
pregătea trupe terestre de partea cealaltă a muntelui, în regiunea 
rurală din Coreea de Nord. Nu erau descrise ca fiind trupe de 
invazie, ci mai degrabă nişte trupe de urmărire care ar fi trebuit să 
intervină după ce ar fi avut loc atacul important asupra Statelor 
Unite. Nimeni însă nu părea să cunoască de ce natură urma să fie 
atacul. Fordyce şi echipa lui nu ştiau decât că scopul acestuia era 
să radă de pe suprafața pământului 90 din populaţia Statelor 
Unite. 

Folosirea termenului „rural” în instructajul pentru desfăşurarea 
misiunii îi făcuse pe membrii SEAL să clatine din cap. Cea mai 
mare suprafață a Coreei de Nord era rurală. Cu excepţia câtorva 
orăşele, întreaga țară ducea lipsă de utilități moderne. Republica 
Populară Democrată Coreeană era o altă dovadă a eşecului 
comunismului. Întreaga naţiune era o groapă oribilă de sărăcie şi 
suferință omenească. 

În RPDC, foametea şi malnutriţia erau la ele acasă. Cadavrele 
care erau pescuite din apele râurilor după inundații şi băieții care 
fuseseră suficient de norocoşi să scape cu viață arătau faptul că 
adolescenții erau în medie cu 13 centimetri mai scunzi şi 
cântăreau mai puțin cu 11 kilograme decât adolescenții din Coreea 
de Sud. Se estimase că retardul mintal cauzat de lipsa de 
alimentaţie în timpul copilăriei făcuse ca un sfert din populaţia 

masculină din RPDC să fie inaptă pentru serviciul militar. Chiar şi 
în oraşe mari ca Phenian, Kaesong şi Chongjin, nord-coreenii 
mureau de foame. 

Dacă oamenii „liberi” mureau de foame, „duşmanii statului” 
aveau parte de un tratament şi mai aspru. Poveştile despre 
cruzimea pe care Coreea de Nord o arăta față de prizonieri erau 
pline de violență. 

Sute de mii de prizonieri lâncezeau în lagăre ascunse peste tot 
în țară - mulți ajungeau acolo fără a fi acuzați sau judecați. 

Ca parte dintr-un sistem de pedeapsă colectivă, cunoscută sub 
denumirea „vină prin asociere”, rudele, copiii, precum şi familiile 
erau şi ele întemnițate. Ca să „curețe arborele genealogic” de rele, 
conducerea RPDC urmărea trei generaţii ale familiei nelegiuitului. 

Prizonierele erau forțate în mod obişnuit să îşi sape propriile 
morminte înainte să fie violate cu brutalitate de paznici şi chiar şi 
de oficialii care veneau în vizită. Femeile erau omorâte în bătaie cu 
ciocane sau cu bâte, apoi trupurile lor erau aruncate în gropi şi 
acoperite cu pământ pentru a ascunde crima. 

Pe lângă viol şi omor, prizonierii erau supuşi în mod repetat 
bătăilor, înfometării şi altor acte inimaginabile de tortură. Lui 
Fordyce i se întoarse stomacul pe dos şi ştia că şi ceilalți membri ai 
echipei lui avură aceeaşi reacție. Fiecare misiune necesita 
moderație şi stăpânire de sine, în special aceasta. Era de la sine 
înțeles ce ar fi pățit patru americani înarmați până în dinți dacă ar 
fi fost prinşi de către nord-coreeni. 

Propaganda împotriva Statelor Unite ar fi explodat, iar Fordyce 
ştia prea bine că el şi cu oamenii lui ar fi fost supuşi unei torturi la 
care nici un prizonier de război nu mai fusese supus până atunci. 
Membrii echipei încheiară un pact secret. Dacă lucrurile nu vor 
merge conform planului, vor face tot ceea ce le va sta în putință să 
nu fie prinşi în viață. Sarcina lui Fordyce însă era aceea de a se 
asigura că lucrurile nu vor scăpa de sub control. 

Dacă Statele Unite aveau vreo speranță să descifreze planul 
atacului, trebuiau să afle cât mai multe informaţii despre trupele 
terestre ale Armatei de Eliberare a Poporului. În ce scop se 
antrenau? Ce făceau în Coreea de Nord şi de ce nu erau în China? 
Oare instructajul sugera ceva despre natura atacului? Foloseau 
echipamente sau tehnici pe care le vor aplica în urma unui atac 
biologic, chimic sau nuclear? Lista întrebărilor era nesfârşită. 

Însă timpul pe care Fordyce şi echipa lui îl aveau la dispoziție ca 
să ducă misiunea la bun sfârşit nu era nelimitat. Primiseră ordin 

să intre, să adune toate informațiile posibile şi să plece. Exista o 
foarte mică marjă de eroare şi fiecare secundă avea să conteze. 

Valea îngustă, care reprezenta ţinta echipei, se afla la mai puțin 
de trei sute de kilometri de coastă. Din câte îşi dădură seama 
experții de la Biroul Naţional de Recunoaştere, nord-coreenii 
înveliseră o porțiune din ea cu plasă suprapusă agățată de stâlpi 
înalți. Pentru a ascunde ceea ce echipa fusese trimisă să 
descopere. 

Fordyce le făcu oamenilor lui semn să se oprească la marginea 
pădurii, acolo unde covorul de ace de pin era înlocuit cu grohotiş. 
Voia să le dea un moment de răgaz ca să mănânce şi să se 
odihnească înainte să traverseze culmea. 

El mâncă nişte brânză şi cârnaţi, gustarea pe care îi plăcea să o 
ia cu el în misiuni, în timp ce studia fotografiile cu regiunea. Căuta 
locul pe unde voia ca ei să urce până pe culme şi să coboare. 

O parte din vale era acoperită de culturi, iar un pârâu lat de 
şase metri traversa partea vestică. Întrebarea la care nimeni din 
Statele Unite nu reuşise să găsească răspuns era cât de mult vor fi 
nevoiți să coboare în vale pentru a putea vedea suficient de bine ce 
se afla sub acele plase. La un moment dat, nu se vor mai putea 
ascunde după stânci şi după copaci şi vor rămâne doar cu iarba 
înaltă. Şi, spre deosebire de stânci şi de copaci, iarba se mişcă 
atunci când treci pe lângă ea. 

Fordyce nu era împotriva asumării riscurilor. Ar fi făcut aproape 
orice dacă ar fi fost nevoie, însă nu voia să îşi pună pe oamenii în 
pericol dacă nu era nevoit. Şi aşa îşi asumaseră deja prea multe 
riscuri. Dacă ceea ce le spuseseră cei de la CIA despre acel loc era 
adevărat, atunci vor începe în curând să dea peste patrule nord- 
coreene. Cea mai mare teamă a lui era aceea că patrulele puteau fi 
însoţite de câini. Dacă era aşa, atunci vor întâmpina probleme 
serioase. 

Însă până atunci, Fordyce nu avea de gând să îşi facă griji în 
legătură cu asta. Avea destule pe cap. După ce mai verifică o dată 
harta, el le făcu semn oamenilor săi să-şi ia ranițele în spate. Când 
aceştia fură pregătiţi, el o luă înaintea lor, ieşi din pădure şi se 
îndreptă către culme. 

Avansau încet printre stânci şi şisturi desprinse. Era ca şi când 
s-ar fi cățărat pe un munte format din pene de chitară. Alunecau 
mereu, trimițând în urma lor o ploaie de pietre. 

Fordyce schimbă traseul, încercând să găsească prin lentilele 
verzi-cenuşii ale ochelarilor lui cu vedere nocturnă un altul care să 

le permită să atingă culmea printr-o zonă unde se afla suficientă 
protecție naturală. Nu i-ar fi ajutat cu nimic să ajungă în vârf doar 
ca să rămână descoperiţi şi să fie zăriți de chinezii sau nord- 
coreenii care se aflau la poalele muntelui. 

În timp ce urcau, Fordyce îşi arunca ochii pe ceas. Trebuiau să 
treacă culmea şi să coboare suficient de departe pe partea cealaltă 
a muntelui înainte ca soarele să răsară. Identificaseră prin satelit 
trei posibile locaţii pentru a sta la pândă, însă nu puteai şti 
niciodată cât de bun era locul până când nu îl vedeai cu ochii tăi. 
Îngrijorat că erau în întârziere, Fordyce grăbi pasul. 

Chiar înainte să ajungă la culme, el se opri. Arătând către Les 
Johnson, a cărui față era acoperită cu vopsea de camuflaj la fel ca 
a celorlalți, el îi făcu semn să se târască pe burtă şi să arunce o 
privire. 

Johnson se întoarse după cincisprezece minute. 

— Eşti sigur că ne aflăm unde trebuie? întrebă el în şoaptă. 

— Bineînţeles că sunt sigur, răspunse Fordyce. De ce? 

— E beznă în vale. 

— Trebuie să fi stins lumina din motive militare. 

Johnson rânji. 

— Sau nu ne aflăm noi unde trebuie. 

Fordyce îi arătă degetul mijlociu lui Johnson. Se aflau unde 
trebuia, însă aşa era Johnson - făcea întotdeauna pe deşteptul. 
Tatăl lui fusese directorul unei companii de îmbrăcăminte pentru 
export din Mâine. Dacă ar fi călcat pe urmele tatălui său, ar fi 
ajuns la conducerea aceleiaşi companii, însă Johnson nu era croit 
pentru costumele din lumea corporatistă. Fusese un neastâmpărat 
încă din adolescență, pus numai pe năzbâtii. Privind în urmă, 
poate că tatăl lui ar fi trebuit să îi aplice o corecție. Abia după ce 
fusese exmatriculat din cea de-a treia facultate particulară şi 
avusese o altercație serioasă cu poliția din Freeport, Johnson îşi 
dăduse seama că trebuia să-şi schimbe comportamentul. 

Şeful poliției fusese antrenorul lui Johnson în Little League. 
Asta se întâmplase înainte ca părinţii lui Johnson să divorțeze, iar 
el să o ia pe calea nelegiuirilor. Şeful poliției îi zugrăvise un 
scenariu nu tocmai plăcut a ceea ce putea să devină Johnson dacă 
nu încerca să îşi schimbe comportamentul. Încheiase prin a-i face 
cunoştinţă cu un recrutor al Marinei Militare din Portland, care era 
şi membru al trupelor SEAL. Fie că avusese o copilărie 
asemănătoare, fie că era o persoană directă, membrul SEAL şi ceea 
ce devenise el în viață fură pe placul lui Johnson. În patruzeci şi 

opt de ore, el se înrolase şi se îmbarcase. Restul e istorie. 

După ce îi arătă pe hartă locul unde se afla primul loc de pândă, 
Fordyce îi făcu semn lui Johnson să treacă în fruntea echipei. 
Simţurile îți puteau amorți şi puteai omite ceva important cu 
lejeritate dacă nu preluai conducerea prin rotație. Sosise timpul să 
folosească alți ochi şi alte urechi odihnite. Nu aveau de unde şti ce 
fel de obstacole sau capcane fuseseră puse pe pantă în jos tocmai 
pentru a împiedica exact ceea ce făceau ei. 

În acele momente se deplasau mult mai încet şi mai atent decât 
la urcare. Se străduiau din toate răsputerile să nu scoată un sunet 
sau să nu facă să se desprindă vreo piatră care să se rostogolească 
pe pantă în jos, în fața lor. Trebuiau să fie ca nişte fantome - şi 
tocmai asta erau. 

Când ajunseră la primul loc de pândă, îşi dădură seama imediat 
că nu avea să funcționeze. Din satelit păruse potrivit, însă o parte 
era expusă. Nici nu intra în discuție. Fordyce îi arătă lui Johnson 
unde se afla următoarea locaţie şi o luară într-acolo. 

Al doilea loc era mai bun, dar nu cu mult. Dacă cineva şi-ar fi 
făcut apariția pe culme în spatele lor, echipa risca să fie expusă. 
Nu merita riscul. Fordyce se uită la ceas. Dacă şi cel de-al treilea 
loc era la fel, vor fi nevoiţi să se târască de-a buşilea. După ce îi 
arătă lui Johnson ultima locație de pe hartă, ei o luară într-acolo. 
Fordyce îşi spunea mereu să nu se grăbească şi să aibă grijă cum 
păşeşte. 

Al treilea loc era mult mai bun față de celelalte două, însă, pe la 
mijlocul pantei, mai la stânga lor se afla ceva ce părea ideal. 

Atrăgându-i atenţia, Fordyce i-l arătă lui Johnson. Le-ar oferi o 
privelişte mult mai bună asupra văii şi, înconjurat de copaci, i-ar 
adăposti şi mai mult. Johnson dădu afirmativ din cap şi îi conduse 
într-acolo. 

Cu toate că nu exista ascunzătoarea perfectă, aceasta era cea 
mai bună din câte văzuse vreodată Fordyce. După cum îi era 
obiceiul, odată instalaţi, el făcu primul de strajă. Fusese un urcuş 
anevoios şi toți erau obosiţi. 

În timp ce ceilalți membri ai echipei îşi scoteau mâncarea din 
ranițe şi mâncau sau încercau să adoarmă, Jim Fordyce privea jos, 
în vale, prin luneta Aimpoint Comp M4. Nu se zărea nici o mişcare 
şi era beznă. 

Aşezându-şi arma peste piept, el verifică aparatul de fotografiat. 
Cei de la Pentagon voiau cât mai multe poze. Avea la el mai multe 
carduri de memorie, lentile telefoto antireflex, baterii încărcate şi 

bucăţi de pânză de culoare pământie pentru a camufla aparatul de 
fotografiat. Existau puține obiecte care provocau reflexii în natură. 
Dacă vreunul dintre echipamentele lor ar fi reflectat chiar şi cea 
mai mică rază de soare, jocul ar fi fost gata. 

În vreme ce punea la loc aparatul de fotografiat şi trăgea 
fermoarul husei, Fordyce auzi un sunet în josul pantei. Îşi puse 
numaidecât mâinile pe armă. Ridicând-o, el potrivi ţeava armei pe 
umărul drept şi încercă să identifice sursa. 

Mişcă încet arma înainte şi înapoi. Preţ de o secundă se întrebă 
dacă nu cumva i se păruse. Apoi auzi din nou acel sunet. Cineva 
era acolo şi urca dealul, în direcția lor. El îi alertă în tăcere pe 
camarazii lui. 

Fiecare dintre ei îşi ridică încet arma, se aşeză în poziție de 
tragere şi îşi porni dispozitivul de vedere nocturnă. În timp ce 
soldații SEAL îşi pregăteau armele, Billy Tang îşi scoase pistolul 
SIG cu amortizor. Pentru o luptă apropiată, prefera pistolul, iar 
datorită gloanțelor 147 Special K pe care le încărcase, arma era 
mult mai silențioasă. 

Sunetul se apropia. Îl auzeau cu toţii. Se mişca, apoi se oprea, 
apoi iar se mişca şi iar se oprea. Era schimbător, deoarece, pentru 
o clipă se îndrepta într-o altă direcţie, doar ca să revină şi să se 
apropie şi mai mult de ei. Nu era un animal. Părea a fi un om şi, 
indiferent cine era, căuta ceva. Oare îi căuta pe ei? 

Timpul se opri în loc pe când persoana din întuneric se apropia 
din ce în ce mai mult. Membrii echipei încercau să-şi controleze 
bătăile inimii şi respirația. Armele erau pregătite, îşi țineau 
degetele pe trăgaci. 

În mintea lor, toți îşi spuneau acelaşi lucru: „Nu te opri. 
Continuă să mergi. Treci pe lângă noi”. 

Când, în cele din urmă, silueta îşi făcu apariția, acest sentiment 
se intensifică dramatic. 

Fordyce le făcu semn oamenilor lui să nu tragă. Lui Johnson 
nu-i vedea să creadă ce vedea. Puştiul părea să aibă vreo opt ani. 
Ce naiba făcea un puştan în valea aceea, mai ales în toiul nopții? 
Tang se rugă în tăcere ca băiatul să treacă pe lângă ei. Eric 
Tucker, infirmierul echipei, era pregătit să facă tot ceea ce trebuia 
făcut. 

Acesta nu era un câmp de bătălie ca Irak sau Afganistan. 
Regulile privind combatanții şi civilii nu se aplicau aici. Şi chiar 
dacă s-ar fi aplicat, aproape toți membrii SEAL, inclusiv Tucker, 
hotărâseră deja cum vor proceda într-o astfel de situație. Subiectul 

fusese discutat ad nauseam? de către soldați. 

În 2005, o echipă de recunoaştere SEAL, formată din patru 
oameni, care funcționa sub numele de cod „Operațiunea Red 
Wings”10 fusese infiltrată în provincia Kunar din Afganistan pentru 
a supraveghea şi a obţine informaţii referitoare la o ţintă talibană 
extrem de valoroasă. În timp ce îşi desfăşura activitatea de 
supraveghere, echipa SEAL fusese descoperită de trei păstori un 
bătrân, un adolescent şi un băiat. 

Soldaţii SEAL puseseră mâna pe ei, însă, odată ce îşi dăduseră 
seama că păstorii erau civili şi nu combatanți, conform regulilor de 
angajament, aceştia îi eliberaseră. Soldaţii SEAL le dăduseră 
drumul şi plătiseră prețul suprem pentru asta. Adolescentul fugise 
într-o suflare către satul lui şi, în două ore, soldații SEAL căzuseră 
victime unei ambuscade teribile de dărâmături, pistoale-mitraliere 
AK-47, mitraliere PK şi lansatoare de rachete. O echipă a forțelor 
de reacție rapidă SEAL, alcătuită din opt oameni şi opt piloți ai 
Forţelor Aeriene, fuseseră doborâtă. În cele din urmă, un singur 
soldat din echipa SEAL inițială supraviețuise pentru a povesti acea 
întâmplare sfâşietoare. 

Eric Tucker sperase să nu fie pus niciodată într-o astfel de 
situație. Puteai spune ce voiai dintr-o sală de şedinţe care se afla la 
celălalt capăt al lumii, dar uciderea unui civil, în special a unui 
copil, era o decizie extrem de greu de luat. Această misiune însă 
era critică pentru supraviețuirea Statelor Unite şi a cetățenilor săi, 
inclusiv a propriilor copii. Regulile de angajament ale echipei le 
permitea să împuşte pe oricine, inclusiv un băiețel, dacă asta ar fi 
împiedicat compromiterea misiunii. Potrivindu-şi arma, Tucker îşi 
blocă, efectiv, conştiinţa, ținti către capul copilului şi trase încet 
piedica. 

Pe măsură ce băiatul se apropia, crenguțele păreau să 
trosnească la fel de tare ca şi pocnitorile. Venea drept în direcția 
lor. Ce naiba făcea? 

Băiatul se opri la o jumătate de metru de ei. Era atât de 
aproape, încât dacă Fordyce şi-ar fi întins mâna, l-ar fi putut 
atinge. Ceilalți membri ai echipei nici nu îndrăzneau să respire. 

Băiețelul avea un soi de traistă de pânză pe umăr. Ceva de pe 


9 Expresie în latină care descrie situația în care ceva a „ajuns la a 
provoca greață” (n. red.) 
10 Operaţiunea Aripile Roşii (n. red.). 

jos îi atrase atenţia, iar el se aplecă să vadă ce era. 

„Urme de ghete” erau cuvintele care îi veniră în minte fiecărui 
membru al echipei. Însă băieţelul nu cercetase din priviri urme de 
ghete. Când se ridică, ţinea în mână un ghem mic de sârmă - o 
cursă. leşise ca să verifice capcanele pentru animale. Dar de ce 
atunci? De ce în toiul nopții? 

Era o întrebare la care ar fi preferat bucuroşi să nu fie nevoiți să 
afle răspunsul. Atât timp cât puştanul şi-ar fi instalat din nou 
capcanele şi s-ar fi întors de unde venise. Nu voiau să afle cine era 
şi de ce se afla acolo. Însă, odată ce domnul Murphy aducea două 
corpuri pe aceeaşi orbită, de obicei, se asigura că va exista o 
coliziune. Exact acest lucru se întâmplă. 

Pregătindu-se să îşi reinstaleze cursa, băieţelul trebuie să se fi 
hotărât să se dea câțiva paşi în spate. Nu avea de unde să ştie că 
luase o hotărâre greşită. Nu avea de unde să ştie că Jimi Fordyce 
se afla acolo şi că îl va călca. 

De îndată ce atinse cu sandaua lui micuță trupul lui Fordyce, în 
mintea băiatului se declanşă alarma de pericol şi făcu un salt în 
aer. 

Îşi concentră de îndată privirea ca să îşi dea seama pe ce 
călcase. Era un om - cel puțin după ochi — însă nu era sigur în 
legătură cu celelalte detalii fizice. I se spusese că pădurea era plină 
de demoni şi tot soiul de monştri. N-avea de gând să rămână şi să 
încerce să înțeleagă ce se întâmpla. Îşi „porni motoarele” şi o rupse 
la fugă. 

În ceea ce îl privea pe Fordyce, acesta nici măcar nu avusese 
ocazia să îl înşface pe copilandru. Sperase până în ultima clipă, 
înainte ca băiatul să îl calce, că se va deplasa câțiva centimetri în 
lateral şi va trece pe lângă el. 

Băiatul reacționase atât de repede, încât se îndepărtase deja 
când Fordyce dădu să-l prindă. Puştiul se rotise pe călcâie şi o 
luase la fugă. 

Când sări în picioare ca să îl urmărească, Fordyce se gândi să le 
reamintească oamenilor lui să nu deschidă focul. Apoi, brusc, se 
auzi un poc, iar Fordyce îl văzu pe băiat căzând la pământ. 

CAPITOLUL 17 


DUBAI 


Dacă garajul casei sigure ar fi fost izolat fonic, Harvath şi-ar fi 
putut desfăşura interogatoriul acolo. În mijlocul pardoselii era un 
sistem de scurgere şi o chiuvetă de serviciu, prevăzută cu un 
furtun lung, la capătul căruia era montată o duză din plastic. 

Harvath se gândise dacă să-l spele sau nu pe Hanjour. Se 
murdărise în interiorul valizei. Lăsarea subiectului în propria 
mizerie era o tactică puternică pe care o foloseau unii anchetatori. 
Transmitea un mesaj clar despre cine deținea controlul şi la cât de 
multă compătimire să se aştepte subiectul. Harvath însă nu 
agrease niciodată această tactică. 

Cu toate că, dacă situaţia o cerea, putea fi extrem de brutal, 
exista un citat din Nietzsche care era mereu prezent în conştiinţa 
lui: „Nu te lupta cu monştri, permite-ţi să devii un monstru, iar 
dacă priveşti în abis, abisul va privi la rândul său în tine”. 

Harvath nu avea de ales decât să se lupte cu monștrii. Asta era 
meseria lui. Putea însă alege cât de mult putea să permită abisului 
să privească în el. Nu avea nici cea mai mică intenție să devină 
asemenea monştrilor pe care îi vâna. Şi-apoi, o simplă dovadă de 
condescendenţă putea fi o metodă de interogare la fel de puternică, 
mai ales dacă subiectul era deja demoralizat. 

„Hrăneşte-le visele şi înfrânează-le temerile” era o mantră pe 
care îl învățase Bătrânul. Judecând după înfăţişarea lui Khuram 
Hanjour, tot ceea ce-şi dorea recrutorul în acel moment era să îşi 
recâştige libertatea. Cea mai mare temere a lui era închisă între 
„granițele” psihologice şi sufocante ale valizei. 

După ce o împinseră în baia de la parter, Harvath şi Cowles îşi 
puseră măştile, şorțurile de măcelar şi mănuşile din cauciuc. Îl 
scoaseră pe Hanjour din valiză, îl băgară în cadă şi porniră duşul. 

Îl spălară cât au putut de bine, apoi îi tăiară banda adezivă cu 
un bisturiu. Unele fâşii rămaseră lipite. Harvath ştia că ele îi vor 
smulge pielea, prin urmare, nu încercă să le dezlipească. Le putea 
folosi mai târziu ca să îi provoace durere, cu toate că nu credea că 
va fi nevoie. 

Pe urmă îl dezbrăcară de pantalonii murdari şi de lenjeria de 

Corp, îi aşezară pe cap o glugă şi îl traseră afară din baie, târându-l 
până la subsol. Pivniţa se afla la capătul unui hol mic din bolțari. 
Cowles scoase un rând de chei şi descuie uşa. Înăuntru se aflau 
proiectoare portabile, o cameră video şi un scaun. Pe peretele din 
spatele scaunului fusese agăţat un cearşaf, astfel încât nimeni să 
nu îşi poată da seama unde fusese făcută înregistrarea. 

Harvath îl aşeză pe Hanjour pe scaun şi îl legă de el. Apoi îi făcu 
un semn din cap lui Cowles, care părăsi încăperea, încuind uşa 
pivniței în urma lui. Harvath rămase preţ de câteva momente în 
colțul îndepărtat al încăperii şi îl privi pe Hanjour. Când îi trăsese 
sluga pe cap, acesta fusese cuprins de un puternic atac de panică. 
Harvath se apropie şi i-o scoase de pe cap. 

— Inspiră adânc, îi spuse el. Respiră. 

Harvath se întoarse lângă perete şi privi. Mintea era un lucru 
incredibil. Îl putea purta pe om pe cele mai înalte culmi sau îl 
putea face să cadă în abis. Gama variată a trăsăturilor de 
personalitate, a tulburărilor psihice şi a capacității oamenilor de a 
face bine sau rău era uluitoare. Harvath văzuse cum anumiți 
anchetatori reuşiseră să îi facă să vorbească pe unii dintre cei mai 
rezistenți subiecți pe care îi cunoscuse el vreodată în mai puțin 
timp decât îi luase lui să îi facă să vorbească pe cei mai slabi 
subiecți. Interogatoriul este o formă de artă a cărei esență constă 
în a înțelege cum funcționează mintea omenească şi toate 
componentele sale complicate. 

Aşteptă până când Hanjour respiră normal, apoi porni camera 
video pentru a începe interogatoriul. 

— Khuram, ai ceva ce-mi trebuie mie. Dacă obțin ceea ce vreau 
de la tine, te voi lăsa să trăieşti. De fapt, s-ar putea şi să-ți dau 
drumul. Însă totul depinde de cât de cooperant vei fi. 

Hanjour clătină din cap. Avu nevoie de câteva clipe pentru a-şi 
găsi cuvintele. 

— Nu-mi vei da drumul niciodată. 

— De ce crezi asta, Khuram? 

— Ţara ta nu eliberează oameni ca mine. 

Avea dreptate, însă Harvath nu prea se gândea să recunoască 
asta. 

— Ai fi surprins să afli ce înțelegere am putea face, zise el. Vei 
lucra pentru noi, desigur, dar cred c-ar trebui să o luăm pas cu 
pas. Haide să-ți enumăr regulile. Îmi voi da seama dacă mă vei 
minți şi te voi închide din nou în valiză. Dacă îmi vei da un 
răspuns nesatisfăcător, te voi închide în valiză. Ştiu totul, Khuram. 

Nu vreau decât să-mi confirmi. M-ai înțeles? 

Hanjour dădu afirmativ din cap. 

— Aşadar, nu vrei să ajungi din nou în valiză? 

Hanjour încuviință din nou. 

— Spune-o. Spune: „Nu vreau să fiu din nou închis în valiză”. 

Bărbatul observă expresia de pe fața aspră a americanului şi 
ştiu că el vorbea serios. 

— Nu vreau să fiu din nou închis în valiză. 

— Repetă! îi ordonă Harvath. 

— Nu vreau să fiu din nou închis în valiză. 

— Unde vei ajunge dacă nu vei fi cooperant? 

— Înapoi în valiză, murmură Hanjour cu o voce tremurândă. 

— Şi cine te va vâri înăuntru? 

— Tu. 

Harvath privi chipul recrutorului. Încerca să stabilească o linie 
de referință, astfel încât să poată să îi citească mimica şi să îşi dea 
seama dacă, la un moment dat, acesta mințea. 

Când se simți pregătit, Harvath întrebă: 

— Cine este Ahmad Yaqub? 

— Ahmad Yaqub? 

Harvath răbufni. 

— Nu este un răspuns satisfăcător. Încerci să tragi de timp. 
Pentru asta, te vei întoarce înapoi în valiză. 

Harvath se îndreptă către uşă, bătu cu pumnul în ea şi strigă: 

— Adu-mi valiza! 

Hanjour începu să tremure. 

— Te rog, îl imploră el. Nu valiza. 

— Tu ţi-o faci cu mâna ta, Khuram. i-am spus ce se va 
întâmpla dacă nu vei coopera. 

— Voi coopera. Te rog. 

— Cine este Ahmad Yaqub? vru să ştie Harvath. 

— Nu-l cunosc pe bărbatul acesta, răspunse Hanjour. 

Se observă un tic aproape imperceptibil în colțul ochiului său 
stâng. 

— Cum te cheamă? întrebă Harvath. 

— Cum mă cheamă? 

— Da. Cum te cheamă? 

— Khuram Hanjour. 

Nu se observă nici un tic. 

— Cine este Ahmad Yaqub? 

— Ţi-am spus că nu-l cunosc. 

Apăru din nou indiciul. Hanjour minţea. 

Cowles intră cu valiza, o aşeză pe jos, iar apoi ieşi din pivniță. 
Cât ai clipi din ochi respirația lui Hanjour se acceleră. Simpla 
vedere a valizei era suficientă pentru a declanşa un nou atac de 
panică. 

Harvath se apropie de scaun şi arătă către valiză. 

— Sunt convins că ţi s-a părut că ai stat o veşnicie înăuntru. N- 
a fost chiar aşa. N-ai stat prea mult. De data asta însă vei sta. Eu 
am tot timpul din lume. Te pot încuia în valiză şi să mă întorc mai 
târziu, sau mâine, sau te pot lăsa acolo mai multe zile. Vei avea 
impresia că vei muri, că nu mai poți respira, dar eu nu te voi lăsa 
să mori, Khuram. Te voi lăsa în viață ca frica să îți macine fiecare 
nerv şi fiecare țesut din corp. Vei înnebuni, însă, înainte de asta, 
îmi vei spune tot ce voi vrea să aflu, îți promit. 

Harvath trase valiza lângă prizonier şi îi ridică încet capacul. 
Putoarea era îngrozitoare. Nu se simțea doar miros de urină şi de 
fecale, ci şi de transpiraţie şi de frică, sută la sută. 

El se duse în spatele scaunului ca să îl dezlege pe Hanjour, dar 
bărbatul îl imploră: 

— Te rog, nu. Te rog. 

Harvath îl ignoră şi dădu să desfacă prima legătură. 

— Ahmad Yaqub este un mujahedin din Arabia Saudită, divulgă 
Hanjour. Este membru Al Qaeda. 

Harvath se opri şi veni încet în fața recrutorului. 

— De când îl cunoşti? 

Hanjour ezită, încercând să găsească răspunsul potrivit, cu 
toate că părea o tentativă justificată de a-şi aminti datele corecte. 

— De cinci ani. 

Nici un tic. 

— Unde se află Ahmad Yaqub? întrebă Harvath. Unde locuieşte? 

— În Waziristan. 

Nici un tic. Hanjour îi spunea adevărul. 

— Când ați vorbit ultima oară? 

Hanjour căzu pe gânduri, apoi răspunse: 

— Cândva în ultimele şase luni. 

— Te-a plătit ca să recrutezi oameni? 

Hanjour încuviință din cap. 

— Nu da din cap, îi ordonă Harvath. Răspunde-mi. 

— Da. M-a angajat ca să recrutez oameni. 

— Cu ce scop? 

— Nu ştiu. 

Harvath lovi tare cu piciorul scaunul pe care stătea bărbatul. 

— Cu ce scop? 

— Nu ştiu, repetă Hanjour şi Harvath observă că izbucnirea asta 
îl făcu să tresară, însă nu părea să mintă. 

— A cerut ingineri. Şase studenți. 

Aceasta era o informaţie nouă. 

— Studenţi? 

— Da, Ahmad Yaqub a vrut studenţi la inginerie, preciză 
Hanjour. 

— De ce? 

— Fiindcă este mai uşor să le obţii viză pentru Statele Unite. 
Harvath ştia că Levy urmărea interogatoriul într-o cameră de la 
etaj. Nu fu nevoit să privească înspre camera video ca să îi spună 
ce să facă; ea vorbea deja pe o linie securizată cu cei din Langley. 

— Tu ai obținut vizele? 

— Da. Eu le-am obținut, răspunse Hanjour. 

— Cum îi cheamă? 

— Nu-mi amintesc. 

Iar apăru ticul. 

— Minti, spuse Harvath, apoi scoase gluga din buzunarul de la 
spate şi se pregăti să i-o tragă pe cap lui Hanjour, când bărbatul 
începu din nou să se bâlbâie. 

Recrutorul înşiră o listă cu şase nume. Harvath ascultă, pe 
urmă îl puse să o repete. 

Se părea că Hanjour spunea adevărul. Harvath, pe de altă parte, 
ştia că exista o singură metodă prin care se putea convinge de 
asta. 

CAPITOLUL 18 


Hanjour ducea un trai peste posibilitățile lui financiare în Palm 
Jumeirah un arhipelag artificial construit în Golful Persic. Acesta 
avea forma unui palmier, cu trunchi, o corolă alcătuită din 
şaptesprezece ramuri şi o semilună exterioară lungă de unsprezece 
kilometri care funcționa ca un dig. Fusese denumit „cea de-a opta 
minune a lumii”, însă chiar şi pentru standardele din Dubai era 
extrem de ostentativ. 

Pe acest arhipelag existau centre comerciale, hoteluri luxoase de 
5 stele, restaurante, complexe sportive, moschei, un monorai, 
chiar şi două avioane de luptă americane F-100 Super Sabre din 
1970, care fuseseră dezmembrate şi scufundate dincolo de dig 
pentru a forma un recif artificial în jurul căruia să poată face 
scufundări rezidenții. 

Apartamentul generos al lui Hanjour se afla în Oceana, o 
comunitate păzită, situată pe trunchiul palmierului. Pentru a-şi 
facilita intrarea, Harvath revenise la Arabian Courtyard cu tichetul 
de parcare al lui Hanjour. Valeţii erau ocupați — aduceau şi duceau 
maşinile musafirilor care se cazau, sau soseau la cină, sau plecau. 
Nimeni nu bănui că occidentalul acela cu aspect îngrijit se afla 
acolo ca să ridice o maşină care nu îi aparținea. Când valetul 
aduse Mercedesul lui Hanjour, Harvath îi dădu un bacşiş, apoi se 
întoarse la volanul maşinii sale la casa sigură. 

Până când sosi el, Hanjour fusese deja spălat şi îmbrăcat cu 
haine curate. Aşezară valiza în portbagaj, pentru orice 
eventualitate. Atâta vreme cât Hanjour era cooperant, nu avea 
parte de tratamentul anterior. Şedea pe bancheta din spate, cu 
mâinile încătuşate acoperite cu o haină sport cenuşie. Cowles 
stătea lângă el. În poală, o servietă din piele moale. Îşi ţinea mâna 
stângă pe patul pistolului Springfield XD de 9 mm. Cowles primise 
ordin clar de la Harvath că dacă Hanjour încerca să facă ceva, să îl 
împuşte fie în organele genitale, fie în stomac. Nici una dintre 
variante nu reprezenta un mod prea plăcut de a muri. 

Anne Levy şedea în față, pe locul din dreapta, iar în geanta pe 
care o avea în poală se afla pistolul SIG cu amortizor. Harvath îşi 
ținea arma sub coapsa stângă în timp ce conducea. 

Traficul din Dubai era întotdeauna îngrozitor, mai ales seara. 
Dacă geamurile Mercedesului nu ar fi fost fumurii, Harvath nu ar 

fi avut niciodată încredere să îl lase pe Hanjour să călătorească pe 
bancheta din spate. Acesta nu ar fi trebuit decât să rostească încet 
„Ajutor” către cineva dintr-o maşină care mergea alături, ca 
persoana respectivă să-şi scoată telefonul mobil, să sune la poliție 
şi să se dezlănțuie iadul. Le-ar fi fost foarte greu să scape. 

Chiar în spatele lor venea BMW-ul negru în care se aflau cei 
patru agenți CIA. Dacă se întâmpla ceva, ei trebuiau să 
contraatace. Sarcina lui Harvath era să-l ducă pe Hanjour de acolo 
în siguranță. Bărbaţii din BMW trebuiau să rămână şi să lupte. 

După ce scanerul citi abțibildul lipit pe Mercedesul lui Hanjour, 
porțile ansamblului de locuințe Oceana se deschiseră automat. 
Acelaşi lucru se întâmplă şi la intrarea în parcarea subterană a 
clădirii în care locuia acesta. Hanjour le indică un loc de parcare, 
după care coborâră din vehicul. 

Harvath observase unde erau localizate camerele de 
supraveghere încă de când intraseră pe proprietate. Mai zărise 
două de când pătrunsese în garaj. Cu siguranță, mai exista una 
instalată în holul liftului şi, poate, una chiar în lift. 

La sugestia lui Harvath, Cowles îi aşezase la ochi lui Hanjour o 
pereche de ochelari de soare, pentru ca fața lui să fie mai greu de 
citit. Faptul că recrutorul purta ochelari de soare noaptea nu făcea 
decât să inducă în eroare. 

După ce coborâră din vehicul, Levy se duse în partea dreaptă a 
lui Hanjour şi îşi strecură brațul într-al lui. Cowles rămase în 
partea stângă a recrutorului, ţinându-l de braţ ca şi când ar fi 
încercat să îl susțină drept. Harvath mergea în față, făcându-le un 
semn discret cu mâna, suficient cât să lase impresia că erau un 
grup de prieteni care se întorceau acasă după o seară de beție. 
Orice paznic care ar fi urmărit monitoarele CCTV nu le-ar fi 
acordat importanță. Dubai era cunoscut ca fiind singurul loc din 
lumea musulmană unde Allah „nu te putea vedea.” Toată lumea îşi 
făcea de cap aici — în special musulmanii. 

Folosiră cartela lui Hanjour ca să intre în lift şi să urce până la 
etajul unde locuia acesta. Apartamentul lui se afla pe colț şi avea 
ferestre din podea până în tavan. Priveliştea către orizontul 
Dubaiului îţi tăia respiraţia, însă ei nu se aflau acolo ca să o 
admire. Veniseră pentru ceea ce avea Hanjour în biroul lui. 

După ce verificară apartamentul, ca să se asigure că totul era în 
regulă, ei îl duseră pe Hanjour în dormitorul principal care îi 
servea şi de birou, iar Harvath îi enumeră o listă a lucrurilor de 
care avea nevoie. Fără nici o tragere de inimă, Hanjour îl conduse 

pe Harvath la platforma patului uriaş. Sub saltea se afla un seif a 
cărui uşă se deschise cu ajutorul a două pistoane. Hanjour îi 
spuse cifrul lui Harvath. 

De îndată ce îl deschise, Harvath începu să scoată tot 
conținutul şi să i-l dea lui Levy, care îl aranjă pe biroul lui 
Hanjour. 

Bărbatul fusese un arhivar meticulos, chiar compulsiv. Date, 
ore, sume de bani, clienți pentru care lucrase, oamenii pe care îi 
recrutase şi locurile, totul era acolo. Informaţiile acestea urmau 
să-i țină ocupați pe agenţii CIA, mai ales în ceea ce privea numele 
celor şase persoane pe care le recrutase Hanjour şi pe care le 
trimisese în Statele Unite. Acestea erau dosarele care îl interesau 
cel mai mult. 

Informaţiile pe care le strânsese Hanjour se aflau în două 
laptopuri, mai multe unități de hard drive externe, mape, plicuri 
cu burduf şi registre. Harvath ştia prea bine că nu trebuia să se 
atingă de informațiile electronice. Era foarte posibil ca Hanjour să 
fi programat computerul pentru autodistrugere dacă parola nu era 
introdusă corect la scurt timp după ce acesta era pornit. Lăsând 
deoparte informaţiile electronice, el şi cu Levy îşi concentrară 
atenția asupra documentelor listate şi a notițelor lui Hanjour, în 
timp ce Cowles îl păzea pe prizonier. 

Într-unul dintre registre, Levy descoperi ceea ce păreau a fi plăți 
făcute către cei şase studenți la inginerie. După fiecare plată 
apăreau inițialele AA. Ea era îngrijorată că ele ar fi putut 
reprezenta prescurtarea pentru American Airlines. 

— Ce înseamnă AA? întrebă Levy. 

— Al Ain. De acolo au fost recrutați studenții la inginerie. 

Harvath ştia despre ce era vorba. Era un oraş care se afla la 
aproximativ 120 de kilometri, la sud de Dubai, la granița cu Oman. 
Găzduia mai multe universități şi centre medicale, precum şi un 
spital pentru şoimi, pe care îl vizase Harvath într-o misiune 
anterioară când fusese ultima oară în Emiratele Arabe Unite. 

— Şi celelalte notițe făcute sub numele studenților pe care i-ai 
recrutat pentru Ahmad Yaqub? 

— Sunt membrii familiilor studenților, răspunse Hanjour. 
Înțelegerea a fost ca familiile lor să primească sprijin. 

Harvath îl interogase deja pe Hanjour despre atac când se aflau 
în casa sigură. Acesta susținuse, iar Harvath îl crezuse, că nu 
cunoştea nici un detaliu. El fusese angajat să recruteze şase 
studenți la inginerie şi să le faciliteze intrarea pe teritoriul Statelor 

Unite. 

— Mi-ai spus că te-ai ocupat de obţinerea vizelor de studenți 
pentru aceştia, afirmă Harvath. 

Hanjour încuviință din cap. 

— Ca lucrul acesta să fie posibil, ei trebuie să fi fost acceptați de 
către universitățile americane. Unde este lista? 

— Nu există nici o listă. 

Harvath se uită la el, apoi, scoțând cheile Mercedesului, i le 
aruncă lui Cowles. 

— Coboară şi adu valiza din portbagaj. 

Hanjour îşi ridică mâinile în aer. 

— Nu există nici o listă pentru că nu au fost acceptaţi de către 
nici o universitate americană. 

Harvath îi făcu semn lui Cowles să aştepte. 

— Dacă nu au primit scrisori de acceptare, cum ai reuşit să le 
faci rost de vize de studenți? 

— Exista un stagiu pentru care aveau o calificare specială. 

Harvath nu observă nici un tic la Hanjour, însă afirmaţia lui era 
ciudată. 

— Din câte mi-ai spus până acum, nu exista nimic deosebit în 
legătură cu aceste şase persoane. Nu erau jihadişti înrăiți, ci mai 
degrabă nişte studenți mediocri. Pentru ce ar fi putut avea o 
calificare specială? 

— Tot ceea ce conta era faptul că ei erau musulmani. 

Harvath se uită la Levy. Nici ea nu înțelegea nimic din toate 
astea. Un stagiu american care recruta studenți străini şi ale cărui 
condiții de acceptare ţineau cont de faptul că tinerii erau sau nu 
musulmani? Era mai mult decât ridicol. 

Privindu-l din nou pe prizonier, Harvath îl întrebă: 

— Cine era sponsorul stagiului musulman? 

Hanjour zâmbi. 

— NASA. 

CAPITOLUL 19 


Lui Harvath nu îi venea să creadă. NASA? Agenţia Spațială 
Americană sponsorizase vizele a şase posibili terorişti musulmani? 
Programul pentru vize al Americii era complet dat peste cap, dar 
chiar atât de dat peste cap să fie? Cum naiba putea o agenţie 
aparținând guvernului Statelor Unite nu numai să importe şase 
terorişti, dar şi să îi caute în mod deliberat? Era o nebunie. 

Îl privi drept în ochi pe Hanjour. Tot nu credea. 

— De ce ar crea NASA un stagiu pentru studenții musulmani 
străini? 

Hanjour ridică din umeri. 

Harvath era pe punctul să insiste, când Levy interveni. 

— Ştiu de ce. 

— Ştii? 

— În urmă cu câţiva ani, televiziunea Al Jazeera a prezentat un 
interviu. Acesta a provocat multe controverse în Statele Unite. 
Directorul NASA era cel intervievat. Asta se întâmpla în timpul 
administraţiei anterioare. A spus că atunci când a preluat 
conducerea NASA, preşedintele îi ceruse să facă trei lucruri. Am 
crezut că era o glumă când am auzit. Preşedintele a spus că voia 
ca directorul NASA să le insufle copiilor dorința de a învăța 
matematica şi ştiinţele, să extindă relațiile internaționale şi, în 
primul rând, dorea ca directorul să găsească o modalitate prin care 
să ia legătura cu lumea musulmană şi să îi ajute pe adepții 
acesteia să aibă o părere mai bună despre aportul istoric pe care l- 
au adus în ştiinţă, matematică şi inginerie. 

— Ce nai...? începu Harvath cu o voce tărăgănată. Glumeşti? 

Levy clătină din cap. 

— Nu-i de mirare că NASA a fost obligată să renunțe la 
programul navetelor spaţiale. Insuflarea stimei de sine islamicilor 
trebuie să fie o operațiune continuă. 

Harvath clătină din cap dezgustat. Corectitudinea politică era 
cel mai mare defect al securității naționale din America. TSA!!! era 
o glumă, America refuza să învețe de la israeliți, iar şi mai 
surprinzător, NASA trecuse de la explorarea Universului la 

alinarea celor mai profunde sentimente ale lumii musulmane. 
Slăbiciunea de care dăduseră dovadă Statele Unite era uluitoare. 
Era o minune că nu fuseseră invadate încă. Vor trece ani buni 
până când vor fi îndreptate stricăciunile. 

Cel puţin până în acel moment, Harvath îşi ajutase ţara să facă 
un pas în direcția bună. 

— Trebuie să luăm legătura cu FBI-ul, zise el. Să împânzească 
NASA şi să-i încercuiască pe indivizii ăştia. 

— N-o să-i găsiţi, răspunse Hanjour. 

Harvath îl privi. 

— De ce? 

— Deoarece a fost un stagiu pe perioada de vară. Au plecat deja. 

— Unde au plecat? S-au întors în Al Ain? 

— S-au dus unde a avut nevoie de ei intermediarul. Stagiul a 
reprezentat doar un mijloc de a le obține vizele, de a-i introduce în 
țară şi de a-i instala. Odată ce stagiul a luat sfârşit, NASA a 
presupus că ei s-au întors acasă. 

— Dar nu s-au întors, afirmă Harvath. 

Hanjour încuviință din cap. 

Fedex şi UPS reuşeau să urmărească milioane de pachete într-o 
zi, însă guvernul Statelor Unite nu avea cum să dea de urma 
străinilor care rămâneau peste viză. Era o ruşine. Luând în 
considerare şi directiva primită de NASA de a îmbunătăți stima de 
sine a islamicilor, Harvath nu putea să nu se întrebe dacă nu 
cumva intenția politicienilor şi a birocraţilor de a grăbi colapsul 
țării îl adusese pe el în China. 

Indiferent care erau problemele cu care se confrunta America, 
nici una nu ar mai fi avut importanță odată ce America înceta să 
mai existe. Indiferent ce însemna atacul „Dragonul de zăpadă”, 
acesta trebuia oprit prin orice mijloace. 

El şi cu Levy petrecură alte patruzeci şi cinci de minute răsfoind 
toate documentele şi cerându-i în mod repetat lui Hanjour să le 
dea clarificări asupra notițelor lui. Harvath îl întrebă despre pozele 
celor şase studenți pe care îi trimisese în Statele Unite. Hanjour îi 
răspunse că ele se aflau într-unul dintre laptopuri. Când Harvath 
îi pomeni de „fişierele control” dosarele pe care el le întocmise 
pentru fiecare student Hanjour susținu că se aflau tot în 
computere. Până când Agenţia Naţională de Securitate nu se 
ocupa de ele, Harvath nu putea să se atingă de datele respective. 

Harvath continuă să îi adreseze întrebări despre Ahmad Yaqub 
şi despre studenți. Hanjour declară că ținuse legătura doar cu 

Ahmad Yaqub. Odată ce îi găsise şi îi recrutase pe studenții la 
inginerie, el le trimise formularele de aplicare pentru stagiul oferit 
de NASA. Odată acceptați, NASA se ocupase de vize. 

Harvath află de la Hanjour că el primise şase telefoane mobile 
printr-un mesager, presupusese că erau de la Yaqub, pe care le 
împărțise studenților. Aceştia trebuiau să le pornească odată ce 
ajungeau în Statele Unite, să le ţină încărcate şi să aştepte 
instrucțiuni suplimentare. 

Hanjour pretinse că nu ştia numerele de telefon, care era 
operatorul de telefonie pe care îl foloseau, sau dacă fuseseră deja 
salvate în telefoane imagini sau instrucțiuni. După spusele lui, 
acest lucru nu căzuse în sarcina lui, prin urmare, nu fusese 
interesat. 

Odată ce telefoanele fuseseră înmânate şi indivizii plecaseră 
către Statele Unite, singura responsabilitate a lui Hanjour rămase 
aceea de a plăti sumele convenite familiilor acestora. Studenţilor li 
se pusese în vedere faptul că, dacă o dădeau în bară, nu numai că 
plățile încetau, dar familiile lor urmau să devină ţinte. Cei care se 
aflau în spatele complotului luau în serios abordarea de genul 
„recompensă şi pedeapsă”. 

După ce storseseră tot ce putuseră de la Hanjour, Harvath fu 
nevoit să ia o decizie. Nu avea nici cea mai mică intenție să-l 
elibereze pe recrutor. Poate, la un moment dat în viitor, ar putea să 
fie folosit ca informator, însă, pentru moment - la fel ca şi pe 
Ahmad Yaqub îl aştepta o celulă şi o tiradă de întrebări. 

Între timp, Harvath trebuia să trimită în siguranță tot 
conținutului seifului lui Hanjour în Statele Unite. Voia să plece de 
urgență din Emiratele Arabe Unite la bordul unui avion, împreună 
cu conținutul seifului. Acest lucru necesita câteva „jonglerii” cu 
autoritățile, puţină imunitate diplomatică şi un VIP suficient de 
cunoscut ca să îndepărteze atenția de la el şi de la paşaportul lui 
negru. 

Îi ceru lui Cowles să îl scoată din încăpere pe Hanjour. După ce 
ieşiră cei doi, Harvath se întoarse către Levy şi o întrebă: 

— Îţi este cineva dator cu o favoare la ambasada din Abu 
Dhabi? 

— Câteva persoane, răspunse ea. De ce? 

— Vreau să o suni pe cea mai influentă de acolo. 

CAPITOLUL 20 


OOREEA DE NORD 


Eric Tucker îşi ridică privirea către Fordyce şi clătină din cap. 
Les Johnson stătea la pândă în timp ce Tang îi vorbea băiatului în 
coreeană, încercând să-l liniştească. Era un adevărat fiasco. 
Soarele urma să răsară peste o oră. Erau nevoiţi să ia nişte decizii 
importante. 

În timp ce fugea, băiatul călcase într-o groapă şi îşi rupsese 
piciorul drept. Acel poc îl auzise Fordyce. 

— S-a rupt între genunchi şi gleznă, vezi? întrebă Tucker. 

Fordyce privi în jos. Tuck tăie cracul drept al pantalonilor 
băiatului cu foarfeca. Băiețelul era speriat de moarte şi extrem de 
suferind. 

— Cât e de grav? întrebă Fordyce. 

Tucker clătină din nou din cap şi desigilă una dintre acadelele 
Fentanyl de 200 micrograme pe care le avea în posesie echipa. 

— E grav. Pare a fi o fractură dublă, răspunse el, îi întinse 
acadeaua băiatului, apoi i se adresă lui Tang: Spune-i să o bage în 
gură şi să o sugă încet. Ai grijă să nu muşte din ea. Mai spune-i că 
îi va alina durerea. 

Tang încuviință din cap şi îi traduse indicațiile, în timp ce 
Fordyce continuă să cerceteze cu atenție piciorul băiatului. Jucase 
rugby când fusese la Academia Navală şi văzuse destule fracturi 
serioase. Cu toate că nu era infirmier, ştia că o fractură dublă era 
destul de gravă. Puştiul nu va putea călca pe picior. 

Johnson îşi mută privirea de la luneta armei la băiat. 

— Care-i planul? întrebă el. Ce vom face cu el? 

— Mai întâi îi vom pune piciorul în atelă, răspunse Tuck. 

— Şi apoi? 

— Şi apoi vom încerca să aflăm de unde este şi ce ştie, spuse 
Fordyce. 

Johnson clătină din cap. 

— Nu-i o idee bună. În curând va răsări soarele. Lumea va 
începe să-l caute. 

Ţinându-l pe băiat de mână, Tang se uită la Johnson. 

— Şi-atunci, ce-ar trebui să facem, să fugim? Am fi norocoşi 

dacă am ajunge pe culme până la răsăritul soarelui. 

— Aşteptaţi! interveni Fordyce. 

— Vom fi expuşi în plină zi, continuă Tang. Ca să nu mai 
vorbim că maşina nu va veni după noi decât mâine-seară. 

Johnson nu îl plăcuse de la început pe tipul de la CIA. Privind 
din nou prin luneta armei, el repetă: 

— Lumea va începe să-l caute pe băiat. 

Avea dreptate. Fordyce ştia şi el acest lucru. Cu toții ştiau, 
inclusiv Billy. Dar şi Tang avea dreptate. Erau blocaţi. Soarele avea 
să răsară în curând. Chiar dacă ar fi vrut să se retragă, nu ar fi 
putut. Nu aveau unde merge, nu în plină zi. 

Ca să înrăutățească situația, puştiul lăsase, probabil, indicii în 
urma lui pe care chiar şi Helen Keller!2 le-ar fi putut descoperi. 
Dacă, într-adevăr, l-ar fi căutat cineva şi ar fi ştiut ce făceau ei, 
fiecare rămurică ruptă şi fiecare fir de iarbă aplecat i-ar fi condus 
direct în acel loc. 

Singura soluţie de a nu fi descoperiți era aceea ca echipa să îşi 
înceteze cercetările cât mai curând cu putință. Pentru a putea face 
acest lucru, trebuiau să renunţe la băiat. Dezavantajul acestui 
plan era acela că de îndată ce băiatul îşi va deschide gura, nord- 
coreenii îi vor vâna pe soldaţii SEAL şi va fi o repetiție a 
evenimentelor din 2005 din Afganistan şi a Operațiunii „Red 
Wings”. 

— Les are dreptate, spuse Fordyce. Lumea va veni în căutarea 
băiatului. 

Ceva din spusele lui nu fu pe placul lui Tang. 

— Ce sugerezi? 

— Are deja piciorul rupt. Vom face să pară că s-a lovit şi la cap. 

— Vreţi să-l omorâţi?! exclamă Tang. Frate, am şi eu un băiat de 
vârsta lui. 

— Exact la el ar trebui să te gândeşti, îi comandă Fordyce. Dacă 
misiunea asta eşuează, băiatul tău şi alte milioane de copii de 
acasă vor dispărea de pe suprafața pământului. 

Tang îşi îndreptă din nou atenţia către băieţelul cu piciorul rupt 
şi începu să-i pună întrebări. 

— Tang, insistă Fordyce, însă agentul CIA îl ignoră. Tang, repetă 
el. Nu mai vorbi cu băiatul. E un ordin. Trebuie să terminăm odată 


12 Helen Adams Keller a fost o scriitoare fără auz şi nevăzătoare nord- 
americană (1880 1968) (n. red.). 

treaba asta şi să ne ştergem urmele înainte să răsară soarele. La 
naiba, nu auzi? 

Johnson, care se afla mai aproape de Tang, îşi întinse piciorul şi 
îl lovi în coaste. 

Tang căzu pe o parte, dar se ridică repede cu pistolul în mână. 
Poziționându-se la acelaşi nivel cu Johnson, agentul CIA îi şuieră: 

— Dacă mă mai atingi o dată, te omor. 

Johnson era pe punctul să riposteze, însă interveni Fordyce. 

— Tang, ai două secunde să-ți revii. Lasă arma jos. 

Tang continuă să îl fixeze cu privirea pe Johnson şi să îl ignore 
pe Fordyce. 

Johnson zâmbi. Vedea ceva ce Tang nu putea să vadă. 

— Eşti cu ochii pe el, Tuck? 

— Da, răspunse Tucker, care îşi scosese arma şi o ţinea 
îndreptată către capul lui Tang. 

— Îţi mai dau o şansă, Billy, zise Fordyce. Lasă naibii arma jos, 
acum. 

— N-o să-l omorâți pe băiat, spuse Tang. 

— Nu tu hotărăşti asta. Lasă arma jos. Acum. 

— Băiatul are o soră, adăugă Tang în timp ce continua să-i 
vorbească băiețelului. 

— Ţi-am ordonat să nu mai vorbeşti cu el, repetă Fordyce. Nu va 
face decât să îngreuneze situația. Este ultima oară când îți spun să 
laşi arma jos, Billy. Îi voi ordona lui Tucker să te împuşte. M-ai 
înțeles? 

— Am crezut că soldații SEAL sunt de onoare. 

— Împuşcă-l, îi spuse Johnson lui Tucker. 

— Taci din gură, Les! îi ordonă Fordyce. Eu comand. Eu dau 
ordine, zise el, apoi întorcându-se către Tang, îi spuse acestuia: 
Billy, voi număra până la trei. Dacă nu vei lăsa arma jos, nu voi 
avea de ales. Unu... 

Băiețelul, care părea să înțeleagă ce se întâmpla, începu să 
turuie o mulțime de propoziții, pe care doar el şi cu Tang le 
înțelegeau. Tonul băiatului era atât de emfatic, încât Fordyce 
încetă să mai numere. 

De îndată ce băiatul tăcu, Tang lăsă pistolul jos. Johnson dădu 
să-l lovească pe agentul CIA cu patul puştii, însă Fordyce îşi ridică 
mâna, făcându-i semn să înceteze. 

Privirea de pe chipul lui Tang îi făcură pe toţi să se întrebe ce îi 
spusese băiatul. 

— Ce naiba a zis? întrebă Fordyce. 

— A spus că ştie de ce ne aflăm aici. 

— Prostii, pufni Johnson. 

Fordyce îi făcu semn să tacă. Uitându-se la Tang, îl întrebă: 

— De unde naiba ştie el de ce ne aflăm noi aici? 

— E destul de deştept, răspunse agentul CIA. Crede că ați venit 
aici pentru chinezi. 

— Şi? 

— Spune că dacă o vom ajuta pe sora lui care se află în lagăr, 
ne va dezvălui tot ce vrem să aflăm. 

— N-o face, domnule locotenent, interveni Johnson. Am venit 
aici doar ca să facem poze. 

Fordyce îl privi pe Tucker, care răspunse: 

— Sunt de acord cu Les. O să murim cu toţii din cauza 
puştiului ăstuia. 

— Ai împuşcat vreodată un copil? 

Tucker clătină din cap. 

Fordyce îl privi pe Johnson. 

— Dar tu? 

Johnson se uită în altă parte. 

— O voi face eu, spuse Tang. 

Toţi ochii se ațintiră asupra lui. 

— Dacă băiatul nu are nici o valoare, o voi face eu, afirmă din 
nou agentul CIA. 

— Billy, nu avem timp, replică Fordyce. 

— Ştergeţți-vă urmele. 

— Şi-apoi? 

— Apoi, spuse Tang, vă voi aduce fie informații, fie trupul 
neînsuflețit al băiețelului. 

CAPITOLUL 21 


WASHINGTON D.C 


În timp ce mai toți funcționarii guvernamentali erau blocaţi în 
traficul de pe şoseaua de centură în drum spre casele lor, sau ca 
să scape de oraş în weekend, preşedintele Porter îşi reconvocase 
echipa de securitate naţională în camera pentru situaţii de 
urgenţă. 

— Să începem cu CIA, spuse el. 

Existau persoane în încăpere care nu trebuiau să ştie cine era 
Harvath, prin urmare, directorul CIA, Bob McGee, îi folosi numele 
de cod. 

— După cum am mai discutat şi înainte, Norvegianul a reuşit să 
îl localizeze pe Khuram Pervez Hanjour. În timpul interogatoriului, 
Hanjour a dezvăluit numele a şase studenți la inginerie pe care 
acesta îi recrutase pentru Ahmad Yaqub. 

— Ştim unde se află acum cei şase studenți? 

— Cei de la FBI încearcă să afle. 

Preşedintele se uită la directorul FBI, Edward Erickson şi ridică 
din sprâncene. 

— Avem confirmarea că au intrat în ţară, răspunse Erickson. Au 
zburat din Dubai către Houston cu compania aeriană Emirates. 

— Ce ştim despre stagiul de la NASA la care s-au calificat? 

Directorul FBI ştia că preşedintelui nu îi va plăcea răspunsul, 
dar nu avea cum să se eschiveze. 

— A fost inițiat în timpul administraţiei anterioare şi a constituit 
mai mult un act de caritate decât un stagiu. 

— Adică? 

— Studenții musulmani au parte de o serie de exerciţii care le 
dă o stare de bine şi care le conferă sentimentul că fără 
contribuţiile aduse de către islam ştiinţei, nu ar exista un program 
spaţial al Statelor Unite. 

— Cu alte cuvinte, spuse preşedintele Porter, a fost o pierdere 
de timp şi de bani. 

Directorul FBI ridică din umeri. 

— Din câte am înțeles, islamul a adus o contribuție însemnată 
ştiinţei. De asemenea, acesta a fost un stagiu de vară pentru 

studenții şi absolvenţii de facultate. Nu trebuia să fie o chestiune 
dificilă. 

— Bineînțeles că nu. Şi-apoi, cred că toată lumea a primit o 
diplomă sau un trofeu, nu? 

— Aşa este, domnule preşedinte. 

Porter clătină din cap. 

— Aş vrea, oare, să ştiu cât i-a costat programul acesta pe 
contribuabilii americani? 

— Nu, domnule. N-aţi vrea să ştiţi. 

— Şi cei şase studenţi? Se află în continuare la NASA? 

— Nu, domnule preşedinte, răspunse directorul FBI. 

— Au fost măcar acolo? 

— Da, domnule. După ce au intrat în ţară anul trecut, în mai, 
au stat pe durata programului, apoi au plecat. 

— Unde au plecat? întrebă preşedintele. 

— Nu ştie nimeni. Ofițerul nostru superior din Houston a trimis 
o echipă la Centrul Spaţial Johnson care să îi interogheze pe toți 
cei care au intrat în legătură cu Al Ain şase. 

— Al Ain şase? 

— Toţi cei şase studenţi la inginerie urmează cursurile 
universităților arabe din oraşul Al Ain. Este o prescurtare pe care o 
folosim noi. 

— Să avem grijă ca presa să nu afle despre asta. Nu vreau să 
ajungă virală. 

— Nu asta a fost intenţia, dar am înţeles, domnule preşedinte, 
răspunse directorul FBI. Voi avea grijă să nu mai fie folosită. 

Preşedintele medită asupra celor auzite. 

— Aşadar, programul ia sfârşit şi toată lumea se întoarce acasă, 
mai puțin cei şase studenți ai noştri din Emiratele Arabe Unite. 
Corect? 

— Da, domnule preşedinte. 

— Şi habar nu avem unde se află acum. 

— Corect. 

— Avem poze? O cere procedura pentru vize, nu? Li se iau 
amprentele şi li se scanează retina când intră în Statele Unite, nu? 

— Da, domnule preşedinte, răspunse directorul FBI. Le avem pe 
toate. 

EI îi făcu un semn din cap tehnicianului camerei pentru situații 
de urgență, care afişă pozele pe monitoare. Sub fiecare poză apărea 
un nume. 

— Am trimis pozele acestea şi forțelor de ordine statale şi locale? 

— Încă nu. 

— De ce? întrebă preşedintele. 

— Deoarece în momentul în care aceste poze vor ajunge la nivel 
statal şi local, există posibilitatea ca să apară şi în presă. Acest 
lucru i-ar putea determina să lanseze un atac. 

— Mai avem şi alte piste? 

— Faptul că ştim cum îi cheamă şi cum arată reprezintă un 
mare pas față de ceea ce cunoşteam în urmă cu douăzeci şi patru 
de ore, răspunse directorul Erickson. Pe lângă interogatoriul pe 
care îl desfăşoară ofițerul superior din Houston, încercăm să luăm 
o hotărâre în legătură cu persoana care a condus stagiul oferit de 
NASA pentru islamici. 

— Este considerată suspectă? 

— Încă nu suntem convinşi. Când a fost recrutată de NASA, 
activa în cadrul unei organizații cu un trecut pătat. Mai mulți 
directori ai consiliului de administrație au fost acuzați că 
finanțaseră terorismul. 

— Şi-atunci, de ce a mai apelat NASA la ei? 

— Este cel mai cunoscut grup din Statele Unite care îi sprijină 
pe musulmani, însă nu şi cel mai curat, asta este sigur. Directorul 
NASA mi-a spus că soția cuiva din fosta administrație cunoştea pe 
altcineva din organizaţie şi aşa a început totul. 

Preşedintele clătină din cap. N-aveai cum să inventezi aşa ceva. 

Procurorul general interveni înainte ca directorul FBI să apuce 
să continue. 

— Biroul meu a discutat cu FBl-ul dacă să îl interogăm pe 
directorul stagiului sau să apelăm mai întâi la FISAJ3, să obținem 
un mandat şi să facem cercetări. 

— Şi care este pretextul pentru care cereți mandat? întrebă 
secretarul de Stat. 

— Că directorul stagiului trebuia să îi aprobe personal pe 
candidaţii la stagiu, că el comunicase pe plan internațional în 
timpul procesului şi că cei şase stagiari — care fuseseră identificați 
ca făcând parte dintr-un complot terorist au rămas peste vizele lor 
şi nu mai pot fi localizați. 

— Folosiţi ambele pretexte, ordonă preşedintele. Nu mai pierdeţi 
timpul. Obţineţi mandatul, adunați cât mai multe informații şi 


13 Foreign Intelligence Surveillance Court — Curtea de Supraveghere a 
Informaţiilor Externe (n. red.). 

supuneți-l interogatoriului. Dacă cererea vă este respinsă de 
Tribunalul FISA, vreau să fiu înştiințat imediat. S-a înțeles? 

— Da, domnule preşedinte, răspunse procurorul general. 

Văzând că bărbaţii rămaseră la locurile lor ca şi când ar fi vrut 
să stea acolo până la sfârşitul şedinţei, preşedintele arătă înspre 
uşă şi spuse: 

— Plecați. Acum. 

Preşedintele devenea tranşant atunci când vedea că lucrurile nu 
se mişcau suficient de repede. Ura apatia şi credea că oamenii 
trebuiau să mai primească şi câte un şut zdravăn ca să pună 
lucrurile în mişcare. 

Procurorul general îşi adună hârtiile şi ieşi din camera pentru 
situații de urgență. 

Privind celelalte fețe aşezate în jurul mesei, preşedintele spuse: 

— Ce altceva mai ştim? 

Directorul CIA începu să vorbească şi toate privirile se 
îndreptară către el. 

— Înainte să plece din EAU, fiecare student la inginerie a primit 
un telefon, i s-a precizat să îl ţină încărcat şi să îl deschidă odată 
ajuns pe teritoriul Statelor Unite. 

— Am reuşit să le identificăm? 

— Ştim când au trecut de vamă şi de biroul de imigrări, prin 
urmare, aveam o pistă care restrânge căutările. Cei de la Agenţia 
de Securitate Naţională întocmesc acum o listă cu toate telefoanele 
care au fost pornite în atunci aeroport şi în împrejurimi. 

— Prea bine, răspunse preşedintele. Altceva? Există probleme 
cu pakistanezii? 

Secretarul de Stat clătină din cap. 

— Nu, din fericire, răspunse el. Este ca un viespar, însă nici un 
ac nu este îndreptat înspre noi. Încă. 

— Până când nu se va întâmpla asta, n-are rost să ne facem 
griji. Şi, dacă se va întâmpla, vreau să vorbeşti mai întâi cu mine 
înainte să ripostezi. Ai înțeles? 

— Da, domnule preşedinte. 

— Care-i treaba cu ambasadorul nostru din Abu Dhabi? 

— Este supărat că nu a fost informat despre ceea ce se 
întâmplă. 

— Este supărat? Ce i-ai spus? întrebă preşedintele. 

— l-am zis că nu era nevoie ca el să afle şi că veţi denumi 
bucuros un alt ambasador dacă nu cooperează. 

— Şi a funcţionat? 

Secretarul de Stat încuviință din cap. 

— În regulă. Atât timp cât Norvegianul vine din EAU cu toate 
informațiile, nu ne mai interesează nimic altceva. Când trebuie să 
se întoarcă? 

— Zborul durează paisprezece ore, prin urmare, ar trebui să 
sosească aici în jur de ora 7.00. 

Preşedintele îl privi pe directorul CIA, McGee. 

— Avem o echipă medicală care va aştepta avionul? 

— Da, domnule preşedinte. Criptografi, economişti, NSA!4, tot 
tacâmul. Vom prelua tot materialul de îndată ce va ateriza avionul. 

— În regulă, repetă preşedintele, apoi, privindu-l pe directorul 
FBI, spuse: înainte să aflați despre descoperirea - bombă făcută de 
Trezorerie, cum stă Biroul în legătură cu „prințişorii” chinezi? 

Directorul FBI se uită la colegii lui. 

— Comitetul Permanent al Politburo este cel mai puternic organ 
de autoritate din China. Este format din nouă membri. Dintre cei 
nouă, patru au copii care sunt studenți sau masteranzi în Statele 
Unite, iar unul are o nepoată. Datorită funcției pe care o dețin taţii 
lor, iar într-un caz, bunicul, aceştia au parte de o monitorizare 
specială. Comunicare, supraveghere fizică, chestii de genul acesta. 
Luând în calcul cele aflate despre „Dragonul de zăpadă”, FBI-ul a 
intensificat monitorizarea „prințişorilor”. Acum îi supraveghem zi şi 
noapte. Le monitorizăm în timp real şi convorbirile. Dacă va fi atât 
de serios precum se prevede, credem că „prințişorii” vor fi mutați 
sau vor fi înştiințați înainte ca atacul să aibă loc. Ar putea fi 
singurul nostru indiciu. 

— Eu n-aş miza doar pe un singur lucru, avertiză secretarul de 
Stat. 

— Monitorizăm atât personalul ambasadei chineze, cât şi pe 
ceilalți oficiali chinezi care se află în prezent pe teritoriul ţării 
noastre, răspunse directorul FBI. 

— Altceva? întrebă preşedintele, plimbându-şi privirea în jurul 
mesei, dar nu obținu nici un răspuns. După cum bine ştim, „Gold 
Dust” este o operațiune fără comunicare. Nu vom primi veşti de la 
echipă decât atunci când va fi părăsit teritoriul Coreei de Nord. 
Între timp, avem altceva. Luând în calcul informaţiile pe care le-a 
primit CIA-ul, i-am cerut secretarului Trezoreriei să caute o altă 
motivaţie posibilă pentru un atac din partea chinezilor. Secretarul 


14 Agenţia Naţională de Securitate din SUA (n. red.). 

a obținut nişte informaţii extrem de îngrijorătoare. Domnule 
secretar? 

CAPITOLUL 22 


Secretarul Trezoreriei, Dennis Fleming, semăna cu un 
preşedinte de bancă îmbătrânit. Părul cărunt îi era tuns scurt şi 
pieptănat cu grijă, purta costume cenuşii, pantofi Brogue şi 
cravate asortate. Lua notițe cu creionul într-un carnet mare şi alb. 
Se încăpățâna să creadă în America şi în şansele sale de a-şi 
reveni din punct de vedere economic. Stilul direct al preşedintelui 
îl zăpăcea, fără a exagera. 

Dacă preşedintele asemăna economia cu un tanc Abrams care 
trebuia lovit cu o cheie uriaşă ca să o ia în direcţia bună, Fleming 
o percepea ca pe un ceas elveţian care necesita un reglaj fin. Deşi 
retorica hotărâtă şi abordarea îndrăzneață a preşedintelui în ceea 
ce privea problemele erau agreate de un public copleşit de griji 
economice, care se confrunta cu o criză de identitate națională, de 
fiecare dată când Porter păşea în fața microfonului, lui Fleming i se 
oprea inima. Era convins că într-una dintre aceste dați, Porter va 
deraia complet de la discurs şi va face ca piețele să se 
prăbuşească. 

Dar preşedintele Porter nu avea un discurs, ci viziunea de a 
reda măreţia Americii, prin urmare, fie urcai la bord, fie erai 
aruncat peste bord. Nu ascundea faptul că voia să aibă în jurul lui 
o anumită categorie de persoane. 

Asta nu însemna însă că preşedintele dorea în jurul lui doar 
persoane care erau de acord cu el. Accepta şi dezbaterile 
constructive şi diferenţele de opinie. Însă trebuia să fii pregătit să 
aduci argumente. În afară de orice, ideile politice trebuiau să 
coincidă cu acelaşi simțământ legat de potenţialul continuu al 
Americii, care îl caracteriza pe Porter. 

În istoria lumii, lui Porter îi plăcea să afirme asta, nu existase 
niciodată un militant mai înverşunat pentru pace, stabilitate, 
libertate şi independență decât Statele Unite. Înainte de America, 
istoria omenirii fusese una supusă tiraniei, unde masele erau 
stăpânite şi controlate de cei puțini. Statele Unite hotărâseră să 
apere drepturile celei mai mici dintre minoritățile care existaseră 
vreodată individul. Nu puteai lucra pentru preşedintele Porter fără 
să fii pe deplin dedicat acestor idealuri. 

Luând în considerare aceste aspecte, secretarul Fleming 
acceptase sarcina pe care preşedintele i-o dăduse în secret în urmă 

cu câteva zile. Sincer vorbind, era de părere că preşedintele îl 
trimitea după potcoave de cai morți. Ideea că ar putea exista ceea 
ce sugerase el era de neînchipuit având în vedere amenințarea care 
venea din partea chinezilor. Cu toate că Porter nu avea o diplomă 
de doctorand în economie, făcuse totuşi masteratul şi era un 
bărbat extrem de inteligent. Totuşi, Fleming nu reuşea să înțeleagă 
cum ajunsese preşedintele să suspecteze ceea ce se confirmase ca 
fiind adevărat. 

Fleming fusese avertizat să expună lucrurile într-o manieră cât 
se poate de clară. Deşi Porter îi încuraja pe oamenii lui să pună 
întrebări atunci când nu înțelegeau ceva, ştia că atunci când venea 
vorba despre economie, aproape toți oamenii bâjbâiau şi nu voiau 
să-şi arate pe față ignoranța. „Gândeşte-te că ei ştiu mult mai 
puţine decât tine”, îl sfătuise Porter. 

Ţinând seama de acest sfat, Fleming luă telecomanda de la 
tehnicianul camerei pentru situații de urgenţă, îşi drese glasul şi 
îşi începu prezentarea. 

— După ce am aflat de atacul „Dragonul de zăpadă”, domnul 
preşedinte mi-a cerut să verific ceva. Voia să i se confirme faptul 
că chinezii intenționează să îşi amplaseze forțele permanente pe 
teritoriul Statelor Unite în urma unui atac. Ce înseamnă asta? 
Informaţiile sugerează faptul că chinezii antrenează trupe ale unei 
forțe speciale în Coreea de Nord, însă cu ce scop? Ce îi face să 
creadă că ar putea să-şi amplaseze trupele pe teritoriul american 
fără să se teamă de represaliile internaționale? Chinezii nu dețin 
nici un document special care ar putea fi folosit în urma unei 
catastrofe. Nici unul. Prin urmare, am rămas doar cu două 
variante. Prima, că atacul este de natură biologică, iar ei sunt 
imuni la agentul cauzal. Este evident că scenariul ăsta nu ține de 
domeniul de activitate al Trezoreriei, prin urmare, este analizat de 
către cei în măsură să o facă, adică reprezentanţii securității 
naționale, aici de față. Ceea ce ne face să ne gândim la cea de-a 
doua variantă. Ar putea China să emită o pretenție legitimă şi 
legală față de Statele Unite după un atac terorist distrugător? 

— Bineînţeles că nu poate, afirmă ministrul Apărării. 

Fleming avertiză cu arătătorul. 

— Până săptămâna aceasta şi eu fi zis acelaşi lucru, preciză el şi 
trecu la primul diapozitiv. Datoria națională a urcat la cote 
alarmante sub administraţia anterioară. Cred că termenul mai 
potrivit ar fi că „a explodat”. Cu cât guvernul nostru se extinde, cu 
atât are nevoie de mai mulți bani pentru a funcționa. Există două 

variante pentru a obţine aceşti bani. Fie măresc continuu 
impozitele pe care trebuie să le plătească cetățenii noştri, riscând 
astfel o revoluţie, fie îi împrumută în secret, fără ca americanul 
obişnuit să afle despre acest lucru. Guvernul federal a ales să 
combine aceste două variante. Din cauza impozitelor ridicate pe 
persoană fizică, americanii au mai puțini bani ca să investească şi 
să cheltuiască pe piață şi, din cauza impozitelor pe profit ridicate, 
companiile nu îşi mai permit să facă angajări, lucru care 
determină fabricile şi centrele de relaţii cu clienţii să îşi mute 
activitatea în străinătate, pentru ca produsele lor să fie 
competitive. Am văzut cum fosta administrație a sporit rata 
marginală de impozitare cu 5. Această mărire a scos din vistieria 
americanilor miliarde de dolari, care au ajuns însă guvernului 
federal doar pentru şase zile. Apoi am văzut aceeaşi administrație, 
disperată să crească din nou în sondaje, continuând să genereze 
conflictul de clasă. Nu există o declarație antiamericană şi 
antidemocratică mai evidentă decât aceasta. A semăna duşmănie 
între vecini din cauza grosimii portofelului este ca şi cum ai ara 
pământul şi l-ai semăna cu seminţele socialismului. În America, 
este garantată doar oportunitatea, nu şi consecințele. Oricine 
promite altfel acționează contrar valorilor pe care a fost întemeiată 
republica noastră. Ideea de bază este aceea că nu s-a dorit 
niciodată ca guvernul federal să ia o asemenea amploare. Intenţia 
fondatorilor săi a fost ca el să fie cât mai restrâns, iar aproape 
toate problemele să fie rezolvate la nivel statal, deoarece cetățenii 
se puteau implica mai uşor, iar vocea lor putea fi auzită. 

Însă, pe măsură ce guvernul federal s-a extins, a devenit un 
organism în adevăratul sens al cuvântului. L-aţi auzit cu toţii pe 
domnul preşedinte comparându-l cu extraterestrul Jabba din 
filmul Războiul stelelor, care stătea toată ziua pe tronul lui, se 
îndopa şi îşi trimitea acoliții ori de câte ori îşi simțea viața 
amenințată. Exact asta a devenit şi guvernul federal. S-a 
transformat într-o caracatiță uriaşă cu tentacule tăioase, care 
loveşte cu ele ori de câte ori se simte amenințată. Am văzut cum 
Fiscul, Agenţia de Securitate Naţională şi biroul procurorului 
general, precum şi alte departamente federale şi birocratice au fost 
înarmate şi întoarse împotriva poporului american. Oricine are 
curajul să sugereze că numărul guvernanțţilor ar trebui redus 
devine un inamic al statului şi este urmărit nu numai de 
tentaculele mai sus-menţionate, ci şi de presă, complicele unui 
guvern numeros. Este mai grav decât afirmaţia regelui Ludovic al 

XIV-lea: „L'etat, c'est moi”15. Nu mai este vorba doar de o singură 
persoană, ci de un guvern întreg care declară că statul are 
prioritate în fața individului. S-a transformat în: „L'etat, c'est l'etat 
soi-meme”16. 

Imaginați-vă o familie săracă ce aplică mereu pentru obținerea 
mai multor cărți de credit. Acest lucru nu îi îngreunează stilul de 
viață, ci îl duce, de fapt, la următorul nivel, oferindu-i posibilitatea 
de a achiziționa maşini scumpe, case de vacanţă şi concedii de lux 
în străinătate. Este rețeta pentru un dezastru total, necruţător. Cu 
toate astea, uitând de riscuri, guvernul se aruncă astfel cu capul 
înainte. Şi, în tot acest proces, în timp ce guvernul continuă să 
impoziteze, să se extindă, să se împrumute şi să cheltuiască, 
momentul adevărului se apropie din ce în ce mai mult. Poliţa este 
deja scadentă şi, la un moment dat, nu vom mai putea împrumuta 
banii pe care i-am folosi ca să amânăm inevitabilul. Cu alte 
cuvinte, datoria noastră națională se acumulează mai repede decât 
o putem noi plăti. Legile fizicii şi cele economice sunt imposibil de 
evitat. Nici o națiune nu poate continua să cheltuiască la nesfârşit 
sume de bani pe care nu le are. Cu toate astea, noi cheltuim. 

Administraţia anterioară a triplat deficitul şi a crescut datoria 
naţională cu peste 75. În următorii zece ani, fiecare cent din 
impozite va fi distribuit pentru a acoperi dobânda datoriei noastre. 
Vom fi nevoiți să împrumutăm bani pentru tot. Pentru cheltuielile 
militare, pentru securitatea națională, ce vreți voi. Ştiind toate 
astea, cine va fi atât de prost, încât să ne împrumute bani? întrebă 
Fleming, trecând la diapozitivul următor. Aici au intervenit 
gândurile preşedintelui Porter. 

Patruzeci la sută din datoria naţională se datorează guvernului 
federal şi Rezervei Federale. Practic, noi tipărim bani pe care îi 
mutăm din buzunarul stâng în cel drept. Cel mai important 
creditor al Americii este însă China. 

— În pofida celor afirmate de dumneavoastră, interveni 
secretarul Apărării, asta nu înseamnă că pot veni aici ca să se 
declare stăpânii Statelor Unite. 

— Mă repet, în urmă cu o săptămână, aş fi fost de aceeaşi 
părere cu dumneavoastră, dar fiți atenţi, răspunse Fleming, 
trecând la diapozitivul următor. În 1990, Mexicul a trecut printr-o 


15 Statul sunt eu (în fr., în orig.) (n. red.). 
16 Statul este statul însuşi (în fr., în orig.) (n. red.). 

criză valutară, iar Statele Unite au intervenit pentru a o remedia. 
Am ridicat valoarea peso-ului cu un aflux de 20 de miliarde de 
dolari. A fost cel mai mare împrumut internațional, fără conotație 
militară, pe care l-a făcut Statele Unite de la Planul Marshall 
încoace. 

Pe vremea aceea, a circulat zvonul cum că împrumutul era cât 
pe ce să nu aibă loc. Unii erau îngrijorați că mexicanii nu vor 
putea plăti datoria. Alţii erau mai puţin preocupați de faptul că 
împrumutul va putea fi recuperat sau nu şi mai îngrijorați de ceea 
ce s-ar putea întâmpla dacă economia mexicană s-ar prăbuşi 
complet. Va fi granița de sud inundată de refugiați economici? 
Congresul s-a opus vehement. 

O comisie mică de experți din D.C. afiliată administraţiei din 
acea vreme a făcut o sugestie radicală: ca Mexicul să gireze pentru 
împrumut peninsula Baja. Dacă Mexicul nu îşi îndeplinea 
obligațiunile, Baja devenea cel de-al 51-lea stat al Statelor Unite. 
Ideea a fost îndelung dezbătută şi respinsă ca fiind „prea 
nebunească”. Atunci, comisia de experți a propus ca Mexicul să 
garanteze pentru împrumut cu petrol sau cu contracte pentru 
extragerea gazelor naturale. Şi această propunere a fost însă 
respinsă. Administraţiei îi era teamă să nu pară că încerca să 
profite de „săracul Mexic”. 

În cele din urmă, secretarul Trezoreriei de pe vremea aceea a 
ignorat decizia Congresului, dând o dispoziţie pentru un fond de 
rezervă în caz de urgență al Departamentului de Trezorerie. Astfel, 
a făcut rost de bani pentru Mexic. Fusese inoculată şi ideea ca 
națiunile să îşi asigure împrumuturile făcute prin ceva tangibil. 

Fleming făcu clic pe telecomandă şi un nou diapozitiv îşi făcu 
apariția. 

— Ştiu că domnului preşedinte nu îi place să dea vina pe vechea 
administraţie. Tuturor ni s-a spus că trebuie să ne jucăm cât mai 
bine cărțile pentru poporul american. Este important de ştiut că 
Biroul pentru Buget al Congresului a avertizat vechea 
administraţie că datoria naţiunii era lipsită de susținere şi că 
politica bugetară punea legislatorii şi publicul în fața unor decizii 
dificile. Li s-a spus că dacă nu se vor lua măsuri în această 
privință, cheltuielile se vor dubla, guvernul nu va putea răspunde 
prompt în situaţii neaşteptate cum ar fi un declin economic sau un 
război economic şi că riscul unei alte crize financiare devenea din 
ce în ce mai mare. Ei au fost avertizați că toate acestea îi va 
determina pe creditorii Americii să ceară dobânzi exorbitante 

pentru a continua să finanțeze cererea exagerată a guvernului 
pentru împrumuturi. 

Avertismentul Biroului pentru Buget al Congresului nu era un 
secret. Era cât se poate de public. Nu doar pieţele erau atente, ci şi 
chinezii. Aceştia ştiau că nu avea prea mare importanță cine ocupa 
Biroul Oval. Guvernul Statelor Unite era o entitate care se gândea 
doar la ea. Va continua să facă imprumuturi, să cheltuiască şi să 
se extindă. Va muri din cauza obezității înainte să se învoiască să 
slăbească până va ajunge la o greutate normală. 

Vechea administraţie a folosit Rezerva Federală ca să mențină o 
dobândă nefiresc de scăzută, astfel încât să poată continua să facă 
împrumuturi, dar chinezii nu numai că au gestionat situația într- 
un mod inteligent: au început să se sature de acest joc. Aparent, 
au ajuns în acel punct în care nu au mai vrut să joace. 

Secretarul de Stat se uită la Fleming şi întrebă: 

— Cum adică, aparent? 

— Predecesorul dumneavoastră a explicat cel mai bine: 
„Datoriile şi deficitele noastre nu au o bază de susținere, ceea ce va 
face să ne pierdem influența şi ne va împiedica să luăm deciziile 
corecte.” A avut dreptate, deoarece exact asta s-a întâmplat. China 
nu a mai ascultat observările noastre referitoare la încălcarea 
drepturilor omului, partenerii internaționali nu au mai dorit să se 
alieze cu noi pentru a lupta împotriva amenințărilor care veneau 
din Siria, Iran sau Coreea de Nord şi, țară după ţară, inclusiv 
China, aceste state au hotărât să nu mai folosească dolarul ca 
rezervă valutară internațională. Mai pe scurt, majoritatea ţărilor 
lumii nu ne mai respectă, în special China. Pentru a continua să 
ne acorde împrumuturi, China a cerut o nouă recompensă, una 
care să reflecte mai mult riscul pe care şi-l asumă. 

— Ce fel de recompensă? 

— Au vrut ca împrumuturile lor să fie asigurate nu numai de 
deplina încredere şi considerație a guvernului Statelor Unite. Au 
vrut ca împrumuturile să fie garantate. 

— Cu ce? 

Fleming trecu repede printr-o serie de diapozitive. 

— Cu tot. Petrol şi gaze naturale din Alaska şi din golful Mexic. 
Drepturi de minerit în Munţii Stâncoşi şi în Mountain West. 
Lemne. Terenuri agricole. Drepturi la rezervele de apă. Accesul la 
porturile maritime. Parcuri naționale. Pentru fiecare cerere de 
împrumut, chinezii au solicitat o concesiune. 

— Şi vechea administraţie a fost de acord? 

Fleming dădu afirmativ din cap. 

— Fără acordul Congresului? întrebă sceptic secretarul de Stat, 
fost senator. 

— Cu cât e mai mare guvernul, cu atât mai puțin se respectă 
legile. 

Secretarul Apărării interveni ca să îl admonesteze pe secretarul 
de Stat şi fost senator. 

— Vechea administrație nu a făcut nimic altceva decât să 
inducă în eroare Congresul. Au existat semnale de avertizare şi 
mulți oameni încercau să vă atragă atenția, dumneavoastră şi 
colegilor dumneavoastră, să faceți ceva în această privință. 
Dumneavoastră şi amicii dumneavoastră n-aţi vrut însă să îi 
„îndepărtați pe alegători”. Aţi spus: „Vom rezolva problema mai 
târziu”; că ar trebui să înceapă la urnele de vot. Ei bine, iată-ne. 
Vă mulțumim. 

În mod normal, preşedintele ar fi întrerupt acest „duel”, însă 
anumite lucruri trebuiau spuse. Secretarul de Stat era un bun 
mediator, dar medierea avea locul şi prețul ei. Faptul că închisese 
ochii la abuzurile biroului atunci când fusese senator nu 
însemnase mediere, ci capitulare. 

— Cum se face că aud asta pentru prima oară? întrebă 
secretarul de Stat. 

Fleming se uită la directorul FBI, care îl ajutase în ultima 
săptămână. Scoțând un dosar din mapă, directorul FBI spuse: 

— A existat o denunțătoare la Trezorerie. Din câte se pare, era 
pregătită să divulge nume, prin urmare, s-a dus să-i vorbească 
unei membre a Congresului, crezând că va fi solidară. Membra 
congresului a fost, într-adevăr, solidară, însă cu vechea 
administrație. A sfârşit prin a o „turna” în schimbul unor articole 
speciale pe care dorea ca preşedintele să le aprobe printr-un ordin 
executiv. Oamenii preşedintelui au urmărit să se răzbune pe 
denunțătoare. Nu este o exagerare să spunem că i-au făcut viața 
un iad. Deoarece nu era deloc femeia perfectă, aceştia au atacat-o 
în toate modurile posibile. Are un fiu cu dizabilităţi, iar ei au 
profitat de acest lucru. Au amenințat-o că îi vor retrage pensia şi 
beneficiile medicale. Ea a renunțat pe loc. 

Secretarul de Stat se înfurie: 

— Vreau să ştiu cine a fost această membră a Congresului şi 
cine din personalul preşedintelui a fost implicat. Aşa ceva este 
inadmisibil. 

Sosise momentul să intervină şi preşedintele. Ridicând o mână, 

el spuse: 

— Ne vom ocupa şi de această problemă, însă acum nu avem 
timp. 

Secretarul de Stat se calmă, iar secretarul Fleming îşi reluă 
expunerea. 

— În timpul realegerii respectivei membre a Congresului, 
denunțătoarea l-a abordat pe opozantul acesteia şi i-a relatat 
întreaga poveste. Era o afirmație extrem de serioasă pentru care 
campania nu avea dovezi. În plus de asta, ea le-a spus că nu îi 
puteau divulga numele, prin urmare, nu o puteau face publică. 
Însă aceştia au anunţat FBI-ul. Dar când au abordat-o agenţii, ea 
a negat că ar fi făcut astfel de afirmații. 

— De ce? E cumva lunatică? întrebă secretarul de Stat. 

— Nu, toate astea s-au întâmplat în timpul vechii administrații, 
iar ei i-a fost teamă că o vor ameninţa din nou. Însă odată cu noua 
preşedinţie, ea s-a răzgândit. Eu împreună cu directorul FBI ne- 
am întâlnit personal cu ea. În schimbul cooperării ei şi a 
eventualei mărturii, i-am oferit un post în cadrul Departamentului 
Trezoreriei, plus o promovare. Nu s-a hotărât încă, dar a început 
să lucreze cu noi. Am aflat că mai mulți membri-cheie ai comisiei 
de experți care a consiliat administraţia în timpul crizei peso-ului 
din Mexic din 1990 au fost aduşi în administrația precedentă 
pentru a-l consilia pe predecesorul preşedintelui Porter. Avem 
motive să credem că a existat un al doilea set de registre care a 
fost păstrat referitor la China. Încercăm să-i dăm de urmă. 

Secretarul de Stat clătină din cap. 

— Nelegiuirile pe care le sugerați dumneavoastră sunt 
incomprehensibile. 

— Nici una nu va mai avea importanţă dacă atacul chinezilor va 
reuşi. Ceea ce mă face să trag o concluzie. Dacă ceea ce am aflat 
noi este adevărat şi chinezii au reuşit să convingă Statele Unite să 
îşi asume obligaţiile privind datoria, iar aceste obligaţii nu pot fi 
anulate -— indiferent ce se întâmplă cu Statele Unite - atunci ştim 
de ce chinezii au impresia că pot veni în paşi de dans după un atac 
distrugător şi să se simtă aici ca la ei acasă. Cu o rată a 
mortalității de 90, America, aşa cum o ştim noi, nici nu va mai 
exista, iar China va arunca totul în cârca Statelor Unite. Şi, după 
cum ziceam la început, cine îi va contrazice? Ne vor trimite, 
probabil, până şi ajutoare şi asistență umanitară. Însă, la sfârşit, 
când America nu îşi va putea plăti datoriile din cauza colapsului, 
aceştia îşi vor revendica astfel ceea ce cred că le aparține. Dacă nu 

îi vom opri, acesta va fi, cu siguranță, sfârşitul Statelor Unite. 

CAPITOLUL 23 


MARYLAND 


Harvath mai zburase în viața lui alături de nemernici, însă 
ambasadorul Statelor Unite în EAU, Leslie Gonrad, era cel mai 
rău. 

Ambasadorii Statelor Unite sunt la cheremul preşedintelui. 
După alegeri sau realegeri, toți ambasadorii îşi prezintă scrisoarea 
de demisie. Unii îşi părăsesc postul imediat, în vreme ce alții sunt 
rugați să rămână în funcție până când se alege un nou ambasador. 
Conrad se număra printre cei care fuseseră rugați să-şi exercite 
funcția până când preşedintele îi găsea un înlocuitor. 

Conrad obținuse funcția de ambasador deoarece strânsese mulți 
bani pentru preşedintele anterior. Îi aducea aminte lui Harvath de 
Peter O'Toole din filmul Lawrence al Arabiei. Pe lângă faptul că era 
un arabist desăvârşit, care credea că ştia regiunea mai bine decât 
oricine - întocmai cum trebuia să fie politica externă a Americii 
părul lui era prea blond, dinţii, prea albi, iar pielea, prea bronzată 
pentru un bărbat de vârsta şi statura lui. Lui Harvath îi era greu 
să înțeleagă ce anume îi făcuse pe părinții lui să îşi boteze băiatul 
Leslie. 

Din câte se părea, ambasadorul Conrad nu îl votase pe actualul 
preşedinte şi nu punea mare preț pe politica lui externă. Conrad 
nu părea să pună mare preț nici pe datoria lui față de țară. 
Ambasadorul ura să fie trezit în toiul nopţii ca să fie tras în „cercul 
clandestin al ticăloşilor”, după cum afirma el. 

La început, Conrad refuzase să coopereze. Apoi secretarul de 
Stat îl sunase şi îl luase la rost. Deşi Conrad nu făcuse nimic 
notabil cât timp îşi exercitase funcţia, era pasionat de Serviciile 
Străine, unde îşi dorea să activeze în continuare. Secretarul de 
Stat se folosise de asta pentru a-l face să-şi dea jos din pat fundul 
nerecunoscător, să iasă din vilă şi să se urce în convoiul de maşini 
care îl aştepta în afara oraşului Abu Dhabi. 

Harvath şi Levy „periaseră” apartamentul pe care Khuram 
Hanjour îl deținea în Palm Jumeirah şi aranjaseră tot ceea ce ar fi 
avut o potenţială valoare informaţională într-o grămadă, în fața 
uşii de la intrare. Cowles aranjase toate documentele, împreună cu 

conținutul din seiful ascuns în pat, în mai multe bagaje de firmă 
pe care Hanjour le ținea în camera oaspeților. 

După ce ieşiră la volanul Mercedesului lui Hanjour din 
complexul Oceana, Harvath şi cu Levy se întâlniseră cu echipa de 
asalt a CIA-ului care aştepta în maşina parcată în apropiere. 
Imediat ce transferară bagajele şi făcură schimb de maşini, Levy le 
dădu cartela lui Hanjour şi lămuri cum să intre în clădire ca să îi 
recupereze pe Cowles şi pe prizonier. Harvath şi Levy se pregătiră 
pentru un drum lung de 144 de kilometri de-a lungul coastei către 
reşedinţa din Abu Dhabi a ambasadorului Statelor Unite. 

Un drum care, în mod normal, ar fi durat o oră şi jumătate, 
Harvath îl parcurse în patruzeci şi cinci de minute. Levy îşi 
butonase telefonul în tot acest timp. Departamentul de Stat, 
precum şi CIA-ul, aveau înțelegeri cu companii de zbor private din 
întreaga lume şi, ținând cont de acest lucru, Harvath făcuse două 
solicitări. Avea nevoie de cel mai rapid avion de care puteau face 
rost, plus acordul ambasadorului Conrad de a se urca la bord. 

Însoţiți de ambasadorul Statelor Unite, nici unul dintre 
paşapoarte, în special cel al lui Harvath, nu va fi cercetat 
îndeaproape. Acelaşi lucru ar fi fost valabil şi pentru bagaje. 

Harvath sugerase să inventeze o problemă urgentă de familie în 
Statele Unite care îl obliga pe Conrad să părăsească imediat EAU. 
Însă, neştiind prea multe despre situația familială a lui Conrad, 
Harvath nu putu să facă decât câteva sugestii generale referitoare 
la gestionarea situație. Levy urma să se ocupe în continuare de 
problemă. 

Ea îi relată totul şefului ei, Chuck Godwin - un veteran CIA 
călit, care luă legătura cu Cartierul General al CIA din Statele 
Unite. Cei din Langley citiră dosarul lui Conrad şi hotărâră ca 
situația de urgenţă să fie legată de mama ambasadorului, care era 
în vârstă şi locuia în Carmel, California. 

Odată ce puse la cale un plan, directorul CIA, Bob McGee, îl 
contactă pe secretarul de Stat şi îi ceru aprobarea. După ce acesta 
dădu undă verde, Godwin primi ordin să îl trezească pe 
ambasador. 

Lui Conrad i se spuse că „urgenţa de familie” nu era decât un 
paravan pentru ca un agent secret american să poată ieşi din țară 
şi să ducă în Statele Unite nişte documente extrem de importante, 
precum şi alte materiale. Ambasadorul întrebase de ce natură erau 
documentele şi celelalte materiale, însă i se răspunse pe un ton 
politicos că informația asta ţinea de securitatea națională şi nu de 

competența lui. Conrad îl întrebase pe Godwin cine era agentul 
secret şi ce făcea în EAU fără înştiințarea lui, dar i se răspunse că 
aspectul în cauză nu ţinea de competenţa lui. În acel moment, 
Conrad îşi pierdu cumpătul. 

Cel mai potrivit termen pe care îl găsi Chuck Godwin ca să îi 
descrie reacția fu acela că îl „apucaseră pandaliile”. Ambasadorul 
se înfuriase că în „curtea” lui se desfăşurase o operaţiune secretă 
fără aprobarea lui. Nu îi plăcea să i se ascundă lucruri. Şi nu 
numai că i se ascunseseră lucruri, dar CIA-ul îl folosea pe post de 
paravan ca să poată scoate din țară informațiile obținute. El 
declară că era o „insultă personală şi profesională” şi că nu avea 
nici cea mai mică intenţie să coopereze. 

Chuck Godwin îl ura din tot sufletul pe ambasador. Era un 
diletant incapabil care îşi cumpărase funcția de ambasador pe care 
o exercita doar pentru că iubea petrecerile, nu din dragoste pentru 
țară. Din punctul lui de vedere, ambasadorul era o nulitate. 

Prin urmare, atunci când Conrad refuză să îl acopere pe 
Harvath şi să transporte bagajele pe numele lui, Godwin îi 
mulțumi, pur şi simplu, ieşi din încăpere şi sună la etajul al 
şaptelea din Langley. Trei minute mai târziu, secretarul de Stat îl 
sună personal pe ambasador acasă şi îi ţinu o predică. În mai 
puţin de o jumătate de oră, Conrad se afla în Suburbanul său 
blindat, îndreptându-se către aeroport. Şi Harvath se afla acolo, cu 
arma în mână şi pozând ca făcând parte din garda personală a 
ambasadorului. Unde erau duse bagajele, acolo mergea şi Harvath. 
Primise ordin să nu le piardă din ochi. 

Personalul lui Conrad îi înştiințase pe arabi despre urgenţa de 
familie a ambasadorului, iar convoiul fu întâmpinat la aeroport de 
către un oficial al Emiratelor, care îi conduse în viteză direct pe 
pista unde îi aştepta un Gulfstream G650. Paşapoartele fură 
controlate lângă avion, iar ambasadorul şi suita lui schimbară 
amabilități cu oficialul. 

Când membrii echipajului se oferiră să aşeze bagajele în cală, 
Harvath le explică faptul că ambasadorul preferă să aibă acces la 
ele în timpul zborului. Membrii echipajului îi indicară unde le 
putea aşeza în cabină şi îl ajutară să le urce în avion. 

Avionul subsonic G650 era etalonul de aur al aparatelor jet din 
clasa business. Fotoliile mari, model clasa I, precum şi pereții erau 
înveliți în piele albă. Mesele, dulapurile, marginile şi uşile erau din 
furnir de arțar. Covorul gros, de culoarea cafelei cu lapte, era 
prevăzut cu un motiv care aducea cu nişte linii desenate cu un băț 

pe nisipul ud. Cabina era prevăzută cu un divan care se 
transforma într-un pat. Ambasadorul se îndreptă direct într-acolo. 
Harvath împreună cu ceilalți trei pasageri se aşezară în fotoliile 
rămase. 

Cu toate că Harvath securizase fermoarele bagajelor cu sigiliile 
Tampertell pe care i le dăduse Chuck Godwin, ştia că puteai să 
străpungi fermoarul cu vârful unui pix, să ai acces în bagaj, să 
scotoceşti înăuntru, iar apoi să tragi din nou fermoarul fără să-şi 
dea seama cineva. Nu credea că ambasadorul ar putea fi atât de 
răzbunător, sau de prost, însă nu avea de unde şti. 

Din cauza grijii, avu un somn neliniștit, trezindu-se de fiecare 
dată când auzea ceva neobişnuit sau simțea că cineva se apropia 
de bagaje. Avea să fie un zbor lung. 

Ca lucrurile să fie şi mai îngrijorătoare, patul desfăcut al 
ambasadorului Conrad se afla chiar lângă grupul sanitar principal. 
De fiecare dată când asistentul lui sau una dintre gărzile sale de 
corp mergea la toaletă, Conrad se trezea şi le arunca o privire 
furioasă. 

Harvath habar nu avea dacă bărbatul credea că se cuvenea să 
folosească doar el acea toaletă, iar ceilalți să întrebuințeze toaleta 
echipajului care se afla în față, sau dacă, pur şi simplu, îi 
disprețuia pe cei care îi invadau „spațiul”. Probabil, era câte puţin 
din ambele variante, prin urmare, simțea o plăcere perversă 
văzând că ambasadorul era trezit de fiecare dată când natura îşi 
cerea drepturile. 

Auzind cum acesta le vorbea oamenilor lui, Harvath îşi dădu 
seama că bărbatul era un nemernic. Îi urâse întotdeauna pe 
nemernici. Se bucură că nu trebuia să lucreze pentru ambasador. 

Conrad, pe de altă parte, nu părea să conştientizeze sau să-i 
pese că Harvath nu se afla în serviciul lui. Când Harvath se ridică 
pentru a merge la toaletă, ambasadorul îl opri şi îl admonestă: 

— Eşti cam îngâmfat, nu crezi? 

— Ce-aţi spus, domnule? întrebă Harvath. 

— M-ai auzit! se răsti ambasadorul. Eşti un ticălos îngâmfat. 
Cine te crezi? 

Harvath nu luă în seamă tonul bărbatului, încercând să-şi 
păstreze calmul. 

— Domnule ambasador, zise el politicos, dacă preferaţi să 
folosesc toaleta echipajului, nu cred că vor avea nimic împotrivă. 

— „Dacă preferați să folosesc toaleta echipajului”, îl îngână 
ambasadorul pe un ton batjocoritor. Nu mă refer la nenorocita aia 

de toaletă. Este vorba despre faptul că ai venit în țara mea şi ţi-ai 
desfăşurat misiunea fără nici o aprobare. 

— Nu ştiam că EAU este țara dumneavoastră şi că sunteți 
singurul care poate să autorizeze misiuni acolo. 

— Nu face pe deşteptul cu mine. Ştii la ce mă refer. Ai încălcat 
protocolul. 

Protocolul. Harvath clătină din cap. 

— Nu fac decât să mă întorc înapoi în Statele Unite, domnule 
ambasador. Atâta tot. 

— Prostii! pufni Conrad. Vreau să ştiu ce-ai făcut. 

— Am făcut cumpărături, domnule. 

— Cumpărături, vezi să nu. Crezi că nu cunosc oameni? Crezi că 
nu aş putea să-ți fac viața un calvar? 

— Sunt convins că ați putea, domnule. 

— Cine eşti tu de îți permiți să mă ridici din pat în toiul nopții? 
vru el să ştie. 

Dându-se uşor într-o parte, Harvath observă minibarul de lângă 
patul lui. Cineva se atinsese de Bourbon. 

— Sunt un nimeni, domnule ambasador, răspunse Harvath, 
îndreptându-se către toaletă. 

Când dădu să pună mâna pe clanță, ambasadorul îl apucă de 
încheietură. Proastă mişcare. 

— Vreau nişte răspunsuri clare, ordonă Conrad. M-ai înțeles? 

Harvath îşi îndreptă repede ochii către cel mai apropiat membru 
al gărzii de corp a ambasadorului. Deşi se prefăcea că dormea, 
bărbatul urmărea întreaga scenă. Harvath clătină din cap ca şi 
când ar fi spus: „Nu te băga”. Bărbatul îi răspunse schimbându-şi 
poziţia în fotoliu şi întorcându-se către geam. 

Într-o  clipită,  Harvath se desprinse din  încleştarea 
ambasadorului şi îi imobiliză încheietura mâinii. Strângând din ce 
în ce mai tare, Harvath se aşeză pe pat şi îl privi drept în ochi. 

Ambasadorul se crispă de durere. 

— Dă-mi voie să lămuresc un lucru, spuse Harvath. Nu lucrez 
pentru tine. Dacă am venit în ţara ta neanunţat, este pentru că 
cineva mult mai important decât tine îşi face griji în legătură cu 
ceva. Are sens? 

Conrad vru să rânjească, însă Harvath îi strânse şi mai tare 
încheietura. Ambasadorul rămase cu privirea fixă, încuviințând ca 
şi cum capul i-ar fi atârnat de o sfoară. 

— Are. Are, repetă el. 

Harvath slăbi strânsoarea. 


129 


— Ştiu că ţi s-a spus, dar îţi voi repeta. Nu te priveşte ce am 
făcut eu în EAU. Ai înțeles? 

Ambasadorul îl privi cu ură, iar Harvath se pregăti să îl strângă 
din nou de încheietură. 

— Am înţeles, icni Conrad. Am înţeles perfect. 

— Bine, adăugă Harvath. Încă ceva. Eşti o insultă pentru 
oamenii pe care ar trebui să îi conduci. De fapt, eşti o insultă 
pentru oricine a ales să fie în slujba Statelor Unite. Există oameni 
care îşi asumă mult mai multe riscuri decât tine ca să păstreze 
siguranța țării noastre. Atunci când îi insulți pe cei care se află în 
serviciul tău, ne insulți pe toți ceilalți. Facem ceea ce facem, 
deoarece ne gândim şi la altceva în afară de propria persoană; la 
altceva mai important. Dacă vei avea norocul să rămâi în Serviciile 
Străine şi ți se va cere să ajuţi un alt compatriot american, 
singurul tău răspuns trebuie să fie „da”. M-ai înțeles? Pentru că 
asta este treaba ta. Nu să organizezi petreceri, nu să călăreşti 
cămile, nu să intri în cârdăşie cu şeicii îmbibaţi în petrol doar ca 
să ai nişte fotografii cool cu care să te lauzi. Treaba ta este să 
slujeşti națiunea, națiunea noastră. Ai priceput? 

Harvath îi strânse tare încheietura ca oficialul să înțeleagă 
mesajul, iar ambasadorul încuviință repede din cap cu lacrimi de 
durere în colțul ochilor. 

Ridicându-se de pe pat, Harvath se pregăti să-i elibereze 
încheietura, însă se opri. 

— Apropo, zise el. Dacă voi auzi vreodată că te comporți ca un 
nemernic cu oamenii tăi, Leslie, voi veni după tine şi îți voi smulge 
ambele braţe. Ne-am înţeles? 

Bărbatul continuă să încuviințeze din cap până când Harvath îi 
eliberă încheietura. 

După ce folosi toaleta, Harvath se întoarse la locul lui. Când 
trecu pe lângă ambasador, acesta se prefăcu că doarme. Nu se mai 
uită la Harvath tot restul zborului. 

Odată ce avionul G650 ateriză, în sfârşit, la Baza Aeriană 
Andrews, Harvath rămase pe scaun până când ambasadorul şi 
oamenii lui coborâră pe pistă. La urmă venea garda de corp care se 
prefăcuse că doarme cât timp Harvath îl pusese la punct pe 
ambasador. Se opri lângă scaunul lui Harvath şi se priviră. 
Harvath se întrebă dacă agentul Serviciului de Securitate 
Diplomatică avea să îl admonesteze pentru comportamentul lui 
mai puțin profesionist. 

În loc să facă asta, agentul zâmbi şi îi întinse pumnul. Harvath 

îl salută la fel, iar bărbatul cobori din avion. Nu mai era nevoie de 
alte cuvinte. Probabil că toţi cei de la ambasada din Abu Dhabi 
voiau să facă exact ceea ce făcuse Harvath în timpul zborului. 
Puţine lucruri îți aduc aceeaşi satisfacție pe care o ai atunci când 
vezi că un nemernic este pus la punct. 

Lydia Ryan urcă la bord de îndată ce oamenii ambasadorului 
coborâră din avion. 

— Frumos avion, spuse ea. Cum a fost zborul? 

— Rândul din mijloc. Un copil plângăcios, răspunse Harvath 
ridicându-se şi începând să ridice bagajele. Dă-mi o veste bună. 
Care este situația? 

Ryan se dădu la o parte când membrii echipei ei medicale 
urcară la bord ca să ia bagajele. 

— Până acum, ne-am ocupat de cei şase studenți la inginerie. 
Nu există dovezi că ar fi părăsit țara, prin urmare, presupunem că 
se află încă aici. Agenţii FBI îi interoghează pe toți cei care au 
intrat în legătură cu ei în timpul stagiului. 

— Şi telefoanele? Fiecare a primit câte unul şi li s-a spus să Îl 
pornească atunci când vor ajunge aici. 

— Mulţi oameni îşi pornesc telefoanele după ce aterizează, mai 
ales într-un aeroport internațional aglomerat cum este cel din 
Houston. Agenţia de Securitate Naţională a întocmit o listă cu 
toate telefoanele care au fost pornite în ziua respectivă în aeroport 
şi în împrejurimile acestuia. Încearcă să o restrângă. 

— Aşadar, în afară de asta nu avem nimic, răspunse Harvath. 
Absolut nimic. 

Până de curând, Ryan îl cunoscuse pe Harvath doar după 
renume. Apoi lucrase cu el. Birocraţii şi politicienii se temeau de el 
tocmai datorită trăsăturilor care îl făcuseră renumit. Nu putea fi 
pus în lesă şi nici nu i se putea spune ce să facă. Harvath acționa 
în afara legii şi nu se oprea până când nu îşi ducea la bun sfârşit 
misiunea încredințată. Ea îi sesizase aproape imediat teama de 
eşec. Era unul dintre cei mai hotărâți oameni pe care îi cunoscuse 
vreodată. 

Ryan dădu să spună ceva când unul dintre membrii echipei ei 
îşi vâri capul înăuntru şi spuse: 

— Suntem gata de plecare. 

Ryan îi mulțumi şi se întoarse către Harvath. 

— Ai făcut o treabă bună. O treabă foarte bună. 

De obicei, laudele îl făceau să se simtă inconfortabil, deci el 
încercă să le ignore. 

— Cine este coordonatorul? De unde este coordonată ancheta? 

— Şoferul îți va da toate detaliile. 

— Şoferul? 

Ryan arătă prin geam către un Chevrolet Suburban negru. 

— Reed a venit să te ia. Eu mă întorc înapoi la Langley. Vreau 
să îi pun imediat la treabă pe tocilarii noştri, să se ocupe de 
laptopuri şi de hard drivere. 

— Mă vei ţine la curent? 

Ryan zâmbi. 

— Categoric. Între timp, odihneşte-te. Arăţi ca naiba. 

Harvath zâmbi la rândul lui şi cobori din avion în urma ei. 

Rămase în capul scărilor şi o privi cum coboară. Echipa ei 
încărcase bagajele la bordul unui elicopter Sikorsky S-76, iar 
rotoarele acestuia „frământau” aerul umed de vară târzie. De 
îndată ce ea urcă la bord şi îşi puse casca şi centura de siguranță, 
elicopterul se ridică, îşi retractă trenul de aterizare şi pasărea se 
îndreptă înspre nord-vest pentru o oprire scurtă la sediul Langley. 

În timp ce cobora scările avionului, el se gândea la informaţiile 
pe care Ryan le ducea cu ea. Chiar dacă reuşise să dea de urma lui 
Hanjour, el se întrebă dacă izbânda asta va fi pista care va 
dezvălui întregul complot. Lucrurile nu erau niciodată uşoare în 
această meserie şi nimeni nu ştia asta mai bine decât Reed 
Carlton. 

Traversă pista către SUV-ul negru cu speranța că Bătrânul avea 
veşti bune pentru el. 

CAPITOLUL 24 


VIRGINIA 


Ştiind foarte bine că protejatul lui va fi rupt de oboseală în urma 
acelui zbor lung, Carlton se oprise şi cumpărase cafea neagră cu 
două duşte de espresso. Îl văzuse de nenumărate ori pe Harvath 
comandând cafea ca să ştie că aşa o servea pentru a-şi reveni. 
După ce părăsiră baza, el îi întinse paharul. 

— Am auzit că ambasadorul Conrad este un mitocan, spuse el. 

Harvath scoase capacul şi suflă în cafea. 

— Mitocan e puţin spus. 

Bătrânul chicoti. 

— Ei bine, te anunț că nu ajunge direct la Four Seasons. 

— Nu? 

— Nu. Este dorit la Foggy Bottom!7. Secretarul de Stat vrea să îi 
spună în față ceea ce i-a spus la telefon în Abu Dhabi. 

Harvath sorbi din cafea înainte să răspundă. 

— Cred că secretarul de Stat va constata că atitudinea 
domnului ambasador s-a îmbunătățit între timp. 

Carlton îşi luă ochii de la drum o clipă pentru a se uita la el. 

— Cum aşa? Ce-ai făcut? 

— Nimic. Nu-ţi face griji. 

Bătrânul se îndoia, însă nu mai insistă. Erau lucruri mai 
importante care trebuiau discutate. Trebuia să îl chestioneze pe 
Harvath şi să afle despre misiunile din Karachi şi Dubai. 

În ceea ce îl privea pe Harvath, acesta voia să afle care era pasul 
următor. Era extenuat. Nu voia să vorbească despre Karachi şi 
Dubai, nu în acel moment. 

Cu toate astea, Harvath ştia că aşa funcționau lucrurile. Dacă 
nu discutau cât timp lucrurile erau proaspete în memorie, exista 
riscul să omită ceva. Prin urmare, în timp ce conduceau, Harvath 
îi povesti tot ceea ce se întâmplase. 

Discutară despre ceea ce mersese bine şi despre ceea ce 
mersese prost. Din când în când, Carlton făcea unele observări 
referitoare la cum ar fi putut proceda Harvath. Scopul era să îl facă 

să devină un agent mai bun, iar Harvath înțelegea acest lucru, 
însă asta nu însemna că era de acord cu tot ceea ce spunea 
Bătrânul. Trecuse mult timp de când Carlton nu mai făcuse 
muncă de teren. 

În cele din urmă, Harvath îşi făcuse treaba în Karachi şi în 
Dubai. Asta era tot ce conta. Nu avea chef să primească sfaturi 
despre cum să aducă îmbunătăţiri. În acel moment, dorea să 
găsească o cale prin care să meargă mai departe. 

Din fericire, tocmai intraseră pe drumul care ducea înspre casa 
lui. Asta nu însemna că Bătrânul avea să schimbe subiectul doar 
pentru că ajunseseră la destinație. El şi cu Harvath aveau multe 
lucruri în comun nici unul dintre ei nu se dădea bătut până când 
nu obținea ceea ce voia. 

Harvath zări aleea de lângă casa lui. De obicei, se bucura când 
se întorcea acasă. Ceea ce însemna că indiferent de misiune, 
aceasta fusese îndeplinită şi se putea relaxa. Atunci când nu putea 
să se relaxeze, mai ales că văzuse nişte grozăvii pe care nu şi le 
putea scoate din minte, apela la ceea ce el numea „terapia 
Potomac”. 

După ce lua un bax cu şase cutii de bere sau, uneori, o sticlă de 
tărie, el se ducea pe ponton. În timp ce urmărea cu privirea 
ambarcaţiunile care treceau pe acolo, nu se oprea din băut până 
când uita de lucrurile care îl frământau. Odată ce acestea erau 
bine ascunse într-un colț îndepărtat al minţii, el lua din nou 
contact cu civilizația, gata să înfrunte următoarea provocare pe 
care i-o pregătiseră locuitorii ei necivilizați. 

În ziua respectivă însă, sentimentul era diferit. Misiunea fusese 
o reuşită, numai că sarcina lui era departe de a se fi încheiat. Şi 
mai rău încă, habar nu avea ce rol avea să joace în continuare. 
Teoretic, călătoria lui fusese una reuşită, însă exista acel 
sentiment al eşecului. Cu siguranță, mai putea fi de folos. 

În timp ce se apropiau de poartă, Carlton scotoci în buzunar 
după chei, le scoase şi i le întinse lui Harvath. Bătrânul era una 
dintre puţinele persoane în care Harvath avea încredere ca să-i 
lase cheile casei sale. 

Când sări din Suburbanul răcoros, Harvath fu întâmpinat de 
toate priveliştile, sunetele şi mirosurile care îi spuneau că sosise 
acasă. 

Reşedinţa era o bisericuță din piatră din secolul al XVIII-lea, 
renovată şi cunoscută sub denumirea Bishop's Gate. Aceasta se 
afla pe un domeniu care se întindea pe câteva hectare cu privelişte 

înspre râul Potomac, la sud de proprietatea din Mount Vernon a 
lui George Washington şi, teoretic, aparținea Marinei Militare a 
Statelor Unite. 

Această clădire istorică îi fusese închiriată lui Harvath pentru 
nouăzeci şi nouă de ani, cu o chirie de un dolar pe an. Fusese 
modul fostului preşedinte de a-i mulțumi pentru serviciul lui în 
numele națiunii. Comandantul marinei militare fusese de acord, 
găsind potrivit faptul că reşedinţa în speță urma să fie ocupată de 
un membru SEAL al Marinei Militare a Statelor Unite. 

În stilul caracteristic al lui Harvath, acesta ezitase să accepte un 
cadou atât de generos. Nu avusese importanță că preşedintele 
insistase asupra faptului că el era cel care făcea marinei militare o 
favoare ocupând şi întreținând domeniul. Când Harvath refuzase 
politicos, preşedintele îi spusese: „Du-te să o vezi, apoi iei o 
hotărâre”. 

Harvath condusese până la Bishop's Gate cu acelaşi refuz în 
gând. Nu se putea imagina acceptând o asemenea generozitate. Nu 
i se părea firesc. Apoi, când o luă pe alee, începu să-şi schimbe 
punctul de vedere. Era un domeniu extraordinar. 

În ciuda faptului că trebuia renovat, el reuşi chiar să se 
imagineze locuind acolo. Când găsi plăcuţța cu deviza misionarilor 
anglicani Mă duc peste mări să ofer ajutor avu convingerea că era 
acasă. 

Cu toate că de astă dată se întorcea purtând pe umeri greutățile 
lumii, tot se bucura că ajunsese acasă. După ce descuie poarta, el 
o deschise larg şi urcă din nou în SUV. 

Carlton parcă la capătul aleii, iar cei doi bărbați intrară în casă. 
După ce dezactivă alarma, Harvath porni aerul condiționat şi îl 
conduse pe Carlton în bucătărie. 

Deschise ferestrele pentru a lăsa briza să pătrundă înăuntru, 
apoi se uită în frigider. 

— ȚŢi-e foame? 

— Am mâncat înainte să vin după tine. 

— Ceva de băut, atunci? 

Carlton se uită la ceas. Ştia că nu i se oferea un suc. 

— Cam devreme, nu crezi? 

— Eu funcţionez încă după fusul orar din Karachi, plus că am 
tânjit toată săptămâna după o bere. 

— Doar atât ai? Bere? 

— Bere şi drogul începătorului, răspunse Harvath, scoțând din 
frigider un bax cu şase cutii de bere şi o sticlă cu vin alb. 

Carlton îi aruncă o privire şi îl întrebă: 

— De când bei vin alb? 

— Nu-i al meu. Lara şi Marco m-au vizitat înainte să plec. Am şi 
suc dacă vrei. 

Bătrânul zâmbi. Cu toate că Harvath ieşise cu câteva femei 
extraordinare, chiar îi plăcea pe Lara şi pe băieţelul ei. Păcat că ei 
locuiau tocmai în Boston. 

— E bere Lone Star? întrebă el. 

Harvath încuviință din cap, luă câte una pentru fiecare şi le 
puse pe celelalte înapoi în frigider. Deschise sticlele, aruncă apoi 
capacele în chiuvetă şi se aşeză lângă Carlton la masa din 
bucătărie. 

— Noroc! 

Bătrânul îşi luă berea, ciocni cu Harvath şi făcu aceeaşi urare. 

Harvath trase o duşcă sănătoasă. Nu se compara nimic cu o 
bere rece într-o zi toridă. Rectific. Nu se compara nimic cu o bere 
rece într-o zi toridă atunci când te afli în străinătate şi te gândeşti 
numai la asta. 

Carlton se lăsă pe spătarul scaunului. 

— Bănuiesc că în cincisprezece, poate maxim douăzeci de 
minute vei adormi. Ce vrei să ştii? 

„În sfârşit, se gândi Harvath, răspunsuri.” 

Totul. Haide să începem cu cine se ocupă de treaba asta. 

— Treaba noastră a căzut sub incidența CIA-ului cu ajutorul 
Departamentului Apărării. Operațiunea „Gold Dust” aparține 
Departamentului Apărării, cu ajutorul CIA-ului. Activitatea din 
Statele Unite a fost preluată de FBI, sub atenta supraveghere a 
directorului Agenţiei Naţionale de Informaţii, fiind coordonată de 
Centrul Naţional de Acţiune Antiteroristă. 

— Unde au ajuns cu urmărirea celor şase studenți la inginerie? 

— Din câte am înţeles, nu au apelat la forțele de ordine statale 
şi locale, deoarece nu vor să afle presa. Le e teamă ca lucrul ăsta 
să nu grăbească atacul. 

— A localizat cineva moscheea la care ar fi putut merge aceşti 
indivizi în timpul şederii lor în Houston? 

— Cei de la FBI se ocupă de asta, răspunse Carlton, dar n-au 
aflat încă nimic. 

— Ştim măcar cât de pioşi sunt? Frecventau cluburile de 
striptease? Consumau alcool? Au băut alcool în vreun club de 
striptease şi au spus ceva vreuneia dintre dansatoare care ne-ar 
putea fi util? 

— Mă repet, de asta se ocupă FBl-ul. Este prioritatea numărul 
unu pentru ei. Au chemat agenți din întreaga țară şi i-au trimis în 
Houston ca să conducă interogatorii. 

— Amândoi ştim că s-ar putea să nu fie suficiente doar 
interogatoriile, zise Harvath. 

Bătrânul încuviință din cap. 

— Şi preşedintele ştie asta. 

— Ce este dispus să facă? 

— Oficial? Orice este nevoie ca să împiedice declanşarea acestui 
atac. 

— Şi neoficial? întrebă Harvath. 

— Neoficial, chiar este dispus să facă orice. Ceea ce înseamnă că 
este pregătit să ne folosească. 

— Dar Sloane şi cu Chase unde sunt? 

— Se întorc din Karachi, răspunse Carlton. Vor ajunge în seara 
asta. 

— Şi pe urmă ce vom face? 

— Ne vom ruga. 

— Pentru ce? întrebă Harvath. 

Bătrânul trase o duşcă sănătoasă de bere. 

— Ne vom ruga să avem noroc. Unul mare. 

Îşi terminară berile în tăcere, apoi Harvath îl conduse pe Bătrân 
până la maşină. 

— Nu ştiu de ce, dar am sentimentul că am omis ceva, zise 
Carlton. 

Harvath zâmbi. 

— Întotdeauna ai sentimentul ăsta. 

— Şi tu, replică el. 

— Asta numai pentru că paranoia e extrem de contagioasă. 

De astă dată fu rândul Bătrânului să zâmbească. 

— Dacă asta ar fi fost misiunea ta, dacă ar fi trebuit să depistezi 
telefoanele mobile a şase studenți la inginerie veniți din EAU, care 
ar fi fost îngrijorarea ta cea mai mare? Ce te-ar fi ținut treaz 
noaptea? 

Harvath căzu o clipă pe gânduri înainte să răspundă. 

— De obicei, lucrurile mărunte strică totul. Celor mai mulți 
oameni le lipseşte disciplina şi, din cauza asta, îşi pierd 
concentrarea. 

— Nu crezi că studenții la inginerie sunt disciplinați? 

Harvath clătină din cap. 

— Îmi imaginez că sunt, însă ceea ce mă îngrijorează pe mine 

este motivaţia lor. De ce fac asta? Vom afla, sigur, din fişierele de 
control pe care le vom obține din computerul lui Hanjour, dar sunt 
dispus să pun pariu că ei o fac pentru bani. Nu este vorba despre 
ideologia islamică. 

— Indivizii care au deturnat avioanele în 11 septembrie au fost 
destul de ageri şi de bine educați, zise Carlton. 

— Dar acela a fost un atac sinucigaş. Au fost recrutați datorită 
ideologiei în care credeau. Studenţii noştri la inginerie au fost 
recrutați datorită formării lor. 

— În regulă, dacă ai fi coordonatorul lor, care este acel lucru 
care te-ar îngrijora că îl vor face şi care ar putea duce la eşecul 
misiunii? 

Harvath căzu pe gânduri câteva clipe, apoi răspunse: 

— S-ar putea să am o idee. 

— Care? 

— Haide să intrăm şi îți voi arăta. 

CAPITOLUL 25 


AEROPORTUL INTERNAȚIONAL. DINLOG ANGELES 


Ori de câte ori pleca în Statele Unite, Tai Cheng prefera să 
zboare cu American Airlines. Echipajul de zbor nu se comporta cu 
acelaşi profesionalism ca şi cel asiatic sau cel european; era prea 
neprotocolar, prea sociabil, însă el reuşea întotdeauna să 
stabilească unele conexiuni americane excelente zburând la clasa 
I. Erau persoane înstărite care aveau multe cunoştinţe. Pentru un 
agent secret chinez care căuta mereu să îşi extindă relațiile, acest 
lucru reprezenta un avantaj. Faptul că era expus englezei 
americane de-a lungul acelui zbor interminabil îl ajută să se 
concentreze asupra a ceea ce avea de făcut. 

Intra în ţară aşa cum o făcea întotdeauna, ca un antreprenor 
chinez pe care îl chema Bao Deng şi care călătorea cu o carte verde 
americană adevărată eliberată de guvernul Statelor Unite. Era 
biletul lui de aur. Nu fusese niciodată reținut, hărțuit sau cercetat. 

Cartea verde americană îl costase sau, mai corect spus, costase 
cel de-al Doilea Departament numai cinci sute de mii de dolari. 
Trecând drept un om de afaceri chinez bogat, el investise într-o 
fabrică de procesare a cărnii de pasăre, află într-o zonă rurală din 
Nebraska. Doar de atât avusese nevoie. În schimbul investiţiei 
făcute şi după ce plătise onorariul avocaţilor care se ocupaseră de 
acte, Bao Deng primise cartea verde şi statutul de rezidență 
permanentă. 

Singurul lucru care îi interesa pe americani erau banii. Ar fi fost 
în stare să îi vândă celui mai mare duşman al lor cheile castelului 
dacă ar fi convenit asupra prețului. Nu contenea să se minuneze 
cât de uşor putea fi ocolit sistemul apărării naționale. 

După ce trecu fără nici o problemă de vamă şi de serviciul 
Imigrări, el părăsi terminalul internațional „Tom Bradley” şi se 
îndreptă către Terminalul 4, unde compania de zbor American 
Airlines efectua zboruri interne. Trecuse de atâtea ori prin 
aeroportul LAXI8, încât îl cunoştea ca în palmă. 

Imediat ce trecu de zona de securitate a Terminalului 4, el 

străbătu holul care ducea la Admirai Club, trăgând după el 
trolerul. Deoarece persoana cu care trebuia să se întâlnească urma 
să sosească abia peste o oră, Cheng profită de ocazie ca să facă un 
duş, să se bărbierească şi să mănânce ceva. Oricât de mult 
disprețuia America şi cultura ei decadentă, existau totuşi câteva 
lucruri pe care americanii le făceau bine. Fireşte că toate aceste 
lucruri aveau un preț care nu se afla la îndemâna omului de rând. 

Barmanul îl întrebă dacă dorea să servească un cocktail sau un 
pahar cu vin la masă. Agentul secret refuză. Nu bea niciodată când 
se afla într-o misiune şi rareori când se găsea acasă. Îți amorțea 
simțurile şi te făcea vulnerabil în fața capcanelor şi a atacurilor. 
Făcuse însă recent o excepţie atunci când aflase de infidelitatea 
soției lui. 

Ar fi trebuit să anticipeze acest lucru. Mi era o femeie frumoasă, 
dar slabă. Fusese o actriță chineză în plină ascendență. Cariera de 
manechin îi adusese roluri secundare în filme cu buget redus. Din 
acel moment, bugetele au început să crească şi rolurile să se 
înmulțească. Trecuse de la rolul iubitei atrăgătoare a mafioților şi a 
bătăuşilor la roluri sensibile, profunde şi inteligente. Însă odată cu 
faima venise şi tentaţia. În cazul ei fuseseră drogurile care îi 
aduseseră şi decăderea. 

Atunci când o cunoscuse Cheng, ea ajunsese de două ori într-o 
stare critică şi încerca pentru a treia oară să se pună pe picioare. 
Cheng era un bărbat chipeş, cu zece ani mai în vârstă decât ea. 
Văzuse toate filmele în care jucase ea. Pentru el, fusese dragoste la 
prima vedere. 

Ea se întorsese la familia ei în Nanjing. El ajunsese acolo într-o 
călătorie de afaceri. Ea intrase în restaurantul tatălui ei ca să 
discute ceva cu el. Cheng o urmărise până acasă şi făcuse în aşa 
fel, încât, în ziua următoare, să se întâlnească „întâmplător”. 

Se întâlneau de un an, iar el venea la ea în Nanjing ori de câte 
ori putea. Cunoştea persoane importante din oraş şi se asigura ca 
familia ei să aibă parte de tot felul de favoruri. Tatăl ei era hărțuit 
de o organizaţie criminală mică. Atunci când el află despre asta, 
puse capăt hărțuirilor. Familia îl iubea. Habar nu aveau cu ce se 
ocupa el, ştiau doar că era un om de afaceri care călătorea mult şi 
le aducea cadouri minunate. Chiar dacă avusese vreo bănuială, Mi 
nu spusese nimic. 

Inima îi fusese frântă în mod repetat în timpul ascendențţei sale 
dureroase către vedetism şi apoi în timpul decăderii. Îi fusese 
făcută bucățele în repetate rânduri. În cele din urmă, ea învățase 

că se simțea mai în siguranță dacă simula dragostea decât dacă se 
lăsa pradă ei. 

Îşi dorea să îl iubească pe Cheng, dar nu putea. Se simţea 
incapabilă să mai iubească. Îşi iubea însă familia. Acea dragoste 
nu fusese distrusă şi nici nu dispăruse. Iar familia ei îl iubea pe 
Cheng sau, cel puţin, ceea ce făcea el pentru ea. În felul său şi ei îi 
plăcea ce făcea el pentru familia ei. Însă a iubi faptele şi a iubi 
bărbatul erau două lucruri diferite. 

Era ceva în legătură cu el, ceva ce ea nu reuşea să distingă. Nu 
voia să îi spună „malefic”, dar nu ştia ce alt cuvânt să folosească. 
Era ceva rece şi întunecat. Uneori, ea observa crâmpeie care o 
înspăimântau. 

Alteori se dojenea pentru că avea aceste sentimente. Nu fusese 
niciodată martoră la vreo manifestare vizibilă care ar fi putut fi 
caracterizată ca fiind malefică, însă exista ceva dincolo de 
aparente, iar ea era convinsă că nu era ceva bun. 

Cu o inimă împietrită şi moartă care nu făcea nimic altceva 
decât să pompeze sângele prin corp, ea simula dragostea față de 
Cheng. O făcea pentru familia ei. O făcea pentru ea însăşi. Era 
încă atrăgătoare, iar Cheng o dorea. Era un amant bun. Era 
dispus să o întrețină şi să îi protejeze şi să îi întrețină familia. 
leşiseră împreună, apoi ea acceptase cererea lui în căsătorie cu 
țipete de bucurie şi cea mai pasională scenă de dragoste pe care o 
jucase vreodată. 

Se culcase cu atât de mulți producători, regizori şi impresari de 
mâna a doua în ascensiunea sa către succes, încât nici nu şi-i mai 
amintea pe toţi. Îşi amintea însă vizitele ulterioare la doctori. Cei 
cu cabinete reci şi nedefinite, care îi scoteau din pântec urmările 
setei ei pentru faimă. Şi-i amintea pe toți, mai ales pe ultimul care 
venise mirosind a gin şi care o lăsase stearpă. Nu avea să-l uite 
niciodată. 

Ajunsese să considere acest lucru ca pe o binecuvântare. Cheng 
nu îşi dorea copii, iar ea vedea asta ca pe un semn că erau făcuți 
unul pentru celălalt, lucru care o întrista. Poate că trebuiau să o ia 
de la capăt, să se împingă unul pe celălalt înainte. 

Cheng trăia în Beijing. Locuia în cartierul Chaoyang, aproape de 
hotelul St. Regis. Îi plăcea să fie în buricul târgului, spunea el, ca 
să îi poată întreține pe clienţii lui atunci când aceştia veneau în 
oraş. 

În weekenduri, când era în oraş, mergeau să viziteze „Templul 
cerului” sau piața de perle, sau lacul Hou Hai, sau Palatul de vară. 

Când călătorea, o îndemna să revină acasă şi să stea cu familia ei, 
sau să îi invite pe aceştia în Beijing. Era extrem de generos, iar ea 
se lamenta uneori pentru faptul că nu îl putea iubi. Mama ei, care 
depindea atât de mult de generozitatea lui, o critica pe Mi dacă se 
îngrăşa fie şi cu câteva grame de la o vizită la alta. Familia ei dorea 
ca ea să rămână atrăgătoare pentru soțul ei. Nu exista nici un 
dubiu asupra rolului pe care ea Îl juca în familie. Soţul ei era 
masa, iar ea, tichetul. 

Cu toate că nu se simțea confortabil, ea intrase într-un tandem 
oarecum previzibil cu el. Când el era acasă, nu stătea înăuntru 
mai mult decât era nevoie ca să facă dragoste, să tragă un pui de 
somn, să se schimbe şi să iasă în oraş. Cheng era un înfocat al 
mişcării. Nu o implica niciodată în afacerile lui, însă se aştepta ca 
ea să alerge şi să ridice greutăți împreună cu el când era în oraş şi 
să continue exerciţiile atunci când el era plecat. 

Cu sau fără clienţi, ci luau cina la cele mai bune restaurante şi 
ieşeau în cele mai bune cluburi de noapte. Aceasta era partea ei 
preferată. Era bucuroasă să vadă că el aprecia relaţia lor. Pentru 
el, nu era doar un obiect sexual ar fi putut face dragoste cu ea 
înainte să o ia de soţie — ci un simbol al statutului. Într-un Beijing 
modern, în continuă mişcare, ea reprezenta o extensie a lui, o 
reflectare a valorii lui. Numai un bărbat important şi de succes ar 
fi putut avea alături de el o femeie ca ea. 

Brusc, trecutul ei nu mai avea nici o importanță. Ea începu 
încetul cu încetul să se gândească la viitor. Cheng începuse să 
aducă vorba despre achiziționarea unei case pe malul unui lac, în 
afara oraşului Nanjing — o casă unde să îşi petreacă verile. Spunea 
că tatăl ei muncea prea mult şi că ar trebui să îi plaseze unele 
dintre atribuţiile legate de afacere fratelui ei, astfel încât el şi 
mama ei să se poată bucura de lunile călduroase alături de ei. Era 
ca într-un basm, iar în acel basm gheața care îi învelea inima 
începea să se topească. 

Bineînțeles că era o proastă că nu vedea ce se întâmpla. Cheng 
o cunoştea mai bine decât se cunoştea ea însăşi. Ştia că nu îl 
iubea, nu cu adevărat, iar el făcuse în aşa fel, încât ea să se 
îndrăgostească de el. Îi întrebase discret pe părinţii ei, pe fraţii ei şi 
pe oricine o cunoştea pe Mi persoana, nu actrița. Vorbise cu două 
mătuşi şi chiar cu un fost profesor de la şcoală. Ce o impulsiona 
pe Mi? Care erau temerile şi visurile ei? Încercase să afle de la ea, 
însă ea îi spunea mereu că era fericită şi că avea tot ceea ce îşi 
dorise vreodată. 

Casa de vacanță de lângă Nanjing fusese o idee genială a lui 
Cheng. Numai faptul că vorbise despre ea adusese o schimbare în 
atitudinea soției lui, dar el era convins că era nevoie de mai mult, 
că trebuia să facă altceva ca să topească şi restul gheții şi să îi 
câştige inima pentru totdeauna. 

În mod surprinzător, sugestia venise de la cineva din cadrul 
celui de-al Doilea Departament un alt agent secret. Cheng îl auzise 
vorbind despre cum relația cu soţia lui începuse să se clatine. Se 
străduise, cum ştiuse el mai bine, să asculte şi să încerce să refacă 
legătura de ea. Dorise să facă ceva important, ceva care să îl 
mențină în prima linie multă vreme. Reuşise să o impresioneze pe 
soţia lui. 

Bărbaţii se adunaseră nerăbdători în jurul lui ca să afle cum 
reuşise. 

Simplu, spuse acesta. Am încetat să o mai tratez ca pe o soție şi 
am început să o tratez ca pe o ţintă. 

Era o idee pe cât de tulburătoare, pe atât de genială. Cheng se 
admonestă pentru că nu se gândise la asta mai devreme. Era mai 
atent şi ştia mai multe despre informatorii lui decât ştia despre 
propria soție. Şi asta nu din cauză că nu încercase. Dintr-un 
anume motiv, nu reuşise să găsească drumul secret către inima ei. 
Hotări să schimbe tactica şi să o trateze ca şi cum aceasta ar îi fost 
o țintă care îi fusese desemnată. Voia să afle totul despre ea unde 
mergea, ce făcea, cu cine se întâlnea, până şi ce gândea. Dacă îi 
reuşea această manevră, putea să obțină informaţiile de care avea 
nevoie, ca să îi câştige inima pentru totdeauna. 

În graba lui ca să-şi cunoască soţia, Tai Cheng ignorase unul 
dintre cele mai cunoscute proverbe chinezeşti unul pe care îl 
cunoştea chiar şi un copil — „Ai grijă ce-ţi doreşti”. Şi, din cauza 
acestei ignorări, el fusese doborât. 

În China, industria divertismentului era presărată cu greşelile 
actorilor şi ale actrițelor. Unii erau atât de disperaţi să obțină 
faimă şi ascensiune, încât erau dispuşi să facă aproape orice. Dacă 
mai adăugai droguri şi o carieră întreruptă sau eşuată, „aproape 
orice” devenea „orice”. 

Când Mi ajunsese în faza „orice”, se culcase cu nenumărați 
bărbaţi pentru a-şi întreține obiceiul. Fuseseră făcute poze şi, fără 
ştirea ei şi un filmuleţ. Acesta ajunsese în mâinile unui oficial din 
Partidul Comunist, care intrase în viața ei într-un moment cât se 
poate de nepotrivit. 

Mi îşi refăcuse viața, încerca să înveţe să-şi iubească soțul şi îşi 

dorea cu disperare ca mariajul să funcționeze. Lucrurile mergeau 
aşa cum îşi dorea ea. Era mai aproape de fericire ca niciodată. Apoi 
un fragment din filmare îi fusese trimis prin e-mail. Soţul ei „nu 
trebuia să afle niciodată”. „O ultimă partidă împreună” şi oficialul 
va distruge filmarea. Nu vedea altă soluție. Nu voia să-şi piardă 
soțul. Oricât de prostesc, de greşit sau de înşelător era, ea fu de 
acord să-l întâlnească pe oficial. 

S-au văzut la un hotel când Cheng era plecat din oraş. Trebuia 
să fie o singură întrevedere. Ultima şi gata. Însă nu fu decât 
începutul. Şantajistul o sună pentru o altă întâlnire peste o 
săptămână. 

Din dorința lui de a-şi cunoaşte soția mai bine, Cheng violase 
încrederea care ar trebui să rămână sfântă între soț şi soție. O 
spionase. Şi nu era doar spionaj. O urmărea, îi asculta telefonul şi 
îi spărsese contul de e-mail. Aşa descoperise aventura. Atunci îşi 
pierduse mințile. 

O trimise pe Mi la părinții ei în Nanjing. Nu îi spuse motivul. Ea 
era îngrozită. Oare ştia? Oare mariajul lor luase sfârşit? Ce se va 
întâmpla cu ea? Ce se va întâmpla cu familia ei? I se oferise a doua 
şansă, iar ea îi dăduse cu piciorul. Nici un soț nu îşi trimitea soția 
de acasă fără să o avertizeze sau fără să îi dea explicații decât dacă 
era vorba despre ceva foarte grav. Ea cunoştea motivul. Ştia de ce 
fusese exilată. 

De îndată ce o izgoni pe Mi din casa lor din Beijing, Cheng se 
puse pe băut. Indiferent cu câtă iscusință făceau față violenței şi 
morții, agenții secreți erau ființe sociale din naştere. Meseria lor 
implica arme şi cuțite şi tot felul de magii negre, însă, în esenţă, 
era vorba despre oameni. Nu îi puteai recruta şi controla pe 
oameni dacă nu îi înțelegeai. În felul lui, Cheng o înţelegea pe soția 
lui. 

Datorită faptului că o spionase, ajunsese să îi aprecieze mai 
bine durerea. Singurul lui regret era acela că nu o făcuse mai 
devreme. Se învinuia. O scosese din ruşinea din Nanjing, o 
şlefuise, o făcuse să strălucească şi o afişase în Beijing. Într-un fel, 
era vina lui pentru ceea ce se întâmplase. Fusese îngâmfat, 
mândru, se dăduse în spectacol. Se folosise de înfăţişarea soției lui 
pentru a se simți mai bărbat. Cum crezuse că bărbaţii nu o vor 
observa? Asta îşi dorise şi asta se întâmplase. 

O fi avut partea lui de vină, însă nu în totalitate. Cel mai mare 
vinovat era oficialul care o şantaja pe soţia lui. Din punctul de 
vedere al lui Cheng, nu exista un caracter mai josnic decât cel al 

unui bărbat care vâna femeile, în special femeia altcuiva. 

Nu avea nici o importanţă că bărbatul în cauză era un membru 
cu rang înalt în partid. Putea face parte din Comitetul Permanent 
al Politburo, din partea lui Cheng. Păcatul lui era de neiertat. Nu 
exista decât o singură cale prin care şi-l putea ispăşi plătind cu 
viața. 

Dar, înainte să moară, Cheng voia ca bărbatul să se căiască 
pentru ceea ce făcuse. Deşi l-ar fi putut omori în bătaie, Cheng 
alese ca totul să pară un accident. Cu cât erau mai puţini 
suspecți, cu atât ancheta avea să fie mai sumară. Bărbatul era 
supraponderal, băutor şi fuma ca un turc. Un atac de cord nu ar fi 
surprins pe nimeni, dar ar fi putut stârni milă. Voia ca lumea să 
clatine din cap în timp ce reflecta asupra morții lui stupide. 

Cheng aşteptă până când familia oficialului plecă să-şi petreacă 
weekendul în Shanghai, iar el rămase singur. Când se întoarse 
acasă de la cină şi de la băut, Cheng îl aştepta cu pistolul în mână. 
La început, bărbatul vociferă. Habar nu avea ce se întâmpla. 
Credea că era vorba despre un jaf. Apoi Cheng îi explică cine era şi 
de ce se afla acolo. Oficialul se albi la față. Se temea şi pe bună 
dreptate. 

Cheng îl obligă pe oficial să îi dea filmarea cu soția lui. Pe urmă 
îl obligă să acceseze contul de e-mail cu care o abordase pe ea. 
După ce termină, Cheng îl direcționă pe bărbat înspre camera de 
toaletă de lângă bucătărie. 

Acolo, pe chiuvetă, se afla o sticlă cu scotch şi un pahar. Cheng 
îi ordonă să umple paharul şi să îl bea până la fund. Bărbatul se 
chinui. Era deja beat şi se înecă de câteva ori. În cele din urmă, 
reuşi. Cheng îi spuse să umple din nou paharul şi să îl bea. 

În timp ce bărbatul încerca să înghită băutura tulbure care 
afecta esofagul iritat şi stomacul inflamat, Cheng îi detalia prețul 
pe care trebuia să-l plătească moştenitorul lui. 

Cultura chineză punea preț pe moştenitorii de sex masculin. 
Oficialul fusese binecuvântat cu un fiu. Cheng îi explică faptul că 
băiatul va plăti toată viața pentru păcatele tatălui său. Droguri, 
precum şi o armă a crimei fuseseră deja plasate în apartamentul 
lui pentru ca poliția să le găsească deci acolo. Făcuse în aşa fel, 
încât băiatul să nu aibă alibi. Viața lui va fi distrusă şi, odată cu 
ea şi reputația familiei. Tot ceea ce oficialul construise cu atâta 
efort avea să se năruiască. 

Înfuriat, bărbatul ripostă, însă Cheng era pregătit. Pară cu 
dexteritate atacul şovăielnic şi îl împinse din nou în baie, unde 

acesta se împiedică şi căzu cu capul în WC. Rămase nemişcat pe 
podea. Cheng îi verifică pulsul. Trăia, dar era inconştient. 

Cheng apucă paharul şi sticla cu scotch cu mâinile protejate de 
mănuşi şi le aşeză pe insula din mijlocul bucătăriei. Apoi scoase 
răcitorul din polistiren ascuns în debara, precum şi un prosop de 
baie şi o rolă de bandă de hârtie. 

Se urcă pe un scăunel şi sigilă sistemul de ventilație din baie cu 
banda de hârtie, pe urmă goli cuburile de gheață din răcitor în 
chiuvetă şi dădu drumul la robinet. Îi făcu bărbatului o poză cu 
telefonul, ca să-i memoreze poziția, după aceea îi aranja picioarele, 
astfel încât acestea să nu blocheze uşa. 

Scoase scăunelul din baie şi închise uşa în urma lui, lăsându-l 
pe oficial să zacă inconştient pe jos. Astupă crăpătura de sub uşă 
cu prosopul de baie, apoi sigilă restul marginilor cu bandă de 
hârtie. După aceea, tot ce mai trebuia să facă era să lase gheața 
carbonică să-şi facă treaba. 

În timp ce aştepta, Cheng şterse din computerul oficialului orice 
urmă de comunicare între soția lui şi acesta. După ce trecuse 
suficient timp, el înlătură banda de hârtie care sigila uşa micuțţei 
băi şi aruncă o privire înăuntru. Dioxidul de carbon din gheața 
carbonică îşi făcuse treaba. Bărbatul era mort. 

Uitându-se la poza din telefon, Cheng aşeză trupul cum fusese 
înainte. Apoi dezlipi banda de hârtie care acoperea sistemul de 
ventilație şi o vâri, împreună cu prosopul de baie înapoi în 
răcitorul pe care îl aşeză lângă uşa de la intrare. 

Pentru ca intoxicarea cu monoxid de carbon să fie credibilă, 
trebuia să existe o sursă. Cheng se duse în bucătărie şi, scotocind 
prin frigider, dulapuri şi congelator, el scoase o mulțime de 
alimente grase şi nesănătoase -— genul de alimente pe care ar vrea 
să le gătească cineva după o noapte de beţie — şi le aşeză pe blatul 
mobilei, lângă aragaz. Apoi aprinse cuptorul şi două ochiuri de 
aragaz, stinse flacăra şi lăsă uşa cuptorului deschisă. 

Aşteptă până când se asigură că se acumulase suficient gaz în 
încăpere. Odată mulțumit, el părăsi casa oficialului şi îşi văzu de 
viață, urmărind cu atenție ştirile despre moartea bărbatului. 

Când, în sfârşit, vestea ajunse şi la urechile celor din cel de-al 
Doilea Departament, lucrurile se desfăşurară întocmai cum 
plănuise Cheng. Incidentul fusese un accident - moarte stupidă, 
după cum se pronunțaseră mulți. Fusese atât de beat, încât nu 
conştientizase că gazul rămăsese pornit. Din cauză că se 
intoxicase cu monoxid de carbon, acesta căzuse, se lovise la cap şi 

murise. 

Având în vedere reputația bărbatului, nu era de mirare. 
Povestea lui devenise un avertisment referitor la ce te aştepta dacă 
făceai excese. Când vorbeau despre el, oamenii clătinau din cap. 
Nimeni nu îşi mai amintea de realizările lui, dacă existau cu 
adevărat, ci doar de moartea lui ruşinoasă. 

Era o moarte potrivită. Cheng hotărî să îl lase în pace pe fiu. Nu 
merita să fie pedepsit pentru monstrul care fusese tatăl lui. Lupta 
agentului Cheng împotriva oficialului luase sfârşit, însă cea cu el 
însuşi abia începuse. 

Intrase într-o stare de amorțeală. Evită încercările soţiei lui de a 
lua legătura cu el. Îşi ignora prietenii şi, mai grav, nu răspundea la 
telefoanele celor de la cel de-al Doilea Departament. Atunci, 
colonelul Shi îl vizită personal. Cheng era într-o stare deplorabilă. 
Văzând că nu voia să răspundă întrebărilor lui, Shi demară 
cercetările, începând cu soția bărbatului. 

În cele din urmă, Shi reuşi să adune toate informaţiile, însă lui 
Cheng nu îi păsa. Când colonelul îl întrebă dacă avea vreo legătură 
cu moartea oficialului, Cheng îl ignoră. Era singura confirmare de 
care avu nevoie Shi, care îi ordonă să-şi revină. 

Fusese ultima oară când auzise ceva de la colonel sau de la 
altcineva, asta până când Shi îl informă că îl trimitea în America 
pentru a îndeplini cel puţin o misiune, dacă nu două. Nu era o 
cerere. Era un alt ordin. Când i se explică ce trebuia să facă, 
Cheng se gândi să işi depună demisia pe loc. O astfel de exagerare 
ar fi fost însă inutilă. I s-ar fi dat două variante: fie accepta, fie era 
judecat repede şi executat cu un glonț în cap. 

Ceea ce i se ceruse lui Cheng să facă era atât de greşit, încât 
nici nu ştia de unde să înceapă. Era periculos în cazul în care 
acționa repede. Dacă făcea lucrurile corect, avea nevoie de timp. 
Din nefericire, China nu avea timp. Secretarul general, Comitetul 
Permanent al Politburo, colonelul Shi şi generalul Wu doreau ca el 
să acționeze cât mai repede. Făcuseră totuşi o concesie. Având în 
vedere că agentul Cheng cunoştea Statele Unite foarte bine, avea 
voie să se ocupe de detalii după cum credea de cuviință. Nu 
intenționau să-l supravegheze cu atenție din Beijing. Tot ceea ce 
conta erau rezultate pe care le obținea. 

Aşadar, se afla în Admiral Club şi, ridicându-şi privirea de pe 
Wall Street Journal, observă un tânăr de origine chineză 
apropiindu-se de el. Arătă cu degetul către scaunul poziționat de 
partea cealaltă a încărcătorului de lângă scaunul lui Cheng. 

— Bateria iPhone-ul meu e pe terminate. Locul acesta e ocupat? 

Cheng clătină din cap şi îl invită pe tânăr să ia loc. Avea o 
farfurie mică pe care se aflau morcovi şi ţelină. 

— De unde ai luat legumele? îl întrebă Cheng. 

Bărbatul arătă cu capul către zona barului. Tocmai fuseseră 
aşezate acolo, lângă aparatul de cafea. 

Cheng îşi împături ziarul, îl aşeză pe brațul fotoliului său şi se 
ridică în picioare. 

— Te superi dacă ai grijă de lucrurile mele o clipă? Mă duc să 
mă servesc şi eu. 

— Deloc. 

Cheng se duse la bar, îşi umplu pe jumătate farfuria cu nişte 
legume, apoi se întoarse. Tânărul îşi pusese iPhone-ul la încărcat, 
îşi vârâse căştile în urechi şi asculta muzică. Cheng îşi strecură 
ziarul în servietă şi începu să-şi mănânce legumele. 

Douăzeci de minute mai târziu, tânărul îşi scoase telefonul de la 
încărcat şi părăsi foaierul. 

Cheng aşteptă cincisprezece minute, apoi îl urmă. Rămase la 
capătul celălalt al holului şi îl privi pe tânăr urcând la bordul 
avionului care zbura la Omaha. După ce se închise uşa şi avionul 
părăsi terminalul, Cheng scoase biletul de avion pe care tânărul i-l 
vârâse în ziar. 

Verifică numele şi ora plecării, pe urmă căută poarta şi noul lui 
zbor către Nashville. 

CAPITOLUL 26 


CORFFA DE NORD 


— Vezi? întrebă Les Johnson urmărind furnicarul prin binoclu. 

Aproximativ 7 km? din vale fuseseră împrejmuiți cu un gard ca o 
tablă mare de şah, unde activitatea era în plină desfăşurare, într- 
unul, bărbații învățau cum să manevreze tractoare vechi, într- 
altul, bărbați călare deprindeau arta de a mâna cirezile de vite. 
Existau cocini cu porci, păşuni unde păşteau oi, lame, capre şi alte 
vaci, precum şi câmpuri unde creşteau tot felul de culturi. 

Construită de-a lungul pârâului, o roată hidraulică punea în 
funcțiune un fel de moară. Mori de vânt cu pânze colorate în roşu 
şi albastru pompau apa în jgheaburi pentru animale. Maşini şi 
camionete americane de la sfârşitul anilor '70 şi începutul anilor 
'80 traversau drumurile prăfuite, transportând sute de oameni şi 
materiale. Dacă toate acestea nu s-ar fi petrecut în Republica 
Populară Democrată Coreeană, ar fi putut trece uşor ca fiind o 
scenă dintr-o zonă rurală a Americii. Până şi îmbrăcămintea părea 
de proveniență americană. 

— Văd, răspunse Jimi Fordyce în timp ce făcea poze. 

— Oare ce naiba fac? 

— Agricultură, răspunse băiețaşul impulsionat de Billy Tang. Îl 
chema Jin-Sang, însă, după ce toţi cei trei soldați SEAL îl botezară 
pe puşti Ginseng pentru a patra oară, Tang renunțase să îi mai 
corecteze. 

Jin-Sang avea unsprezece ani, dar arăta de opt ani doar pentru 
că era malnutrit. Tang îi oferise băiatului nişte unt de arahide pe 
care acesta îl înfulecase de îndată, iar apoi îi privise pe ceilalți 
membri ai grupului ca să vadă ce i-ar mai putea oferi şi aceştia. 
Avea nişte ochi bulbucaţi şi trupul îi era incredibil de firav. Nici 
unul dintre ei nu era surprins că îşi rupsese piciorul cu atâta 
uşurinţă. 

Deşi îngrozitor de slab, băiatul avea o minte sclipitoare. Îi 
adresa o mulțime de întrebări lui Billy Tang, dar acesta era dispus 
să îi dea băiețelului numai calmante şi hrană, nu şi răspunsuri. 
Americanul avea şi el câteva întrebări. 

Băiatul intuia că ceva rău se abătuse asupra lui. Nu prea era 

sigur ce intenționaseră să-i facă cei trei soldaţi, însă ştia că era 
vorba despre ceva serios. Mai ştia că Tang intervenise pentru el, 
mergând până într-acolo, încât îşi întorsese arma împotriva unuia 
dintre camarazii lui. Cu toate că băiatul nu înțelegea tot ceea ce se 
petrecea, avea convingerea că trebuia să rămână în grațiile lui 
Tang. 

— Unde locuieşti? îl întrebă Tang. 

— În tabără, răspunse băiatul. 

— În tabăra soldaţilor? 

— Nu, în cea a prizonierilor. 

— Eşti infractor? întrebă Tang. 

Jin-Sang clătină din cap. 

— Tatăl meu a fost. Ne-au adus pe toți în lagăr. 

— Tatăl tău este acolo? 

— Nu, spuse băiatul. A murit. 

— Dar mama ta? 

Ochii băiatului se umplură de lacrimi. 

— Şi ea a murit. Amândoi au murit acolo. 

— Ai spus că ai o soră. 

Jin-Sang îşi şterse lacrimile. 

— Aşa este, dar e bolnavă. Are nevoie de hrană, de carne. Îi fac 
ceai din ace de pin. Conţin vitamine. 

Tang ştia despre ceaiul pe care nord-coreenii îl făceau din ace de 
pin. Conţineau multă vitamina C. 

— Dacă eşti prizonier, cum ai ieşit din lagăr? 

— M-am născut acolo. 

— Te-ai născut acolo? 

— Da. Sora mea avea cinci ani când tatăl meu a fost arestat şi 
am fost aduşi aici. 

— Şi cum ai reuşit să ieşi? îl întrebă Tang. 

— Cunosc lagărul şi îi ştiu pe paznici. Lagărul nu este bine 
păzit. Atâta vreme cât le aduc iepuri, paznicii se prefac că nu 
observă că eu mă furişez afară, iar eu mă prefac că nu ştiu că 
există găuri în gard. 

— Jin-Sang, uită-te la mine, zise Tang. Cât timp le va lua până 
îşi vor da seama că nu te-ai întors aseară? 

Băiatul ridică din umeri. 

— Ai ieşit vreodată fără să te întorci în lagăr în aceeaşi seară? 

Băiatul clătină din cap. 

— Vor veni paznicii în căutarea ta? 

Băiatul ridică din nou din umeri. Tang începea să se simtă 

frustrat. Ştia cât de îngrozitoare erau lagărele. Toţi prizonierii, 
inclusiv copiii, erau învățați să se „sape” unul pe celălalt. Până şi 
membrii familiei erau încurajați să se toarne unul pe celălalt. 
Informatorii primeau drept recompensă porții de mâncare în plus. 

— Dar colegii tăi de clasă, învăţătoarea ta? Vor observa că 
lipseşti. 

— Mâine nu avem şcoală, răspunse băiatul. 

Asta era o veste bună dacă Jin-Sang spunea adevărul. Însă nu 
aveau cum să verifice dacă mințea sau nu. Puştiul era un mic 
pungaş, un supraviețuitor. Ar spune şi ar face orice ca să obțină 
ceea ce vrea — ceea ce avea nevoie pentru a supraviețui în ziua 
următoare. Acest lucru făcea ca toate afirmațiile lui să dea de 
bănuit. 

Chiar şi aşa, trebuiau să afle ce ştia. 

— De ce se află chinezii aici? îl întrebă Tang. 

— Ca să facă agricultură. 

— Ce-i cu agricultura? 

— Sora mea este bolnavă, zise băiatul. Are nevoie de hrană şi de 
medicamente. 

— Concentrează-te la întrebarea mea, Jin-Sang. De ce se află 
chinezii aici? 

Ochii băiatului se umplură din nou de lacrimi. 

— Vă rog, spuse el. Sora mea. Are nevoie de hrană, de 
medicamente. 

Cu toate că Fordyce nu înțelegea ceea ce spunea băiatul, 
emoțiile alcătuiau un limbaj universal. 

— De ce este supărat? întrebă el din spatele aparatului de 
fotografiat. 

— Există un lagăr de muncă în vale. El şi cu sora lui sunt 
prizonieri. Spune că ea este bolnavă şi că are nevoie de hrană şi de 
medicamente. 

— Dacă este prizonier în lagărul de muncă, atunci ce caută aici? 

— Din câte se pare, se pricepe destul de bine să instaleze 
capcane. S-a pus bine pe lângă nişte paznici aducându-le iepuri. 
Ei se prefac că nu-l văd atunci când se furişează afară. 

— Ce probleme are sora lui? întrebă Tucker. Ce simptome are? 

Tang îl întrebă pe Jin-Sang, apoi traduse în timp ce băiatul 
vorbea. 

— Tuse. Febră şi transpirații. A slăbit foarte mult. 

— Elimină ceva odată cu tuşea? 

Tang îl întrebă pe băiat, apoi se uită la Tucker şi încuviință din 

cap. 

— Spune că uneori tuşeşte cu sânge. 

Tucker începuse să scotocească prin trusa lui medicală înainte 
să primească răspunsul băiatului. Scoase o mască chirurgicală şi 
i-o întinse lui Tang. 

— Explică-i lui Ginseng că trebuie să-şi pună masca asta şi să 
nu o mai dea jos. 

— De ce? 

— Fiindcă se pare că sora lui are TBC. 

— 'Tuberculoză? întrebă Tang în timp ce îi explica lui Jin-Sang 
ce făcea şi îl ajuta pe acesta să-şi pună masca. 

Tucker încuviință din cap. 

— Tuberculoza rezistentă la mai multe medicamente este 
schimbătoare şi răspândită în Coreea de Nord. Nu vrem să riscăm. 

Jin-Sang spuse ceva, iar Tang traduse. 

— Vrea să ştie dacă avem medicamente care ar putea-o ajuta pe 
sora lui. 

Tucker dădu să răspundă, însă fu întrerupt de Fordyce. 

— Spune-i că înainte să vorbim despre sora lui trebuie să aflăm 
ce se întâmplă acolo, jos. 

Tang îi traduse spusele lui Fordyce şi aşteptă răspunsul 
băiețelului. Când acesta răspunse, Tang zise: 

— Chinezii au venit să facă agricultură. 

Fordyce lăsă jos aparatul de fotografiat. 

— Am înțeles asta. Dar, mai întâi de toate, de unde ştie de 
China? Copiii ăştia învaţă să citească doar cât să înțeleagă cum să 
manevreze un utilaj din fabrică. Nu învață nimic altceva decât 
adunarea şi scăderea simplă. 

— Spune că tatăl lui a lucrat pentru guvernul Coreei de Nord. 
Fusese comerciant. Vorbea atât coreeana, cât şi engleza şi chineza. 
Căzuse în dizgrație şi fusese acuzat de luare de mită. Acesta a fost 
motivul pentru care familia a ajuns în închisoare. Tatăl lui i-a spus 
unde se află China şi că, dacă vor putea evada, acolo ar trebui să 
meargă el şi cu sora lui. 

— Şi de ce n-a făcut-o? Dacă poate ieşi din lagăr, de ce n-a 
fugit? 

Tang aşteptă ca băiatul să termine de explicat, apoi zise: 

— Deoarece părinţii îi făcuseră pe copii să promită că vor avea 
grijă unul de celălalt. A vrut să fugă, însă surorii lui i-a fost prea 
frică. Decât să trăiască fără ea, a preferat să rămână şi să o 
protejeze. 

Bărbaţii îl respectau pe băiat pentru simțul datoriei pe care îl 
avea. 

— Aşadar, tatăl lui i-a spus despre China, clarifică Fordyce. Ce 
a aflat despre chinezi de când aceştia se află aici? 

— Spune că au adus valuri de fermieri, sunt cu miile. Acestora 
li se face instrucție militară şi au gloanțe care dor foarte rău. 

— Ce fel de gloanţe? 

Tang îl rugă pe băiat să explice. După ce acesta termină, Tang 
răspunse: 

— Par a fi din cauciuc. 

— Şi le folosesc pe prizonieri? Pentru ce naiba? 

— Chinezii au pus la punct mai multe ferme în toată valea. Din 
două în două zile, paznicii aleg mai mulți prizonieri cărora le spun 
că, dacă vor reuşi să atace cu succes una dintre ele, vor primi mai 
multă hrană. Chinezii sunt instruiți cum să-şi apere fermele. De 
aceea folosesc gloanțe din cauciuc. 

Tang ezită o clipă înainte să continue: 

— Chinezilor li se spune să şi-i imagineze pe prizonieri ca fiind 
nişte americani înfometați care vin să fure de la ei. 

Fordyce era indignat de cele auzite. 

— Mai spune, adăugă Tang, că fermierii chinezi chiar au omorât 
câţiva prizonieri. Înainte de fiecare exercițiu, li se reaminteşte să 
nu țintească înspre cap, în special în cazul copiilor. Unul dintre 
colegii de şcoală ai lui Jin-Sansg a fost omorât de un astfel de glonț. 

Fordyce clătină din cap. 

— Haide să revenim. De ce se află chinezii aici, mai exact? Ştie 
cumva? 

Băiatul încuviință din cap şi ceru din nou medicamente şi hrană 
pentru sora lui. 

— Nu vom face nimic pentru el şi sora lui până când nu ne va 
spune tot ceea ce ştie, răspunse Fordyce. De fapt, luaţi-i acadeaua 
Fentanyl. Poate dacă va începe să-l doară din nou piciorul, va fi 
mai cooperant. 

Tang se uită la Fordyce. 

— Vorbeşti serios? 

— La fel de serios ca un infarct. Timpul trece şi nu am aflat 
nimic. 

— Dar nu e decât un copil. 

— Ascultă-mă bine, Billy. Poate te-ai învățat să acționezi de 
unul singur în țările indiene, însă, atât timp cât faci parte din 
echipa asta, vei asculta ordinul meu. Ordinele noastre sunt să 

obținem cât mai multe informații şi să plecăm de-aici. Nu am venit 
în RPDC ca să înființăm un spital pentru copii, să săpăm o fântână 
sau să construim o şcoală nouă. Suntem cu mult în urma 
inamicilor noştri, iar siguranța țării noastre depinde de ce facem 
noi aici. Nu voi permite ca misiunea noastră să eşueze pentru că 
tu nu poți să faci ceea ce trebuie să faci. Ne-am înțeles? 

Lui Tang nu îi plăcea să i se vorbească astfel. Avea prea puțină 
importanță că Fordyce era perfect îndreptăţit şi că Tang şi-o făcuse 
cu mâna lui. 

— Ne-am înţeles perfect, spuse Tang, smulgându-i acadeaua din 
gură lui Jin-Sang. 

În timp ce băiatul îl privea speriat, Tang începu să îi adreseze în 
coreeană o tiradă de întrebări. Când băiatul dădea să răspundă, 
Tang fie îl întrerupea brusc, fie repeta întrebarea, sau îl dojenea şi 
îl intimida pe copil. Tang, polițistul cel bun, dispăruse. Dacă 
locotenentul Fordyce voia ca el să facă pe durul cu un copil de 
unsprezece ani, atunci aşa avea să fie. 

Soldaţii SEAL urmăriră preț de cincisprezece minute schimbul 
de replici, uneori agitate, alteori liniştite, dintre Tang şi Jin-Sang. 
De câteva ori, băiatul izbucnise în plâns. 

După ce dialogul luă sfârşit, Tang îi întinse acadeaua şi îl ciupi 
de podul nasului. 

Fordyce aşteptă ca agentul CIA, care tăcea, să-şi deschidă ochii, 
apoi întrebă: 

— Ei bine? 

— Habar n-ai ce-a văzut bietul copil. 

— Sunt sigur că a fost ceva groaznic. Pentru moment însă, mă 
interesează doar detaliile relevante pentru misiunea noastră. M-ai 
înțeles? 

Billy Tang încuviință din cap. 

— Chinezii se află aici atât pentru instrucție militară, cât şi 
pentru agricultură. 

— Două domenii în care îi întrec cu mult pe nord-coreeni. Nu 
cred aşa ceva, replică Fordyce. 

— Din câte îmi dau seama eu, nu sunt aici pentru a învăța 
neapărat despre cum să devină agricultori buni, ci cum să facă 
agricultură în condiții extrem de vitrege. Când Uniunea Sovietică a 
fost dezbinată în 1990, iar Coreea de Nord nu a mai primit 
subvenţii legate de agricultură, nord-coreenii au fost nevoiţi să 
deprindă foarte repede noi metode. 

— Mda, rosti Tucker. Au învățat cum să moară de foame. Un 

milion de nord-coreeni au murit în timpul perioadei de foamete. 
Este ca şi cum ai pierde douăsprezece milioane de americani. Ce i- 
ar putea învăța nord-coreenii pe alții? 

— Cum să supraviețuiască. Sau cum să supraviețuiască fără 
pesticide. Cum să supraviețuiască fără îngrăşământ artificial. Cum 
să supraviețuiască fără electricitate. Cum să supraviețuiască fără 
apă curentă. Cum să supraviețuiască fără combustibil pentru 
generatoare şi vehicule. Cum să înmulțească şi să crească vitele 
cum se făcea în Evul Mediu. Cum să raționalizeze alimentele de 
bază când sunt aduse din străinătate. Şi cum să protejeze toate 
acestea de hoardele de cetățeni americani furioşi şi înfometați. 
Asta-i învață nord-coreenii pe chinezi. 

— Îl crezi? întrebă Fordyce. 

— Dacă am convingerea că spune adevărul? întrebă la rândul 
lui Tang. Cred că mi-ar spune orice dacă ar crede că asta îl va 
ajuta. Dar, da, sunt convins că spune adevărul. 

— Dar plasele? Chestiile alea au mărimea unui teren de fotbal. 
Vedem mulți oameni intrând şi ieşind, dar pentru ce anume sunt 
clădirile de sub ele? 

— Lui Jin-Sang nu i s-a dat voie să intre în acel sector, însă 
surorii lui, da. Din spusele ei, aceştia au construit un orăşel 
american, cu magazine, restaurante şi altele. 

— De ce? 

— Dintr-un motiv sau altul, ei cred că americanii de la țară au 
mai mari şanse să supraviețuiască unui atac. Şi că se vor aduna în 
orăşele similare cu cel pe care l-au creat ei aici. Jin-Sang spune că 
fermierii s-ar putea să fie nevoiți să facă negoț cu ei şi să îi 
recruteze ca muncitori. Orăşelul există ca să-i învețe de ce s-ar 
putea să se lovească. 

— Ce făcea sora lui acolo? Juca un rol? 

Tang încuviință din cap. 

— Un rol în care personajul vorbeşte chineză şi engleză. 

— Tatăl ei a învățat-o? 

Tang dădu din nou din cap. 

— A considerat că va fi o aptitudine care ar face-o utilă pentru 
Republica Populară Democrată Coreeană. Apoi au fost arestați. El 
a continuat s-o învețe în lagăr. Probabil că asta le-a permis să 
comunice în secret sau, poate, era ceva ce le aducea aminte de 
viața lor anterioară. Din câte se pare, tatăl nu s-a străduit la fel de 
mult ca să-l învețe şi pe Jin-Sang. Numai câteva cuvinte şi fraze pe 
care el le-a considerat folositoare dacă evada şi ajungea în China. 

— Dar despre atac? întrebă Fordyce. Ştie ceva despre atac? 
— Nu, însă spune că sora lui ştie... şi încă multe. 

CAPITOLUL 27 


CENIRUL SPAȚIAL JOHNSON HOUSTON TEXAS 


Agentul Special FBI, Heidi Roe, se uită la textul pe care tocmai îl 
primise pe BlackBerry. Incredibil. 

Partenerul ei o văzu clătinând din cap. 

— Care-i treaba? 

— Ofiţerul nostru din unitatea de comandă din Nashville spune 
că Tommy Wong n-a mai coborât din avion. 

— Glumeşti? 

— Aş vrea eu. 

— Ce s-a întâmplat? 

— Habar n-am, spuse Roe, dar intenționez să aflu. Te descurci 
aici dacă dispar un minut? 

Partenerul ei dădu afirmativ din cap, iar agentul special Roe ieşi 
din sala de şedinţe care le fuseseră desemnată. Îi prindea bine să 
se ridice şi să-şi dezmorțească picioarele. Făcuseră acelaşi lucru 
fără întrerupere de când se întorseseră de la Los Angeles. FBl-ul îi 
adusese pe cei mai buni oameni ai săi din toate colțurile țării. Se 
aflau în Houston pentru a conduce interviuri şi a cerceta fiecare 
pistă care avea legătură cu cei şase studenți musulmani la 
inginerie, între timp dispăruți şi bănuiţi că ar pune la cale un atac 
dezastruos în Statele Unite. 

Doar pentru că FBl-ul îşi chemase tot efectivul, asta nu 
însemna că celelalte cazuri erau neglijate. Roe şi cu partenerul ei 
încercaseră deja să rezolve un caz în L.A., care avea legătură cu o 
organizație criminală transnaţională implicată în narcotice şi trafic 
de copii în scop sexual. După ce îi identificaseră pe jucătorii cei 
mai importanți, aceştia se concentraseră mai departe asupra 
celorlalte verigi ale lanțului trofic. Sperau să găsească un motiv 
pentru care să-l aresteze pe unul dintre ei, iar apoi să îi ofere 
imunitate dacă membrul respectiv era de acord să devină „cârtiță” 
FBI în interiorul organizației. Tommy Wong era persoana pe care o 
doreau. 

Îl puseră pe Wong sub observare şi îl supravegheaseră câteva 
luni. Ştiau că punea ceva la cale. Nu reuşiseră să-şi dea seama 
însă ce anume. Ca să afle, aveau nevoie de mai mulți oameni ca să- 

l supravegheze. Roe informase biroul local din L.A., despre asta 
doar ca să i se răspundă că, fără ceva mult mai substanţial, nu 
puteau desemna mai mult efectiv în acel moment. 

Era o situație paradoxală. Ea ştia că individul era mânjit, la fel 
şi şefii ei. Cu toate astea, era prea neimportant ca să justifice 
investirea mai multor dolari în el. Dar dacă nu investeau, nu 
puteau obține ceea ce aveau nevoie ca să îl momească şi, astfel, să 
se infiltreze în lanțul trofic. În mintea ei, înțelegea limitele 
birocratice între care trebuia să se încadreze, însă în adâncul 
sufletului era înfuriată. Era una dintre cele mai mari nemulțumiri 
ale ei când venea vorba despre forțele de ordine. Poliţiştii şi agenții 
FBI trebuiau să respecte regulile. Infractorii erau liberi să facă ce 
voiau. Cu toate metodele de ascultare, urmărire şi monitorizare de 
care dispunea guvernul, infractorii reuşeau întotdeauna să se afle 
cu un pas înaintea acestuia. 

Roe, care fusese avocată înainte să intre în FBI, înțelegea 
importanţa legii. Fără ea, libertatea ar fi imposibilă. Se minuna cât 
de mulți americani, atunci când erau întrebaţi ce fel de sistem 
guvernamental aveau Statele Unite, răspundeau: „Democratic”. 
America nu era o democrație. Era republică, iar asta se datora 
unui singur lucru legea. 

Când cei trei copii ai ei începură să studieze guvernul în şcoala 
primară, ea îi puse să urmărească un videoclip pe Youtube 
intitulat: „Forma de guvernământ a Americii”. Voia ca ei să 
înțeleagă de ce America era diferită şi de ce mama lor intrase în 
FBI şi muncea până seara târziu şi în timpul weekendurilor. 

Videoclipul începea cu Ben Franklin! care ieşea de la Convenţia 
Constituțională şi era întrebat de o femeie: „Domnule, ce ne-ați 
dat?” Franklin răspunsese: „O republică, doamnă. Dacă o veţi 
putea păstra”. 

Apoi continua cu descrierea diferenței dintre democraţie şi 
republică. În democraţie, majoritatea era cea care decidea. Dacă 
potera fugărea un hoț de cai pe care îl prindea şi cincisprezece 
persoane votau ca el să fie spânzurat, aceasta însemna 
democrație. Era lăsat să atârne în ştreang până când hoțul murea. 

În cazul republicii însă, şeriful venea şi spunea poterii că nu îl 
puteau spânzura pe presupusul hoț de cai. Acesta trebuia dus în 


19 Benjamin Franklin, una dintre cele mai cunoscute personalități din 
istoria SUA (1706 1790) (n. red.). 

oraş şi judecat de către semenii lui, deoarece asta dicta legea. De 
fapt, cuvântul „republică” provenea din latinescul respublica, sau 
„lucru public”, adică lege. 

Cu ajutorul videoclipului, copiii înțeleseseră pe deplin că, fără 
lege, se instala haosul şi dacă se făcea abuz de lege, se instala 
tirania. Pentru a se stabili un echilibru, legile trebuiau aplicate, în 
vreme ce cetăţenii trebuiau să fie custozi vigilenţi ai republicii şi să 
se străduiască să îi aleagă pe liderii cei mai responsabili. 

În videoclip nu se vorbea însă despre răul absolut care exista în 
lume, iar ea încercase să îşi protejeze copiii de el. Ca agent FBI, ea 
văzuse multe grozăvii şi spera ca odraslele ei să nu afle niciodată 
despre ele, darămite să le şi trăiască personal. Capacitatea 
oamenilor de a face rău nu avea limite. 

Roe provenea dintr-o familie de clasă mijlocie, formată din 
mamă, tată, doi frați şi o pisică, în suburbia oraşului Detroit. 
Părinţii ei o învățaseră ce e bine şi ce e rău şi o încurajaseră să dea 
ce avea mai bun din ea. Viziunea lor asupra visului american era 
să îşi vadă copiii ajungând în viață mai departe decât o făcuseră ei. 
Iar părinţii ei reuşiseră. Fiica lor avea o căsnicie şi o familie fericită 
şi îşi iubea meseria. Fa se enerva însă atunci când oamenii o 
dădeau în bară. 

Faptul că Wong cumpărase în ultima clipă un bilet de avion 
către Nashville îi atrăsese imediat atenţia lui Roe. Din câte ştiau ei, 
Wong nu sunase şi nu trimisese nici un e-mail nimănui în 
Nashville şi nici nu avea prieteni sau parteneri de afaceri acolo. 
Era un lucru care nu îl caracteriza deloc, tocmai de aceea Roe şi 
cu partenerul ei fuseseră atât de interesaţi să vadă unde mergea şi 
cu cine se întâlnea. Putea fi pista pe care o căutau. 

Alegând numărul de telefon din Nashville, Roe apăsă butonul 
„Formează” şi îşi duse telefonul la ureche. După câteva clipe, la 
capătul celălalt al firului răspunse o voce de bărbat. 

— Detectivul Hoffman, spuse vocea. 

— Domnule detectiv Hoffman, aici agentul special Roe. 

— Aţi primit mesajul meu? 

— Da, răspunse ea, l-am primit, dar nu înţeleg. 

— Ce nu înțelegeți? Individul pe care îl căutați nu a coborât din 
avion. 

— Sunteţi sigur de asta? 

— Absolut. 

— Aţi fost acolo, nu? 

— Eu am fost acolo, însă Tommy Wong, nu. Credeţi-mă. 

— Aţi avut fotografia pe care v-am trimis-o şi celelalte date? 

Hoffman râse condescendent. 

— Doamnă agent Roe, în ciuda a ceea ce ar putea crede lumea, 
Nashville este un loc destul de cosmopolit. Avem şi noi turiştii 
noştri asiatici. Dacă ar fi fost vorba despre un avion ocupat doar 
de ei, omul nostru ar fi fost mai greu de identificat. Însă avionul nu 
a fost ocupat de ei. 

— Au fost câțiva? 

— Au fost trei - un bătrân de vreo şaptezeci de ani, o tânără cu 
o vârstă aproximativă de douăzeci de ani şi un tip de vârstă 
mijlocie. N-am văzut nici un tip în vârstă de douăzeci şi şase de ani 
care să semene cu cel din fotografie sau să se potrivească descrierii 
lui Thomas „lommy” Wong. Cât de sigură sunteți că s-a urcat în 
acel avion? 

Oricât de progresive erau lucrurile în cadrul FBI, Roe urcase în 
ierarhie cu sentimentul că trebuia să lucreze de două ori mai mult 
ca să se afirme decât orice agent de sex masculin. Avea un aer 
sfidător, dar nu întotdeauna. Se manifesta doar atunci când ea 
credea că nu era tratată cu respectul cuvenit. 

— Nu ştiu cum procedează departamentul de poliție din 
Nashville, domnule detectiv Hoffman, dar eu nu v-aş fi cerut să fiți 
acolo dacă nu aş fi ştiut sigur că Tommy Wong se afla la bordul 
acelui avion. 

— L-aţi văzut urcând? 

— Nu, dar... 

— Aşadar, nu sunteți sigură că Wong a urcat la bord, nu-i aşa? 

Teoretic, Hoffman avea dreptate, însă Roe se încredea şi îi 
respecta pe colegii ei de la LAPD20. Acelaşi respect încerca să i-l 
insufle şi lui Hoffman în calitate de membru al grupului de lucru 
pentru combaterea crimei organizate din Nashville. Grupurile de 
lucru de felul „multiagenţie” aveau succes doar dacă toată lumea 
îşi făcea treaba. Trebuia să îl câştige de partea ei. 

— Aveţi dreptate. Se poate ca oamenii mei din L.A. să se fi 
înşelat, recunoscu ea. Mai sunteți la aeroport? întrebă ea. 

— Mă îndrept înspre parcare, de ce? 

— Am nevoie de o favoare. Nu-mi place că v-aţi irosit timpul. Şi 
nu-mi place că l-am pierdut pe Wons. 

— Ce doriți? întrebă Hoffman. 


20 Departamentul de Poliție din Los Angeles (n. tr.). 

— Cât de influente sunt relațiile pe care le aveţi la aeroport? 

— Destul de influente. 

— Credeţi că mi-aţi putea face rost de o copie a listei pasagerilor 
şi de înregistrarea camerelor de supraveghere cu pasagerii care au 
coborât din avion? 

— Probabil că da. Ce-aveţi de gând să faceţi cu ele? 

— Le voi folosi drept dovezi când îi voi pune la zid pe oamenii 
mei din L.A. 

— Nu puteți face asta fără înregistrare sau listă? 

— Aş putea, zise Roe, însă o imagine valorează mai mult decât o 
mie de cuvinte. Şi-apoi, am un sentiment bun în legătură cu toată 
afacerea asta. Nu ştiu ce este, dar aş vrea să văd înregistrarea cu 
ochii mei. Poate voi recunoaşte un alt chip. 

— Daţi-mi 45 de minute şi vă voi trimite prin e-mail tot ce voi 
obţine. În regulă? 

Roe zâmbi. 

— Mulţumesc, domnule detectiv. Vă sunt recunoscătoare. 

De îndată ce închise, ea o sună pe colega ei de la LAPD. 

Nancy Vargas răspunse când telefonul sună a treia oară. 

— Vargas, spuse aceasta, accentuând litera r şi pronunțându-şi 
numele cu un accent spaniol, în ciuda faptului că era a patra 
generație de Angelino2l. 

— Nancy, aici Heidi. 

— Salut. Cum e la Houston? 

— Înnorat şi sunt şanse mari de enervare. Ce s-a întâmplat cu 
Tommy Wong? 

— Cum adică? întrebă Vargas. 

— Ce s-a întâmplat la LAX? 

— Aşteaptă o secundă. Să întreb. 

Roe ştia că Vargas îşi luase telefonul de la ureche şi că îl ținea 
lipit de piept ca ea să nu audă conversaţia. Cu toate că sunetele 
erau înăbuşite, Roe reuşea să îşi dea seama că Nances purta o 
conversație aprinsă cu cineva din biroul ei. 

Când reveni, Vargas zise: 

— Agenţii mei confirmă faptul că l-au urmărit pe Wong până la 
aeroport, iar unul dintre ei l-a văzut trecând de punctul de control. 
Ce s-a întâmplat? 

— Faptul că oamenii tăi trebuiau să confirme că Wong s-a 


21 Locuitor al oraşului Los Angeles (n. tr.). 

urcat, într-adevăr, la bordul avionului. 

— Ştiu, dar nu avem suficient efectiv, iar ei au fost chemaţi la 
un alt caz. Ne-am închipuit că, dacă a trecut de punctul de 
control, totul este în regulă. 

— Se pare că nu este în regulă. Echipa noastră din Nashville 
zice că nu a coborât din avion. 

— La naiba! exclamă Vargas. Trebuie să fi ieşit după ce au 
plecat agenţii mei. Îmi pare foarte rău, Heidi. 

Roe simți că o ia durerea de cap. 

— Aţi avut dreptate. Wong pune ceva la cale, spuse Vargas. 
Trebuie să fii extrem de şiret ca să scapi de sub supraveghere. 

— Un şiret extrem de scump, afirmă Roe. De ce n-ar fi cumpărat 
un bilet ieftin către Oakland? 

— Habar n-am. Între timp, voi sunteți în Houston, noi suntem 
în L.A., iar omul nostru s-a făcut nevăzut. Ce pot face ca să repar 
situația? 

Roe dădu să-i răspundă când cealaltă linie începu să sune. Îşi 
îndepărtă telefonul de la ureche şi se uită la numărul apelantului, 
apoi spuse: 

— Nancy, te sun eu mai târziu. 

Nu aşteptă ca Vargas să zică ceva. Accesând linia cealaltă, ea 
rosti scurt: 

— Agentul special Roe. 

O voce de femeie de la capătul celălalt al firului spuse: 

— Agent Roe, aici sediul central FBI din Washington. Aşteptaţi 
să vă fac legătura cu domnul director. 

Câteva clipe mai târziu, se auzi vocea directorului FBI, Erickson: 

— Agent Roe, aici directorul Erickson. 

Roe îl întâlnise pe director o singură dată şi atunci doar cât să îi 
strângă mâna. Nu vorbise niciodată personal cu el. 

— Da, domnule director, răspunse ea. Cu ce vă pot fi de folos, 
domnule? 

— Tu şi cu partenerul tău vă ocupați de cazul lui Tommy Wong 
în afara biroului local din L.A.? 

Roe era şocată. De ce ajunsese în atenția directorului un caz 
atât de neimportant? Şi de ce în momentele acelea? Încerca să 
adune în minte toate piesele şi să le potrivească. Se întoarse 
repede la sala de şedinţe, bătu în geam ca să-i atragă atenția 
partenerul său şi îi făcu semn cu mâna să iasă pe hol. 

— Agent Roe? repetă directorul. 

— Îmi cer scuze, domnule, răspunse ea. Da, noi ne ocupăm de 

cazul lui Tommy Wong. Pot să întreb de ce vă interesează, 


domnule? 
— Iți voi spune personal. Trimitem chiar acum un avion după 


voi. Între timp, vreau să-mi spui tot ceea ce ştii despre Wong. 
— Asta înseamnă că nu îi mai căutăm pe Alain Six? 
— Nu, răspunse Erickson. De fapt, credem că ne-aţi putea ajuta 


să grăbim căutările. 

CAPITOLUL 28 


NASFIVIL LE, TENNESSEE 


China descoperise că organizaţiile sale criminale, în mod 
particular triadele, puteau fi folositoare, în special ca mandatare în 
străinătate. Nimeni nu îşi dorea să le atragă într-o posibilă misiune 
mai mult ca agentul Cheng. Jucau un rol foarte important în 
rețeaua lui din Statele Unite, iar el se asigura că erau 
recompensate pe măsură - atât financiar, cât şi în ceea ce privea 
favorurile de care se bucurau în China. Nu puteau transporta 
droguri, arme şi oameni fără ca figuri politice extrem de influente 
să nu privească în altă parte. 

După ce cobori din avion în Nashville, Cheng îşi trase bagajul 
după el la parter şi cumpără un bilet de transfer la hotelul 
Opryland. Autobuzele plecau din oră în oră şi îți lua douăzeci de 
minute ca să ajungi acolo. 

Când autobuzul sosi la destinație, ceilalți pasageri intrară în 
clădire, însă el se duse la Opry Mills Mall. Construit în fostul pare 
de distracții Opryland UŞA, acesta era unul dintre cele mai mari 
centre comerciale din sud-estul Statelor Unite. 

Cheng intra şi ieşea din magazine şi străbătea mulțimile de 
cumpărători, fiind atent să evite ori de câte ori putea camerele de 
supraveghere. După ce se convinse că nu era urmărit, intră la 
toaletă, îşi schimbă hainele, îşi puse o pălărie şi ochelari de soare 
şi ieşi la capătul îndepărtat al centrului comercial. Găsi vehiculul 
exact acolo unde i se spusese că îl va găsi. Îşi vâri degetele în 
spatele numărului de înmatriculare din spate, scoase telecomanda 
şi descuie portierele. 

Vehiculul, un Lincoln Navigator, fusese adus din Chicago. 
Deschizând uşa portbagajului, găsi înăuntru un sac mic de 
marinar. Îşi aşeză bagajul de mână şi servieta în portbagaj, luă 
sacul de marinar şi se duse la portiera şoferului. 

Urcă în SUV şi porni motorul. După ce aruncă o privire în jurul 
lui ca să se asigure că nu îl vedea nimeni, desfăcu fermoarul 
sacului de marinar pe care îl ţinea în poală. Înăuntru se aflau un 
amortizor, un pistol Smith Wesson MP9, două reviste şi o cutie cu 
muniţie. Închise mulțumit fermoarul, aşeză sacul pe podea, în 

spatele lui şi o luă înspre autostradă. 

Când ajunse la hotel şi se cază patruzeci şi cinci minute mai 
târziu, recepționera îi înmână o cutie Fedex care îi fusese livrată în 
dimineața respectivă. Cheng îi mulțumi femeii, luă cutia şi cartela, 
apoi urcă în cameră, încuie uşa şi trase draperiile. 

Dacă arma şi maşina proveneau din Chicago, pachetul Fedex 
venea de la un alt intermediar irelevant din San Francisco, 
înăuntru se afla un plic plin cu bani şi trei telefoane mobile noi. 
Ştia că nu era bine să îl deschidă pe nici unul. De îndată ce ar fi 
făcut asta, semnalul ar fi fost interceptat de cel mai apropiat turn 
de telecomunicaţii. Nu avea de gând să lase urme. În interiorul 
coletului mai găsi un încărcător, iar el conectă primul telefon la 
dispozitiv ca să se asigure că va fi încărcat. 

După ce făcu acelaşi lucru şi cu cel de-al doilea telefon, luă 
plicul cu bani, numără bancnotele şi le aranja în funcție de 
valoare. Dintre toate mijloacele de care se puteau folosi agenții 
secreți, banii erau cei mai influenți. 

Scoase pistolul din sacul de marinar, îl demontă şi verifică dacă 
toate componentele erau curate şi unse aşa cum trebuia, apoi îl 
asamblă la loc. 

După ce conectă şi cel de-al treilea telefon la încărcător, pentru 
a se asigura că bateria va fi încărcată, intră în dormitor ca să îşi 
schimbe hainele. 

Îşi luă o pereche de pantaloni kaki şi o cămaşă cu mâneci scurte 
şi îşi puse o cravată, pe urmă se duse în fața oglinzii şi îşi schimbă 
pieptănătura. Îşi puse o pereche de ochelari de vedere pe nas şi îşi 
trecu în revistă înfăţişarea. Nu părea deloc ameninţător, 
dimpotrivă, semăna cu un funcționar administrativ de nivel mediu, 
întocmai cum îşi dorea. 

Se duse la birou, porni computerul şi citi detaliile din dosarul 
lui Wazir Ibrahim, ca să-şi reîmprospăteze memoria. Odată 
mulțumit cu informaţiile înmagazinate în minte, îşi luă servieta, 
porni televizorul şi ieşi din camera de hotel, atârnând de clanță 
semnul „Nu deranjati” înainte să închidă uşa. 

Cercetând ieşirile, găsi una care dădea într-o curte interioară 
destinată fumătorilor şi nemonitorizată de camere de supraveghere 
cu circuit închis. leşind afară, Cheng sări peste un gard jos şi 
dispăru după colț, unde îşi lăsase maşina. 

Din cauza traficului infernal, îi luă mai mult de o oră să ajungă 
în cartierul lui Wazir. Era genul de cartier sărăcăcios în care 
locuiau imigranții, pe care Cheng îl văzuse peste tot în Statele 

Unite - blocuri dărăpănate cu patru etaje, lipite de case mici şi 
ponosite. Curțile erau neîngrijite, iar copiii murdari alergau de 
colo-colo nesupravegheați. Singurul lucru de care părea să le pese 
locuitorilor erau maşinile şi camionetele lor, care aproape toate 
aveau jante strălucitoare, suspensii şi vopsea lucioasă în care te 
puteai oglindi. Cheng clătină din cap. 

Încetini pasul când trecu prin dreptul casei lui Ibrahim. Nu 
părea locuită. Găsi un loc şi parcă la jumătatea străzii următoare. 
După ce îşi luă servieta, ieşi din maşină şi făcu cale întoarsă. 

Cu toate că nu îi vedea, simțea ochi ațintiți asupra lui. Bătrâne 
în spatele draperiilor, vecini precauţi care priveau afară pe furiş ca 
să vadă cine era străinul. 

Faptul că era chinez îl ajuta să îşi desfăşoare mai uşor 
activitatea în Statele Unite. Nu multă lume îl percepea ca fiind 
periculos, sau că ar reprezenta un potenţial pericol. Faptul că era 
asiatic părea să-l descalifice din start ca fiind o amenințare. Era o 
idee preconcepută pe care el o folosea drept avantaj. 

Când ajunse la adresa lui Wazir, înaintă pe aleea crăpată către 
un set de scări neregulate care duceau spre verandă. Scoase din 
buzunar o carte de vizită, sună la sonerie şi aşteptă. Nu îi 
răspunse nimeni. Se aplecă în față şi privi înăuntru prin fereastra 
din față. Nimic. Reveni în poziţia inițială şi sună din nou la sonerie. 

Văzând că nu îi deschide nimeni, deschise uşa cu sită uzată şi 
bătu. Aşteptă din nou, dar tot nu veni nimeni. Se duse din nou la 
fereastră şi tocmai voia să bată cu cheia maşinii în geam, când o 
voce îi spuse: 

— Ea nu-i acasă. 

Cheng se întoarse la dreapta şi văzu un bărbat hispanic de vreo 
treizeci de ani care ieşise pe veranda casei învecinate. 

— Poftim? spuse Cheng într-o engleză perfectă. 

— Doamna Ibrahim nu este acasă, repetă bărbatul. S-a dus la 
sora ei în Shelbyville. Pe ea o căutaţi, nu? 

Cheng zâmbi şi se apropie de marginea verandei familiei 
Ibrahim ca să poată vorbi mai bine cu vecinul. 

— De fapt, îl caut pe domnul Ibrahim, preciză el. Pe Wazir. 

— Nu sunteți de la Serviciile Sociale? 

— Nu. 

Brusc, vecinul păru mai rezervat. 

— Sunteţi avocat? 

Cheng zâmbi larg. 

— Nu. De la asigurări. Domnul Ibrahim a depus o reclamaţie la 

muncă. Am stabilit o întâlnire ca să discutăm. 

— Ce fel de reclamaţie? 

— Îmi pare rău, dar este confidenţial. 

— Chiar sunteți agent de asigurări? 

Cheng îi întinse o carte de vizită. 

— Păi, s-ar putea să fiți nevoit să faceți o reprogramare, spuse 
bărbatul. 

— De ce? 

— Wazir este la închisoare. 

Nu era o veste bună. De fapt, era o veste foarte rea. 

— În închisoare? De ce ar fi domnul Ibrahim în închisoare? 

Bărbatul îi făcu semn cu capul, dându-i de înțeles lui Cheng că 
ar trebui să coboare de pe veranda familiei Ibrahim şi să vină lângă 
el. Când acesta se conformă, el spuse: 

— Doamna Ibrahim a chemat poliția ca să-l aresteze pentru 
violență domestică. 

Agentul Cheng se prefăcu şocat. 

— Zău? 

Vecinul dădu afirmativ din cap. 

— A bătut-o destul de rău. 

— Când s-a întâmplat asta? 

— Chestia asta durează de ceva timp. Cineva de la Centrul 
Comunitar a convins-o să depună plângere. 

— Nu, spuse Cheng. Vreau să spun, când a fost arestat? 

— În urmă cu o zi sau două, cred, răspunse vecinul. Eu tocmai 
m-am întors de la serviciu şi am auzit. Nimeni nu este surprins. 
Wazir este un pendejo. Un nemernic. 

Cheng căzu pe gânduri. 

— L-a luat poliția din Nashville? 

Tânărul încuviință din cap. 

— Nu-şi permite cauțiunea, aşa că o să zacă la pârnaie până la 
proces. 

Era îngrijorătoare ideea că Wazir Ibrahim se afla la închisoare şi 
că ar putea ajunge la concluzia că ar trebui să facă o înţelegere 
dezvăluind detaliile unui complot mult mai important decât 
acuzația că îşi bătuse soția. Cheng fusese inspirat că venise. Spera 
doar să nu fie prea târziu. 

După ce îi mulțumi vecinului, el îşi luă rămas-bun şi se întoarse 
la maşină. Trebuia să găsească o cale să ajungă la Wazir. 

Era periculos să intre în închisoare ca vizitator şi să îl avertizeze 
să işi ţină gura închisă. La fel de periculos era şi dacă plătea un 

deținut ca să îi transmită mesajul. Ar lua prea mult timp ca să 
pună la cale aşa ceva. Asta însemna că nu avea prea multe 
variante. 

În trecut, Cheng reuşise să pătrundă în două închisori şi un 
penitenciar, însă toate trei se aflau în țări din lumea a treia, nu 
erau unități de maximă securitate dintr-un oraş important al 
Americii. Nu exista decât o cale prin care putea ajunge la Wazir 
Ibrahim, adică să îl ajute să iasă de acolo. Cu cât mai repede, cu 
atât mai bine. Însă va avea nevoie de ajutor. 

Conduse până când găsi un hotel de afaceri care oferea Wi-Fi 
gratuit. Stând afară în vehicul, el activă browserul anonim, inspiră 
adânc şi derulă toate detaliile în minte. Întocmirea ad-hoc de 
misiuni era o parte necesară în munca de teren. Gândirea limpede 
era imperativă. În cazul în care acţionai prea repede, multe lucruri 
puteau merge prost. Acelaşi lucru era valabil şi în cazul în care 
acționai prea târziu. Ideea era să loveşti la momentul potrivit. 

Încrezător că găsise un plan nemaipomenit, el îşi deschise ochii. 
Avea nevoie de două lucruri. Primul era un angajament de 
cauțiune. 

Cercetă mai multe pagini web. Odată ce găsi ceea ce căuta, 
deschise unul dintre telefoanele mobile noi şi formă numărul de la 
Lumpy's Bail Bonds. Se prezentă ca fiind Mushir Ali Mohammed 
de la Asociaţia Prietenii Somalezi din Nashville şi explică faptul că 
făcuseră o chetă la moschee în speranța de a-l putea scoate din 
închisoare pe cauțiune pe unul dintre membrii lor. Cheng întrebă 
dacă garantul îi putea ajuta. Bărbatul îşi notă datele lui Wazir 
Ibrahim, apoi îi spuse să aştepte până când va verifica în sistemul 
computerizat al judecătoriei. 

Când garantul reveni, el înşiră acuzele care i se aduceau lui 
Wazir Ibrahim, precum şi suma pentru cauțiune. Cheng răsuflă 
uşurat în ambele cazuri, faptul că Wazir era eligibil pentru 
cauțiune însemna că nu încercase încă să facă o înțelegere. Dacă o 
făcuse, însemna că era implicat şi FBI-ul, care, cu siguranţă, nu l- 
ar lăsa să plece - dacă nu cumva FBl-ul încerca să întindă o 
capcană. 

Brusc, această variantă îi păru lui Cheng foarte plauzibilă. Era 
caracteristic pentru FBI să încerce o astfel de tactică. L-ar putea 
lăsa pe Wazir Ibrahim să iasă pe cauțiune, iar apoi să îl pună sub 
urmărire ca să vadă ce făcea, unde mergea şi cu cine vorbea. 
Cheng trebuia să-şi ia măsuri suplimentare de precauție. 

Cauţiunea îi va „mânca” aproape toți banii, însă nu avea de 

ales. Dacă nu o plătea în întregime, plus taxa garantului, atunci 
colaterali şi rezidenţi cu relaţii în comunitate vor fi nevoiţi să 
devină cosemnatari. Cu cât erau implicate mai puține persoane, cu 
atât mai bine. 

După ce garantul termină de explicat procedura, Cheng îl 
întrebă cât de repede putea fi eliberat Wazir Ibrahim. „De îndată ce 
traversez strada şi semnez documentele.” 

Era o veste bună. Cheng îi mulțumi şi, după ce închise, scoase 
bateria şi dezasamblă telefonul. 

Singurul lucru de care avea nevoie în acel moment era un 
intermediar, o persoană care să îi muşamalizeze implicarea şi să 
ofere autenticitate planului său. În cazul în care comunitatea 
somaleză din Nashville era suficient de mare, atunci nu avea să 
întâmpine nici o problemă. 

Cheng căută din nou pe internet şi, găsind ceea ce căuta, el îşi 
notă locația şi rutele. Se afla în centru, pe Murfreesboro Pike. 

Traficul era lejer şi îi luă mai puţin de douăzeci de minute să 
ajungă acolo. Odată sosit, văzu exact ceea ce sperase să vadă — 
taxiuri. Şi cum era vorba despre un restaurant somalez, nu se 
îndoia de etnia şoferilor. 

Parcă mai departe şi se apropie de restaurant pe jos. Nu îi luă 
prea mult să găsească ce căuta. Tânărul somalez se îmbrăca în 
haine țipătoare. Purta blugi călcați, adidaşi de baschet scumpi şi 
un tricou de designer. În mână ţinea un iPhone nou-nouţ. Era mai 
gălăgios decât colegii lui, zâmbea larg şi avea un mers voios. Era 
plin de sine şi îi plăcea să se dea mare. Era exact genul de 
persoană de care avea nevoie. 

Când somalezul ajunse la taxiul lui, Cheng se apropie de el şi îl 
întrebă dacă era liber. Bărbatul încuviință din cap, iar Cheng se 
urcă pe bancheta din spate. 

— Încotro? întrebă şoferul. 

Cheng îi ceru să îl ducă la Music Row. Voia să câştige timp ca să 
sporovăiască şi să Îl descoasă pe bărbat. Şoferul încuviință din 
cap, porni motorul, dădu drumul la aparatul de taxat şi demară. 

Pe drum, Cheng află tot ceea ce voia să ştie despre şofer. Se 
încadra perfect. 

Când ajunseră la Music Row, Cheng plăti călătoria şi îi dădu 
somalezului un bacşiş de o sută de dolari. Bărbatul îi fu extrem de 
recunoscător. 

— Dacă veţi mai avea nevoie de taxi, chemaţți-mă, spuse el, 
mâzgălindu-şi numărul de telefon şi întinzându-i-l pasagerului. 

Cheng luă numărul şi zâmbi. 
— De fapt, am două comisioane importante pe care trebuie să le 
îndeplinesc în seara asta. Ce zici dac-ai face o mie de dolari? 

CAPITOLUL 29 


Şoferul de taxi ezitase din cauza unui singur lucru că trebuia să 
semneze actele pentru cauțiune. Când Cheng îi oferi încă o mie de 
dolari, reţinerile tânărului dispărură ca prin minune. Lucru cert, 
Cheng alesese omul potrivit pentru a face treaba. 

Cheng porni cel de-al doilea telefon mobil şi i-l dădu şoferului 
pentru a putea păstra legătura. Odată ce garantul îşi făcea treaba, 
şoferul de taxi trebuia să parcheze vizavi de închisoare şi să 
aştepte. Avea doar două întrebări. Unde trebuia să îl ducă pe Wazir 
Ibrahim şi cine să spună că îl scosese din închisoare? 

Cheng ştia că Wazir Ibrahim va avea şi mai multe întrebări. 
Şoferului îi răspunse scurt. Îi ceru să îl aducă pe Wazir Ibrahim 
acasă. Pe numele lui Wazir, exista un ordin de restricție prin care 
acesta nu se putea apropia de soţia lui, prin urmare, Cheng se 
asigură că şoferul îi va spune lui Wazir că soţia lui plecase la sora 
ei. În ceea ce privea cine îl scosese din închisoare şi cine trimisese 
taxiul după el, Cheng îi zise simplu tânărului somalez să îl descrie 
lui Wazir. Va fi de ajuns. Se îndoia că Wazir Ibrahim va pune alte 
întrebări după asta. 

Operaţiunea „Dragonul de zăpadă” era formată din şase celule. 
Fiecare celulă îl asocia pe unul dintre studenţii la inginerie cu un 
somalez testat, care acționa ca forță fizică. Membrii celulei dădeau 
raportul unui intermediar care îşi zicea Henry Lee. Numele 
adevărat al lui Lee era Ren Ho şi era un spion pe care cel de-al 
Doilea Departament îl poziționase pe teritoriul Statelor Unite în 
urmă cu mai bine de treizeci de ani. Lee fusese acela care 
informase Beijingul atunci când dispăruse Wazir Ibrahim. Când 
şoferul de taxi îl va descrie pe binefăcătorul lui, Cheng era convins 
că Wazir Ibrahim va presupune că intermediarul său, Henry Lee, îl 
scosese din închisoare pe cauțiune. 

Conform înţelegerii lor, şoferul de taxi îl strigă pe Wazir Ibrahim 
când acesta ieşi din închisoare, iar apoi îl duse cu maşina pe un 
drum lung şi accidentat, în timp ce Cheng se asigura că nu erau 
urmăriți de FBI. 

Satisfăcut că nu se luase nimeni pe urma lor, el se întoarse în 
cartierul soților Ibrahim, îşi parcă maşina la două străzi mai încolo 
şi intră în casă de pe alee. Trase toate draperiile, pe urmă îi trimise 
un mesaj pe telefon şoferului de taxi că totul era în regulă şi că îl 

putea aduce pe Wazir acasă. 

Când taxiul trase în fața casei, Cheng îi trimise un ultim mesaj 
prin care îi explica şoferului unde putea găsi plicul cu restul 
bacşişului. Apoi Cheng scoase bateria din telefon, se aşeză la masa 
din sufragerie şi aşteptă. 

Totul era acoperit cu un strat subţire de praf, iar el se întrebă 
dacă jurămintele de nuntă ale lui Ibrahim aveau vreo legătură cu 
gospodăria. 

Îşi ridică privirea când auzi cheia lui Wazir deschizând uşa de la 
intrare. Când intră, somalezul dădu să aprindă lumina. 

— Nu o aprinde! îi ordonă Cheng. 

Wazir se supuse. Închizând uşa, el se descălță şi miji ochii în 
semiîntuneric. 

— Tu eşti? întrebă el. 

Cheng îşi întinse mâna şi apăsă uşor comutatorul mic din 
spatele lui. Un bec de deasupra mesei începu să strălucească, 
învăluind sufrageria într-o lumină slabă. 

Wazir Ibrahim se opri din drum. 

— Nu eşti Henry. Cine eşti? 

— Sunt şeful lui Henry. Vino aici şi ia loc, spuse Cheng. 

Bărbatul îşi plimbă îngrijorat privirea dintr-o parte într-alta. 

— De ce n-a venit Henry? 

— Ai dispărut, Wazir. Nimeni n-a ştiut ce s-a întâmplat cu tine. 
Ne-am făcut griji. 

— De ce ai venit tu şi nu Henry? 

— Fiindcă Henry este manager. Nu face muncă de teren. Eu mă 
ocup cu asta. 

— Tu eşti cel care m-ai scos din închisoare? întrebă Wazir. 
Cheng încuviință din cap. 

— Vreau să ştiu ce s-a întâmplat şi ce le-ai spus. Vreau să ştiu 
totul. 

— E ora rugăciunii. Pot să mă rog mai întâi? 

— Poţi să te rogi imediat. Pentru moment, vreau să-mi explici 
tot ceea ce s-a întâmplat. Vreau să ştiu exact ce ştie poliția. 

Wazir inspiră adânc şi începu să povestească. 

— Deoarece suntem refugiați şi primim ajutor de la guvern, 
trebuie să ne întâlnim cu un asistent social. Asistentul nostru 
social a convins-o pe soția mea să depună plângere împotriva mea. 

— Pentru că ai bătut-o. 

Somalezul nu părea să aibă nici o remuşcare. 

— Da. Dacă soția mea nu mă ascultă, am dreptul să o bat. 

— Ai recunoscut asta în fața poliției? 

— Nu. 

— Bine. Ce s-a mai întâmplat cât timp ai stat închis? 

Wazir îşi plecă fruntea. 

Cheng se încordă. Era evident că Wazir făcuse ceva de care îi 
era ruşine. 

— Ce s-a mai întâmplat cât timp ai stat închis? 

— Nişte bărbaţi pe care îi cunosc au adus fete în Nashville. 

— Ce bărbaţi? întrebă Cheng. 

— Somalezi, din Minneapolis. 

— Ce fel de fete au adus? 

— Tinere şi frumoase. 

Cheng începu să se simtă din ce în ce mai neliniştit. 

— Ce vârstă aveau fetele astea? 

Wazir refuză să îl privească. 

— Nu ştiu, răspunse el. 

— Uită-te la mine, Wazir. Şi nu mă minţi. Ce vârstă aveau fetele 
astea? 

Somalezul îşi ridică încet ochii şi întâlni privirea bărbatului. 

— Erau foarte tinere. 

— Prea tinere? 

Wazir îşi cobori din nou ochii în pământ. 

— Da, răspunse el. 

— Şi poliția ştie acest lucru? 

— Mi-au pus o grămadă de întrebări. 

Cheng îşi păstră calmul. 

— Ce le-ai spus? 

— Nimic. M-am gândit că, dacă ar fi avut dovezi, mi le-ar fi 
arătat. 

Era o remarcă bună. Dacă ar fi avut motive să-l pună sub 
acuzare, ar fi făcut-o. Din câte se părea însă, fusese acuzat doar de 
violență domestică. 

— Ai spus ceva poliției despre Henry Lee sau despre activitatea 
ta? 

— Nu. 

— Nimic ce ar putea ridica suspiciuni? 

— Nu, răspunse el. 

În ciuda protestelor lui, Cheng îl făcu pe Wazir să îi povestească 
fiecare detaliu al chinului prin care trecuse de la arestarea lui şi 
până când se întoarse acasă. Voia să afle fiecare întrebare pe care 
i-o puseseră poliţiştii, fiecare răspuns pe care îl dăduse el, dacă 

fusese ținut într-o celulă comună, cu ce alți prizonieri vorbise, 
totul. Acest interogatoriu dură peste două ore. 

Uneori dădea acelaşi răspuns, alteori îşi schimba răspunsurile. 
Uneori eram trei fete minore cu care întreținuse relații intime, 
alteori eram „doar” două. La început, spuse că fusese o singură 
celulă, apoi zise că erau doar patru persoane, iar apoi el relată că 
în celulă mai erau cel puţin alți zece bărbați. Wazir Ibrahim nu 
reuşea să păstreze aceeaşi declaraţie. Acest lucru îl îngrijora 
extrem de mult pe Cheng. Nu se putea baza pe cuvântul 
somalezului. 

Dacă eşti îngrijorat că am spus ceva poliţiştilor despre Henry 
Lee sau despre ce se pune la cale, ei bine, n-am făcut-o, îl asigură 
Wazir. Cu toate că aş fi putut. 

— Şi ce mai exact le-ai fi putut spune? întrebă Cheng. 

Wazir Ibrahim ştia prea puţine lucruri despre atac. După ce 
stagiul de la NASA luase sfârşit, Henry Lee îi adunase pe toți 
membrii celulei şi îi dusese să îi antreneze timp de o săptămână 
lângă ferma lui din Idaho. Repetaseră doar aspectele tehnice a ceea 
ce se aştepta de la ei. Canistrele pe care le folosiseră ei erau 
manechine. Nici unul dintre membrii celulei nu ştia ce se afla în 
interiorul lor. 

— Am nevoie de bani pentru un avocat, răspunse Wazir. Unul 
bun. 

Acum vrea bani pentru avocat? Lui Cheng îi veni să-i tragă una, 
însă se abținu. 

— Mai întâi, Wazir, haide să vorbim despre ceea ce crezi că ştii. 

— Ştiu despre canistre, zise somalezul. 

Cheng zâmbi. 

— Bineînţeles că ştii. Te-ai antrenat alături de ei. 

— Dar ştiu ce vor conţine. 

— Zău? Ce anume vor conține? 

Wazir scrise un cuvânt cu degetul pe praful care acoperea 
suprafața mesei. 

Cheng era uluit. Cum naiba reuşise să îşi dea seama idiotul 
ăsta de somalez? Păstrându-şi aceeaşi mină, el izbucni în râs şi 
spuse: 

— Dumnezeule! Asta e ceva. Nu este corect. De fapt, este 
extraordinar. De ce ai crede una ca asta? 

Dacă fusese o presupunere, era una bine documentată. 

— Pentru că ştiu. 

— De unde ştii? 

— Studentul la inginerie cu care m-am antrenat a spus ceva. 

— Când a spus? insistă Cheng. 

— După instructaj, când eram pe punctul de a pleca. Mi-a zis că 
s-a tot gândit şi crede că asta va fi în canistre. 

— Le-a spus şi celorlalți ipoteza lui? insistă asupra cuvântului 
„ipoteză” ca să simuleze cât de absurdă i se părea ideea. 

Wazir Ibrahim ridică din umeri. 

— Cum facem cu avocatul? 

Cheng şterse cu mâneca lui cuvântul care fusese scris pe praf. 

— Totul va fi în regulă, spuse el. 

— Aşadar, îmi vei face rost de un avocat? 

— S-ar putea să reuşim chiar să se renunţe la caz. 

— Pe bune? zise Wazir plin de speranță. Cum? 

— Nu-ţi face griji. Eşti important pentru noi. Avem nevoie de 
tine. O să rezolvăm noi totul. 

— Promiți? 

Cheng încuviință din cap. 

— Ai cuvântul meu. 

Wazir zâmbi. Arăta de parcă toate greutățile lumii fuseseră luate 
de pe umerii lui. 

— Pot să mă rog acum? 

— Desigur, doar să nu aprinzi lumina. 

Somalezul îi mulțumi şi se ridică de la masă, scuzându-se. 
După ce se spălă pe mâini şi pe picioare, el se întoarse în camera 
de zi, unde desfăşură un covoraş şi îşi începu rugăciunile. 

Cheng îl privea. Cunoştea ritualul prea bine. Îl văzuse de 
nenumărate ori. Ultima oară se aflase în regiunea Uighur din 
China, unde îl urmărise făcând acelaşi lucru pe Ismail Kashgari. 

Când Wazir Ibrahim îngenunche pe covoraş, Cheng se ridică 
încet de la masa din sufragerie şi se furişă în camera de zi. 
Numără de câte ori se închinase somalezul către Mecca. Când 
Wazir se ridică pentru a treia oară, Cheng păşi în spatele lui, îi 
înfăşură ştreangul în jurul gâtului şi strânse tare sârma. 

Era ca şi când ai fi tăiat untul cu o coardă de pian. Sângele 
țâşni, iar trupul somalezului se zbătu câteva secunde înainte să se 
prăbuşească. Wazir nu era la fel de puternic precum Kashgari, 
însă dorința lui de a trăi fusese la fel de puternică şi la fel de 
inutilă. 

Îndepărtându-se de cadavru, Cheng verifică încă o dată casa, 


asigurându-se că nu lăsase nici o amprentă. 
x 

O oră şi jumătate mai târziu, Cheng îi trimise colonelului Shi un 
e-mail codificat prin care îi aducea la cunoştinţă ce se întâmplase, 
făcând totodată o recomandare. Lui Shi îi luă mai puţin de 
douăzeci de minute ca să răspundă. 

Colonelul îi dădea undă verde lui Cheng pentru următoarea 
mişcare, însă îi cerea să mai facă o oprire înainte să plece din 
Tennessee. Lui Cheng nu îi convenea, însă nu avea altă alegere 
decât să se conformeze. 

CAPITOLUL 30 


WASHINGTON D.C 


Harvath încercase să doarmă de îndată ce plecase Carlton, dar 
era prea agitat. Împărtăşea grija Bătrânului că s-ar putea să le 
scape ceva şi voia să se gândească. Mişcarea îl ajuta întotdeauna 
să-şi limpezească gândurile, prin urmare, îşi luă o pereche de 
pantaloni scurți şi un tricou şi ieşi să alerge. 

Transpiraţia care i se scurgea din toți porii şi arsura din picioare 
îi confereau un sentiment plăcut. Zgomotul regulat pe care 
picioarele lui îl făceau pe acostamentul drumului mărginit de 
copaci îi relaxa mintea. 

Acest joc al informaţiilor semăna mult cu un puzzle pe care 
încerci să-l asamblezi cu lumina stinsă şi fără modelul de pe 
capac. Două piese păreau că „s-ar potrivi” perfect, însă, în 
realitate, nici că puteau fi mai îndepărtate una de cealaltă. Trebuia 
să ai foarte mare grijă ce fel de supoziții făceai. 

În timp ce alerga, Harvath derula în minte fiecare bucăţică de 
informaţie pe care reuşiseră să le obțină până în acel moment, 
încercând să-şi facă o imagine de ansamblu. Cum se potriveau 
toate elementele? În ce consta atacul? Oricât de mult se străduia, 
nu reuşea să îşi dea seama. Era frustrat, iar asta îl înfuria. 

Întorcându-se acasă, făcu repede un duş, se schimbă şi ieşi să 
cumpere ceva de mâncare. Ştia că trebuia să se odihnească, dar, 
cu cât reuşea să amâne mai mult momentul, cu atât mai uşor îi va 
fi să lupte cu decalajul de fus orar. De fapt, cu cât îl vedea mai 
mult soarele, cu atât mai repede va reuşi să îşi reprogrameze 
ceasul biologic la ora din D.C. 

Îi luă vreo patruzeci şi cinci de minute să îşi ducă la bun sfârşit 
comisioanele. Întorcându-se acasă, puse deoparte alimentele, apoi 
luă masa de prânz pe ponton. Cu toate că, în mod normal, „terapia 
Potomac” implica un oarecare tip de băutură alcoolică, de data 
asta el luase doar o sticlă cu apă. Voia să-şi păstreze mintea 
limpede. 

Rămase acolo o vreme, mâncând, bând şi urmărind cu privirea 
ambarcațiunile care treceau pe-acolo. Se gândi la Lara, femeia mai 
tânără cu câțiva ani decât el cu care se întâlnea în Boston. 

Prietenii care o văzuseră în poze îi spuneau „modelul pentru 
lenjerie intimă”, deoarece semăna izbitor cu unul dintre modelele 
de la Victoria's Secret. Prietenii care o văzuseră în realitate însă 
spuneau că era perfectă pentru el. 

Nu mai ieşise niciodată cu o femeie care avea copil. Era un 
teritoriu complet nou. Nu construia o relație doar cu Lara, ci şi cu 
băieţelul ei, Marco, iar el ținea foarte mult la amândoi. Deşi era un 
sentiment stânjenitor, îi dădea o stare de bine. 

Cum şedea acolo, învăluit în căldura soarelui de vară târzie şi 
cu apa clipocind la baza pontonului, el îşi lăsă mintea să 
rătăcească în voie. Când se afla într-o misiune, nu îşi putea 
permite să se gândească la altceva decât la misiunea respectivă. 
Trebuia să blocheze tot ce îi aducea aminte de casă. Dacă nu făcea 
asta, nu putea să se concentreze. Şi odată ce agenţii secreți nu 
reuşeau să se concentreze, atunci lucrurile începeau să meargă 
prost. 

După ce termină de mâncat şi goli sticla cu apă, se întoarse 
înspre casă. Îşi aduse laptopul din birou şi îl aşeză pe masa din 
bucătărie, apoi îşi făcu o cafea. De îndată ce aceasta fu gata, îşi 
umplu o cană mare, se aşeză la masă şi deschise aplicația iTunes. 

Căută în listă şi alese albumul trupei Parliament, „Up for the 
Down Stroke”. 

Cu o cană de cafea care să-l țină treaz şi muzica lui preferată 
funk care să-i țină companie, începu să tasteze raportul pe care îl 
aştepta Bătrânul. 


Când termină cu redactarea rapoartelor privind misiunile din 
Karachi şi din Dubai, nici toată cafeaua din lume nu ar mai fi 
reuşit să îl țină treaz. Târându-şi picioarele până sus în dormitor, 
el se dezbrăcă şi se prăbuşi pe pat. 

Când auzi clinchetul înfundat de clopot în depărtare, i se păru 
că dormise doar zece minute. Era ca şi cum turla unei biserici 
fusese acoperită cu o pătură groasă. Cu cât încerca să ignore 
clopotul, cu atât mai aproape şi mai insistent i se părea. 

Încercând să îşi revină din somnul adânc şi fără vise, 
conştientiză că nu auzea clopote de biserică, ci sunetul clasic pe 
care i-l atribuise lui Reed Carlton atunci când îl suna. Pipăi cu 
mâna noptiera, apoi îşi dădu seama că îşi lăsase telefonul mobil în 
buzunarul pantalonilor scurți, care zăceau pe podea. 

Aplecându-se peste pat, găsi telefonul mobil şi răspunse. 

— E timpul să te pui în mişcare, zise Bătrânul. Şedinţă la Casa 

Albă într-o oră. Ne întâlnim la intrarea în aripa vestică. 

Zicând acestea, Carlton închise. 

Harvath se uită la ceas. Nu dormise doar zece minute, ci câteva 
ore. Se dădu jos din pat, se duse în baie şi porni dugul. 

Stătu sub jetul fierbinte doar cât să se săpunească, pe urmă 
dădu drumul la robinetul de apă rece. Se strădui să rămână acolo 
preț de un minut. 

Auzise că i se spunea „duş scoțian”, însă, indiferent de origine 
sa, această metodă era echivalentul a trei căni cu cafea. Nimic nu 
îi trezea şi nu îi ascuțea mintea mai repede. 

Se bărbieri, având grijă să nu se taie în graba lui, îmbrăcă un 
costum negru şi îşi puse o cravată, apoi sări în SUV-ul Tahoe şi o 
luă înspre D.C. 


Când ajunse la Casa Albă, Harvath fu verificat la West Gate şi i 
se făcu semn să treacă. Îşi parcă SUV-ul la intrarea în aripa 
vestică şi se întâlni cu Bătrânul care, după cum promisese, îl 
aştepta înăuntru. 

— Preşedintele vrea ca amândoi să tăcem în timpul acestei 
întâlniri. Să privim. Să evaluăm. Şi să discutăm pe urmă. Ai 
înțeles? 

Harvath dădu afirmativ din cap şi îl urmă pe Carlton în camera 
pentru situații de urgență, unde ocupară ultimele două locuri. 
Directorul FBI, Erickson, tocmai începea să dea raportul. Ecranele 
plate din încăpere înfățişau chipul unui tânăr asiatic în vârstă de 
douăzeci de ani. 

— Bărbatul pe care îl vedeţi aici, spuse Erickson, este Thomas 
Ming Wong, cunoscut sub numele Tommy Wong. Este membru al 
organizației criminale transnaționale intitulată „14K”. Localizată în 
afara Hong Kongului, „14K” este cea de-a treia cea mai mare triadă 
din lume. Câştigă bani dintr-o serie de acțiuni criminale, inclusiv 
trafic de arme, heroină şi opiu, spălare de bani, prostituție, 
pornografie infantilă, contrabandă şi contrafaceri. Agentul special 
Heidi Roe, din biroul nostru din Los Angeles, conducea o anchetă 
despre Wong când a descoperit noi informaţii privind cei şase 
studenți musulmani la inginerie care au dispărut. Agent Roe? 

Roe, care şedea pe la mijlocul încăperii, se ridică în picioare şi 
spuse: 

— Mulţumesc, domnule. „14K” este una dintre multele 
organizații criminale care a atras atenția FBl-ului. La începutul 
acestui an, cei de la biroul local din L.A. L-au vizat pe Tommy 

Wong ca un potențial candidat care ar putea fi întors şi folosit 
împotriva ierarhiei „14K” din sudul Californiei şi, sperăm noi, 
împotriva celor din China. 

După cum ni s-a adus la cunoştinţă, fiecare dintre cei şase 
studenți la inginerie a primit un telefon mobil, i s-a spus să îl 
pornească atunci când ajungea pe teritoriul Statelor Unite şi să 
aştepte alte instrucțiuni. Graţie sârguinței celor de la Agenţia de 
Securitate Naţională, credem că telefoanele mobile respective au 
fost identificate cu succes. Fiecare dintre cele şase telefoane mobile 
a primit un apel, după care au fost închise şi nu au mai fost 
folosite. În baza metadatelor obținute de NSA, a fost identificat 
locul de unde au fost achiziţionate telefoanele. 

Toate cele şase telefoane mobile au fost cumpărate în districtul 
Los Angeles. După ce au primit aceste informații, agenții din 
birourile locale din L.A. şi din San Diego au vizitat cele şase 
magazine implicate. Dintre acestea, patru aveau un fel de sistem 
de securitate. Doar trei însă au înregistrări din data respectivă. 

Roe apăsă pe telecomandă, ecranele se împărțiră în trei şi apăru 
înregistrarea. 

— După cum puteți vedea, două dintre cele trei înregistrări oferă 
o imagine clară a celui care a achiziționat telefoanele. 

— Tommy Wong, spuse secretarul de Stat. 

— Corect. 

— Aşadar, noi credem că Wong a cumpărat telefoanele şi le-a 
trimis recrutorului în Dubai? întrebă directorul CIA, McGee. 

— Da, răspunse Roe. 

— Ştim cine i-a sunat pe cei şase studenți? 

— Este vorba tot despre un telefon de pe care s-a apelat o 
singură dată şi care a fost achiziționat dintr-un magazin din Salt 
Lake City, Utah. Agenţii Biroului din SLC au făcut o vizită la 
magazin, dar nu există înregistrări. 

— Cu toate astea, spuse secretarul de Stat, am făcut un progres 
uriaş. Wong unde este acum? 

— Până în această dimineață, am ştiut exact unde se află. Apoi 
a dispărut. 

— Cum adică? 

— Ieri, Wong a cumpărat în ultimul moment un bilet de avion 
către Nashville, Tennessee. În dimineața aceasta, poliţiştii de la 
LAPD l-au urmărit până la aeroportul LAX şi l-au văzut trecând de 
punctul de control. Cei de la Biroul din Nashville au aranjat ca un 
detectiv de la departamentul de poliție din Nashville, care 


180 


cooperează cu mai multe dintre grupurile noastre de sinteză, să fie 
la aeroport când Wong va ateriza. Această călătorie inopinată ne-a 
stârnit interesul şi am vrut să vedem ce pune la cale. Singura 
problemă însă este aceea că Wong nu a mai coborât din avion. 

— Ce s-a întâmplat cu el? S-a urcat în avion? 

— De urcat, s-a urcat, însă nu în acel avion. 

— Ce înseamnă asta? 

Roe trecu la următorul clip, care arăta înregistrările mai multor 
camere de supraveghere. 

— După ce a trecut de punctul de control din aeroportul LAX, 
Tommy Wong s-a îndreptat către Admirals Club al American 
Airlines, unde a cumpărat un abonament de o zi, a stat pe-acolo 
mai puțin de o oră, iar apoi s-a îmbarcat în zborul către Omaha. 

— Omaha? întrebă directorul Comitetului Şefilor de Stat-Major. 
De ce? 

— Pentru ca bărbatul acesta, răspunse Roe, trecând la 
următorul clip, să poată zbura la Nashville cu biletul lui Wong. 

Directorul CIA, McGee, se uită la secretarul pentru Securitatea 
Naţională. 

— De câte ori am vorbit despre asta? Oricine poate face schimb 
de bilete de avion odată ce au trecut de punctul de control. 

Secretarul pentru Securitatea Naţională nu avea chef să discute 
despre asta. Ştia că era o vulnerabilitate a sistemului. Mai ştia că 
cei de la companiile de zbor făcuseră scandal de fiecare dată când 
încercaseră să îi convingă să verifice actele înainte de îmbarcare. 

— Adresează-te Congresului, Bob. Eu sunt de partea ta. 
Personal, puțin îmi pasă că se triplează timpul de îmbarcare. 

McGee clătină din cap. 

— Aşteaptă până când un fabricant de bombe îşi dă bagajul la 
cală, iar apoi îşi schimbă biletul de îmbarcare cu o persoană naivă 
care crede că primeşte câteva sute de parai doar ca să zboare la 
Miami. 

Bomba trebuia să treacă de aparatele de scanare a bagajelor, 
însă ideea fusese înțeleasă. Sistemul de îmbarcare reprezenta o 
problemă. Secretarul pentru Securitatea Naţională încuviință din 
cap. 

— Aceasta este înregistrarea cu pasagerii care au venit din L.A. 
Şi au luat zborul către Nashville, unde ar fi trebuit să se afle şi 
Wong. Bărbatul pe care îl vedeţi aici, spuse Roe, întrerupându-şi 
prezentarea şi mărind imaginea, a intrat în Statele Unite azi din 
Shanghai şi ar fi trebuit să schimbe avionul în LAX pentru Omaha. 


181 


Numele lui, cel puțin cel pe care îl avem noi, este Bao Deng. 
Chipurile, este un om de afaceri chinez cu o carte verde americană 
şi care deţine o parte dintr-o fabrică de procesare a cărnii de 
pasăre din Nebraska. 

— Există vreo legătură între Wong şi Deng? întrebă secretarul 
de Stat. 

— Nici una, din câte ştim noi până acum. 

— CIA-ul ştie ceva? 

— Nimic, răspunse McGee. Însă nu este pentru prima oară când 
un stat-naţiune a apelat la o organizație criminală care să îl ajute 
în activitățile sale. 

— Cine-i barosanul aici? Cine ar trebui să ne îngrijoreze mai 
mult? Un membru al triadei care cumpără telefoane pentru 
terorişti sau un om de afaceri chinez care schimbă biletul de avion 
cu el în aeroport? 

— FBI-ul îi vrea pe amândoi, afirmă directorul Erickson. Şi ca 
să vă răspund la întrebare, nu aduci un individ cu avionul din 
China doar ca să fie pe post de momeală. Tommy Wong este un 
bătăuş de stradă fără tehnică. Dacă ar fi primit instructajul 
adecvat, nu ar fi fost surprins de camerele de supraveghere atunci 
când a cumpărat telefoanele acelea. 

— O remarcă inteligentă, spuse secretarul de Stat. 

— Avem vreo pistă care să ne indice unde se află cei doi acum? 
întrebă secretarul pentru Securitatea Internă. 

Erickson îi făcu un semn din cap lui Roe, care îşi continuă 
prezentarea. 

— Departamentele noastre, atât cel din Omaha, cât şi cel din 
Nashville au fost mobilizate, apelându-se la efectiv adițional. 
Pentru moment, nu aveam decât înregistrarea surprinsă de 
sistemul de supraveghere cu circuit închis al aeroportului. Când 
au ajuns la destinaţie, ambii bărbaţi au luat autobuzul către hotel 
şi au dispărut. 

— Cum adică, au dispărut? întrebă secretarul de Stat. 

— Tommy Wong a luat autobuzul spre motelul Super 8, care se 
află la o distanţă de trei kilometri de aeroportul Eppley din Omaha. 
Motelul nu are camere de supraveghere externe. A coborât din 
autobuz, dar nu s-a cazat la motel. Agenţii FBI au vorbit cu 
managerul şi cu personalul motelului, le-a arătat o poză cu Wong, 
însă nu l-au recunoscut, în afară de şoferul autobuzului. 

— Şi despre acest Bao Deng, ce ştim? 

— Ştim ceva, dar nu prea mult. Conform înregistrării camerelor 

de supraveghere din aeroportul din Nashville, după ce a coborât 
din avion, Bao Deng s-a dus să-şi ia bagajul. Acolo, a cumpărat un 
bilet şi a luat un autobuz către hotelul Opryland, care se află la o 
depărtare de douăzeci de minute. La fel cum s-a întâmplat şi în 
cazul lui Tommy Wong şi Super 8 în Omaha, nici la Opryland nu 
există dovezi că Bao Deng s-ar fi cazat acolo. Gândindu-se că ar 
putea folosi o poreclă, agenții le-au arătat managerului, 
recepționerilor şi personalului o poză cu el. Singura persoană care 
l-a identificat pe Deng a fost şoferul autobuzului. A spus că habar 
nu are unde s-a dus Deng odată ce toți pasagerii au coborât din 
autobuz. 

Hotelul Opryland are însă camere de supraveghere cu circuit 
închis, iar conducerea acestuia i-a lăsat pe agenţii noştri să verifice 
înregistrările. Se poate vedea clar cum Deng coboară din autobuz 
şi intră în centrul comercial Opry Mills din apropiere. Este un 
adevărat coşmar să cauţi printre înregistrările camerelor de 
supraveghere dintr-un centru comercial. Opry Mills este unul 
dintre cele mai mari malluri din sud-estul Statelor Unite şi are 
peste o sută de magazine. A fost foarte aglomerat. Vorbim despre 
mii şi mii de oameni. 

Deng apare în vreo două înregistrări, însă deoarece avea bagajul 
de mână cu el, credem că este posibil să se fi schimbat. Mallul este 
un amestec de magazine cu amănuntul şi en gros. Dacă Deng şi-a 
ascuns bagajul într-una dintre acele pungi de cumpărături 
supradimensionale, ar fi reuşit să iasă din magazin ca un 
cumpărător oarecare. Agenţii noştri verifică fiecare înregistrare, 
cadru cu cadru. Poate vom avea noroc, dar nu ne agățăm de acest 
lucru. 

— Ce ştim despre fabrica de procesare a cărnii de pasăre din 
Nebraska în care a investit Deng? Verificăm şi acolo? întrebă 
secretarul pentru Securitatea Naţională. 

— Da, domnule, răspunse Roe. Nu omitem nici o pistă. Am 
plasat agenţi în aeroporturile din Nashville şi din Omaha, în gări şi 
în staţiile de autobuz. Bao Deng şi Tommy Wong apar cu numele şi 
pozele pe listele negre ale companiilor aeriene cu menţiunea „să fie 
anunțat FBlI-ul înainte de orice demers”. Sperăm să avem mai 
multe informații până la următoarea şedinţă. 

Zicând acestea, agentul special Roe se aşeză, iar preşedintele 
trecu pe la fiecare membru al echipei lui de securitate națională şi 
îi ceru raportul. Zece minute mai târziu, preşedintele suspendă 
şedinţa. 

În timp ce ceilalți participanţi ieşeau pe rând din încăpere, 
directorul Consiliului Naţional de Informaţii, Johnson, directorul 
CIA, McGee şi directorul FBI, Erickson, rămaseră la locurile lor 
alături de preşedinte. Când uşa cu închizătoare pneumatică se 
închise cu un clic, Harvath şi Bătrânul făcură un pas în față şi se 
aşezară la masă. 

Preşedintele se uită la ei şi spuse: 

— Mai avem câteva evenimente care nu au fost discutate în 
timpul şedinţei. Să începem cu ele. 

CAPITOLUL 31 


Directorul Consiliului Naţional de Informaţii, generalul George 
Johnson, întinse peste masă două rapoarte informative - unul lui 
Harvath, iar celălalt, Bătrânului. 

— A cui a fost ideea asta cu Facebook? întrebă el. 

Carlton arătă cu capul înspre Harvath şi răspunse: 

— A lui. El merită toate laudele. 

— O idee inteligentă. S-ar putea să fie breşa pe care o căutăm, 
zise Johnson. Conform informațiilor pe care le deține NSA, toți cei 
şase studenți la inginerie au conturi pe Facebook. Nici unul nu a 
făcut vreo postare în cont. Tăcere totală. Doar că... adăugă el, 
făcând o pauză şi uitându-se la Harvath. 

— Îşi pornesc în continuare radiourile şi ascultă, continuă fraza 
Harvath, amintindu-şi discuţia pe care o avusese cu Bătrânul când 
îl rechemase în casă. 

— Bingo! 

— Vrei să explici? întrebă preşedintele. 

Johnson îi dădu cuvântul lui Harvath, care preciză: 

— Facebook în Orientul Mijlociu este o chestie extrem de 
importantă, domnule. Este greu să împiedici şase studenți să nu 
mai posteze. Cu metoda corectă de recompensă şi sancțiune însă, 
i-ai putea convinge să nu mai posteze. Şi eu m-am întrebat dacă 
vor reuşi să se țină departe de Facebook. Oare s-ar „furişa” doar ca 
să arunce o privire cu coada ochiului? Ar accesa contul doar ca să 
vadă ce mai făceau prietenii şi familiile rămase acasă? 

— Şi-au făcut asta? 

Directorul Consiliului Naţional de Informaţii dădu afirmativ din 
cap şi afişă pe ecrane o hartă a Statelor Unite. 

— Unul dintre conturi a fost accesat de nenumărate ori din 
Seattle, un altul din Las Vegas, altul din Des Moines, unul din 
Dallas, unul din Baltimore şi, surpriză, unul din Nashville. 

În timp ce enumera fiecare oraş, el apăsa o tastă de pe 
tastatură, care confirma localitatea şi făcea să apară poza 
studentului care corespundea oraşului. 

Apoi Johnson mări imaginea cu oraşul Nashville şi indică de 
unde fusese accesat contul Facebook. 

— lată un exemplu referitor la cum accesează studenţii noştri 
internetul din diferite locaţii care oferă Wi-Fi gratuit. 

— Dacă ar fi oamenii mei, spuse Harvath, nu i-aş lăsa să 
conducă nici măcar maşina. Şansele ar fi mult prea mari să aibă 
astfel de-a face cu forțele de ordine. I-aş pune să se dea la fund 
într-un cartier sărăcăcios din fiecare oraş. Ca să ajungă în locurile 
cu Wi-Fi, trebuie fie să meargă pe jos, fie cu bicicleta, fie să ia 
mijloacele de transport în comun. 

— Ceea ce înseamnă că ar trebui să începem să încercuim 
fiecare loc, să vedem unde se intersectează, iar apoi să restrângem 
cercul, răspunse directorul FBI, Erickson. Este o chestiune 
importantă. 

Harvath îl privi din nou pe directorul Consiliului Naţional de 
Informaţii. 

— Şi coordonatorul? Cine se ocupă de indivizii ăştia trebuie să 
ştie că au conturi Facebook. Sigur, le urmăreşte, ca să se asigure 
că nu sunt accesate şi că nu se fac postări. 

— Acesta a fost mai greu de descoperit, însă NSA l-a găsit. 
Foloseşte şase conturi diferite — câte unul pentru pagina Facebook 
a fiecărui student. 

— Unde este localizat? 

— Utilizează diferite locaţii din Idaho care oferă Wi-Fi gratuit, în 
special la vreo două ore de mers cu maşina de Boise. Parcări 
pentru tiruri, cafenele, nu merge niciodată de două ori în acelaşi 
loc. Boise este interesant pentru că, la trei săptămâni după ce 
stagiul de la NASA a luat sfârşit, toți cei şase studenți la inginerie 
au folosit serviciul Wi-Fi din stația de autobuz Greyhound din 
oraşul respectiv ca să-şi verifice conturile Facebook. Toţi şase şi 
toți în aceeaşi zi. 

— Ştim ce au făcut în Idaho? întrebă Carlton. 

— Pun rămăşag salariul meu pe o lună că au făcut instructaj, 
spuse McGee. E o regiune destul de accidentată şi de rurală, îşi 
termină instructajul, coordonatorul lor îi lasă într-o stație de 
autobuz, iar ei se grăbesc să acceseze internetul, ca să vadă ce s-a 
mai întâmplat acasă de când s-au conectat ultima oară. 

Harvath consimți. 

— Avem nevoie de înregistrarea camerelor de supraveghere din 
stația de autobuz, precum şi de cele făcute de camerele de 
monitorizare ale fiecărui bancomat şi ale traficului din zona 
respectivă. Plus, ne trebuie toate locaţiile unde credem că a fost 
coordonatorul lor. 

— Ne ocupăm noi de asta, spuse Erickson. 

— În afară de un posibil instructaj, mai cunoaştem şi alte 

motive pentru care au ales Idaho? întrebă McGee. 

— Nu suntem singuri, răspunse generalul Johnson. În urmă cu 
câțiva ani, o companie chineză voia să construiască un aşa-zis 
„oraş independent” la vreo optzeci de kilometri sud de Boise, dar 
nu s-a mai întâmplat nimic de atunci. 

— Ce înseamnă „oraş independent”? întrebă preşedintele. 

— Au aşa ceva în China. Le numesc „zone de tehnologie”. Totul 
este independent, inclusiv centralele electrice şi cazarea pentru 
muncitori. Nu au nevoie de prea multe lucruri din exterior. O 
companie deținută de guvernul chinez denumită China Naţional 
Machinery Industry Corp. A început să facă lobby guvernatorului 
din Idaho în urmă cu câţiva ani, ca să obțină autorizaţia de a 
construi o „zonă de tehnologie” pe o suprafață de 12 140 de 
hectare, care să includă case, magazine şi industrie. Proiectul 
includea o fabrică de îngrăşăminte în valoare de două milioane de 
dolari, precum şi o uzină care să se ocupe cu producţia în masă de 
panouri solare, toate urmând să fie construite în partea de sud a 
aeroportului din Boise, acesta urmând să fie folosit pentru toate 
transporturile lor aeriene. 

— S-a realizat ceva? 

— Conform spuselor reprezentantului guvernatorului, totul a 
fost în fază preliminară. Delegația a mai amintit şi alte state, 
propunând şi acolo zone similare de tehnologie. 

— 'Toate lângă aeroporturi importante? întrebă preşedintele. 

Johnson încuviință din cap. 

— Ştiind ce ştim acum, zise McGee, acestea ar putea funcționa, 
de asemenea, ca avamposturi pentru trupele lor. 

Preşedintele încuviință din cap şi se întoarse către directorul 
FBI. 

— Să discutăm şi despre celălalt aspect care nu a fost inclus în 
subiectul şedinţei. 

— Credem că ştim unde se află Bao Deng în Nashville, spuse 
Erickson. 

— Unde? întrebă Harvath. 

Făcând să apară pe ecran o imagine din satelit, el continuă: 

— FedEx a livrat un pachet în această dimineaţă la Residence 
Inn by Marriot, în zona Cool Springs de lângă Nashville. Pe pachet 
scria: „A se păstra pentru musafirul hotelului, domnul Bao Deng”. 

— Cum ați aflat asta? 

— NSA a făcut descoperirea. 

Harvath nu se obosi să întrebe de ce scotocea NSA printre 


187 


facturile celor de la Fedex. 

— De unde provenea pachetul? 

— De la o cutie poştală nesupravegheată din San Francisco. 
Informaţiile pentru facturare provin de pe o carte de credit 
preplătită, preciză Erickson. Agenţii noştri fac cercetări în această 
privinţă. 

— Ştim ce a conținut pachetul? 

— Nu. Doar că a fost o cutie standard care a cântărit mai puțin 
de două kilograme. 

— Bao este cazat la hotel? întrebă Harvath. 

Directorul FBI dădu afirmativ din cap. 

— S-a cazat în dimineața asta. 

— Aveţi oameni care îl supraveghează? 

— Da. Nu credem că se află acolo acum, dar îl ținem sub 
supraveghere. 

— Retrageți-vă oamenii, zise Harvath. 

— Poftim? 

— Retrageți-vă oamenii. Cât mai departe cu putință. 

— De ce? ripostă Erickson. 

— Pentru că, dacă nu o veți face, individul ăsta îi va depista, cu 
siguranţă. 

— De unde ştii asta? 

— Cu tot respectul, domnule director, de obicei, nu sunt trimis 
în partea cealaltă a lumii de guvernul meu ca să ajut pe cineva să 
taie un tort la o zi de naştere. Individul ăsta ştie după ce să se uite. 

Directorul FBI îşi ridică mâna. 

— Mai întâi de toate, presupui că este un profesionist. 

— Nu presupun nimic, răspunse Harvath. Din ceea ce am văzut 
până acum, Deng este un profesionist. Întrebarea este: de ce se 
află aici? A căutat cineva să vadă când şi-a cumpărat biletul de 
avion? 

Directorul scotoci printre notițele lui şi găsi informația. 

— În urmă cu două zile. 

— În ultimul moment. La fel ca şi Tommy Wong, spuse Harvath. 
E un risc uriaş. Ei ştiu că noi verificăm achizițiile de ultim 
moment. Ar fi avut nevoie de o poveste-paravan în cazul în care cei 
de la Imigrări l-ar fi luat la întrebări la LAX. Ar trebui să le spuneți 
oamenilor dumneavoastră să verifice de mai multe ori poveştile pe 
care le aud la fabrica lui de procesare a cărnii de pasăre. 

— Ce fel de poveşti? 

— Un accident, o maşinărie stricată, un client care a renunțat la 

o înțelegere importantă. Chestii dintr-astea. 

Directorul FBI îşi notă în carnet. 

— De ce crezi că a riscat? întrebă preşedintele. 

Harvath căzu o clipă pe gânduri. 

— Totul ar trebui să fie pe pilot automat în acest moment. Nu îţi 
asumi nici un risc care ar putea duce la demascarea operațiunii 
decât dacă ceva a mers extrem de prost. Cred că asta s-a 
întâmplat. Ceva nu a mers bine, iar chinezii au trimis un 
profesionist ca să repare lucrurile. 

— Despre ce crezi că este vorba? 

— Cred că celula din Nashville a fost, probabil, compromisă. 

— Compromisă? Cum? întrebă McGee. 

Harvath ridică din umeri. 

— Cunoaşteţi jocul ăsta la fel de bine ca şi mine. Ar putea fi 
orice. Cuiva i s-a făcut frică? Poate membrii celulei sunt şantajați? 
Trebuie să scape de un cadavru? I-a lăsat baltă o piesă importantă 
a echipamentului? Orice-ar fi, nu este de bine pentru ei. Însă, dacă 
noi vom proceda cum trebuie, va fi de bine pentru noi. 

În încăpere se aşternu tăcerea când directorul Consiliului 
Naţional de Informaţii, cel al CIA-ului şi cel al FBl-ului îşi 
întoarseră privirile către preşedinte. 

Preşedintele se uită la Harvath. 

— După părerea ta, ce ar trebui să facem ca să procedăm cum 
trebuie? întrebă el. 

Harvath studie fețele celor aşezaţi în jurul mesei. 

— Neoficial? 

Preşedintele Porter încuviință din cap. 

Uitându-se la Carlton, Harvath întrebă: 

— Când aterizează Sloane şi Chase? 

Bătrânul se uită la ceasul din camera pentru situații de urgență 
şi răspunse: 

— Peste douăzeci de minute. 

CAPITOLUL 32 


Directorului FBI nu îi conveni nimic din ceea ce propusese 
Harvath. Planul lui era periculos, în afara legii şi al naibii de 
riscant. Se oferi să îi pună la dispoziţie toate resursele pe care le 
deținea FBI-ul, însă Harvath refuză. 

Din punctul de vedere al lui Harvath, nu numai că ştia 
duşmanul mai bine decât Erickson, dar cunoştea şi punctul 
vulnerabil din sistemul de aplicare a legii. Purta cel mai mare 
respect pentru FBI, în special pentru Echipa de Salvare a 
Ostaticilor, care era de prim rang, însă ştia ce se putea întâmpla 
dacă Erickson şi agenții lui reuşeau să pună mâna pe Deng. 

Vor amâna să îi citească drepturile în speranța că Grupul 
Special de Interogare a Suspecţilor, sau GSI, va reuşi să scoată de 
la el informaţiile de care aveau nevoie. GSI fusese înființat de 
administrația anterioară pentru a-i interoga pe suspecţii de 
terorism imediat după arestare cu scopul de a obţine informaţii 
care i-ar putea ajuta să prevină un atac şi să-i găsească pe 
complici. 

Echipele GSI erau formate din personal al FBI-ului, CIA-ului şi 
al Departamentului Apărării, precum şi din lingvişti, anchetatori 
profesionişti şi analişti ai terorismului. Cu toții erau oameni 
pricepuţi şi experimentați, dar toţi se conformau unui anume set 
de reguli. Harvath nu se conforma deloc. 

Dacă Deng era pe jumătate profesionistul care părea a fi, nici 
măcar cea mai bună echipă GSI nu va reuşi să scoată ceva de la el. 
Însă punea carul înaintea boilor. Înainte ca GSI să îl interogheze 
pe Deng, FBl-ul trebuia să-l prindă mai întâi. 

Puteai fi cel mai bun hingher din istorie, asta nu avea nici o 
valoare în momentul în care trebuia să prinzi o panteră. Când acel 
moment sosea, voiai pe cineva care nu numai că ştia cum să dea 
de urma unei feline, dar care ştia şi cum să gândească la fel ca 
una - cineva care ştia ce să facă în cazul în care rolurile se 
inversau, iar pantera începea să te vâneze ea pe tine. 

Şi mai important, voiai pe cineva care să înțeleagă regula 
numărul unu atunci când vânai un prădător - aceea că nu există 
reguli. Asta făcea din panteră o panteră şi de aceea preşedintele 
voia ca Harvath să meargă la Nashville. 

Când ajunse la aeroportul Reagan Naţional, avionul în care se 

aflau Sloane şi Chase fusese deja deviat de la Dulles şi aterizase. 
Se întâlniră la Signature Fligh Support, un centru de servicii, sau 
FBO după cum era cunoscut, în partea aviaţiei civile a 
aeroportului. Bob McGee aranjase ca Harvath şi echipa lui să 
folosească unul dintre avioanele de afaceri Citation Longitude ale 
Agenţiei. 

În timp ce Sloane şi Chase făceau un duş în clădirea Signature, 
Harvath descărca portbagajul SUV-ului său. Pe lângă rucsacul cu 
echipamente şi cel cu haine pe care le ținea tot timpul pregătite în 
maşină, el mai avea şi un Truck Vault. 

Truck Vault era un „cufăr” prins de portbagaj cu piroane şi 
prevăzut cu două sertare care se puteau trage şi încuia, care 
transforma vehiculul într-o fabrică de armament pe roți. 

Sloane şi Chase se întorseseră acasă „curaţi”. Armele pe care le 
folosiseră în Karachi rămăseseră în Karachi. Dacă ar fi fost prinşi 
încercând să scoată arme din Pakistan, ar fi fost arestaţi, iar celor 
de la ÎŞI nu le-ar fi luat prea mult timp să facă legătura între ei şi 
moartea unuia dintre agenții lor şi răpirea lui Ahmad Yaqub. 
Deoarece nu operaseră oficial şi cu aprobare, pe Sloane şi pe 
Chase i-ar fi aşteptat ani grei de închisoare. Îşi lăsaseră 
echipamentul unui agent CIA de încredere, care îl primi bucuros. 

Harvath aşeză un geamantan pe roți Blackhawk deasupra 
cufărului şi începu să îl umple. Îşi puse înăuntru mitraliera Larue 
14.5”, puşca PredatOBR şi arma tactică Remington 870 Express. 
Mai luă un pistol HK USP, calibru .45, un Glock 21, un Glock 17 şi 
un kit RONI care transforma pistolul Glock 17 într-o puşcă având 
o ţeavă scurtă. 

Mai aruncă înăuntru un Taser X26P, un set de ochelari cu 
vedere nocturnă, lanterne, stații emisie-recepţie, o cască de 
ureche, un cuțit pliabil Benchmade pentru Sloane şi unul pentru 
Chase, precum şi cătuşe din plastic, tocuri de armă, muniție, kitul 
de curățare Otis şi câteva reviste. 

Cu rucsacul cu echipamentul pe un umăr şi rucsacul cu haine 
pe celălalt, el extinse mânerul geamantanului şi îl trase în urma sa 
în clădire. 

Signature Flight Support era cunoscut pentru faptul că avea 
întotdeauna fructe, brioşe proaspete, fursecuri şi popcorn. Harvath 
luă un măr şi o sticlă cu apă. 

Apucă să ia prima îmbucătură când işi făcu apariția Sloane 
Ashby. Purta blugi, adidaşi de alergare şi cămaşă Under Armour. 

— Măr, ai? zise ea. Bănuiesc că tipii de vârsta ta trebuie să aibă 

grijă de siluetă. 

— Du-te naibii, răspunse Harvath, zâmbindu-i cu gura plină de 
măr. 

— Te-am prins. Ascultă, în legătură cu plângerea mea 
referitoare la condiţiile ostile de lucru? Ce-ai zice de marți pentru o 
discuție cu cei de la Resurse Umane? 

Harvath îi arătă degetul mijlociu şi mai luă un măr. 

— Allahu Snackbar, spuse Sloane, satirizând strigătul de luptă 
terorist Allahu Akbar, în timp ce privea cu interes tejgheaua plină 
cu delicatese. 

Făcu o paradă înainte să aleagă cele mai mari prăjituri şi să îşi 
umple o pungă de popcorn. Harvath clătină din cap. Ashby făcea 
pe deşteaptă şi acesta era unul dintre multele lucruri care îi 
plăceau la ea. În ciuda diferenţei de vârstă, cei doi aveau multe în 
comun - aceeaşi lipsă de considerație sănătoasă pentru autoritate, 
aceeaşi determinare de a reuşi cu orice preț şi acelaşi simț al 
umorului inteligent. Semănau leit. Într-atât de mult, încât Carlton 
îl avertizase serios pe Harvath - fără întâlniri amoroase. Ultimul 
lucru pe care şi-l dorea Bătrânul era ca între ei să se înfiripeze o 
poveste de dragoste. Fusese extrem de explicit când spusese care 
vor fi repercusiunile în caz că se întâmpla una ca asta. 

Chiar dacă Harvath credea că Sloane era „drăguță” un cuvânt 
pe care el îl folosea mereu, deoarece ştia că ea îl ura şi că o irita — 
el menținu relaţia lor platonică. 

El îi admira aptitudinile şi o vedea ca pe un coleg de echipă; ca 
pe o persoană pe care o putea îndruma. De fapt, el credea că ea va 
sfârşi, probabil, prin a fi un spion mai bun decât el. Se născuse 
pentru această meserie şi totul legat de ea o făcea perfectă pentru 
aşa ceva. Bătrânul fusese întotdeauna un vânător bun de talente. 

Chase Palmer era celălalt agent despre care Harvath credea că îl 
va întrece. Generalul George Johnson, directorul Consiliului 
Naţional de Informaţii, îl descoperise pe Chase în timp ce conducea 
Divizia de Informaţii a Armatei, cunoscută şi sub denumirea 
„Activitatea”. 

Johnson avea o carieră bogată în operațiuni clandestine. Văzuse 
oameni ridicându-se şi căzând, venind şi plecând, însă nu învăluie 
niciodată un soldat precum Chase. La Pentagon exista un rând de 
dulapuri închise pentru fişiere pline cu rapoarte despre activitatea 
lui în Unitate. Mai exista, de asemenea, o gaşcă de soldați de 
carieră, sau Chairborne Rangers cum i se spunea în mod 
derogator, care ura nu numai talentul lui Chase şi ascensiunea lui 

fulminantă, ci şi inteligența lui peste medie. 

Steaua lui norocoasă strălucea cu putere chiar în momentul în 
care intră în conflict cu un general-maior beat şi îl doborâse. Nu 
avea importanță că generalul o căutase cu lumânarea, deoarece 
fusese excesiv de agresiv cu o femeie-soldat şi se comportase sub 
demnitatea unui ofițer. Zvonul se răspândi repede. Chase îl făcuse 
de ruşine pe general-maior, iar acesta era hotărât să-l facă să 
plătească. Atunci intervenise generalul Johnson. 

Johnson vorbi cu cei de la unitate, iar aceştia fuseseră de acord 
cu „custodia comună” a lui Chase. Acesta avea parte de ce era mai 
bun din ambele lumi şi îi convenea foarte mult acest aranjament. 
Însă, când credea că nu se putea mai bine de atât şi se pregătea să 
se reinroleze, apăruse Reed Carlton. Era greu să îl refuzi. 

Înainte să-şi dea seama, Chase îşi vânduse casa din Fort Bragg, 
îşi cumpărase o maşină nouă şi achiziționase un apartament în 
D.C. Carlton îl introducea într-o lume complet diferită de cea pe 
care o ştia şi îşi dădea deja seama că îl aşteptau multe lucruri 
nebănuite. Şi, având şi simțul umorului, se potrivi perfect. 

Alăturându-i-se lui Harvath, Chase se uită la fursecurile lui 
Sloane şi spuse: 

— O clipă pe buze, o viață pe şolduri. 

Harvath chicoti când Sloane le arătă amândurora degetul din 
mijloc. În timpul acesta, copilotul intră în încăpere şi îi anunţă că 
avionul era pregătit. 

CAPITOLUL 33 


Zborul până la Nashville dura puţin peste o oră, iar FBl-ul le 
punea la dispoziție o maşină care îi aştepta la aeroport. Harvath 
ceruse un model cu un portbagaj încăpător, precum şi frânghie, 
folii din plastic şi alte câteva lucruri despre care probabil că era 
mai bine ca directorul Erickson să nu afle. Harvath îl rugase să 
aranjeze o casă sigură, de preferat în mijlocul pustietăţii, cu multe 
hectare şi nici un vecin. 

Îl văzuse când îşi notase totul şi era convins că odată ce aceste 
instrucțiuni vor fi transmise biroului local din Tennessee, Erickson 
va arde lista. Era un om cu bun-simţ, care juca după reguli. Felul 
în care Harvath îşi făcea treaba îl făcea, evident, să se simtă 
inconfortabil. Nu pentru că nu putea suporta violența, ci deoarece 
credea în puterea legii şi în conceptul că americanii ar trebui să se 
ridice la un nivel mai înalt decât inamicii lor. 

Era o noțiune nobilă, una după care voia să trăiască şi Harvath. 
Problema era că noţiunea asta era una de care nici o naţiune nu 
îşi putea permite să se agațe fără să aibă un plan de rezervă. 
Atunci când inamicii tăi reuşesc pentru că nu sunt constrânşi de 
reguli, la un moment dat trebuie fie să accepţi înfrângerea, fie să 
rupi în bucăţi regulamentul. Cât timp fusese în serviciile secrete, 
Harvath jucase după reguli. Preşedintele de pe vremea aceea 
glumise spunând că era ca şi când ai lega un pitbull în lesă, în 
curtea din spate. Oricât de feroce ar fi arătat şi oricât de tare ar fi 
lătrat, unii oameni nu s-ar fi lăsat intimidați. 

Însă, dacă pe acelaşi pitbull îl eliberai din lesă, dinamica se 
schimba automat. Într-o bună zi, pitbullul ar putea muşca 
persoana greşită, dar dacă era dresat bine, nu mai trebuia să-ți 
faci griji că s-ar putea întâmpla ceva. De fapt, poate reuşeai să 
dormi mai bine ştiind că el îşi face datoria. Aşa îl văzuse atunci pe 
Harvath preşedintele Jack Rutledge şi aşa îl vedea în acele zile 
preşedintele Paul Porter. 

Ajunşi la bordul avionului, Harvath şi echipa lui îşi aranjară 
echipamentele, îşi aleseră locurile şi îşi legară centurile de 
siguranță. Primiseră prioritate pentru decolare. 

Odată ce avionul ajunse în aer, Harvath deschise 
compartimentul de bagaje presurizat din spatele toaletei şi îşi 
scoase geamantanul. Voia să curețe şi să verifice armele în timp ce 


194 


discutau despre plan. 

— Şi dacă nu este acolo? zise Sloane, desfăcând puşca Larue. 
Ce facem? 

— Atunci vom intra, vom arunca o privire şi vom ieşi. 

— Punem microfoane în cameră? întrebă Chase. 

Harvath clătină din cap. 

— Nu am aşa ceva. Biroul îl va trimite pe unul dintre cei mai 
buni oameni ai săi, dar va ajunge abia în seara asta, târziu. 

— Ar fi bine să fie unul dintre cei mai buni! exclamă Sloane. 
Dacă nu face o treabă excelentă şi Deng află ceva, s-a zis. Ne-am 
ars. 

— Sunt de acord. Tocmai de aceea aş prefera să îl urmărim şi să 
vedem unde ne duce. 

— Înțeles, răspunse Chase în timp ce încerca să curețe 
Remingtonul lui Harvath. Cât îl vom lăsa să umble de colo-colo 
înainte să punem mâna pe el? 

Era o întrebare dificilă. Timpul era asemenea unei săbii cu două 
tăişuri. Cu cât îl urmăreau mai îndelung pe Deng, cu atât mai 
multe puteau afla despre el. Reversul — cu cât îl urmăreau mai 
îndelung, cu atât creşteau şansele de a-l pierde. Cel mai important 
factor însă era acela că fiecare minut care se scurgea şi nu îl 
interogau pe Deng era un minut pe care teroriştii îl câştigau 
pentru a porni atacul. De obicei, pe măsură ce timpul se scurgea, 
voiai să reglezi conturile cât mai repede cu putință. Faptul că 
rosteai „Ave Maria” înainte să acționezi nu ţinea de profesionalism; 
era mai degrabă un gest disperat. Dar uneori, nu puteai să spui 
decât „Ave Maria”. 

Harvath nu intenționa să se ajungă aici. 

— Îl vom supraveghea cât vom putea de mult. Vă voi anunța 
când a sosit momentul să-l săltaţi. 

Acest răspuns păru să-l mulțumească pe Chase, iar membrii 
echipei continuară să verifice echipamentul înainte să îl aşeze la 
loc în geamantan. 

Deoarece, la întoarcere acasă, Sloane şi cu Chase nu fuseseră 
nevoiți să zboare alături de un ambasador enervant, cei doi 
dormiseră mai bine decât Harvath. Erau uşor afectați de decalajul 
fusului orar, însă, în afara de asta, erau pregătiți ca, odată ce 
aterizau, să intre în acţiune. 

După ce rulă pe pistă, avionul se opri în zona aviației civile din 
Aeroportul Internațional Nashville şi lângă un Signature Flight 
Support FBO local. O gamă impresionantă de aparate de zbor 

ultramoderne era înşirată afară. Nashville nu reprezenta doar casa 
muzicii country. Oraşul era înfloritor datorită tehnologiei de ultimă 
oră, a biotehnologiei, a serviciilor medicale, a publicităţii şi a 
tranzacţiilor financiare. Harvath cunoştea mai mulți militari Tier 1, 
precum şi oameni din serviciile secrete care îşi cumpăraseră case 
şi teren în „Statul de voluntari”. 

La recepţia clădirii Signature îi aştepta un plic pe care stătea 
scris unul dintre pseudonimele lui Harvath. Când îl deschise, el 
găsi un set de chei pentru un Ford Taurus sedan albastru, care 
era parcat afară. 

Echipa ieşi din clădire, iar Harvath deschise uşa portbagajului. 
Înăuntru se aflau toate lucrurile pe care le ceruse. Îşi scoase 
telefonul mobil şi îi trimise un mesaj Bătrânului, spunându-i că 
aterizaseră şi că totul era în regulă. 

Apoi îl sună pe agentul FBI a cărui carte de vizită fusese lăsată 
în plic. Agentul special Dennis Urda fusese desemnat să fie 
legătura locală a echipei. 

Deşi FBl-ul avea biroul principal din Tennessee în Memphis, 
acesta dispunea şi de birouri-satelit, numite şi „agenţii-rezident”, 
în alte oraşe, cum ar fi: Clarksville, Cookeville, Columbia şi 
Nashville. 

Urda era agentul secund al biroului din Nashville şi răspunse la 
telefon după ce acesta sunase de două ori. 

— Agentul special Urda, rosti el cu un uşor accent newyorkez. 

— Agent Urda, Scot Harvath la telefon. 

— Ai găsit maşina? 

— Da. Tocmai am sosit la aeroport. Mulţumesc. Îmi poţi da un 
raport privind situația? 

Residence Inn by Marriott din Cool Springs se afla într-un pare 
de afaceri cu folosință mixtă. Pe lângă clădiri de birouri înalte, mai 
erau şi clădiri cu un etaj care găzduiau magazine, precum şi 
baruri, restaurante şi studiouri unde se practica yoga. 

Atunci când Harvath insistase ca FBl-ul să-şi retragă echipele 
de supraveghere, el fusese de acord ca ele să se instaleze sub 
acoperire într-una dintre clădirile de birouri, însă nu voia ca ele să 
îşi facă apariția în parcare sau în hotel. Mai insistase ca nici unul 
dintre agenți să nu se deplaseze prin zonă pe jos. Operatorii 
experimentați miroseau forțele de ordine de la o poştă. Din 
nefericire, această retragere limita ceea ce vedea FBI-ul, în special 
pe timpul nopții. 

— Nimic deosebit în afară de ceea ce considerăm noi a fi o 

activitate normală într-un hotel, spuse Urda. Omul nostru nu este 
nicăieri. 

— Dar camera lui? 

— Televizorul este pornit, semnul „Nu deranjați” atârnă încă de 
clanță, iar draperiile sunt trase. 

— În regulă, zise Harvath. Ai numărul meu de telefon. Sună-mă 
dacă apare vreo schimbare. Ne îndreptăm înspre tine chiar acum. 

Urda fu de acord să îl sune pe Harvath dacă intervenea ceva, 
apoi închise. 

Întorcându-se către Sloane şi către Chase, Harvath îi anunţă: 

— Indiferent ce se va întâmpla, trebuie să-l prindem pe individul 
ăsta în viață. S-a înțeles? 

Cei doi operatori încuviințară din cap, iar Harvath le făcu semn 
să urce în maşină. În tot acest timp, un sentiment prevestitor puse 
stăpânire pe el. În sinea lui, spera că făcuseră alegerea corectă de 
a veni la Nashville. 

CAPITOLUL 34 


OOREEA DE NORD 


Jimi Fordyce îl privi drept în ochi pe Billy Tang şi spuse: 

— Ai înnebunit? Nu, în nici un caz, nu. N-am să permit una ca 
asta. 

— Şi dacă ți-aş spune că nu-ți cer permisiunea? 

— O să ne omori pe toți, afirmă Johnson. 

Fordyce îşi ridică mâna ca să îl calmeze pe colegul lui, însă îşi 
concentră atenția asupra lui Tang. 

— Nu-ţi voi permite să pui în pericol misiunea, Billy. Răspunsul 
este nu. 

— Şi dacă sora lui ştie ceva? zise Tang. 

— Şi dacă nu ştie? 

— Atunci, vom şti sigur. Nu este mai bine decât să ne întrebăm 
„cum ar fi fost dacă”? 

— Cel mai bine este să ne ducem misiunea la bun sfârşit, 
punct. 

Tang se uită la el. 

— Misiunea noastră este să obținem cât mai multe informații. 
Acest lucru este posibil. 

— Nu, spuse Johnson. E o nebunie. 

Fordyce îi făcu din nou semn cu mâna să tacă. 

— Dacă vei cobori acolo şi vei fi prins, o să aducem armata pe 
capul nostru. Nu permit una ca asta. 

— Cuvântul-cheie este dacă voi fi prins. Nu o să mă prindă. Ştii 
de câte ori am reuşit să intru şi să ies pe furiş din RPDC? 

— Nu ştiu dacă eşti curajos sau doar nebun, dar aici este vorba 
despre garduri, paznici înarmaţi şi prizonieri cărora li se cere să 
„ciripească”. Ştii foarte bine că, dacă vor vedea o față necunoscută, 
îl vor găsi pe cel mai apropiat paznic şi vor da semnalul de alarmă 
în speranța că vor primi o porție suplimentară de supă de varză. 

Tang clătină din cap. 

— Este un lagăr de muncă. Oamenii ăştia sunt spetiți. Crezi că 
stau treji toată noaptea şi se joacă Mah-Jongs? Când mă voi furişa 
eu înăuntru, vor dormi cu toții. 

— Cu excepția paznicilor, replică Fordyce. 

— Ai văzut harta pe care a desenat-o Jin-Sang. Porțiunea din 
gard prin care se furişează el se află la mai puţin de o sută de 
metri de infirmerie. Spune că paznicii nu patrulează în zona aceea 
atât de des. 

— Şi „cecul este la poştă” şi „Te voi respecta şi dimineața”, pufni 
Johnson. 

Tang îl ignoră. 

— Dacă se îngroaşă treaba, mă voi retrage. Crede-mă, nu am 
nici cea mai mică dorință să îmi petrec restul vieţii într-un loc ca 
ăsta. 

— Nu, repetă Fordyce. 

— La naiba, Jimi! Fata aia ar putea deţine indiciul care să 
lămurească toată treaba. Când condiţiile de la fața locului se 
schimbă, parametrii operațiunii trebuie schimbaţi şi ei. 

— Venim, obţinem tot ce putem şi plecăm. Ăştia sunt parametrii 
noştri. Nu s-a schimbat nimic. 

— Dacă m-aş ridica în clipa asta în picioare, zise Tang şi aş 
cobori în vale, ce ai face? M-ai împuşca? 

— Eu, nu, răspunse Fordyce, Tuck, da. 

Luându-şi privirea de la luneta puştii, Tucker zâmbi. 

— Apoi am să te împuşc şi eu, spuse Johnson. Doar că să fiu 
sigur. 

— Prostii! Eu cred că nu mă veți împuşca nici unul dintre voi 
doi. 

Johnson îşi propti arma de umăr. 

— Haide să vedem. Fă paşi. 

— Nimeni nu face paşi şi nimeni nu trage, ordonă Fordyce. 
Conform planului, la 21.00, ne adunăm şi ne retragem dincolo de 
coama muntelui. Coborâm pe partea cealaltă, ne întâlnim cu 
şoferul şi ne întoarcem pe coastă. 

Tang se uită la Jin-Sansg. 

— Şi cu el ce facem? 

— O să-i mai dăm încă o dată de mâncare înainte să plecăm, 
plus nişte analgezice, apoi îi punem căluş la gură şi îl legăm. Am o 
oglindă cu semnalizare în rucsac. O legăm de el cu bandă adezivă. 
Până când valea va îi inundată de lumina soarelui, noi vom fi 
plecat de mult. 

— O să stoarcă şi ultima informaţie de la el. 

— Tocmai de aceea îi vom pune câteva întrebări despre regiunea 
care se află la nord-vest de aici şi dacă există vreo cale ferată. Ca 
să îi facem să creadă că ne-am îndreptat într-acolo. 

— Nu crezi că vor întări paza de coastă şi vor trimite elicoptere? 
întrebă Tang. Vor căuta şi în nord-vest, desigur, dar vor scotoci în 
toate direcțiile, de asemenea. E ca şi cum ai stârni un cuib de 
viespi. 

— Şi ce ar trebui să facem? întrebă Johnson. Îl ştim pe puştiul 
ăsta. Îi cunoaştem toată povestea de viață. Acum vrei să-l omori? 

— Nu, nu vreau să-l omor, răspunse Tang. Îl putem lua cu noi. 

— Ai înnebunit de-a binelea. 

— De ce? Dacă ajungem la locul de întâlnire şi îl urcăm în 
camion, Hyun Su îl poate duce în Coreea de Sud. Acolo există nişte 
organizații speciale care îl pot prelua. 

Fordyce clătină din cap. 

— Acum vrei să te furişezi într-o tabără de muncă din RPDC, 
acum vrei să treci muntele cu un puşti cu fractură dublă în cârcă. 

— Greşit. Vreau ca voi să-l treceţi în cârcă muntele, zise Tang. 
Eu vreau să vorbesc cu sora lui. 

— Tuck ar fi trebuit să te împuşte aseară când a avut ocazia, 
spuse Johnson. 

— Ajunge! ordonă Fordyce, apoi, uitându-se la Tang, spuse: 
Billy, nu luăm copilul cu noi, iar tu nu o să vorbeşti cu sora lui. Ţi- 
o spun cât se poate de direct. Adună-ţi lucrurile. Este un ordin. 

— Nu-l putem lăsa aici, zise Tang. 

— S-o crezi tu. 

— Jimi, o să-l tortureze şi ar putea chiar să decidă să-l dea ca 
exemplu pentru că s-a furişat afară din lagăr. L-ar putea executa. 

— Ar fi trebuit să se gândească la asta înainte să se furişeze 
afară. 

— Uită-te la el, insistă Tang. E doar un nenorocit de copil şi e 
mort de foame. Tu ce-ai face? 

— Nu e lupta mea, răspunse Fordyce. 

— Nu e lupta ta? Sunteţi soldați SEAL, pentru numele lui 
Dumnezeu. Eşti un om bun. Toţi trei sunteți. Ştiu asta. Şi mai ştiu 
că suntem diferiți de nord-coreeni. Viața are valoare pentru noi. 
Libertatea are valoare pentru noi. Îl putem salva pe băiatul ăsta. 
Trebuie să-l salvăm. În ceea ce o priveşte pe sora lui, dacă ea 
deține chiar şi o informaţie care ne-ar putea ajuta să ne apărăm 
țara, sunt dispus să fac orice ca să o obțin. 

Fordyce vru să-l întrerupă, însă Tang îi făcu semn să-l lase să 
termine. Fordyce îl lăsă să vorbească. 

— Am suficiente variante de diversiune, poveşti-paravan şi 
planuri de inducere în eroare, încât dacă voi fi prins, e un mare 

dacă, i-aş putea face pe nord-coreeni să se învârtă în jurul cozii 
luni la rând. Până când îşi vor da ei seama că sunt american şi nu 
sud-coreean, voi veţi fi plecat de mult, spuse Tang. N-aş 
compromite această misiune. 

— La început, nu, răspunse Fordyce. Dar te vor tortura şi, în 
cele din urmă, le vei spune tot. 

— Fireşte. Nimeni nu rezistă la nesfârşit. 

Locotenentul Jimi Fordyce îi privi îndelung şi insistent pe cei doi 
soldați SEAL, dar nu era nevoie să îi întrebe pe Johnson şi pe 
Tucker ce credeau. Erau fraţii lui. Le putea citi gândurile. 

Privindu-l din nou pe Tang, el spuse: 

— Ar fi bine să nu mă faci să regret. În regulă, haide să facem 
un plan cum vom proceda. 

CAPITOLUL 35 


BEIJING, CHINA 


Colonelul Shi citi raportul de pe ecranul lui. Nu era prea 
încântat de ceea ce descoperise Cheng în Nashville. 

Ren Fio îl abordase personal pe fiecare somalez pentru această 
operațiune. Ar fi trebuit să poată anticipa că Wazir Ibrahim le va 
crea probleme. Cheng procedase bine lichidându-l. Ibrahim era un 
dezastru gata să se producă. Pe de altă parte, Mirsab, studentul la 
inginerie cu care îl asociase, reprezenta o altă problemă. 

Una dintre cele mai mari dificultăți când aveai de-a face cu 
persoane educate era aceea că ele făceau supoziții educate. 
Bănuiseră că studenții la inginerie vor pune întrebări, iar Ho, 
pozând ca şi coordonatorul lor, „Henry Lee”, fusese instruit ce să le 
răspundă. 

Echipamentele pe care urmau să le asambleze fuseseră 
introduse pe ascuns în Statele Unite pe bucăţi. În timpul 
instructajului, aceştia primiseră o schemă de conexiuni, câteva 
componente inofensive şi o baterie. Nu exista nici cea mai mică 
şansă ca ei să îşi poată da seama ce li se cerea să construiască. 
Atunci când studenții întrebaseră despre ce era vorba, Ho avusese 
răspunsul pregătit. 

Deoarece totul era secret, studenții presupuseră, cum era şi 
firesc, că erau implicați în ceva ilegal. Cu toții proveneau din 
familii nevoiaşe, iar banii care erau trimişi acasă erau mai mulți 
decât ar fi putut câştiga ei într-o viață. Acesta ar fi trebuit să fie un 
motiv suficient de bun ca să nu mai pună întrebări, însă cel de-al 
Doilea Departament dorise ca inginerilor să li se spună cum să 
gândească, decât să-şi dea seama singuri ce se întâmpla. 

Ho îi informase că ei vor crea un „Internet temporar” care va 
funcţiona ca o rețea de turnuri de telecomunicaţie națională. Cu 
ajutorul acestuia, urmau să fie efectuate mai multe incursiuni în 
sistemul computerizat al multinaţionalelor care nu puteau fi 
depistate. Faptul că ţintele le reprezentau corporațţiile şi că 
produsul care trebuia furat erau datele, plus faptul că rețeaua nu 
putea fi detectată îi mulțumise pe studenți. Pe toți, cu excepția 
unuia singur. 

Când sosi timpul să exerseze lansarea atacului, Ho aduse nişte 
canistre pentru dispozitive şi insistă asupra detaliului că era 
important ca ei să lanseze atacul în acelaşi timp. Dacă n-o făceau, 
el îi avertiză că rețeaua nu va funcționa la capacitatea maximă, iar 
planul avea să eşueze. Acesta fusese motivaţi pentru care studenții 
primiseră câte un partener. Somalezii erau acolo nu numai ca să 
dea o mână de ajutor la transportarea şi la asamblarea 
echipamentului, ci şi ca să rezolve problemele care ar fi putut 
apărea pe parcurs sau în timpul lansării atacului. 

Odată sarcina îndeplinită, ei urmau să-l întâlnească pe Ho în 
Boise, să-şi primească restul de plată, precum şi rutele de 
întoarcere acasă. 

Era o explicaţie bună şi plauzibilă, însă, cumva, studentul lor 
din Nashville, Mirsab, reuşise să descopere adevăratul scop pentru 
care era destinat dispozitivul. Ceea ce Shi considerase a fi o 
supoziție educată ar fi putut fi exact acest lucru, sau ar fi putut fi 
doar un noroc chior. Oricare ar fi fost răspunsul, colonelul voia să 
afle cum ajunsese Mirsab la această concluzie şi, mai important, 
dacă o împărtăşise cuiva. Era suficient de grav că i-o dezvăluise lui 
Wazir Ibrahim, dar dacă fusese suficient de prost, încât să o 
divulge şi celorlalți studenţi sau, Doamne fereşte, cuiva din afara 
operațiunii, trebuiau luate măsuri drastice. 

Având în vedere gravitatea raportului lui Cheng, Shi trebuia să 
ia nişte decizii dificile. 

În timp ce accesa o mulțime de hărți ale Statelor Unite, precum 
şi prognozele meteorologice cele mai recente, el transmise un 
mesaj cu instrucțiuni unităţii „hackerilor” din cadrul Armatei de 
Eliberare a Poporului din Shanghai. Aceştia stăteau mereu pe 
poziție, iar el voia să se asigure că primeau ultimele informații, 
precum şi instrucțiunile lui exacte. Era important ca fiecare 
persoană implicată să fie pe aceeaşi lungime de undă. 

Cea mai importantă întrebare care nu îi dădea pace lui Shi era: 
„Putea fi îndreptată situația din Nashville?” Ceea ce puneau ei la 
cale nu mai fusese realizat până atunci. La fel ca şi miticul 
„Dragon de Zăpadă”, atacul era menit să afecteze întreg teritoriul 
Statelor Unite, de la un capăt la celălalt. Eforturile fiecărei celule 
erau destinate să se suprapună, iar ei îşi făcuseră planuri de 
urgenţă care să justifice pierderea unei jumătăți din aceste celule, 
dar nimeni nu ştia sigur cât de reuşit va fi atacul în cazul în care 
una dintre celule era scoasă din luptă. Dacă dragonul era 
incomplet, oare flacăra lui va fi la fel de pârjolitoare? 

Nu aveau, desigur, cum să afle cu certitudine. Se găseau pe un 
tărâm ipotetic. Formulele, diagramele, graficele şi supoziţiile nu 
mai aveau nici o utilitate în acel moment. Timpul lor expirase. Shi 
luase o decizie, iar Tai Cheng primise ordine. În acel moment, 
colonelul Jiang Shi nu mai putea face nimic decât să aştepte. Totul 
se afla în mâinile lui Cheng. 

CAPITOLUL 36 


NASMILLE, TENNESSFE 


Cheng stătea afară şi privea. Habar nu avea cu cine fraterniza 
Mirsab în apartamentul lui. Studentului i se ordonase să stea 
retras şi să-şi vadă de treaba lui. Din câte se părea însă, ignorase 
aceste ordine. Fapt ce îl făcu pe Cheng să se întrebe ce alte ordine 
alesese acesta să nu respecte. Cheng nu avea de ales decât să 
aştepte până când musafirul lui Mirsab va fi plecat. 

Când grupul format din patru bărbaţi ieşi din casă o oră mai 
târziu, Cheng rămase pe loc până când aceştia se urcară în maşină 
şi plecară. Apoi el cobori din vehicul şi intră în clădire. 

Pe coridor se simțea un miros greu de mucegai, iar covorul era 
pătat. Se apropie de apartamentul lui Mirsab şi bătu la uşă. 

Crezând că unul dintre musafiri îşi uitase ceva, bărbatul 
deschise uşa cu un zâmbet şi zise ceva în arabă. Abia după aceea 
îl văzu pe Cheng. 

— Vă pot ajuta? întrebă el, schimbând în engleză. 

— M-a trimis Henry Lee, răspunse Cheng. 

Într-o fracțiune de secundă, expresia veselă de pe faţa lui 
Mirsab se transformă în îngrijorare. El se dădu încet în spate şi 
spuse: 

— Intraţi. 

Odată ajuns înăuntru, Cheng mătură încăperea cu privirea. Era 
aranjată simplu şi mobila părea să fie acolo de câteva decenii. 

Locuința lui Mirsab era curată. Nu existau vase murdare în 
chiuvetă sau pe blatul din bucătăria mică, deschisă. Nu mirosea a 
gunoi sau a mâncare stricată. De fapt, mirosea mult mai bine 
decât pe hol. 

În ceea ce privea obiectele personale, Cheng nu observă prea 
multe. Pe măsuţă erau câteva reviste în arabă, împreună cu un 
laptop şi un Coran. Un covoraş de rugăciune fusese strâns şi 
aşezat într-un colț al camerei de zi. 

— Cine erau bărbaţii aceia? întrebă Cheng. 

— Care bărbaţi? 

— Bărbaţii care tocmai au plecat. Cei despre care ai crezut că s- 
au întors când ai răspuns la uşă în arabă. 

Mirsab îşi cobori privirea. 

— l-am cunoscut la moschee. Fac parte din grupul lor de 
rugăciune. 

Cheng pocni din degete ca să îl facă pe student să îl privească în 
ochi. 

— Nu eşti plătit ca să mergi la moschee şi nu există decât un 
singur grup din care ai voie să faci parte. Grupul nostru. Ai 
înțeles? 

— Da, domnule. 

— Stai jos, zise Cheng, arătând către măsuța mică de sufragerie. 

După ce Mirsab se aşeză, Deng luă loc pe scaunul din fața lui şi 
îşi puse servieta pe masă. 

— De ce v-a trimis domnul Lee? A sosit momentul? întrebă 
studentul. 

— În curând, îl asigură Cheng. Între timp, am venit să te verific. 

Cheng se pricepea foarte bine să citească oamenii. Era ceea ce îl 
făcuse să devină un agent secret de succes. Reuşise deja să 
distingă anumite lucruri la Mirsab. Adoptând o postură relaxată şi 
un ton calm şi regulat, el întrebă: 

— Cum te simţi? 

— Mă simt singur, recunoscu imediat studentul. 

— Singur? 

— Da, răspunse Mirsab. Nu am mai stat niciodată atât de mult 
departe de familia mea. 

— Ai încercat să iei legătura cu ei? 

El clătină din cap. 

— Nu. Este interzis. 

La fel şi fraternizarea cu alții, însă Cheng lăsă deoparte această 
remarcă. 

— Ştiu că este greu, dar îi vei revedea în curând, iar ei vor fi 
mândri de tine. Banii le sunt deja de mare folos şi îi vor ajuta în 
continuare atât timp cât îţi vei păstra angajamentul. 

— Da, domnule. Am înțeles. 

— Prea bine. Şi-acum, să vorbim despre bărbaţii pe care i-am 
văzut ieşind de la tine. De când îi cunoşti? 

— Nu de mult timp. De vreo două săptămâni, răspunse Mirsab. 

— De ce te-ai dus la moschee? 

— Ca să mă rog. 

— Nu te poţi ruga aici? îl chestionă Cheng. 

— Mă simt singur. Am vrut să mă rog împreună cu alți oameni. 

— Eşti plătit ca să te rogi împreună cu alți oameni? 

— Nu, domnule, răspunse inginerul. 

Cheng schiță un zâmbet. 

— Mirsab, trebuie să te gândeşti la familia ta. Eşti plătit bine. Ai 
mâncare în bucătărie? 

— Da, domnule. 

— Toaleta funcționează? Ai apă ca să te speli? 

— Da, domnule. 

— Funcționează aerul condiționat? Ai acoperiş deasupra 
capului? 

Studentul îşi cobori din nou privirea. 

— Da, domnule. 

— Uită-te la mine, Mirsab, zise Cheng şi aşteptă până când 
tânărul se uită la el, apoi continuă: Eşti liber să mergi în parc, să 
vizionezi un film la cinematograf. Poţi asculta muzică. Să te uiţi la 
televizor. Să citeşti din Coran. Poţi, de asemenea, să îți foloseşti 
computerul atâta vreme cât respecţi regulile. Nu te-am împovărat 
nejustificat, nu-i aşa? 

— Nu, domnule. 

— De fapt, cred că am fost destul de buni cu tine. Nu-i aşa? 

— Da, domnule. 

Cheng îl privi cu atenţie. 

— Ce ştiu despre tine aceşti bărbați de la moschee? 

Mirsab ridică din umeri. Era un tânăr scund, de doar 1,65 cm şi 
durduliu. Când ridica din umeri, pielea i se încrețea ca la un câine 
Shar-Pei. Obiceiul lui de a-şi cobori privirea nu făcea decât să 
semene şi mai mult cu un căţel vinovat. 

— Nu sunt supărat, preciză Cheng. Dar trebuie să ştiu. Ce le-ai 
zis? 

— Le-am spus că sunt student la inginerie. 

Cheng se încordă în interiorul lui, însă nu lăsă să i se observe 
îngrijorarea. Îşi păstră aceeaşi înfăţişare calmă şi aşteptă. O altă 
calitate a unui agent secret eficient era aceea de a se simți 
confortabil în momentele de tăcere. 

— Le-am mai spus că aştept să mă transfer la Colegiul 
Comunitar din Nashville, dar că lucrul ăsta nu se va întâmpla 
decât în semestrul următor. Le-am spus că momentan urmez 
cursuri online. 

„E o minciună bună, se gândi Cheng. Plauzibilă.” Mirsab nu 
exagerase pretinzând că urma cursurile unei şcoli precum 
Vanderbilt şi partea cu urmarea cursurilor online ar putea explica 
de ce îşi petrecea atât de mult timp în apartament. Deşi era o 

poveste-paravan credibilă, nu ar fi trebuit să se afle niciodată în 
situaţia în care să fie nevoit să o spună. 

Sentimentul lui de singurătate era îngrijorător. Era prea 
neajutorat. Cu toate nebuniile pe care le oferea America, faptul că 
Mirsab nu putea suporta să fie de unul singur dezvăluia probleme 
mult mai serioase. Dar Cheng nu avea nici timpul necesar, nici 
dorința de a le discuta. 

— Ce altceva le-ai mai zis acestor bărbați? întrebă Cheng. 

— Nimic, jur. 

— Le-ai dezvăluit de unde eşti? 

— Nu, răspunse Mirsab, înainte să îşi schimbe răspunsul. 
Adică, da. 

— Care este? 

— Ei ştiu că sunt din Emirate, dar am minţit în legătură cu 
satul. 

Nemulțumirea lui Cheng creştea. 

— Altceva? 

— Nimic, jur. 

Era a doua oară când repeta răspunsul, totuşi Cheng nu îl 
credea. Bărbatul era veriga slabă. Deşi nu credea că Mirsab lăsase 
să-i scape totul, era suficient cât spusese. Dacă unul dintre 
bărbații din grupul de rugăciune fusese un informator FBI sau şi 
mai grav, vreun agent FBI, nu avea de unde să ştie cât rău 
provocase. Era suficient ca Mirsab să nu îşi mai amintească una 
dintre minciunile spuse sau să se angajeze într-o conversație pe 
care nu o prevăzuse. Cheng nu putea decât să spere că ceilalți 
membri ai celulei nu erau la fel de disfuncționali. 

Mirsab, vreau să vorbesc cu tine despre proiect, rupse tăcerea 
Cheng. Nu folosiseră termenul „operațiune” în prezența membrilor 
celulei, deoarece suna prea milităresc, prea terorist. Dacă vreunul 
dintre ei ajungea să fie vreodată interogat de către autorităţi, cel 
de-al Doilea Departament voia ca întreaga afacere să pară o 
acțiune criminală. Înțelegi ce încercăm noi să facem? 

Încă o dată, Mirsab îşi plecă ochii în pământ. 

— Da. 

— Uită-te la mine, zise Cheng. Despre ce crezi tu că este 
proiectul? 

— Nu cred nimic. Nu vreau decât să se termine ca să pot pleca 
mai repede acasă. 

— Mirsab, înainte să vin la tine, i-am făcut o vizită lui Wazir 
Ibrahim. Îţi mai aminteşti ce i-ai spus lui Wazir că s-ar afla în 

canistre? 

Studentul încuviință din cap. 

— V-am explicat în ce constă proiectul, de ce ai crede altceva? 
întrebă Cheng. 

— Deoarece canistrele cu care ne-am antrenat erau prea grele. 

Agentul secret zâmbi. 

— Le-ai spus asta şi celorlalți? 

Mirsab clătină din cap. 

— Bine, zise Cheng. 

Scoțându-şi din servietă pistolul MP cu amortizor, el îl împuşcă 
pe studentul arab în frunte. 

CAPITOLUL 37 


De obicei, când venea vorba despre supraveghere, nu aveai altă 
opţiune decât să încerci să profiți de şansa care ţi se oferea. În 
cazul de față însă, ei avuseseră norocul să prindă o pistă imediat. 

Scopul principal al lui Harvath fusese acela de a izola camera lui 
Bao Deng. Nu voia nici un oaspete al hotelului deasupra, dedesubt 
sau de o parte şi de alta. Din fericire, doar camerele de deasupra şi 
de dedesubt erau ocupate. Făcându-le o ofertă mult mai bună 
oaspeților, directoarea îi mută într-o altă aripă a hotelului. Apoi ea 
blocă în computer camerele alăturate celei a lui Deng astfel încât 
acestea să rămână goale. 

Camera de vizavi era goală. Pe aceea o voia Harvath. Când el şi 
cu Sloane intrară în foaier cu bagajele, ea îi întâmpină la recepție 
şi îi cază. În ciuda dramei fugitive care se desfăşura în hotelul ei, 
femeia îşi păstră calmul şi atitudinea profesionistă. 

Ea îi dădu cartela de acces în camera lor lui Sloane, iar lui 
Harvath îi întinse un plic în care se afla o altă cartelă care 
deschidea uşa camerelor, precum şi orice uşă care funcționa pe 
bază de cartelă de pe proprietate. 

Harvath îi mulțumi, iar el şi Sloane se îndreptară către lift. În 
timpul acesta, Chase intră în hotel şi se apropie de recepție. 
Directoarea îl întâmpină acolo şi îl conduse în biroul ei, unde el 
putea urmări înregistrările camerelor de supraveghere cu circuit 
închis. Având în vedere dimensiunea clădirii, ar fi putut instala 
mai multe camere, dar şi numărul limitat de camere de 
supraveghere de care dispuneau era mai bine decât nimic. 

Harvath şi cu Sloane coborâră din lift la etajul al treilea şi 
urmăriră indicatoarele până la camera lor. Părură că nu acordă 
atenție uşii lui Deng, cu toate că zăboviră suficient de mult ca 
Harvath să asculte în timp ce Sloane se prefăcea că îşi căuta cheia 
de la cameră. Nu auzea decât televizorul. Semnul „Nu deranjați” 
atârna de clanță. Nu avea de unde să ştie dacă Deng se afla 
înăuntru. Aceasta era prima problemă de care Harvath plănuia să 
se ocupe. 

Când Sloane scoase, în cele din urmă, cheia şi deschise uşa, 
Harvath o urmă înăuntru. 

O avertiză în tăcere să nu aprindă lumina. Sloane înțelese. Vor 
supraveghea uşa lui Deng prin vizor. Dacă aprindeau lumina în 

cameră şi unul dintre ei se ducea să se uite pe vizor, s-ar fi putut 
da de gol. 

Aşezându-şi bagajul pe jos, Sloane se duse în bucătărie şi 
aprinse lumina slabă de sub cuptorul cu microunde aflat deasupra 
aragazului. Apoi intră în dormitoare şi aprinse lumina din fiecare 
baie. Aveau, astfel, suficientă lumină ca să vadă, dar nu suficientă 
ca să indice că unul dintre ei stătea la uşă. 

Harvath îşi desfăcu bagajul şi îi întinse lui Sloane o stație radio 
şi o cască. După ce îşi puse echipamentul în funcționare, el intră 
într-una dintre băi şi îl apelă pe Chase, care se afla jos, în biroul 
directoarei. 

— Totul e în regulă aici, răspunse acesta. 

Harvath îi spuse să rămână în alertă şi să îşi ascundă stația 
radio în buzunar. Întorcându-se în camera de zi, el îşi comută 
telefonul pe vibrații, îşi pregăti arma Larue şi o propti lângă uşă. 
Sloane îşi armă pistolul Glock, apoi intră în dormitor şi încarcă 
puşca. Era un sunet uşor de recunoscut. Ultimul lucru pe care şi-l 
dorea era îşi facă simțită prezența cu un clic-clac puternic. 

Agenţii FBI supravegheau hotelul de doar câteva ore. Înainte ca 
Harvath să le ceară retragerea, aceştia îi făcuseră o vizită 
directoarei şi  verificaseră toate înregistrările camerelor de 
supraveghere. Îl văzuseră pe Bao Deng când se cazase şi când 
urcase în lift către camera lui, însă nu mai fusese surprins de 
camerele de supraveghere după aceea. Din câte ştiau ei, acesta se 
afla încă în cameră. Dacă era aşa, atunci „Ce aştepta? Pe cine 
aştepta?” Iată întrebările pe care şi le puneau cu toții. 

Lista cu răspunsuri posibile era interminabilă - aştepta să ia 
cineva legătura cu el, avea o întâlnire care urma să aibă loc cu 
mult după miezul nopţii, se afla aici ca să se asigure că celula din 
Nashville îşi îndeplinea sarcina. Existau nenumărate motive pe 
care un agent secret le putea enumera într-o cameră de hotel. Mai 
exista o posibilitate - şi anume, ca Deng să nu fie în cameră. Ar fi 
putut folosi hotelul doar ca să primească pachetul Fedex şi, odată 
ce îl ridicase, să fi plecat pe ascuns. Era primul lucru pe care 
Harvath dorea să îl confirme. 

După ce porni televizorul, o trimise pe Sloane să se uite pe vizor, 
sună la recepție şi ceru cu directoarea. Când ea îi răspunse, el îi 
spuse că erau pregătiți, apoi îi explică ce trebuia ea să facă. 

Personalul angajat pentru curățenie îşi încheiase deja 
programul pe seara respectivă. În afară de asta, hotelul avea o 
politică strictă de a respecta semnul „Nu deranjaţi”. Dacă Deng 

mai stătuse şi înainte la acest hotel, cunoştea, probabil, aceste 
două aspecte. Dacă ar fi fost trimisă o menajeră ca să îi aranjeze 
camera, l-ar fi făcut să intre la bănuieli, iar ei nu îşi doreau asta. 

În timp ce Harvath aştepta, o auzi pe directoare ridicând 
receptorul unui alt telefon şi sunând în camera lui Deng. Ei 
percepură distinct în căşti telefonul sunând în partea cealaltă a 
holului. 

Sună de câteva ori, apoi intră mesageria vocală. Directoarea lăsă 
mesajul pe care i-l spusese Harvath să-l transmită. Era momentul 
pentru pasul următor. 

Directoarea ezitase când venise vorba să îşi pună unul dintre 
angajaţi în fața pericolului. Harvath o asigurase că el şi partenera 
lui se vor afla în camera de vizavi şi vor urmări întreaga scenă. Ar 
fi putut să îl trimită pe Chase, însă o singură întrebare despre 
hotel la care inginerul nu ar fi ştiut să răspundă şi Deng s-ar fi 
năpustit asupra lui. Acesta, după părerea lui Harvath, era un 
pericol şi mai mare. Tehnicianul hotelului nu va păți nimic. 

Câteva minute mai târziu, Sloane semnaliză că îl vedea pe 
Chase pe hol. Acesta se duse la uşa lui Deng, bătu cu putere şi 
zise: 

— Tehnicianul. 

Văzând că nu răspunde nimeni, îşi scoase cartela de acces, 
deschise uşa şi îşi anunţă din nou prezența. 

Scoase din buzunar o piedică din cauciuc, propti uşa şi 
pătrunse în cameră. Dacă se întâlnea cu Deng, tehnicianul 
hotelului primise instrucțiuni să îi explice acestuia că picura apă 
în camera de jos şi că venise să vadă de unde se scurgea apa. El 
nu rămase în cameră decât câteva clipe, apoi ieşi din nou pe hol şi 
bătu la uşa lui Harvath. 

— Nu e nimeni înăuntru, spuse Chase când Sloane deschise 
uşa. 

— Mulţumesc, răspunse ea. Ne ocupăm noi mai departe. 

Întinzându-i tehnicianului piedica din cauciuc, Harvath 
pătrunse în camera lui Deng în timp ce, la parter, Chase verifica 
înregistrările camerelor de supraveghere, iar Sloane stătea în prag, 
cu ochii în patru. 

Frigiderul era gol, în chiuvetă nu existau vase murdare, nici în 
maşina de spălat vase. Patul era făcut. Duşul nu fusese folosit. În 
dulap existau câteva haine atârnate. Geamantanul de pe suportul 
pentru bagaje avea capacul ridicat. Din câte îşi dădu seama 
Harvath, acesta nu avea buzunare ascunse sau compartimente 

false. 

Cutia Fedex goală stătea lângă coşul cu ziare sub birou. 
Harvath examină eticheta de transport, însă aceasta nu oferea 
indicii despre conținutul pachetului. Pe birou se afla un încărcător 
de perete pentru telefon mobil. Acestea erau toate obiectele expuse 
la vedere. 

El continuă să cerceteze camera mai metodic, căutând peste tot 
lucruri care ar fi putut fi ascunse. Se uită sub mese, deschise 
gurile de aerisire, trase fermoarele pernelor, mută frigiderul de la 
locul lui şi îndepărtă capacul rezervorului de apă al toaletei. 
Scoase sertarele, protecțţiile pentru prize şi corpurile de iluminat, 
având grijă să le pună la loc exact cum fuseseră. 

Când ieşi din cameră şi închise uşa în urma lui, el se uită la 
Sloane şi clătină din cap. 

— Un geamantan şi nişte haine, atâta tot. 

— Ceea ce înseamnă că se va întoarce la un moment dat. 

Harvath intră în camera lor. 

— Probabil, zise el. Dar dacă se va întoarce pe furiş, vom fi 
nevoiți să supraveghem holul, altfel nu vom şti. 


Nu exista o cale mai uşoară ca să stea la pândă. Cineva trebuia 
să fie postat la uşă, să se uite prin vizor şi să aştepte. Într-un 
cuvânt, era nasol. Dar aşa era, de obicei, când stăteai la pândă. 
Hotărâseră să facă de pază cu schimbul din jumătate în jumătate 
de oră. Harvath se oferi să înceapă el. 

După ce vorbi prin stația radio cu Chase, el îşi scoase telefonul 
mobil şi trimise un raport scurt Bătrânului şi agentului Urda. Apoi 
se duse la uşă. 

Sloane luă telecomanda şi se aşeză pe canapea. La televizor erau 
prezentate ştirile, însă, căutând în programul TV, găsi o comedie 
romantică ce îi plăcea şi schimbă canalul. Harvath îşi dădu ochii 
peste cap. Sloane îl ignoră. 

Harvath nu era un fan al comediilor romantice, dar zgomotul de 
fundal spărgea monotonia. După o jumătate de oră, el îi lăsă locul 
lui Sloane. 

Cumpăraseră de pe drum mici gustări. Înainte să se aşeze pe 
canapea, el îşi luă o sticlă cu apă şi un baton cu cereale. 

Luând telecomanda, el verifică programul TV ca să vadă ce mai 
era la televizor. Nu voia decât să se detaşeze puțin, prin urmare, 
puţin îi păsa de filmul lui Sloane. Avea noroc, deoarece tocmai 
începea filmul Black Hawk Down. De îndată ce schimbă canalul, 

ea îi arătă degetul mijlociu. 

El zâmbi şi îşi puse picioarele pe măsuță. Rupse ambalajul 
batonului cu cereale şi începu să mănânce. 

Când telefonul mobil începu să vibreze, el se uită la ecran şi 
văzu că Bătrânul îi trimisese o actualizare. Nici unul dintre 
anchetatorii FBI de la Centrul Spaţial Johnson nu reuşise să 
obțină informaţii în baza cărora să se treacă la acţiune, iar 
întrebările pe care agenții CIA le puseseră familiilor studenților la 
inginerie din Emirate nu duseseră la nici un rezultat. 

Singura veste bună era aceea că unii angajaţi din locaţiile care 
ofereau Wi-Fi gratuit şi pe care teroriştii le folosiseră în Seattle, 
Dallas şi Baltimore îşi aminteau de ei. Nu era cine ştie ce, dar era 
un început. 

Toţi sperau ca studenții la inginerie să fi fost indisciplinați, iar 
atunci când folosiseră aceleaşi locaţii cu Wi-Fi gratuit, fusese 
pentru că ele erau cele mai apropiate de locuinţele lor. 

După ce Harvath citi mesajul Bătrânului, îşi aşeză telefonul 
mobil pe brațul fotoliului şi închise ochii. 

Când şi-i deschise şi se uită la ceas, el văzu că adormise în 
timpul turei lui. 

— De ce nu m-ai trezit? întrebă el. 

— Bătrânii au nevoie de un pui de somn, răspunse Sloane. 

Harvath zâmbi şi se ridică de pe canapea. 

— Ştii ceva? Într-o zi, vei fi o soție minunată - prima soție. 

Aşezând la loc în frigider sticla cu apă neîncepută, el luă un Red 
Bull şi îşi reocupă locul în fața vizorului. 

— Touche22, răspunse Sloane, înainte să-i ceară raportul lui 
Chase prin stația radio. 

La parter nu se întâmpla nimic, prin urmare, ea se aşeză pe 
canapea şi schimbă canalul ca să urmărească finalul comediei 
romantice. Harvath nu avea motive să se plângă. Ea îl lăsase să 
doarmă mai mult. 

După câteva replici stupide din comedie însă, el zâmbi când ea 
schimbă înapoi la Black Hawk Down. Chiar aveau multe lucruri în 
comun. 

Ascultând replicile din film în timp ce privea pe vizor, Harvath 


z Expresie în franceză desemnând o confirmare a unui succes, a 
unei oportunități sau a superiorității unui argument sau unei 
discuții (n. red.). 

derula în minte scenele, le văzuse de nenumărate ori. Misiunea nu 
ar fi trebuit să fie un eşec. Prea multe vieți pierdute în timpul ei. 
Fiecare ramură a armatei o studiase. Cea mai mare insultă care ar 
fi putut fi adusă celor care muriseră în ziua respectivă ar fi fost să 
nu se fi învățat ceva din sacrificiul lor. 

Când tura lui luă sfârşit, Sloane îi întinse telecomanda şi îi 
spuse că urma filmul Commando, apoi, mimând una dintre 
replicile din film ale lui Arnold Schwarzenegger, ea adăugă: 

— Servesc soldați SEAL la micul dejun. 

— Replica este: „Servesc Berete verzi la micul dejun”, nu soldați 
Navy SEAL, o corectă Harvath. 

El vru să îi răsplătească amabilitatea oferindu-se să stea în 
continuare la pândă, dar ea refuză. 

— Eu vin cu forțe proaspete, spuse ea. 

Harvath nu voia să rişte să adoarmă din nou şi se îndreptă către 
frigider ca să-şi mai ia un Red Bull, când telefonul mobil vibră din 
nou. Era agentul special Urda. 

— Harvath. 

— Cred că ştim unde este Deng, îl înştiință Urda. Sau cel puţin 
unde a fost până de curând. 

— Minunat. Unde? 

— La colțul străzii există o berărie. Voi parcă afară. Ne întâlnim 
acolo în cinci minute. 

CAPITOLUL 38 


Urda îl trimise pe unul dintre agenți să facă schimb de tură cu 
Sloane şi pe un altul să stea cu Chase în biroul directoarei. Ştiind 
că oamenii lui erau acoperiți, Harvath părăsi hotelul şi se întâlni 
cu agentul FBI la berăria Cool Springs din colț. Acesta era un 
bărbat înalt şi solid, la vreo patruzeci şi ceva de ani, care, probabil, 
jucase fotbal american în facultate. 

Odată ce ajunseră pe autostradă şi se convinseseră că nu 
fuseseră urmăriți, Urda porni luminile şi sirena. 

leşi de pe autostradă la est de centrul oraşului şi o luă printr-un 
cartier sărăcăcios cu curți năpădite de buruieni şi case 
dărăpănate. Luminile albastre intermitente şi cele albe ale 
lanternelor care se zăreau la două străzi mai încolo îi indicau lui 
Harvath că sosiseră la locul potrivit. 

Urda îi arătă insigna unui ofițer al departamentului de poliție 
din Nashville, care le făcu semn să treacă. Alese cel mai apropiat 
loc de parcare pe care îl găsi. Benzi galbene blocau accesul la una 
dintre case, iar privitorii erau împiedicaţi să treacă strada. 

Apropiindu-se de unul dintre detectivi, Urda se identifică şi 
întrebă de Hoffman. 

— Hei, Mike! strigă detectivul. Ai un musafir. 

Un tip musculos într-un costum strâmt se desprinse dintr-un 
grup de criminalişti şi înaintă pe alee. Urda dădu mâna cu el, apoi 
i-l prezentă pe Harvath. 

— Detectiv Mike Hoffman, spuse el, strângându-i mâna lui 
Harvath. 

— Mike lucrează cu biroul FBI din Nashville la multe cazuri, îi 
explică Urda. El este detectivul care a fost de acord să meargă la 
aeroport şi să îl urmărească pe Tommy Wong. 

— Doar că ne-am ales cu cineva mult mai rău, răspunse el. 

— Ce s-a întâmplat aici? 

— Urmaţi-mă, zise Hoffman. Vă voi arăta. 

După ce se identificară, Harvath dând un nume fals şi o agenție 
fictivă, primiră învelitoare din hârtie pentru pantofi şi li se spuse 
că puteau să intre. Criminaliştii tocmai terminau de prelevat probe 
şi totul fusese fotografiat. Trupul nu fusese luat încă. 

Când ajunse la uşa de la intrare, Hoffman se dădu la o parte ca 
să îi lase pe Harvath şi pe Urda să intre primii. Alte lanterne 

împânzeau camera de zi, scăldând-o într-o lumină albă, puternică. 
Scena era oribilă. Era sânge peste tot. Agentul FBI rămase lângă 
detectivul din Nashville în timp ce Harvath înconjură trupul şi 
studie încăperea. 

— Somalez? întrebă el. 

Hoffman încuviință din cap. 

— Wazir Ibrahim. Treizeci şi unu de ani. Refugiat politic care s-a 
mutat în Nashville în urmă cu câţiva ani. 

— Comunitatea sontaleză este numeroasă aici? 

— Nu ca în Minneapolis, dar îi avem şi noi pe ai noştri. 

Ibrahim era în genunchi, aplecat în față, cu gâtul tăiat. 

— Se cunoaşte arma crimei? întrebă Urda. 

— Credem că ar putea fi un brici, răspunse Hoffman. 

— Sau o sârmă, completă Harvath, aplecându-se şi examinând 
cu atenție rana. 

— A sângerat până a murit, nu-i aşa? zise agentul FBI, privind 
balta mare de sânge de pe covor. Pe ce stă îngenuncheat? E un 
covoraş de rugăciune? 

Harvath încuviinţă din cap. 

— Din câte se pare. Ucigaşul a venit prin spate şi l-a omorât în 
timp ce se ruga. 

— Ceea ce înseamnă că Wazir Ibrahim l-a cunoscut pe ucigaş. A 
ştiut că se afla în casă şi s-a simţit suficient de confortabil. Încât 
să se roage în prezenţa lui, sau, poate, chiar împreună cu el. 

— Mare greşeală, replică Urda. 

— Nu mai spune. 

Harvath se aşeză în spatele cadavrului şi se prefăcu că îl 
strangulează pe Ibrahim, ca să îşi poată da seama cum se 
desfăşurase scena. 

— Ce legătură aveți cu treaba asta? îl întrebă el pe Hoffman. 

— Unul dintre grupurile de lucru cu care colaborez se ocupă de 
violuri asupra minorilor. Avem în atenţie şi o rețea de prostituție 
cu minori condusă de o organizație somaleză. Pe listă se afla şi 
numele lui Ibrahim, însă nu am avut suficiente dovezi ca să îl 
punem sub acuzare. În final, în urmă cu câteva zile, a fost închis 
pentru că şi-a bătut soția. Am fost chemat şi am încercat să 
stoarcem de la el informaţii legate de rețeaua de prostituție. De 
îndată ce am început să vorbim despre acest subiect, n-a mai scos 
un cuvânt şi a cerut un avocat. A fost audiat pentru cauțiune, 
doar că nu şi-a permis-o. Prin urmare, a rămas în închisoare. 

— Soţia unde este? întrebă Harvath. 

— Are rude la sud de aici, în Shelbyville. Asistentul social i-a 
recomandat să locuiască la ele o vreme. Cumnatul lui a venit să-i 
ia nişte lucruri. El a descoperit trupul. Şi înainte să întrebaţi, atât 
soția, cât şi cumnatul au alibiuri confirmate. 

— Bine, dar de unde ştim că afacerea asta are legătură cu omul 
nostru? 

— Când poliţiştii au strâns declaraţiile, vecinul de alături, 
domnul Enrique Vasquez, zise Hoffman, consultându-şi notițele, a 
afirmat că un asiatic l-a căutat pe Ibrahim azi, mai devreme. 
Bărbatul pretindea că era de la depozitul unde lucra Ibrahim. A 
spus că venise pentru o cerere de asigurare. Am vorbit cu şeful lui 
Ibrahim. Wazir nu a înaintat nici o cerere de asigurare, iar 
administratorul companiei nu a trimis pe nimeni. Individul i-a dat 
vecinului o carte de vizită, care era falsă. Se întâmpla ceva, clar, 
aşa că am început să mă gândesc. Care sunt şansele ca doi domni 
asiatici să îşi schimbe între ei tichetele de îmbarcare pentru un 
zbor către Nashville în aceeaşi zi în care un individ asiatic, cu o 
poveste-paravan, dă târcoale scenei crimei doar cu câteva ore 
înainte ca omorul să aibă loc? 

— Probabil, nu este o coincidență, sugeră Urda. 

Hoffman încuviință din cap. 

— Tocmai de aceea am înşirat mai multe poze printre care am 
inclus şi o imagine cu tipul nostru, Deng, surprinsă de camerele de 
supraveghere de la Nashville Internațional. Ghici pe care a ales-o 
vecinul? 

— Pe cea cu Deng. 

— Exact. Zice că este sigur, doar că individul pe care l-a văzut 
azi bătând la uşă purta ochelari. 

— Dar cumnatul? Ştie ceva? 

— Nu. El şi cu Wazir nu se înțelegeau prea bine. I-am arătat şi 
lui fotografiile, însă nu a recunoscut pe nimeni. 

— Aţi reuşit să o interogați pe soție? întrebă Harvath. 

— Încă nu, răspunse Hoffman, dar o s-o facem. Acum se 
întoarce la Nashville. 

— Cine l-a scos pe Ibrahim din închisoare? 

— Cauţiunea a fost plătită de o agenţie locală numită Lampy's. 
Agentul care a întocmit documentaţia a spus că a primit un telefon 
de la un pretins director al unei organizații de binefacere somaleză. 
Apelantul i-a zis că auzise că Wazir fusese închis, dar că nu 
cunoştea nici un detaliu. A precizat că membrii moscheei lui au 
adunat bani ca să-l ajute. Garantul a scos informațiile din sistem 

şi i le-a comunicat apelantului. I-a spus care erau acuzele şi cât va 
costa ca să-l scoată afară. Puțin mai târziu, un somalez şi-a făcut 
apariția cu banii, plus taxa percepută de garant şi, uite-aşa, 
Ibrahim a fost scos de la pârnaie. 

— Aţi aflat cine este somalezul care a dus banii? 

— Este şofer de taxi, răspunse Hoffman. Detectivii noştri sunt la 
el chiar acum. Spune că un asiatic i-a plătit trei mii de dolari ca să 
ducă banii pentru cauţiune, să semneze actele şi să-l aducă pe 
Ibrahim aici. 

— Asta înseamnă că el se numără printre ultimele persoane 
care l-au văzut în viață pe Wazir Ibrahim, afirmă Urda. 

— Şi e speriat de moarte, crede-mă. Detectivii au băgat teama 
de Allah în el. Este cât se poate de cooperant. 

— l-au arătat pozele? 

— Da, răspunse Hoffman. Ceva rezultate. L-a ales imediat pe 
Deng, dar şi el a menţionat că purta ochelari. 

Urda se uită la Harvath. 

— Aşadar, Deng îşi schimbă tichetul de îmbarcare ca să vină la 
Nashville, plăteşte cauțiunea şi îl scoate din închisoare pe somalez, 
apoi îl omoară. De ce? Cine-i individul ăsta, Ibrahim? 

Harvath se apropie şi mai mult de cei doi, astfel încât să nu le 
audă nimeni conversaţia. 

— Trebuie să aibă cumva legătură cu celula din Nashville. Ce alt 
motiv ar exista ca să-l trimită pe Deng aici tocmai din China? 

Agentul FBI încuviinţă din cap. 

— Dar dacă este vorba doar despre a-i face de petrecanie unui 
tip, de ce n-ai plăti una dintre triadele localizate în Statele Unite să 
facă treaba? Plus, dacă ai de gând să-l lichidezi în aceeaşi zi în 
care ai sosit în oraş. Care-i treaba cu camera de hotel? De ce ţi-ai 
atârna hainele în dulap ca şi când ai plănui să mai stai prin zonă? 

Erau întrebări excelente la care Harvath nu găsi răspunsul 
imediat. Dădu să-l întrebe ceva pe Hoffman, când detectivul de mai 
devreme îşi vâri capul înăuntru. 

— Hei, Mike, zise el. Avem o descriere parțială a maşinii 
suspectului. 

— Vorbeşte, îi ceru Hoffman. 

— Un polițist care patrula prin cartier a discutat cu câțiva 
locuitori despre incident. Aceştia i-au spus că au văzut un asiatic 
cu ochelari într-un SUV negru în după-amiaza aceasta. A parcat 
mai în josul străzii, lângă ei şi a parcurs distanța până aici pe jos. 

— Ştim ce fel de SUV? 

— Fie un model nou Mercury Villager, fie un Lincoln Navigator, 
răspunse bărbatul. Vreau să le arăt fotografiile ca să văd dacă îl 
identifică pe omul vostru. Le aveţi aici? 

— Nu. Sunt în maşina mea, pe scaunul din dreapta. Du-te şi ia- 
le. Să-mi spui rezultatul, zise Hoffman. 

Detectivul îşi ridică degetul mare, apoi ieşi din casă. 

Agentul special Urda se întoarse către Harvath. 

— Ce ai de gând să faci? Să rămâi la hotel, sperând că el se va 
întoarce sau vei da semnalul „Cu ochii în patru” şi vei implica 
departamentul de poliție din Nashville sau poliția statală? 

— Individul acesta este suspectat de crimă, adăugă Hoffman. 
Dacă unul dintre poliţiştii noştri îl arestează, merită să ştie cu cine 
are de-a face. 

Hoffman avea dreptate, la fel şi Urda, până într-un punct. 
Poliţiştii şi poliţia statală trebuiau să ştie că un suspect periculos 
se află în libertate. De asemenea, căutările trebuiau extinse dincolo 
de hotel. 

Harvath consimți. 

— Sunt de acord cu semnalul, însă trebuie să îl limităm. Nu se 
va comunica prin stații. Nu vreau ca vreun angajat de la 
departamentul de ştiri să intercepteze vreo discuție. 

— Putem comunica prin terminalele mobile de colectare a 
datelor cu care sunt echipate maşinile de patrulare. 

— Ocupaţi-vă de asta, atunci, spuse Harvath. 

Dacă Bao Deng venise în Statele Unite pentru singurul motiv de 
a-l ucide pe Wazir Ibrahim, însemna că trebuie să fi părăsit deja 
statul, posibil chiar şi țara. 

Însă intuiţia îi spunea lui Harvath că mai era ceva... mult mai 
important. 

CAPITOLUL 39 


Boxa de depozitare fusese aleasă bine. Era o afacere de familie 
lângă un drum, fără prea mult trafic. Era exact genul de locație pe 
care l-ar fi ales şi Cheng. 

Parcurgând cu maşina aleile dintre rândurile de boxe de 
depozitare, se uită la numere. Când îl găsi pe cel pe care îl căuta, 
opri maşina paralel cu uşa şi opri motorul. 

Dăduse deja încet o tură. Nu era nimeni acolo. Era singur- 
singurel. Coborând din Navigator, se duse prin spatele vehiculului 
la uşa boxei. Verifică din nou numărul cu cel pe care îl avea scris 
pe o bucată de hârtie — 26. Se afla unde trebuia. 

Folosindu-se de o lanternă mică, pipăi cadranul uşii rulante 
până când găsi ce căuta. Era o încuietoare de siguranță pe care 
nimeni nu ar fi observat-o dacă nu ar fi căutat-o în mod special. 
Era încă intactă, iar acest lucru îi spunea lui Cheng că nimeni nu 
mai intrase în spaţiul de depozitare de când fuseseră aranjate 
înăuntru articolele. Îndreptându-şi atenţia către lacătul cu cifru de 
maximă securitate, învârti cele cinci rotițe, iar lacătul se deschise. 

După ce scoase lacătul, se aplecă şi ridică uşa doar atât cât să 
se poată strecura pe sub ea. În spatele boxei de depozitare se aflau 
mai multe cutii, dintre care două late de aproape un metru şi 
înalte de aproape un metru şi jumătate. Toate erau aşezate pe un 
suport din lemn decolorat. Se apropie cu grijă de cutii. 

Folosindu-se de cheile de la maşină, tăie banda adezivă şi 
deschise fiecare cutie, ca să verifice conținutul şi să se asigure că 
totul era înăuntru. 

Începu cu cea mai mare cutie şi continuă cu restul grămezii. Cu 
excepția cilindrilor grei din metal, totul se afla în casete. Exista o 
anume castă pe care Cheng nu îşi dorea să o deschidă. Nu prea se 
simțea în largul lui, deşi colonelul Shi îl asigurase că era în 
siguranță. După ce desfăcu încuietorile, ridică încet capacul şi 
privi înăuntru. Înainte să plece din China i se arătase o fotografie 
cu conținutul, însă el crezuse că va avea un aspect oarecum 
diferit. În schimb, stătea acolo, părând mai degrabă inofensiv. Era 
uimitor când te gândeai că ceva de o asemenea dimensiune avea 
capacitatea de a curma atâtea vieți. 

Lăsă jos toate capacele, apoi încuie casetele şi le aşeză la foc în 
cutiile de carton. 

Avea în SUV o rolă de bandă adezivă şi se duse să o aducă. 
Deschise portiera din spate şi se întinse peste scaun ca să ia 
punga în care se aflau produsele. În acest timp, el auzi o maşină 
apropiindu-se. Nu era un semn bun, asta dacă nu cumva cineva 
venise să-şi ia barca pentru a merge la pescuit dimineață. 

Cheng luă o decizie într-o clipită. Lăsă punga din mână, se 
strecură pe bancheta din spate şi se ajută de portbagajul maşinii 
ca să se tragă deasupra acoperişului acesteia. După ce închise 
uşor de sus portiera Navigatorului, nu mai trebuia să facă decât 
un pas ca să ajungă pe acoperişul din metal al boxei de depozitare. 

Rămase întins pe burtă, se retrase de la margine câțiva metri şi 
aşteptă. 

Când maşina îşi făcu apariția pe aleea lui, primul lucru pe care 
îl observă fu acela că nu avea farurile aprinse. Încă un semn rău. 
Scoase amortizorul şi apoi îl fixă pe țeava pistolului său Smith 
Wesson. 

Nici nu apucă bine să-l ataşeze de pistol, când lumina puternică 
a unui proiector începu să măture ambele părți ale aleii de jos. 
„Era, oare, vreun serviciu de pază sau era poliția?” Se îndoia că o 
patrulă de pază ar fi condus prin zonă cu farurile stinse. Sarcina 
for era să îşi facă simțită prezența pentru a împiedica orice 
ilegalitate. Sigur, era poliția. 

Vehiculul opri la vreo două maşini distanță de SUV-ul lui. 
Cheng rămase complet nemişcat. I se păru că aude cârâitul 
înfundat al unei staţii radio de poliție prin geamul deschis. 

Era o situaţie nefericită. Cheng nu îi desconsidera pe poliţişti. Îi 
admira. Aveau o meserie foarte grea, care necesita foarte mult 
curaj. Oricine se afla acolo, jos, era doar ghinionist, îşi făcuse 
apariția în locul nepotrivit, la momentul nepotrivit. „Sau 
autoritățile erau pe urmele lui?” se întrebă el. 

Oare ştiau că îşi schimbase tichetul de îmbarcare şi că omorâse 
doi oameni de când sosise în Statele Unite? Oare îl căutau pe Bao 
Deng sau, mai rău, pe Tai Cheng? Era o chestiune întâmplătoare 
sau era ceva mai mult? Nu avea de unde şti. 

Nimic din toate astea nu mai conta. Nu cu tot ceea ce se afla în 
depozit. Nimeni nu avea voie să vadă conținutul. 

El auzi deschizându-se una dintre portierele maşinii. Aşteptă o 
clipă. Nu percepu nici un zgomot. Cel care venise acolo era singur. 
Cheng se pregăti să acționeze. 

Îşi imagină poziția polițistului ascultând zgomotul pe care 
bocancii acestuia îl făceau pe asfalt. Polițistul avea, probabil, o 

lanternă, poate era montată pe armă. Văzuse, probabil, că uşa 
depozitului era parțial deschisă, însă va verifica mai întâi 
Navigatorul, ca să se asigure că nu era nimeni înăuntru. 

Sprijinindu-se pe coate, Cheng se târî până la marginea 
acoperişului şi aruncă o privire. Într-adevăr, era poliția. Îl vedea pe 
ofițer, era în spatele SUV-ului. Într-o mână ţinea o lanternă, iar în 
cealaltă, pistolul. Stătea ghemuit şi privea pe sub uşa parțial 
ridicată, cu ajutorul lanternei. 

Ridicându-se în picioare, acesta se retrase câțiva paşi. Când îşi 
întinse mâna după stația radio de pe umăr, Cheng deschise focul. 

Apăsă pe trăgaci de două ori, într-o succesiune rapidă. Arma 
vibră în mâinile lui, apoi se auziră sunete înfundate. Fiecare glonț 
de 9 mm îşi găsi ținta, ucigându-l pe loc pe poliţist. 

Sărind jos de pe acoperiş, Cheng verifică să vadă dacă bărbatul 
murise. Da, murise. Ceafa îi era zdrobită, iar unul dintre gloanţe 
ieşise prin ochiul lui stâng. 

Cheng trebuia să se mişte repede. Când vor vedea că polițistul 
nu se va întoarce să dea raportul, vor trimite întăriri, asta dacă nu 
o făcuseră deja. 

Cobori de pe acoperiş şi se duse la maşina de poliție, pe urmă 
deschise portbagajul. Într-o secundă găsi ceea ce căuta. Reveni la 
polițist, îi luă staţia radio şi o aruncă pe scaunul din dreapta a 
Navigatorului. Apoi trase trupul din cale şi intră din nou în 
depozit. 

Nu avea timp suficient să încarce totul, prin urmare, se duse 
țintă către cel mai important articol, cel care nu putea fi lăsat în 
urmă. 

Ridicând cutia, el o cără până la SUV, deschise hayonul şi o 
aşeză în portbagaj. 

După ce închise hayonul, porni motorul şi trase maşina mai în 
față. Apoi cobori, băgă maşina de poliție cu spatele în depozit, 
astfel încât bara din spate să fie lipită de cutiile aşezate pe 
suportul din lemn. 

Ridicând capacul rezervorului de benzină, Cheng deşurubă 
piulița, pe urmă, rupând partea de sus a uneia dintre torțele pe 
care le luase din portbagaj, o înveli într-o cârpă şi o vâri în 
deschizătură. Apoi trase trupul neînsuflețit al poliţistului în 
maşină, aşezându-l în spatele volanului. 

Totul fiind pregătit, el aprinse cea de-a doua torță, o aruncă pe 
bancheta din spate a maşinii de poliție şi ieşi din depozit. 

În sfârşit, lăsă jos uşa rulantă, înlocui lacătul, se urcă în 

Navigator şi se îndepărtă de depozit. 


224 


CAPITOLUL 40 


După ce îl interogară pe vecinul lui Wazir Ibrahim, Vasquez, 
Harvath şi Urda îl urmară pe Hoffman la biroul lui din centrul 
oraşului. 

Poliția din Nashville îl adusese pe şoferul somalez la secție 
pentru a continua interogatoriul, iar Harvath avea şi el câteva 
întrebări. 

Se aflau pe la jumătatea drumului când, în depărtare, în urma 
lor, izbucni o explozie şi o văpaie impresionantă se înălță spre 
cerul nopții. 

— Ce naiba a fost asta?! exclamă Harvath, întorcându-se să se 
uite. 

Urda privi explozia în oglinda retrovizoare. 

— Nu ştiu, dar a fost uriaşă. Scurgeri de gaze? 

Harvath habar nu avea, însă nu îi plăcea sincronizarea. 

Două minute mai târziu, Hoffman, aflat undeva în fața lor, îşi 
porni girofarul şi sirena. 

— Ce mai e acum? întrebă Harvath. 

Urda ridică din umeri tocmai în momentul în care începu să-i 
sune telefonul. Era Hoffman. Îl puse pe difuzor. 

— Aţi văzut explozia? 

— Afirmativ. 

— Am auzit prin stație că este vorba despre o boxă de 
depozitare, unde un polițist din Nashville cerceta un Lincoln 
Navigator negru care părea suspect. 

Harvath simți cum îi creşte pulsul. 

— Ce a provocat explozia? Navigatorul a fost folosit drept 
capcană? 

— Habar n-am. Cei de la dispecerat au pierdut legătura cu 
polițistul. Ţineţi-vă aproape de mine. Trebuie să ne întoarcem. 

Cele două maşini profitară că nu veneau vehicule din direcția 
opusă, întoarseră şi, odată ce Urda porni girofarul şi sirena, 
porniră în viteză înspre incendiu. Când Harvath privi vitezometrul 
agentului FBI, el văzu că rulau cu mult peste 120 km/h. 

Hoffman o luă înspre ieşirea de pe autostradă, dar abia dacă 
încetini. Folosind acostamentul, el urcă în viteză rampa, atingând 
uşor frâna şi viră scurt la stânga, apoi pătrunse în intersecție. 
Urda era pe urmele lui. 

Trecură peste autostradă şi se îndreptară înspre sursa exploziei. 
În față, mai multe maşini de intervenţie îşi croiau drum în aceeaşi 
direcție. Aerul era împânzit de claxoane. 

Hoffman trecu de două ori pe culoarea roşie, continuându-şi 
drumul. Brusc, o văpaie mistuitoare putu fi zărită în faţă. 

La fața locului se aflau deja patru maşini de poliție. Rezemat de 
unul dintre vehicule era un polițist rănit care îşi ţinea pe frunte un 
bandaj plin de sânge. După cum arăta, trebuie să fi fost aproape 
când izbucnise explozia. Era prima persoană cu care voia să 
vorbească Harvath. 

Urda opri maşina pe marginea drumului, după intrarea 
principală a parcelei cu boxe de depozitare. Nici nu apucă să vâre 
maneta în lăcaşul pentru „Parcare”, că Harvath şi deschise 
portiera şi sări afară din maşină. 

Pe ecusonul polițistului rănit scria Edmondson. 

— Ce s-a întâmplat? 

Polițistul se uită la Harvath, apoi la sedanul lui Urda, care avea 
încă girofarul pornit. Gândindu-se că Harvath făcea parte din 
forțele de ordine, el răspunse: 

— Sergentul  Gerads cerceta un vehicul suspect. Când 
dispeceratul nu a reuşit să dea de el, a apelat echipajele din 
apropiere. Eu mă aflam la 1,5 km depărtare. Am ajuns chiar în 
momentul exploziei. 

— Ce a explodat? 

— Nu ştiu, răspunse polițistul. 

— Unde este Gerads? 

— Nu ştiu. 

— Şi maşina? Navigatorul negru pe care îl cerceta? întrebă 
Harvath. 

— N-am văzut nimic în afară de explozie. 

Capul, fața şi trunchiul polițistului arătau de parcă ar fi fost 
ciuruite de şrapnel. În spatele lor, maşinile de pompieri ieşeau de 
pe drum şi pătrundeau în viteză în parcelă. 

— Unde erai când a avut loc explozia? 

Ofiţerul Edmondson îşi înălță capul şi arătă către maşina lui din 
interiorul parcelei. Chiar şi de la distanța aceea, Harvath putea 
vedea că fusese destul de serios avariată. Arăta de parcă ar fi fost 
lovită de un dispozitiv exploziv improvizat. Bărbatul avusese noroc 
că scăpase cu viaţă. 

Când Urda se apropie, Harvath se uită la el şi spuse: 

— Sună la Quantico. Spune-le să adune o echipă de criminalişti 

şi să îi trimită aici cât mai repede. 

— Se face, zise Urda, scoțându-şi telefonul mobil din buzunar. 

Harvath înaintă pe alee către Hoffman, aflat în fața tastaturii 
numerice care deschidea poarta. Complexul semăna cu o parcare 
pentru rulote care fuseseră răscolite, iar ulterior incendiate. Peste 
tot erau articole de mobilier, obiecte personale şi tot felul de alte 
rămăşiţe. Vor trece luni bune până vor reuşi să facă ordine. 

— Pompierii vor ca toată lumea să stea deoparte, spuse 
detectivul. Nu ştiu ce alte explozive ar mai putea fi ascunse în 
aceste depozite. 

În ciuda haosului, Harvath auzi zgomot de rotoare. Ridicându-şi 
privirea, văzu un elicopter al poliţiei. Verifica zona cu proiectorul 
său puternic, Midnight Sun. Hoffman îşi înălță puţin stația radio, 
ca el şi cu Harvath să poată asculta. În timp ce pilotul ţinea 
elicopterul în poziție fixă planare, ofițerul de zbor manevra 
proiectorul, verificând, de asemenea, camera FLIR pentru a-i putea 
direcționa pe pompieri către cea mai fierbinte zonă a incendiului. 

Existau şase rânduri de boxe de depozitare, dintre care patru 
erau cuprinse de flăcări. Harvath arătă către biroul aflat la 
marginea celui de-al şaselea rând şi zise: 

— Adună cât mai mulți poliţişti şi veniți acolo. Dacă vreunul are 
unelte de spart, ar fi bine să le aducă. 

— Ce faci? Pompierul-şef a spus... începu Hoffman. 

— Ştiu ce-a spus pompierul-şef, răspunse Harvath. Fă ce ţi-am 
zis. 

Hoffman încuviință din cap şi se duse să adune poliţiştii în timp 
ce Harvath o luă la fugă către birou. Căldura degajată de incendiu 
părea să crească aproape cu zece grade la fiecare pas pe care îl 
făcea. Când ajunse la uşile de la intrare din sticlă, simți că fața îi 
ardea şi că părul de pe mâini îi era pârlit. 

Încercă uşile, dar acestea erau încuiate, prin urmare, se uită în 
jurul lui, străduindu-se să găsească o altă cale de a intra. Nu 
reuşi. Când reveni în fața biroului, îl văzu pe Hoffman împreună 
cu patru poliţişti, însă nici unul dintre ei nu avea unelte de spart. 

Adresându-se celui mai apropiat polițist, Harvath spuse: 

— Dă-mi bastonul tău. 

Polițistul se conformă şi, dintr-o mişcare bruscă a încheieturii, 
Harvath desfăcu bastonul extensibil. Întorcându-şi capul într-o 
parte, el lovi cu putere şi făcu țăndări geamul uşii din dreapta. 

Îşi vâri mâna înăuntru, o descuie şi, deschizând larg ambele uşi, 
lovi cu piciorul piedicile din cauciuc. Arătă către cărucioarele 

înşirate de-a lungul unui perete al holului şi ordonă: 

— Vreau ca fiecare dulap pentru fişiere să fie scos de aici cât 
mai repede. 

În timp ce poliţiştii se grăbiră să pună mâna pe cărucioare, 
Harvath îi spuse lui Hoffman: 

— Tu şi cu mine vom lua computerele şi orice dispozitiv folosit 
pentru a stoca imaginile înregistrate. 

Hoffman încuviință din cap, iar cei doi pătrunseră repede 
înăuntru. 

Biroul se afla dincolo de hol, unde era şi recepţia şi 
departamentul de ambalare. Era haos. Hârtii împrăştiate peste tot. 
Poliţiştii nu ştiau cu ce să înceapă. Harvath le spuse să ia tot. Un 
Navigator negru suspicios, o explozie uriaşă şi un polițist dispărut. 
Deng fusese acolo. Şi fusese acolo cu un motiv anume. Harvath 
voia să ştie de ce şi spera să găsească ceva în acele documente. 

În ciuda căldurii şi a pericolului extinderii incendiului, poliţiştii 
scoaseră afară grămezi de documente, dulapuri şi cutii pline cu 
alte dosare. În vreme ce Hoffman scotea computerele şi le ducea 
într-un loc sigur, Harvath găsi încăperea unde se afla DVR-ul23. 

După ce fusese scos afară tot ceea ce putuse fi scos, Harvath 
mai aruncă o ultimă privire înăuntru. Scotoci prin sertare şi prin 
dulapuri, căutând drivere externe sau orice alte lucruri pe care era 
posibil să le fi omis. Mulțumit că luaseră tot, el îşi umplu mâinile 
cu cât multe obiecte personale ale proprietarilor, în ciuda 
eforturilor susținute ale pompierilor, incendiul continua să se 
răspândească, iar biroul nu avea să scape nici el. 

Hoffman se uită la grămada de lucruri pe care reuşiseră să le 
salveze. 

— Ce vrei să faci cu toate astea? 

Ce voia Harvath era să-şi vâre mâna în acea grămadă şi să 
scoată exact ceea ce căuta, însă ştia că existau şanse mai mari să 
fie lovit de fulger sau să câştige la loterie. 

Nu era punctul lui forte să sorteze cantități uriaşe de date sau 
să caute tipare. Dar cunoştea pe cineva care se pricepea de 
minune la aşa ceva. 

Harvath se uită la ceas. 

— Voi aduce un specialist. 


23 Digital Video Recorder - Aparat de înregistrare şi de redare fişiere 
audio-video (n. red.). 

CAPITOLUL 41 


Bărbatul care cobori din avionul Gulfstream G450 suferea de o 
maladie numită „nanism primordial”. Era o boală extrem de rară 
care afecta mai puțin de o sută de oameni în întreaga lume. Cu 
toate că bărbatul avea un handicap fizic, cu siguranță, nu avea 
unul intelectual. 

Era un geniu când venea vorba despre algoritmi şi era un 
hacker prin excelență. Prietenii îi spuneau Nicholas. Duşmanii lui, 
ceea ce însemna majoritatea comunității internaționale a serviciilor 
secrete, îl porecliseră „Trolul”. 

Vândut unui bordel de către părinţii lui fără suflet, el avusese 
parte de o creştere monstruoasă. Nici un copil, cu atât mai mult 
unul despre care se ştia că nu va ajunge la o înălțime mai mare de 
un metru şi că nu va trăi peste treizeci de ani, nu ar trebui să 
îndure acea cruzime de care avusese el parte. 

Cert e că Nicholas supraviețuise. Ba mai mult, învățase să 
prospere. Mintea lui ascuţită era cel mai de preț avut, iar el o 
folosea ca pe un bisturiu. Ținându-şi urechile ciulite şi gura 
închisă, aflase tot felul de informaţii de la bărbaţii bogaţi şi 
influenţi care frecventau bordelul. Odată ce înțelesese că nu 
informaţia însemna putere, ci modul cum o utilizai, viața lui se 
schimbase complet. 

Unii numeau „şantaj” ceea ce făcea el. Lui însă îi plăcea să îi 
spună, pur şi simplu, „influență”. Contul lui din bancă sporea 
odată cu influența pe care o deţinea. Deveni un as al cumpărării, 
al vânzării şi al furtului pe piața neagră a informațiilor secrete. 
Agenţiile de informaţii îl urau, iar cei puternici se temeau de el. 
Făcuse progrese mari de când plecase din bordelul din Soci, de pe 
țărmul Mării Negre. 

Lăsase cu mult în urmă vremurile periculoase în care se 
ocupase cu furtul de informaţii secrete. Mai practica „magia neagră 
digitală”, însă, ajuns la vârsta de patruzeci de ani, îşi dorea ceva 
mai mult. Fiind toată viața un proscris, el visase să facă parte din 
ceva important, mult mai important decât propria persoană. Scot 
Harvath îi oferise această şansă. 

Nicholas cobori scările avionului însoțit de doi câini uriaşi — 
Argos şi Draco. Cântărind fiecare mai mult de nouăzeci de 
kilograme, fiarele gemene aveau o înălțime la umeri de un metru. 

Erau ciobăneşti caucazieni, cunoscuți şi sub sintagma „caucazieni 
Ovcharka”, fiind preferați de poliția de frontieră din Germania de 
Est, precum şi de armata rusă. Rapizi, extrem de loiali şi de fioroşi 
când se simțeau ameninţaţi, erau paznicii perfecţi pentru un 
bărbat care avea ca duşmani unii dintre cei mai influenţi şi 
periculoşi oameni din lume. 

Câinii erau la fel de precauțţi ca şi stăpânul lor. Aşa cum ar fi 
făcut două santinele devotate, ei scanară din priviri tot şi pe toți 
cei aflați în hansarul privat. Când ochii lor căzură pe Harvath, 
câinii se îndreptară în goană către el şi îşi aşezară capul sub 
palmele lui. 

Drept semn al încrederii şi al afecțiunii, ei se lipiră de el. 
Harvath avu impresia că era presat de două camionete. El îi 
mângâie până când Nicholas plescăi, chemându-i la el. Câinii se 
supuseră imediat comenzii lui. 

Harvath îl priva cu atenţie pe pitic. Părea sănătos. Era bronzat 
şi, cu toate că îşi lăsase părul să crească în timpul verii, barba lui 
era frumos aranjată. Era un semn al virilității lui şi ceva cu care se 
mândrea. Era cunoscut faptul că cei care sufereau de nanism 
primordial nu puteau să-şi lase barbă. Cheltuise o mică avere în 
încercarea de a combate acest defect, încercând tot felul de remedii 
şi de tratamente ştiinţifice. Îi plăcea să creadă că faptul că trăise 
mai mult decât se aşteptase oricine şi că reuşise să-şi lase barbă 
reprezentau semne că era pe cale să câştige bătălia. 

Harvath nu îl văzuse niciodată pe Nicholas atât de implicat şi de 
energic cum era de când venise să lucreze pentru Grupul Carlton. 
În plus de asta, în viaţa lui Nicholas apăruse o femeie. Ceva de 
făcut, o persoană pe care să o iubească şi ceva la care să spere. 
Bărbatul descoperise cele trei chei ale fericirii. Harvath se bucura 
pentru el. 

Hangarul imens în care fusese remorcat avionul privat fusese 
transformat într-o cameră de război uriaşă. Dulapurile cu fişiere 
din birou fuseseră toate aliniate, cutiile şi grămezile de hârtie, 
aşezate pe mese pliabile, iar birourile aduse înăuntru erau 
prevăzute cu cabluri de alimentare conectate la prelungitoare care 
se întindeau de-a lungul pardoselii hangarului spre mai multe 
prize. 

Nicholas îşi ținti privirea asupra tuturor acestor lucruri. Inspiră 
adânc, apoi oftă şi spuse: 

— Hârtie. Minunat. 

Harvath înţelese. Nicholas prefera să îşi desfăşoare munca în 

lumea digitală. La fel şi el. Chiar şi aşa, dacă existau răspunsuri în 
acele dosare sau în computere, ei doi le vor găsi. 

— Aceştia sunt asistenții mei? întrebă el, arătând către un 
cuplu mai în vârstă, aflat în biroul de sticlă al hangarului. 

Harvath încuviinţă din cap. 

— Domnul şi doamna Logan. Sunt proprietarii parcelei cu boxe 
de depozitare. Te voi ajuta şi eu. 

Piticul clătină din cap. 

— Va fi o noapte lungă. 


În timp ce Nicholas se afla în aer la bordul avionului, Harvath îl 
interogase pe şoferul de taxi somalez. Bao Deng fusese, într- 
adevăr, clientul lui, nu încăpea nici o îndoială. Însă, în afară de ce 
le spusese deja poliţiştilor, somalezul nu mai ştia nimic. Era o 
înfundătură, prin urmare, Harvath hotărî să îşi concentreze 
atenția asupra depozitelor. De vreme ce sosise şi Nicholas, puteau 
să se pună pe treabă. 

Nicholas avea o percepție exactă, pe când Harvath era înzestrat 
cu o percepție vizuală. Astfel, ei abordară problema din două 
direcții diferite. La fel ca două echipe care săpau un tunel prin 
munte din direcții opuse, ei sperau să se întâlnească la mijloc şi să 
găsească deci acolo răspunsul pe care îl căutau. Doamna Logan îl 
ajuta pe Nicholas, iar soțul ei, pe Harvath. 

Harvath avea multe întrebări, începând cu înregistrarea 
camerelor de supraveghere. Conform spuselor soţilor Logan, 
sistemul ieftin de supraveghere pe care îl foloseau era wireless. 
Acesta venea cu o aplicaţie de internet care le permitea să verifice 
proprietatea de acasă. Din când în când pica semnalul, iar atunci 
sistemul putea fi reparat doar dacă cineva îl repornea manual din 
birou. În ciuda acestor aspecte, Harvath se îndoia că era o simplă 
coincidență că sistemul căzuse tocmai în seara aceea. 

Următoarea lui întrebare avea legătură cu planul specific al 
unității de depozitare. Domnul Logan găsi într-unul dintre 
dulapuri un plan cadastral vechi al proprietăţii, îl aduse şi îl aşeză 
pe masa pe care o foloseau el şi cu Harvath. 

În baza pagubelor produse de explozie, pompierii aproximaseră 
vecinătatea generală a exploziei. Harvath încercui grupul de boxe 
de depozitare şi porni de acolo. 

— Ce informații aveţi despre aceste boxe de depozitare? întrebă 
el. Douăzeci şi şase, douăzeci şi şapte, treizeci şi şase şi treizeci şi 
şapte. 

Domnul Logan se duse din nou la dulapuri şi începu să caute 
documentele. Deşi el şi soția lui păstrau anumite informații în 
computer, preferau pixul şi hârtia. Fiecare contract de închiriere 
necesita o semnătură, iar el păstrase o copie a fiecărui contract. 

— Există vreun client neobişnuit care v-a rămas în minte? 
întrebă Harvath în timp ce bărbatul căuta în continuare. 

— În domeniul acesta întâlneşti tot felul de oameni. „Neobişnuit” 
este un termen cam general. 

— Dar suspect? 

— Avem parte şi de aşa ceva, zise Logan, ținându-şi ochelarii de 
vedere pe vârful nasului în vreme ce continua să caute prin 
dosare. Trebuie să avem întotdeauna grijă la oamenii care folosesc 
boxele în scopuri ilegale. Uneori, oamenii închiriază una dintre 
boxele mai mari, ca să ascundă o maşină furată până când aceasta 
este dezmembrată. Alteori, o dezmembrează chiar înăuntru, 
noaptea târziu. Tocmai de aceea le-am dat codul de la poartă 
poliţiştilor, ca să poată veni în inspecţie oricând doresc. 

Harvath îşi aminti că văzuse tastatura numerică. 

— Toată lumea foloseşte acelaşi cod? 

— Nu. Fiecare client are un cod personal. Astfel, dacă nu plătesc 
factura, le putem interzice să intre. Mai punem şi un lacăt 
suplimentar pe boxa lor. 

— Aveţi o evidență cu momentele în care este deschisă poarta? 

— Da. Este înregistrată în sistemul nostru computerizat. 

Harvath se uită la Nicholas, care şedea la unul dintre birouri, în 
fața doamnei Logan. 

— Mă ocup eu de asta, spuse piticul. 

— Mai trebuie să avem grijă şi la cei care încearcă să prepare 
metamfetamină, adăugă Logan. Nu m-aş mira dacă asta ar fi cauza 
exploziei. Chimicalele depozitate într-una dintre boxe. 

Harvath se îndoia. Ar fi necesitat o cantitate mare de chimicale 
pentru a provoca o explozie de o asemenea amploare, însă orice era 
posibil. 

După ce găsi contractele pentru cele patru boxe, Logan se 
întoarse la masă şi i le dădu lui Harvath. 

Acesta le aşeză pe masă şi se uită la numele de pe copertă. 

— Vă spun ceva? 

Logan răsfoi fiecare contract de închiriere până la ultima pagină, 
apoi le înşiră pe masă. Fiecare conținea o copie a carnetului de 
şofer al clientului. În timp ce le examina cu atenţie, Harvath o rugă 
pe doamna Logan să vină lângă el şi să arunce şi ea o privire. 

— Nimic? întrebă Harvath după câteva minute. 

Soții clătinară din cap. 

Harvath privi cea de-a treia fotografie din alinierea improvizată. 
Abia dacă reuşea să distingă fața lui Todd Thomas. 

— De ce este aşa de ştearsă? Pare a fi o copie după o copie. 

Domnul Logan o luă în mână şi se uită la ea cu atenție. 

— Nu ştiu, dar n-a fost făcută la xeroxul nostru. 

— De unde ştiţi? 

Bărbatul ridică celelalte formulare şi se uită la dată, apoi spuse: 

— Deoarece xeroxul nostru funcționează excelent. A fost nou 
când l-am cumpărat şi nu l-am folosit prea des. Şi-apoi, uitați-vă 
la celelalte copii. N-au nimic. 

Harvath se convinse singur. Logan avea dreptate. Cele două 
contracte întocmite înainte de fotografia ştearsă a lui Thomas erau 
cât se poate de clare, la fel şi următorul. 

— N-am auzit niciodată ca un xerox să aibă o zi proastă. 

Doamna Logan îi atrase atenția soțului ei asupra contractului 
lui Thomas, bătând uşor cu degetul în partea de jos a paginii. 

— Ce este? întrebă Harvath. 

— Nu noi am înregistrat contractul acesta, preciză doamna 
Logan, ci Donald. 

— Cine-i Donald? 

— Don este managerul nostru, răspunse domnul Logan, 
clătinând din cap. Este un tânăr de treabă, dar nu este 
întotdeauna atent la detalii. 

— Soțul meu este prea blând, adăugă doamna Logan. Vrea să 
spună că Don este leneş. De cele mai multe ori nu pot adormi 
seara, pentru că mă gândesc dacă n-a uitat cumva să închidă sau 
dacă n-a lăsat vreo lumină aprinsă. 

— Ştiţi unde se află acum? întrebă Harvath. 

— Probabil, e acasă, doarme. 

— Aveţi numărul lui de telefon? Aş vrea să vorbesc cu el. 

Domnul Logan încuviință din cap şi scoase din buzunarul de la 
piept o agendă telefonică uzată. În timp ce acesta căuta numărul 
de telefon, Harvath îi făcu semn lui Urda să se apropie şi îl rugă să 
verifice numele şi seriile carnetelor de şofer ale clienților care 
apăreau în contractele pentru cele patru boxe de depozitare. 

Urda şi le notă pe toate, apoi ieşi din hangar şi dădu un telefon. 
Când găsi pagina cu numărul de telefon al managerului, domnul 
Logan i-o arătă lui Harvath. 

Harvath îşi scoase telefonul mobil şi formă numărul. 

— Când va răspunde, spuneţi-i lui Donald că s-a produs un 
incendiu şi că încercăm să îl găsim pe unul dintre clienţii a cărui 
boxă a fost distrusă de foc. 

Domnul Logan încuviință din cap, iar Harvath îi întinse 
telefonul. 

CAPITOLUL 42 


Convorbirea cu Donald dură aproximativ cincisprezece minute. 
i-l amintea pe clientul care închiriase boxa 26, domnul Todd 
Thomas? Şi-l amintea. 

— De ce? întrebă Harvath. 

— Am verişori în Kentucky pe care îi cheamă Thomas, răspunse 
managerul. I-am zis în glumă că, poate, ne înrudeam. Lui nu i s-a 
părut amuzant. 

— De ce nu i s-a părut amuzant? 

— Probabil pentru că el este asiatic, iar eu, nu. 

„Bingo”, se gândi Harvath. 

L-ai recunoaşte dacă l-ai revedea? întrebă el, pocnind din 
degete ca să-i atragă atenția lui Nicholas. 

— Poate, răspunse Donald. 

— Ai computer? 

— Pentru internet şi alte de-astea? 

— Da, spuse Harvath. Pentru internet. 

— Am telefonul. 

— În regulă, aşteaptă o clipă. 

Harvath acoperi cu mâna telefonul şi îl întrebă pe Nicholas dacă 
putea posta undeva fotografia cu Bao Deng, ca să o poată vedea 
Donald. 

— Întreabă dacă foloseşte Snapchat, răspunse piticul. 

— Nu vreau să folosesc Snapchat şi să apară în serverul lor. 
Vreau să deținem controlul. 

Nicholas îi dădu lui Harvath un URL şi îi spuse că va încărca 
într-o clipă fotografia lui Deng. 

În timp ce aşteptau, Harvath îl întrebă pe manager despre 
fotocopia domnului Thomas. Donald îi explică faptul că, în general, 
clienții completau contractul de închiriere la recepţie, însă Thomas 
venise cu el deja completat. Acesta cuprindea, de asemenea şi o 
copie după carnetul lui de şofer. 

— I-ai cerut şi originalul ca să verifici copia? întrebă Harvath. 

— Bineînțeles, răspunse Donald. Corespundea totul. Am putut 
descifra adresa, ziua de naştere şi celelalte informații, aşa că mi- 
am zis că nu avea rost să fac o copie nouă. Facem economie de 
hârtie, nu? 

Harvath clătină din cap. Ar fi putut obține atât de multe cu 

fotocopia. 

Nicholas îşi ridică degetul mare, ceea ce însemna că încărcase 
poza lui Deng. Harvath îi spuse URL-ul lui Donald. 

O clipă mai târziu, managerul îşi duse din nou telefonul la 
ureche şi zise: 

— Nue eal. 

— Eşti sigur? întrebă Harvath. Uită-te din nou. 

— Nu e nevoie să mă uit din nou. Thomas ăsta e mult mai în 
vârstă decât tipul din poză. 

— Cât de bătrân? 

— Nu ştiu, zise Donald, cugetând. Cincizeci, poate şaizeci de 
ani. 

— Îți mai aminteşti altceva despre el? Alte trăsături distinctive? 
Tatuaje? Cicatrice? 

— Nu prea. Era un tip simplu. 

— Îți aminteşti ce înălțime avea? 

— Mai scund decât mine. Categoric. Poate 1,70 m. 

Harvath făcu o altă remarcă. 

— Ce conducea? I-ai văzut maşina? 

— Nu, n-am văzut-o deloc. 

Harvath îi mai adresă câteva întrebări, apoi îi mulțumi 
bărbatului şi încheie convorbirea. În acel moment, Urda reveni. 

— Carnetul de şofer din Tennessee pe numele lui Todd Thomas 
e fals, raportă agentul FBI. 

Harvath nu era surprins. Mintea lui se puse repede în 
funcţiune. El îi rugă pe soţii Logan să se întoarcă în biroul din 
hangar şi să aştepte acolo. Nu mai voia să discute şi alte detalii în 
prezența lor. 

Când aceştia plecară, Nicholas spuse: 

— Deci cine este noul nostru asiatic misterios? 

— Cred c-ar fi mai bine să-i spunem chinez, zise Urda. 

Harvath încuviinţă din cap. 

— De acord. Dacă tipul ăsta nou, Thomas, a închiriat o boxă de 
depozitare în Nashville, putem presupune că a închiriat altele şi în 
celelalte oraşe-celulă. 

Urda îşi scosese deja telefonul mobil. 

— Cu acelaşi nume? 

— Dacă aş fi fost în locul lui, răspunse Harvath, eu aş fi folosit 
un alt nume şi un alt act de identitate pentru fiecare locaţie. N-aş 
fi vrut ca altcineva, cum aş fi eu de exemplu, să facă legătura. 

— Ce ar trebui să caute birourile noastre locale din celelalte 

oraşe? 

— Avem un bărbat chinez, de vreo cincizeci sau şaizeci de ani, 
1,70 m înălțime, care a ales ca alias numele Todd Thomas. 
Folosindu-se de numele acesta, s-ar putea ca documentele să nu 
reflecte faptul că este de etnie chineză, deci trebuie să fim atenţi la 
acest aspect. Ştim când a închiriat boxa de depozitare în Nashville, 
prin urmare, avem o dată de la care să pornim înainte şi după. Aş 
mai căuta pe cineva care a închiriat un spațiu de depozitare 
prezentând deja o copie după carnetul de şofer. 

Mai era ceva în legătură cu fotocopia aceea, ceva ce îl punea pe 
gânduri, însă nu reuşea să-şi dea seama ce anume. 

— Altceva? întrebă Urda. 

— Mi-aş concentra atenţia asupra afacerilor de familie, care se 
derulează în zone retrase, aflate în afara fiecărui oraş. 

— Fără camere de supraveghere? 

— Dacă există, sigur. Am impresia însă că pe individul nostru 
nu-l deranjează camerele de supraveghere. De fapt, s-ar putea să 
fie un avantaj. Odată ce va sparge sistemul, va găsi o modalitate să 
îşi supravegheze toate boxele de la depărtare. 

— Altceva? 

— Nu. Cred că asta-i tot. Pentru moment. 

— Aşteaptă, spuse Nicholas, tastând la laptop. S-ar putea să 
mai fie ceva. 

Ceruse să vadă documentele lui Thomas, în special cel referitor 
la plată. 

— Ai găsit ceva în legătură cu cartea de credit? întrebă Harvath. 

Piticul dădu din cap în timp ce citea ceva cu atenție de pe ecran 
şi nota pe hârtie. 

— Se pare că a folosit o carte de credit preplătită, cu o limită 
mare, de pe care să-i retragă chiria lunară firma deţinătoare a 
depozitelor. Pe lângă cineva care plăteşte cu banii jos, acesta ar fi 
primul lucru pe care l-aş căuta. 

— Am înțeles, spuse Urda. 

Luă lista şi se duse în fața hangarului, ca să îi anunţe pe cei de 
la Centrul Naţional de Acţiune Antiteroristă. 

Harvath îşi întoarse din nou atenţia la Nicholas. 

— Ai reuşit să intri în istoricul accesărilor tastaturii numerice? 

— Am reuşit, însă un fragment mare din informaţiile de aseară a 
fost şters. 

Nici acest lucru nu îl surprinse pe Harvath. 

— Cine a întrerupt înregistrarea camerelor de supraveghere a 

avut acces la informațiile de pe tastatura numerică. 

— Ce crezi că ținea în boxa de depozitare? întrebă Nicholas. 

— Ceva ce a produs un zgomot asurzitor. 

— Nu crezi că zgomotul asurzitor a fost de la explozia maşinii de 
poliție pe care au descoperit-o? 

— Nu. Am convingerea că Deng făcea ceva în depozit când a 
apărut polițistul, iar el l-a omorât. Poate a folosit maşina de poliție 
pe post de fitil, ca să stârnească o reacție în lanţ. Cu siguranță mai 
era şi altceva înăuntru. 

— Ai idee ce anume? 

Harvath clătină din cap. 

— Bănuiala mea este că avea legătură cu atacul. Poate vreo 
bombă. Cred că Wazir Ibrahim, somalezul, era implicat şi, poate, s- 
a compromis, iar Deng a fost trimis ca să-l ucidă. 

— Şi inginerul care şi-a accesat contul Facebook din Nashville? 

— Ibrahim este mort. Un polițist este mort. Şi un depozit a 
explodat. Bănuiesc că situația în care se află inginerul nu este 
prea uşoară. 

Nicholas deschise o nouă fereastră pe ecranul laptopului. 

— Ei bine, nu şi-a accesat contul Facebook recent, deci s-ar 
putea să ai dreptate. 

— Sau m-aş putea înşela amarnic. Poate că Deng a fost trimis 
ca să-l ucidă pe somalez şi să-i ia locul. Poate el şi cu inginerul din 
Nashville au intrat în acţiune şi au incendiat depozitul ca să 
câştige timp suficient pentru a face ceea ce trebuiau să facă. Nu 
ştiu. 

Era frustrant. Se aflau cu câțiva paşi în urmă, încercând să-i 
recupereze într-un joc care se desfăşura prea repede. 

— De ce vrei să mă ocup în continuare? 

Harvath privi toate materialele aduse cu maşina la hangar şi 
organizate pe secțiuni. Apoi se uită la Nicholas, care şedea în 
spatele computerului său. Era mai bine să-i dea undă verde să se 
ocupe de ceea ce se pricepea el cel mai bine. 

— Vreau să-l găseşti pe cel care a dezactivat sistemul de 
supraveghere şi a şters codul din tastatura numerică. 

CAPITOLUL 43 


OOREEA DE NORD 


Locotenentul Fordyce luă arma lui Billy Tang şi o rezemă de 
stânca de lângă el. 

— Doar ca să ştii, zise el în şoaptă, mi se pare în continuare o 
idee proastă. 

Tang încuviință din cap. 

— Da, ştiu. 

Fordyce priva peste umăr la coama munţilor din depărtare. 
Tucker şi cu Johnson trebuie să fi ajuns deja în vârf cu Jin-Sang. 

Întorcându-şi privirea către locul unde se afla lagărul, el îşi 
potriva arma şi încercă să se simtă confortabil. „Confortabil”, însă, 
era un termen extrem de relativ. Nu avea să se simtă cu adevărat 
confortabil decât în momentul în care vor pleca din acea țară 
uitată de Dumnezeu. 

— Intrăm şi ieşim, îi ordonă el lui Tang. Cinci minute maxim, 
nici o secundă în plus. 

— Înțeles, răspunse agentul CIA. 

Era îmbrăcat în haine ţărăneşti sub care îşi ţinea ascuns 
pistolul cu amortizor de 9 mm. Îşi aşezase pe umăr traista lui Jin- 
Sang. Astfel putea căra cu el ceea ce îi trebuia, plus că avea unde 
să-şi ascundă ochelarii cu vedere nocturnă odată ce ajungea acolo. 
Mai spera să fie şi un indiciu pentru sora lui, care să-i confirme 
acesteia că fusese trimis de Jin-Sang. 

Fordyce se uită prin luneta armei şi îl văzu pe unul dintre 
paznici cum se apropie încet de gard, oprindu-se pentru o clipă, 
apoi continuându-şi drumul. Dincolo de gard se afla infirmeria, 
unde fusese exilată sora lui Jin-Sang, Hana. Conform spuselor 
băiețelului, nici doctorul oficial al lagărului, nici prizonierul care 
trebuia să îl ajute nu rămâneau acolo peste noapte. Dacă murea 
vreun pacient, aşa să fie! Singurele lucruri pe care le prețuia 
doctorul şi pe care le ținea sub cheie erau medicamentele şi biroul 
lui. Tang îşi vâri trusa cu pensete în caz că va avea nevoie de ele. 

— Paznicul a plecat. E timpul să acționăm, zise în şoaptă 
Fordyce. 

— Orice s-ar întâmpla, răspunse Tang, ridicându-se în picioare, 

să nu faci vreo prostie ca să mă salvezi pe mine. 

— Nu-ţi face griji. Noi nu facem prostii. 

Tang zâmbi şi o luă înspre gard. Inima îi bătea cu putere. 
Făcuse multe lucruri periculoase de-a lungul anilor în care se 
furişase în Coreea de Nord, însă acesta era, categoric, cel mai 
periculos. 

Îl întrebase pe Jin-Sang despre mine, fire de declanşare sau alte 
astfel de măsuri de precauţie care ar fi putea împânzi perimetrul, 
însă băiatul îi spusese că nu exista aşa ceva. „Atunci, cum îi țin pe 
prizonieri înăuntru?” întrebase el. „Prin frică”, fusese răspunsul lui 
Jin-Sang. 

Toţi prizonierii credeau că era gard electric. Nu era. Pârâiaşul 
care străbătea valea abia dacă producea suficientă electricitate ca 
să alimenteze aparaturile din lagăr. Conducerea închisorii hotărâse 
că nu îşi permitea un gard electric cu voltaj letal. 

Cu toate asigurările băiatului, când Tang se află cam la o sută 
de metri de gard, el îşi alese paşii cu mare grijă. Reuşea să distingă 
cu ajutorul ochelarilor cu vedere nocturnă cărăruia care mergea 
paralel cu gardul. Stătea lângă locul unde Jin-Sang îi spusese că 
se afla spărtura. 

În timp ce se deplasa, Tang îşi ridica din când în când capul ca 
să verifice dacă în interiorul lagărului nu erau paznici sau 
prizonieri. Oricare dintre ei ar fi putut da alarma. După cum 
spusese Jin-Sansg, lagărul funcţiona în totalitate prin frică. 

În locul unde cărăruia o lua la dreapta, Tang văzu spărtura din 
gard. Era legată cu două bucăți de sârmă îngustă - una deasupra 
şi una dedesubt. Gaura nu era uriaşă, dar părea suficient de mare 
ca el să se poată strecura prin ea. Până atunci, tot ceea ce spusese 
băiatul fusese corect. Următoarea întrebare era dacă avusese 
dreptate şi în legătură cu curentul electric. 

Când îl întrebară pe Jin-Sang de ce nu se vedeau lumini în 
timpul nopţii, acesta le răspunsese că asta era o tactică 
chinezească. Lipsa curentului constituia o potenţială dificultate pe 
care aceştia ar fi putut să o întâmpine în America. 

Apropiindu-se de gard, Tang se ghemui lângă spărtură, îşi vâri 
mâna în traistă şi îşi scoase „bățul de testare”. Fordyce 
desprinsese o bucată din metal de pe unealta lui Leatherman, pe 
care Tang o prinsese cu o bandă chirurgicală de o seringă din 
plastic pe care i-o dăduse Tucker, infirmierul. Tang trăsese 
pistonul, ceea ce făcea ca seringa să se deplaseze către capătul 
bățului. Era ca şi când ar fi avut o şurubelniţă cu un mâner lung, 

izolat. Dacă gardul era „viu”, curentul ar fi provocat un arc voltaic 
atunci când gardul era atins cu o bucată din metal. 

Tang se pregăti, apoi întinse bățul înspre gard. Se încordă când 
metalul atinse gardul, dar nu era decât o reacție psihologică. Nu se 
întâmplă nimic. După cum spusese şi Jin-Sang, gardul nu era 
electrificat. 

Dezlipi seringa de pe băț, îşi scoase ochelarii cu vedere nocturnă 
şi le vâri pe toate în traistă. După ce desfăcu cele două bucăți de 
sârmă care legau spărtura, el se furişă prin ea, iar apoi legă la loc 
bucăţile de sârmă. 

Între gard şi infirmerie exista un spațiu deschis, în mod 
intenționat. Paznicilor le era mai uşor să-i identifice şi să-i împuşte 
pe prizonierii care ar fi încercat să evadeze. Acesta era unul dintre 
multele motive pentru care lui Fordyce nu îi plăcea acest plan. 
Însă zarurile fuseseră aruncate deja. Billy Tang se afla dincolo de 
gard şi era momentul să acționeze. 

Hainele lui negre, noaptea fără lună şi absența proiectoarelor 
sau a luminilor de veghe îl ajutară pe Tang să fie aproape invizibil. 
Traversă repede şi în tăcere distanța până la infirmerie şi se lipi de 
un zid exterior. Era o clădire rece cu un etaj, construită din beton. 

Ascultă preţ de câteva momente, timp în care inspiră adânc şi 
aşteptă ca bătăile inimii să revină la normal. Nu răzbătea nici un 
sunet dinăuntru. Şi afară era linişte. Nici măcar creaturile nopții 
nu păreau să se apropie de acel loc. 

Fordyce îi propusese lui Tang să îi ia stația radio, dar acesta 
refuzase. Dacă era prins, nord-coreenii aveau să-şi dea seama 
imediat că nu acționa singur. Era dispus să-şi rişte viața, însă nu 
şi pe a lor, nu în mod inutil. Încă un motiv pentru care lui Fordyce 
nu îi convenea acest plan. Cu toate astea, fusese de acord. 

După ce respirația şi bătăile inimii reveniră la normal, Tang se 
aplecă pe sub fereastră şi se strecură către uşa de la intrare a 
infirmeriei. Jin-Sang îi descrisese interiorul clădirii cum se 
pricepuse el mai bine. Sora lui, Hana, era izolată, dar nu era 
singură. Mai existau şi alți pacienţi în infirmerie. Dacă vreunul 
dintre ei intra la bănuieli şi dădea alarma, era un om mort. Les 
Johnson, soldatul SEAL pe care îl amenințase cu arma, fusese cel 
care venise cu o sugestie simplă, dar genială: „Maschează-te”. 

Avea logică. Era o infirmerie. Hana părea să aibă TBC. Probabil 
că doctorul şi asistentul purtau măşti chirurgicale în preajma ei, 
precum şi în preajma celorlalți pacienţi cu boli similare. Problema 
însă era că doctorul purta uniformă militară, iar asistentul, haine 

de prizonier. Nici unul din ei nu ar fi fost îmbrăcat în hainele pe 
care le purtau fermierii nord-coreeni. 

Tang însă nu avea de ales şi spera ca masca şi o atitudine 
autoritară îi vor determina pe prizonieri să creadă că avea tot 
dreptul să se afle acolo. 

Mai spera că prezența chinezilor alături de consilierii lor nord- 
coreeni fusese bulversantă şi suficient de ciudată, ca să îi facă pe 
prizonieri să accepte anormalul. Era o pură speculație, iar el ştia 
asta, dar era singura speranță pe care o aveau dacă voiau ca el să 
ia legătura cu Hana. 

Aşezându-şi masca pe față, Billy Tang străbătu cu grijă distanța 
până la uşă, inspiră adânc şi se pregăti să se furişeze înăuntru. 


242 


CAPITOLUL 44 


Uşa veche din lemn era descuiată, întocmai cum spusese Jin- 
Sang. Când Tang o deschise, balamalele scârțâiră. Era un sunet 
îngrozitor; ca şi când cineva ar fi gemut de durere. Se gândi dacă 
să o închidă sau nu, însă ştia că o uşă deschisă ar fi atras atenţia. 
Ridicând clanța, el uşură presiunea asupra balamalelor, iar uşa se 
închise cu mai puțin zgomot decât se deschisese. 

Deşi avea masca pusă, simți mirosul îngrozitor din infirmerie. 
Singurul lucru steril din interior părea să fie decorul. Pereţii din 
beton erau goi, iar pardoseala era pătată. Văzând toate astea, Tang 
nu putea decât să-şi imagineze ce se întâmpla acolo. 

Având în vedere dungile care porneau de la uşă şi care 
continuau de-a lungul holului către sala de consultaţie, era 
evident că nenumărați prizonieri fuseseră bătuți şi torturați, iar 
apoi târâţi plini de sânge în clădire. În RPDC, animalele domestice 
aveau parte de un tratament mai bun decât prizonierii. Mirosul 
împreună cu gândul ororilor care se petreceau în acea clădire îi 
întoarseră stomacul pe dos. 

Prima uşă pe lângă care trecu Tang avea o plăcuță pe care scria 
„Doctor” şi era încuiată bine. Următoarea purta însemnele coreene 
pentru „Magazie”. Şi aceasta era încuiată. A treia dădea într-o sală 
de consultație goală. Având în vedere că paznicii, oficialii închisorii 
şi familiile lor foloseau infirmeria, era şocant să vezi condiţiile 
necorespunzătoare şi mizeria din acel loc. 

După miros, îşi dădu seama că se apropia de saloane. Pe lângă 
miros, se auzea o tuse continuă. Tang se bucură că purta mască. 

Ideea nord-coreenilor de a o „izola” pe Hana de ceilalți pacienți 
fusese aceea de a-i separa patul cu trei cearşafuri care atârnau din 
tavan. Incompetența crasă de care dădeau dovadă doctorii din 
RPDC nu contenea să-l uimească. 

El o văzu când intră după paravan. Fata de şaisprezece ani 
părea mai mult moartă decât vie. Braţele îi erau acoperite de 
leziuni, respirația îi era greoaie, iar pieptul îi era acoperit cu 
sângele pe care îl expectorase. În ciuda acestei privelişti, expresia 
angelică de pe fața ei îi frânse inima. Ideea că un copil de cinci ani 
putea fi închis într-un lagăr pentru faptele tatălui său era de 
neconceput. 

Tang se apropie şi căută cicatricea pe care ea o avea sub ochiul 

drept. Jin-Sang îi explicase că o căpătase de când un maistru o 
lovise cu o ţeavă, deoarece se înfuriase pe ea că nu muncea 
suficient de repede. 

După ce se asigură că era Hana, Tang scoase o cameră foto 
digitală din traistă şi o porni. Condiţiile nu erau deloc optime 
pentru a filma, însă el trebuia să o facă. 

Hana îşi ţinea ochii întredeschişi. Billy Tang îngenunche lângă 
pat ca să îi poată şopti la ureche. Luându-i mâna, el o întrebă în 
coreeană dacă îl putea auzi. Ea îşi întoarse încet capul ca să se 
uite la el. 

În privirea ei nu se citi nici uimirea, nici curiozitatea; doar o 
răceală goală. Tang se temea ca boala să nu îi fi afectat deja 
creierul. 

— M-a trimis Jin-Sang, şopti el. Uite, mi-a dat traista lui ca să 
ţi-o arăt. 

El ridică traista ca ea să o poată vedea. Fața ei rămase 
inexpresivă, dar el simți că ea îl strânse uşor de mână. 

— Jin-Sans se află în siguranță. 

Fata îi strânse din nou mâna. 

— Hana, sunt un prieten. Te pot ajuta. Dar trebuie ca şi tu să 
mă ajuţi pe mine. 

Billy Tang ştia că îi făcea o propunere ridicolă. Nu legai prietenii 
în lagărele din RPDG, nu în sensul tradițional al cuvântului. 
Oricine era un rival pentru mâncare şi un potențial turnător care 
te-ar fi vândut pentru o porție suplimentară de supă. În lagăre, 
nimeni nu avea încredere în nimeni. Jin-Sang însă părea a fi 
diferit. Tang spera ca şi Hana să fie la fel. 

El potrivi lumina aparatului la rezoluție joasă, pe urmă apăsă pe 
butonul de înregistrare. Mai întâi o filmă pe Hana şi 
circumstanțele în care se afla, apoi aduse aparatul aproape, fiind 
mai preocupat în acel moment de ceea ce spunea ea decât ceea ce 
păruse să spună. 

Înainte de a se despărți de cealaltă jumătate a echipei, 
infirmierului Tucker îi trecu prin minte un gând. În cazul în care 
chinezii plănuiau ceva de natură biologică, era posibil ca nord- 
coreenii să fi fost de acord să îi infesteze pe prizonieri, ca să facă 
instructajul să pară mult mai real. Tucker îl avertizase că, dacă se 
apropia de fată, iar aceasta nu suferea de TBC, era posibil ca 
masca lui chirurgicală să nu îl protejeze. El încercă să nu se 
gândească la asta când se apropie la câțiva centimetri de fața ei. 

Fata fu cuprinsă de o tuse convulsivă, iar Tang se îndepărtă 

pentru a se feri de stropii de sânge pe care plămânii ei îi 
împroşcau. 

Când tuşea se calmă, el îi aşeză uşor capul, astfel încât ea să 
privească tavanul. Nu era nevoie ca ea să se uite la el. Era mai 
important ca el să poată să îi şoptească la ureche întrebările. 

— Hana, pot să te ajut să ieşi de aici. Te pot ajuta să evadezi. Vă 
pot duce pe tine şi pe Jin-Sang în China aşa cum şi-a dorit tatăl 
vostru. Dar mai întâi, trebuie să-mi spui de ce se află chinezii aici. 

Când ea încercă să vorbească, Tang se aplecă în față şi duse 
aparatul aproape de buzele ei, astfel încât microfonul să îi 
înregistreze fiecare cuvânt. 

Ei îi era şi aşa suficient de greu să respire, darămite să mai şi 
vorbească. Tang abia reuşea să înțeleagă ce spunea. 

— Agricultură? repetă el. 

Hana îi strânse mâna şi reuşi să mai scoată un cuvânt. 

— Luptă, repetă Tang. Agricultură şi luptă. 

Fata de şaisprezece ani confirmă strângându-i din nou mâna. 

— Unde se vor duce odată ce vor învăța să facă agricultură şi să 
lupte? 

Răspunsul ei sună ca şi aerul care era eliberat dintr-o minge de 
baschet spartă. 

— America. 

— Ştii unde în America? 

Fata avusese doar cinci ani când fusese deportată în lagăr. Tot 
ceea ce ştia despre Statele Unite trebuie să fi aflat doar de la 
părinţii ei sau din rolul pe care îl jucase pentru chinezi. 

Văzând că ea nu răspunde, Tang repetă întrebarea. 

— Ferme, şopti ea. Sate. Nu oraşe. 

După ce rosti cele patru cuvinte, fu cuprinsă din nou de o tuse 
convulsivă. Cu toate că era nerăbdător să îi adreseze următoarea 
întrebare, el nu avu de ales decât să aştepte ca tuşea să înceteze. 

Această criză dură mai mult decât cea anterioară. Cu fiecare 
repriză de tuse care îi zguduia trupul, viața părea să se scurgă din 
trupul ei. Era ca şi când sufletul ei ar fi plecat pe bucăţi. 

Odată ce criza încetă, Tang observă că ea respira mult mai greu 
decât înainte. Auzea sângele colcăindu-i în plămâni. Era ca şi când 
un şarpe cu clopoței muribund şi-ar fi scuturat coada într-o ultimă 
încercare de sfidare. Tang urmase o mulțime de cursuri de prim 
ajutor, însă nu trebuia să fii un expert în domeniu ca să-ți dai 
seama că Hana era pe moarte. 

El îi cuprinse mâna într-a lui cu un gest cald şi iubitor. La fel îi 

ținea de mână şi pe copiii lui atunci când aceştia erau bolnavi. 
Însă, spre deosebire de răcelile şi gripele de care se îmbolnăveau 
aceştia ocazional, el ştia că aici era vorba despre ceva din care ea 
nu avea să-şi revină niciodată. 

— Hana, zise el. Ce fel de atac plănuiesc chinezii? 

Aşteptă, dar nu primi nici un răspuns. 

Repetând întrebarea, el se apropie şi mai mult, dar tot nu primi 
un răspuns. 

— Hana, Jin-Sang spune că tu ştii cum va fi atacată America de 
China. Spune-mi. 

Gâlgâitul aerului din plămânii lui fu însoţit de un răspuns 
aproape inteligibil. 

— China. Du-l pe Jin-Sang în China. 

— Vă voi duce pe amândoi, răspunse Tang. Dar trebuie să-mi 
spui. Ce ai auzit? 

— Nu pot merge în China. 

Trebuia s-o facă să se concentreze. 

— Hana, ştii pentru ce fel de atac se antrenează chinezii? 

Când ea se chinui să răspundă, Billy Tang se aplecă şi mai mult 
în față. Apoi auzi altceva. Ceva care era aproape. Era scârțâitul 
balamalelor de la uşa de la intrare în infirmerie. 

CAPITOLUL 45 


Trupul lui Tang reacţionă înainte ca mintea lui să proceseze în 
totalitate ceea ce auzise. Nu avea unde să se ascundă. Patul era 
prea jos ca să se poată vâri sub el şi nu exista alt mobilier după 
care să se poată strecura. Dacă cineva aprindea lumina, avea 
probleme serioase. Dacă cineva îndrepta o lanternă către pat, avea 
probleme serioase. De fapt, nu exista decât o singură cale să iasă 
din această situație. 

Trecând de partea cealaltă a patului, îngenunche aşa cum o 
făcuse înainte, ca un preot care se ruga la căpătâiul unui enoriaş 
muribund. Exista un mic adevăr în această metaforă, deoarece 
Hana respira scurt şi întrerupt. 

Nici toţi iepurii şi acele de pin din peninsula coreeană nu ar mai 
fi putut-o salva în acele clipe, indiferent cât de mult şi-ar fi dorit 
acest lucru Jin-Sang. Fără să ştie, atunci când ieşise ca să caute 
ceea ce avea nevoie sora lui, băiatului i se oferise şansa vieții şansa 
de a fi liber şi ajutorul unei trupe americane pentru Operații 
Speciale. 

Şi eliberarea Hanei făcuse parte din planul lui Tang; un aspect 
pe care nu îl împărtăşise lui Fordyce şi celorlalți soldați SEAL. 
Dacă ea ar fi avut suficientă forță să se mişte, el ar fi ajutat-o chiar 
dacă asta ar fi însemnat să o care în spate. Dacă vreunul dintre 
soldații SEAL ar fi bănuit acest lucru, nici unul nu ar fi fost de 
acord cu asta. Nici unul nu îl descurajase. De fapt, poate de aceea 
acceptase Fordyce planul, în cele din urmă şi aştepta în afara 
lagărului. De ce să intri şi să vorbeşti cu fata şi să nu îi oferi şi ei 
biletul de ieşire? Ce importanță avea dacă echipa transporta un 
copil sau doi? 

Tang ştia, desigur, că Johnson şi Tucker se aflau în avantaj, iar 
acest lucru era foarte important. Cu toate acestea, intenţia lui 
fusese aceea de a o elibera şi pe Hana. 

Lagărele de muncă din RPDC supraviețuiseră cu mult lagărelor 
naziste, însă, spre deosebire de vociferările legate de motivul 
pentru care Aliații nu bombardaseră căile ferate nemţeşti în 1940, 
nimeni în ziua de azi — nici măcar cu imagini clare din satelit - nu 
vocifera împotriva închiderii acestor lagăre din Coreea de Nord. 
Tang jurase că, dacă va avea ocazia să salveze măcar un prizonieri, 
o va face. 

Dar dacă Jin-Sang avea să supraviețuiască, nu la fel stăteau 
lucrurile şi în cazul Hanei. Urma să cunoască şi ea libertatea în 
curând, însă nu avea să fie una pământeană. 

Tang îşi ciuli urechile ca să îşi dea seama câte persoane veneau 
în direcția lui. Zgomotul făcut de paşi era greoi şi precaut. Asta 
însemna fie paznici, fie personal medical. 

Auzi cum clanțele uşilor erau zgâlțâite. La început el crezu că 
cineva verifica uşile ca să se asigure că erau încuiate, dar 
intensitatea era prea mare, se simțea chiar disperare. Nu avea nici 
o logică. 

Zgomotul de paşi se apropia şi Tang se pregăti pentru ceea ce 
avea să urmeze. Calculă în minte cât timp i-ar lua să ajungă de la 
uşa infirmeriei la gaura din gard şi apoi la locul unde se afla 
Fordyce. 

Cu toate că nu dorea moartea nimănui, se rugă ca Hana să se 
stingă. Dacă supraviețuia, dacă el se înşela şi ea îşi revenea, 
chinul care o aştepta din cauza a ceea ce avea el de gând să facă 
singur i-ar fi adus moartea. Ascultând-o însă, el îi auzi respirația 
întretăiată. Era, într-adevăr, pe moarte. Chiar dacă Tang se afla 
acolo, nu putea să o ajute cu nimic. El se consolă cu acest gând. 

Când paşii se apropiară, Tang îşi dădu seama că era o singură 
persoană care traversa infirmeria. Oare era un părinte care venea 
să-şi vadă copilul bolnav? Poate un membru al familiei aşteptase 
să plece personalul medical şi să poată intra ca să fure 
medicamente pentru o persoană dragă? 

Cu toate că furtul se pedepsea cu moartea în lagăre, în calitate 
de soț şi de tată, Billy Tang nu avea nici un dubiu că existau 
anumite lucruri pentru care merita să mori. 

Oricum, nu avea importanţă cine venea şi de ce. Indiferent cine 
era, reprezenta o amenințare. Una era când era vorba despre copii 
şi altceva când era vorba despre adulți. Adulții reprezentau, în mod 
cert, o amenințare. 

În ciuda acestei certitudini, Billy Tang nu deschise focul când 
paşii se opriră la câțiva metri de el şi cineva trase cearşaful. 

În schimb, el îşi ridică privirea şi văzu un ofițer de armată 
chinez, care avea mâna stângă bandajată într-un prosop îmbibat 
în sânge. Coreeana lui era excelentă. 

— Tu, de-acolo, se răsti el. Am nevoie de ajutor. Acum! 

Soldatul trebuie să fi crezut că Tang era asistentul doctorului. 

— Te rog să mergi în sala de consultații. Vin şi eu imediat, 
răspunse Tang. 

Soldatul îşi scoase pistolul. 

— Vii cu mine acum. Haide! 

Tang, a cărui armă se afla sub pătura Hanei, îşi ținea mâna pe 
patul acesteia şi degetul pe trăgaci. L-ar fi putut împuşca pe ofițer, 
dar dacă ar fi ratat şi bărbatul ar fi tras la rândul lui, paznicii ar fi 
dat buzna înăuntru. Luă mâna de pe armă şi hotări să o lase sub 
pătură. 

Se ridică în picioare şi îi făcu semn ofițerului să îl urmeze. 
Bărbatul se dădu la o parte ca să îl lase să treacă, apoi îl urmă. 

Intrară în sala de consultaţie, iar Tang îi spuse să se aşeze pe 
masă. 

— Ce s-a întâmplat? 

— Ce crezi că s-a întâmplat? se răsti ofițerul chinez. Un 
accident. 

Era arogant, dar Tang nu îl băgă în seamă. 

— Ce fel de accident? 

— M-am tăiat. 

Tang lăsă jos traista lui Jin-Sang şi se apropie de masă. 

Ofiţerul se uită la el. 

— Ai pregătire medicală? vru el să ştie. 

Tang încuviință din cap. 

— Am studiat în Phenian şi am practicat medicina înainte ca 
împrejurările să mă aducă aici. 

Răspunsul păru să-l mulțumească pe bărbat, care nu făcu nici 
un comentariu referitor la îmbrăcămintea lui Tang. Probabil că 
habar nu avea cum funcționau lucrurile în lagăr, darămite în 
infirmerie. Faptul că dăduse buzna în infirmerie în toiul nopții 
confirma acest lucru. 

— Făceam o demonstraţie cu cuțitul, spuse ofițerul. Mi-a 
alunecat şi m-am tăiat. Rău. 

— Trebuie să mă uit. 

— Nu aprinzi lumina? 

Tang schiță un zâmbet. 

— Nu ne dau voie să aprindem luminile. 

Ofițerul gemu când Tang desfăcu prosopul însângerat în care îi 
era înfăşurată mâna. 

— Uite, zise bărbatul, scoțând cu cealaltă mână din buzunar o 
lanternă mică. Foloseşte-o pe asta. 

— Aveţi voie să întrebuințați lanterne? întrebă Tang când 
ofițerul o aprinse şi i-o dădu. 

— Asta este o urgență. Şi-apoi, crezi că ne trimitem oamenii fără 

lanterne? zise el, făcând o grimasă. Dac-am face asta, am fi la fel 
de proşti ca americanii. 

Agentul CIA zâmbi. 

— Cu siguranță, v-aţi luat un angajament interesant, de mare 
anvergură. 

Ofiţerul chinez tăcu şi se uită la el. 

— Ce ştii tu despre asta? 

— Eu? răspunse Tang. Nimeni nu vorbeşte cu mine decât dacă 
are vreo problemă. Nu ştiu decât că circulă ceva zvonuri prin lagăr. 

Ofiţerul chinez păru să se destindă. 

— Spune-mi despre zvonuri, zise el. În timp ce ai grijă de mâna 
mea. 

Un spion bun se pricepea să-i facă pe oameni să se relaxeze. 
Dacă ştiai să asculți şi reuşeai să-i faci să vorbească, era uimitor 
câte puteai afla. 

— Să vedem ce avem aici, spuse Tang când îndepărtă ultimul 
strat al prosopului. 

Tăietura era serioasă, iar sângele începu imediat să curgă din 
rană. 

— Va trebui să încetinim sângerarea, spuse el, aşezând din nou 
prosopul însângerat pe mâna bărbatului. Pune mâna aici şi apasă. 

Ofiţerul nu avea de ales. Vârându-şi pistolul în toc, el işi folosi 
mâna sănătoasă ca să apese prosopul. 

— Va trebui să cos rana, îi explică Tang. 

Se duse la dulapurile înşirate de-a lungul peretelui şi găsi unul 
care nu era încuiat. Înăuntru nu exista nici un medicament, însă 
găsi o sticlă aproape goală de antiseptic şi nişte fâşii curate de 
bandaj. Tang le luă şi începu să pregătească o tavă. 

Era perfect conştient că cele cinci minute ale lui expiraseră şi 
că, fără îndoială, Jimi Fordyce îl văzuse pe ofițer intrând în 
infirmerie. Cu toate astea, i se păru o şansă pentru care merita să 
rişte. 

Şi-ar fi dorit să poată porni aparatul foto pe care îl avea în 
buzunar şi să înregistreze conversaţia, dar asta ar fi însemnat să 
ceară să fie împuşcat. Un singur sunet electronic şi totul ar fi luat 
sfârşit. 

— Ai grijă să apeşi în continuare pe rană. 

Ofiţerul suferea, însă părea dispus să continue conversaţia. 

— Asta fac, spuse el. Şi-acum, spune-mi despre zvonuri. 

Tang se întrebă dacă bărbatul avea un trecut în serviciile 
secrete şi dacă nu cumva încerca şi el să obțină informații. 


250 


— Paznicii vorbesc despre oraşul american fals, zise Tang. Sunt 
invidioşi. Toţi vor să meargă cu voi în America. Spun că visează la 
pizza şi la milkshake. 

Ofiţerul clătină din cap. 

— Nu vor mai fi mult timp pizza şi milkshake acolo. Paznicilor le 
va fi mai bine aici. 

Tang îşi ridică privirea de la tavă. 

— Dar avem prizonieri politici care au fost în America. Nu 
vorbesc decât despre mâncare. 

— Numai chinezii vor avea mâncare. 

— Interesant, răspunse Tang, întorcându-şi atenţia înapoi la 
tavă. 

Ofiţerul îl privi. 

— Cum adică, interesant? Nu mă crezi? 

— Îmi cer scuze. Tu ştii mai bine decât mine. 

Cel mai important lucru când venea vorba despre persoanele 
arogante era acela că ele credeau că erau mai deştepte decât restul 
lumii şi deseori le plăcea să țină prelegeri. 

Chinezul râse. 

— Tu ce ştii despre America? 

— Nu prea multe. 

— Haide să-ți spun eu despre Statele Unite. Nu numai că se află 
în declin, dar se bazează în totalitate pe tehnologie. Dacă îi laşi 
fără tehnologie, mor. 

— Mor? repetă Tang. 

— Da, răspunse ofițerul. Mor. Nici unul dintre americani nu este 
pregătit să îşi poarte singur de grijă. Ei cred că magazinele lor vor 
fi mereu deschise şi pline de provizii, că farmaciile vor avea 
suficiente medicamente, că apa va continua să curgă la robinete, 
că sistemul de încălzire şi de aer condiționat, până şi ordinea 
publică vor funcționa mai departe, indiferent de ce se va întâmpla. 

Tang se apropie cu nişte bandaje curate şi le schimbă cu 
prosopul îmbibat în sânge. 

— Şi cum laşi o naţiune fără tehnologie? întrebă el. 

— Cu ajutorul unei arme puternice inventate de țara ta. 

— De RPDC? 

Ofiţerul schimbă subiectul. 

— De câte cusături va avea nevoie mâna mea? 

Încercă să ridice bandajele curate ca să o examineze, însă Tang 
îl opri. 

— Trebuie să menții presiunea. 

Bărbatul se înduplecă şi reveni la subiectul anterior. 

— Ştii ceva despre testele nucleare pe care le face ţara ta? 

Tang încuviință din cap. 

— Da, sunt un real succes. S-a vorbit la mai multe posturi de 
televiziune despre ele. Occidentalii şi americanii se tem de noi, din 
cauza puterii noastre militare. 

Ofiţerul râse şi clătină din cap. 

— Occidentalii au glumit pe seama testelor voastre nucleare. Au 
spus că nu sunt serioase. Că randamentul a fost prea scăzut. 

— Randamentul? zise agentul CIA, prefăcându-se că nu era 
suficient de informat şi încercând, astfel, să îl facă pe chinez să 
continue să vorbească. Nu înţeleg. La televizor s-a spus... 

— Programele de televiziune sunt o propagandă. La fel şi testele. 
Nu s-a intenționat ca randamentul să fie mai mare decât a fost. 

— Nu înțeleg. 

— Fireşte că nu înţelegi. Ca şi americanii. Toată lumea a crezut 
că RPDC a testat arme convenționale. Nu este adevărat. 

— Nu este adevărat? repetă Tang. 

— Nu. Au testat ceva foarte neconvențional. 

— O armă care ar lăsa o naţiune fără tehnologie? 

Ofiţerul chinez zâmbi. 

— Acum începi să înţelegi. 

— Dar o armă nucleară nu rade tot? Nu numai tehnologia? 

— Pari un om cât de cât educat, zise soldatul. Ar trebui să ştii 
despre energia electromagnetică. 

Lui Tang i se tăie răsuflarea. În acele clipe înțelese ce bolborosea 
Hana când ofițerul chinez intrase în infirmerie. 

— Ştiu cum o folosesc doctorii, nu şi soldaţii, răspunse el. E o 
rachetă lansată de pe o navă? Sau este lansată din avion? 

Brusc, soldatul hotărî că terminase cu clevetitul. 

— Ai dreptate. Lucrurile astea sunt peste puterea ta de 
înțelegere. Gata cu vorba. Concentrează-te pe mâna mea. 

Tang vru să insiste, dar se afla deja de prea mult timp în lagăr. 
Dacă nu pleca, existau şanse mari ca Fordyce să vină să-l caute şi 
puteau interveni milioane de variante ca toată afacerea să meargă 
prost. 

Împingând tava pe roţi, Tang se rezemă de masă şi îl rugă pe 
pacientul lui să se întindă. 

Ofiţerul chinez nu era însă prea convins. 

— Aş prefera să mă consulte un doctor adevărat. 

— N-ar fi o idee prea bună. 

— Cine eşti tu să-mi pui la îndoială cererea? 

Tang îi arătă prin gesturi că doctorului îi plăcea să bea, iar 
ofițerul înțelese. 

— Oh, făcu el. Înţeleg. 

— Te rog, spuse Tang, încurajându-l să se întindă pe spate. 

— Ai ceva pentru durere? întrebă soldatul. 

— S-ar putea, răspunse el, îndreptându-se spre dulap. 

Când reveni, îl văzu pe ofițerul chinez ridicându-şi picioarele pe 
masă şi întinzându-se pe spate. Masa fusese aşezată de-a lungul 
peretelui, astfel încât pacientul să stea cu fața la uşă, nu înspre 
dulapuri. Tang se afla în spatele lui. 

— Vrei să ridici, te rog, bandajul şi să îmi spui dacă rana mai 
sângerează? întrebă el. 

Soldatul se conformă. 

— Încă mai sângerează, răspunse el. 

Când acesta auzi din nou vocea lui Tang, agentul CIA se afla 
lângă umărul lui drept. 

— Vei simți o mică împunsătură, zise Tang, care îşi scosese deja 
cuțitul Otanashi noh Ken. 

Înainte ca ofițerul chinez să-şi dea seama ce se întâmplă, Tang 
îşi făcuse deja apariția de după masa de examinare şi, acoperindu- 
i gura cu mâna, îi țintui capul şi îi înfipse lama în gât. 

Aceasta tăie țesutul la fel de uşor cum cuțitul unui măcelar taie 
o felie de tort. Nu era pentru prima oară când Tang făcea asta. 

Ideea era să înfigi lama la baza gâtului în spatele mărului lui 
Adam, între trahee şi esofag. Dacă loveai vreo vertebră, nu era 
bine. Osul oprea chiar şi cele mai ascuțite cuțite. 

Însă Tang nu lovi osul. Procedase corect. Cu precizia unui 
profesionist, el îşi răsuci încheietura, făcând astfel ca lama să iasă 
prin partea din față a gâtului ofițerului, ca un cuțit de feliat. 

Bărbatul se încordă şi gâlgâi în timp ce sângele țâşnea din 
carotidele afectate. Deoarece traheea îi fusese secționată, plămânii 
lui începură să fie inundați de sânge. Era sânge peste tot, cu 
excepția locului unde bărbatul avea mai mare nevoie de el în 
creier. În câteva secunde, îşi dădu duhul. Billy Tang trebuia să se 
mişte cât putea de repede. 

Se întoarse la Hana, însă când dădu cearşaful deoparte văzu că 
ea se stinsese din viață. Încercă să se consoleze cu gândul că 
măcar Jin-Sang va supraviețui, dar echipa avea o suprafață mare 
de parcurs înainte să se afle în siguranță. Luându-şi pistolul de 
sub pătura ei, el îşi întinse mâna şi îi închise pleoapele. În sfârşit, 

biata fată evadase din lagăr. 

Tang îşi aruncă pe umăr traista, îşi ținu arma ascunsă şi se 
îndreptă către uşă. Se opri doar atât cât să-i facă o poză ofițerului 
chinez şi să-i rupă banderola de pe uniformă. După ce închise uşa 
sălii de consultaţie, o încuie cu ajutorul pensetelor pe care le rupse 
în broască, astfel încât să fie deschise cu greu dimineaţă. 

Îşi vâri restul trusei cu pensete în traistă, apoi rămase lângă uşa 
de la intrare şi ciuli urechile. Afară nu se auzea nici un zgomot. El 
înălță cu grijă uşa, astfel încât să nu scârțâie balamalele, o 
deschise doar atât cât să se poată strecura afară, iar pe urmă o 
închise fără zgomot în urma lui. 

Tang se întoarse pe unde venise, având grijă să se aplece pe sub 
şirul de ferestre, apoi se opri în spatele clădirii. Aruncând o ultimă 
privire în jur, numără până la trei, după aceea țâşni spre gard. 

CAPITOLUL 46 


BOSION MASSACHUSETTS 


Cheng nu trebuia să vadă explozia de la parcela cu boxe de 
depozitare din Nashville ca să ştie că va fi zărită şi auzită de la 
kilometri depărtare. În cutiile din carton erau ascunşi doi cilindri 
mari cu hidrogen. Aceştia provocau o explozie uriaşă şi un 
dezastru incredibil. 

Întotdeauna fusese de părere că, dacă tot alegeai să provoci un 
dezastru, măcar să provoci unul mare. Cu cât aveau autoritățile de 
scotocit mai mult, cu atât mai mult timp le va lua să-şi dea seama 
ce se întâmplase. Orice îl ajuta să câştige timp era bine-venit. Mai 
avea încă multe lucruri de făcut. 

Primul lucru de pe listă era să scape de Navigator. Poliţia îl va 
căuta, cu siguranţă. 

Cea mai certă şi mai rapidă variantă era să fure un vehicul 
dintr-o parcare pe termen lung. Spera ca până cineva să-şi dea 
seama că fusese furată maşina el să o fi abandonat deja şi să fi 
ales altceva. O luă înspre Aeroportul Internațional din Nashville, 
unde puse ochii pe o Toyota Corolla şi se apucă de treabă. 

Odată ce reuşi să o pornească, îşi transferă lucrurile în 
portbagaj şi ieşi din parcare. Viră pe autostradă, apoi o luă înspre 
nord, către Kentucky. După ce trecu de Louisville, el alese 
autostrada 1-71, care îl ducea în nord, către Cincinnati şi de acolo 
către Columbus. 

Ştia că era periculos să conduci noaptea. Când existau puține 
maşini pe drum, şansele să fii tras pe dreapta pentru o încălcare 
minoră, sau chiar inexistentă, a regulilor de circulație creşteau 
exponențial. Cu toate acestea, el alese să-şi continue drumul. Voia 
să-şi localizeze ţinta şi să fie acolo când se va deschide uşa 
dimineața. De asemenea, mai trebuia să trimită un raport la 
Beijing. Dacă ar reuşi să doarmă măcar o jumătate de oră, s-ar 
putea concentra mai bine asupra a ceea ce avea de făcut. 

Sosi în Columbus cu puţin timp înainte de ivitul zorilor. 
Folosindu-şi ultimul telefon nou, îl sună pe un intermediar chinez 
pe care îl chema Wei Yin şi îi spuse o parolă. Când ajunse la casa 
lui Yin din Dublin, o suburbie în afara oraşului, doctorandul 

durduliu, între două vârste, cu ochelari de vedere şi păr rar îl 
aştepta. Şedea la fereastra întunecată de la parter. Imediat ce 
Deng intră pe alee, Yin apăsă pe telecomanda garajului, deschise 
uşa, iar Deng pătrunse înăuntru cu maşina. Apoi Yin apăsă din 
nou pe buton şi închise uşa în urma lui. 

Schimbară câteva cuvinte. Nu erau prieteni. Relaţia lor era una 
pur profesională. 

Yin era stângaci şi se simțea stingherit. Nu mai adăpostise un 
spion chinez de douăzeci de ani. Sarcina lui principală pe teritoriul 
Statelor Unite era spionajul. În calitate de cercetător în cadrul 
Battelle Memorial Institute, companie-lider în ştiinţă şi dezvoltarea 
tehnologiei, el avea acces la o gamă largă de proiecte americane 
sensibile şi importante. 

Uitând de cerințele specifice ale protocolului, doctorul Yin se 
transformă într-o gazdă primitoare. Îi oferi musafirului său ceai şi 
ceva de mâncare. Bao Deng le acceptă pe amândouă. 

În timp ce doctorul pregătea un mic dejun tradițional chinezesc, 
el folosi computerul lui Yin pentru „a naviga link-urile” pe internet. 
Ştia cum funcționau algoritmii sofisticați ai NSA şi avu grijă să nu 
caute folosind cuvinte-cheie referitoare la ceea ce se întâmplase în 
Nashville, care ar fi putut fi interceptate şi să declanşeze alarma. 
Nu făcea decât să acceseze link după link, încercând să găsească 
ceea ce căuta. 

Din câte îşi putea da seama, autoritățile nu păreau să ştie cine 
se afla în spatele morții polițistului şi a incendierii depozitelor. Ori 
era asta, ori nu făceau nimic public. 

Nu se pomenea nimic nici despre uciderea lui Wazir Ibrahim sau 
a lui Mirsab, studentul la inginerie afiliat celulei din Nashville. 
Deşi era un semn bun, era suficient de înțelept încât să ştie că, 
doar pentru că informaţiile nu ajunseseră în presă, asta nu 
însemna că autorităţile nu ştiau nimic. Trebuia să continue cu cea 
mai mare precauție. Nu era o idee rea dacă s-ar fi deghizat, mai 
ales dacă lua în considerare tot ceea ce se întâmplase în Nashville. 

Ştia că sistemul de supraveghere cu circuit închis fusese 
dezactivat, prin urmare, nu exista nici o dovadă că el ar fi fost 
acolo, însă comportamentul polițistului îl deranja în continuare. 
Fusese prea agresiv, ca şi când ar fi bănuit că se întâmpla ceva 
nelalocul lui. Poate că Cheng exagera, deşi nu prea credea. Îi era 
teamă că undeva cineva începea să facă legătura. 

După micul dejun, Yin întrebă de ce mai avea nevoie musafirul. 
Cheng voia să se întindă câteva minute, apoi să facă un duş şi să- 

şi schimbe hainele. Nu avusese timp să se întoarcă la hotelul din 
Nashville, ca să îşi ia lucrurile. Nu că ar fi avut vreo importanţă. 
Nu exista nimic incriminator nici în cameră, nici în valiză. Plănuia 
să sune la hotel, să elibereze camera prin telefon şi să îi roage să îi 
trimită geamantanul prin Fedex la fabrica de procesare a cărnii de 
pasăre din Nebraska. Apoi tot ce mai avea nevoie era un vehicul 
nou. Aici intra în joc Yin. 

Cheng trebuia să îi adune pe „prințişori” şi să îi ducă la 
intermediarul celui de-al Doilea Departament, cunoscut cu numele 
de Medusa. Ca să facă asta, avea nevoie de un vehicul 
corespunzător, mai exact, de un microbuz obişnuit, de preferat alb 
sau argintiu, cu geamuri fumurii. Urma să străbată distanţe lungi 
în următoarele treizeci şi şase de ore, iar vehiculul trebuia să fie în 
stare bună de funcționare. 

După ce Cheng făcuse un duş şi se schimbase cu hainele pe 
care i le adusese Yin, cercetătorul trecu împreună cu musafirul lui 
pe lângă nenumărate parcuri cu maşini de mâna a doua din 
Columbus până când bărbatul găsi ceea ce căuta. Odată ce parcul 
fu deschis patruzeci şi cinci de minute mai târziu, ei testară 
microbuzul, iar Yin cumpără şi înmatriculă vehiculul cu un act de 
identitate fals şi cu bani pe care îi ținea în caz de urgență. Cheng îi 
spuse să trimită o cerere către cel de-al Doilea Departament, ca să 
primească banii înapoi. 

Mai mult un spirit academic decât agent secret, blajinul Yin 
aşteptase cu nerăbdare să scape de musafirul nepoftit de cum 
acesta sosise. După ce cumpăniră microbuzul, musafirul îi spuse 
că trebuia să facă să dispară Toyota furată care se afla în garajul 
lui. Yin nu era prea încântat să conducă maşina într-un cartier 
infam şi să o lase acolo, cu motorul pornit, în speranța că cineva o 
va fura, însă, dacă i se cerea acest lucru, asta avea să facă. Orice, 
numai ca musafirul să plece mai repede. Exista mai multă intrigă 
decât îl interesa pe Yin şi era nerăbdător să lase totul în urmă. 

Cheng însă mai ceruse un lucru. Drumul de la Columbus la 
Boston dura unsprezece ore, iar el voia ca Yin să conducă. 

Dacă Yin se afla la volan, el putea să doarmă şi să se ţină de 
program. Ceasul lui interior era deja dat peste cap, din cauza 
diferenței de fus orar dintre China şi Statele Unite. Dacă nu se 
odihnea, putea face o greşeală fatală. Trebuia să fie cu mintea 
limpede. 

Cheng nu era prea încântat că fusese trimis să strângă laolaltă 
odraslele membrilor Comitetului Permanent al Politburo. Nu 

cunoscuse nici unul care să nu fie răsfățat sau arogant, dar 
acestea erau ordinele pe care le primise. Va face aşa cum i se 
ordonase. Exact acelaşi lucru i-l spusese şi lui Yin când bărbatul 
încercă să găsească scuze ca să nu conducă până la Boston. 

Cheng fusese destul de tăios. Începea să fie din ce în ce mai 
stresat. De-a lungul Coastei de Est existau nenumărați senzori 
radiologiei. Chipurile, scutul pentru dispozitivul pe care îl 
transporta era eficient 100%. Tehnologia fusese dezvoltată de 
americani şi furată de către chinezi, pentru a proteja navele 
spaţiale de radiaţii. Colonelul Shi încercase să îl asigure că nu ar fi 
reuşit niciodată să introducă dispozitivele pe teritoriul Statelor 
Unite, cu atât mai puţin să le țină ascunse, dacă recipientele nu ar 
fi fost perfecte pentru misiunea lor. 

Lui Shi îi era uşor să îi subaprecieze temerile. El se afla în 
siguranță în Beijing, sub protecția celui de-al Doilea Departament. 
Nu era nevoit să se plimbe de colo-colo cu un dispozitiv în 
portbagaj. 

Conduseseră cu atenţie. Yin potrivise computerul de bord la o 
viteză constantă şi se opriră doar ca să alimenteze sau să 
folosească toaleta. 

În ciuda oboselii, lui Cheng îi venea greu să adoarmă. Se gândea 
într-una la ce avea de făcut şi la cum trebuia să facă față 
neprevăzutului. Abia după ce îşi impuse să nu se mai gândească, 
reuşi să adoarmă. 

Când ajunseră la Boston, Cheng îl rugă pe Yin să ducă la bun 
sfârşit câteva comisioane pentru el, iar apoi îl lăsă să plece. Nu îi 
spusese nimic despre toată afacerea, cu excepţia destinaţiei. Yin 
habar nu avea de ce se afla în Statele Unite, de ce avea nevoie de 
microbuz, ce se afla în cutia mare, cu laturile tari, sau ce făcea în 
Boston. Era mai bine aşa pentru amândoi. 

Cheng îl sfătuise să îşi cumpere biletul de autobuz în numerar, 
să se întoarcă la Columbus şi să uite tot ceea ce se petrecuse de 
când îi sunase pentru prima oară telefonul. El îl urmări pe Yin 
cum urcă în taxi şi se îndepărtează. 

Imediat ce acesta dispăru din vedere, Cheng se urcă în microbuz 
şi o luă înspre capătul de est al Bostonului. După ce găsi un loc de 
parcare, se strecură pe bancheta din spate şi, folosind lacătul de 
bicicletă pe care îl cumpărase Yin, prinse dispozitivul de zaua din 
portbagaj. 

Îşi aşeză laptopul şi alte lucruri pe care nu voia să rişte să le 
lase acolo în rucsacul pe care i-l cumpărase Yin şi ieşi din 

microbuz. 

Încuie uşile şi activă alarma, apoi îşi aşeză pe cap gluga 
hanoracului, îşi aruncă pe umăr rucsacul şi o porni înspre 
cartierul chinezesc. 

CAPITOLUL 47 


NASFIVIL LE, TENNESSEE 


— Se cheamă Unitatea 61398, spuse Nicholas îndepărtându-se 
de ecranul computerului şi frecându-se la ochi. Este unul dintre 
cele mai bune grupuri de hackeri ale Armatei de Eliberare a 
Poporului. Are sediul în afara oraşului Shanghai. 

— Eşti sigur? întrebă Harvath. 

— Cât pot să fiu de sigur fără să le trezesc bănuiala că ne aflăm 
pe urmele lor. 

Harvath se lăsă pe spătarul scaunului. Erau cu toții extenuați şi 
abia dacă reuşiseră să ațipească puțin. Având în vedere că chinezii 
adoptaseră un comportament atât de riscant, iar viteza cu care se 
derulau lucrurile creştea rapid, toată lumea era convinsă că 
celulele intraseră în acțiune şi că, indiferent de ce natură era 
atacul, acesta era iminent. Dacă nu găseau o breşă cât mai repede, 
jocul avea să se termine. Descoperirea lui Nicholas nu era ceea ce 
sperase Harvath. 

Ceea ce voia Harvath era o cale ca să ajungă la coordonator 
persoana care monitoriza conturile Facebook ale studenților la 
inginerie de undeva din Idaho. Sperase să fie aceeaşi persoană 
care spărsese sistemul de supraveghere cu circuit închis şi 
tastatura numerică ale unităţii de depozitare. Ar fi fost frumos să 
poată face legăturile astfel, însă în acele clipe îşi dădea seama că 
fusese o speranţă prostească. 

Nimeni nu putea păzi o unitate de depozitare zi şi noapte, cu 
atât mai puţin şase. Dacă, într-adevăr, despre asta era vorba. În 
cazul în care Harvath ar fi avut resursele de care dispuneau 
chinezii, aşa ar fi aranjat lucrurile. Erau un miliard de chinezi. Şi- 
ar fi permis lejer mâna de lucru care să supravegheze sistemul 
spart şi să se asigure că nimeni nu se atingea de unităţile lor. De 
asemenea, nu avea nici o îndoială că hackerii lor puteau face să 
cadă un sistem şi să şteargă dovezile că vreunul dintre spionii lor 
fuseseră undeva. Totul avea sens. Acest lucru îl făcu să se 
gândească la altceva. 

— Dacă FBl-ul poate da de urma altor unități de depozitare, 
cum va reuşi să se apropie suficient de mult de acele unități fără 

ca AEP să nu poată vedea ce pune FBl-ul la cale? întrebă el. 

Nicholas căzu pe gânduri o clipă. 

— Bănuiesc că le-am putea face acelaşi lucru şi să dezactivăm 
camerele de supraveghere. 

Harvath clătină din cap. 

— Poate ar funcţiona cu o locaţie, dar mai mult de-atât le-ar 
atrage atenţia destul de repede. 

— Să presupunem că avem dreptate. Să admitem că ascund 
acolo ceea ce plănuiesc ei să folosească în timpul atacului. De ce 
ne-ar mai păsa în acest moment? 

— Asta este o supoziție îndrăzneață. Să ne închipuim că este 
greşită. Şi că se află acolo doar o piesă. Să admitem că este o piesă 
pe care o pot înlocui de altundeva. 

Nicholas încuviință din cap. 

— Ai dreptate. 

— Ce zici dacă am prelucra înregistrarea? 

— În cazul ăsta, avem nevoie de o înregistrare curată pentru 
camerele din interior. 

— Adică? întrebă Harvath. 

— Adică, ar trebui să privească la ceva static. Nu trebuie să 
treacă maşini sau altceva pe fundal. Dacă vor observa aceeaşi 
maşină sau bicicletă trecând de două ori, gata. 

— Dar poate fi realizat. 

— Orice este posibil, spuse Nicholas, dar cum treci de la o 
imagine live la una prelucrată fără ca nimeni să nu observe? 

— Întrerupi cumva semnalul. Îl opreşti, apoi îl reporneşti. 

— Vrei să ataci sediul lor din Shanghai? Asta ar fi o misiune 
dată naibii. Va dura luni bune ca s-o plănuim. 

— Cine zice că trebuie să îi atacăm acolo? răspunse Harvath. 
Este ca şi metoda cu două conserve şi o sfoară; îi lăsăm numai la 
capătul nostru. Dar nu cred că este vorba doar despre 
înregistrările camerelor de supraveghere cu circuit închis. Trebuie 
să fie şi alte chestii. Atât de multe, încât le întrec pe ale noastre. 

— Vrei să întrerupi internetul? 

— Nu e nevoie să îl întrerupem. Zgâlțâim puţin întrerupătorul. 
Se poate face? 

— Nu cu aşa ceva, spuse Nicholas, arătând către laptop. 

— Dar se poate face. 

— Nu numai că se poate, s-a făcut deja. 

Harvath se uită la el. 

— Zău? 

— Nu cu mult timp în urmă, de fapt. În ianuarie, aproape toți 
cei 500 de milioane de utilizatori chinezi au rămas opt ore fără 
internet. Vorbim aici de jumătate din utilizatorii de internet din 
lume. A fost numit cel mai mare eşec din istorie al netului. 

— Ce s-a întâmplat? 

— China are acest sistem cibernetic de spionaj şi cenzură 
poreclit „Mare zid de foc al Chinei”. Scopul lui este acela de a 
controla tot traficul digital care intră şi iese din ţară. Îl folosesc 
pentru a strivi neconformismul şi a înlătura orice sentiment 
antiguvernamental. Chinezii l-au întrebuințat chiar şi pentru 
jurnaliştii închişi şi în cazul dizidenţilor. Site-uri precum Facebook 
şi Twitter au fost trecute pe lista neagră. A fost blocat chiar şi 
accesul la Bloomberg.com şi New York Times. 

— De ce Bloomberg şi NYT? 

— Fiindcă, răspunse Nicholas, în ciuda anumitor oameni 
procomunişti de la New York Times, „Doamna Cenugşie” continuă 
să publice articole dezonorante despre conducătorii Chinei. China 
nu agreează acest lucru. 

— Sunt convins de asta, răspunse Harvath. Dar cum a provocat 
„Marele zid de foc” întreruperea internetului? 

— Imaginează-ţi un panou de comandă vechi, în care toate firele 
sunt vârâte într-o singură gaură. Cineva a făcut o gafa şi a trimis 
trei sferturi din traficul de internet din China într-o singură 
locaţie. Ca o ironie a sorții, acea locaţie au fost serverele unei 
companii furnizoare de internet din Cheyenne, Wyoming. A fost un 
eşec epocal. 

— Şi crezi că am putea repeta acest lucru? 

— Cred că aş putea pune la cale ceva similar, cu ajutorul puterii 
de calcul a unei anumite agenții guvernamentale din Statele Unite. 
Există doar o singură problemă, adăugă Nicholas. 

— Care? 

— Cei de la NSA au jurat mai de mult că nu îmi vor permite 
accesul în nici una dintre unităţile sale. 

— Lasă-mă pe mine să mă ocup de NSA, replică Harvath. Vreau 
să începi să te gândeşti cum să rezolvi treaba asta cu „Marele zid 
de foc”. 

— Ai mare încredere în FBI. Nici măcar nu ştim dacă vor reuşi 
să descopere şi celelalte unități de depozitare, darămite să le 
găsească la timp. 

— Le vor găsi. Crede-mă. Cu asta se ocupă. Între timp, adună-ţi 
lucrurile. Vreau să plecăm într-o jumătate de oră. 

Soții Logan fuseseră deja trimişi acasă, filajul hotelului Cool 
Springs Marriott fusese predat agenţilor FBI, iar Chase şi cu 
Sloane stăteau tolăniți pe canapelele din biroul hangarului. Nimeni 
nu mai spera ca Deng să se întoarcă la hotel, nu după tot ceea ce 
se întâmplase. De fapt, Harvath se îndoia că bărbatul mai era în 
Tennessee. 

Întorseseră situaţia pe toate părţile. Chiar şi acel sentiment 
chinuitor pe care îl avusese Harvath legat de fotocopia carnetului 
de şofer dispăruse, în cele din urmă. Se întrebă cum ar fi procedat 
el dacă ar fi închiriat unități de depozitare sub diferite nume, în 
oraşe distincte. Acest exercițiu îi generase o idee. Era un ac mic 
într-un car mare cu fân, dar nu era imposibil. Prin urmare, îi 
spuse ideea lui şi Bătrânului. 

— Unde pleci? întrebă Nicholas. 

— Mă întorc la D.C. 

CAPITOLUL 48 


MAIEAN VIRGINIA 


Centrul Naţional de Acţiune Antiteroristă îşi avea sediul într-un 
complex din piatră şi sticlă lângă Tysons Corner. Era în 
subordinea directorului Agenţie, prin urmare, se afla în sfera de 
responsabilitate a generalului George Johnson. 

În cadrul CNAA activa toată gama de experți din domeniu, 
inclusiv FBI, CIA, DIA24, NSA şi DHS25. Scopul lor era acela de a 
împiedica atacurile teroriste asupra Statelor Unite, precum şi 
asupra intereselor americane în străinătate, asigurându-se că 
toate informațiile secrete disponibile erau împărtăşite şi nici un 
indiciu nu era omis. 

Când intră în clădire, Harvath îl văzu pentru prima oară pe 
Nicholas fără câinii lui. Reed Carlton făcuse o excepție în ceea ce 
privea animalele la sediul Carlton Group. Era o afacere privată şi 
putea să ia orice decizie. Îi explicase însă lui Nicholas că sediile 
federale erau o cu totul altă poveste şi că, la un moment dat, 
meseria lui îi va cere să viziteze una dintre aceste clădiri. Când 
acest lucru se va întâmpla, nu îi va putea lua cu el pe Argos şi pe 
Draco. 

Nicholas, deoarece era Nicholas, reuşise în douăzeci şi patru de 
ore să îi înregistreze ca fiind câini însoțitori. Lupul îşi schimbă 
părul, dar năravul ba, iar Harvath nu putea decât să se întrebe pe 
cine şantajase şi cu ce pentru a obține acest statut. Carlton însă 
habar nu avea. 

În clipa în care văzu câinii uriaşi în faţa sediului CNAA, cu 
vestele de un roşu aprins inscripționate cu „Animal însoțitor” şi 
„Câine de lucru”, „Nu mă mângâiaţi, lucrez”, el îşi ieşi din minți. 

Fără să clipească, Nicholas scoase un card din buzunarul vestei 
lui Draco şi i-l întinse. Pe o parte era scrisă secțiunea 
corespunzătoare cu „Actul cetățenilor americani cu dizabilități” 


24 Defence Intelligence Agency - Serviciul de Informaţii al Apărării în 
SUA (n. red.). 

25 Departament of Homeland Security - Departamentul Securităţii 
Interne (n. red.). 

care au făcut cerere pentru câini însoțitori, iar pe partea cealaltă 
era scris: „Dacă vi s-a înmânat acest card, este foarte posibil să fi 
încălcat deja Legea cetățenilor americani cu dizabilități”. 

— Nici măcar nu eşti american, replică Red Carlton. 

— Dar sunt încă protejat, spuse Nicholas, ținându-şi mâna pe 
umărul lui Draco. 

Nimeni nu era sigur dacă voia să spună protejat de Lege sau de 
câine. Harvath se gândi că, probabil, se referise la ambele variante. 

Carlton nu era binedispus. Era o ilegalitate, iar lui nu îi plăcea 
acest lucru. Existau oameni cu cerințe speciale care aveau nevoie 
de animale însoțitoare. După părerea lui, Nicholas nu se număra 
printre aceştia. Însă, având în vedere numărul mare de veterani 
care foloseau animale însoţitoare, agențiile federale se obişnuiseră 
să vadă câini aşteptând în fața clădirilor. Şi-apoi, aceştia erau 
ciobăneşti germani sau Golden Retrieveri, nu Ovcharka uriaşi ca ai 
lui Nicholas. 

Bătrânul cedă şi ajunseră la o înțelegere. 

— Poţi să aduci unul dintre câinii tăi însoțitori, zise el, făcând 
ghilimele în aer când pronunţă cuvântul „însoțitori”. 

Odată problema rezolvată, Argos se întoarse la sediul Carlton 
Group împreună cu Sloane şi cu Chase, în timp ce restul grupului 
trecu pe lângă catargul de steag şi împrejmuirea din bucăți de 
puzzle şi se îndreptă către clădirea principală. 

După privirile de pe fețele multora care se aflau înăuntru, ai fi 
zis că venise circul în oraş. Câinele uriaş însoţit de un bărbat care 
nu atingea mai mult de un metru făceau, cu siguranță, parte din 
el, doar atenţia angajaților CNAA era îndreptată către cei doi 
războinici desăvârşiți şi extrem de apreciați din mijloc. Nu exista 
nici măcar un singur analist care să nu îşi fi imaginat că era un 
superspion care îi omoară şi îi prinde pe băieţii răi. De la Războiul 
Rece şi până la Războiul împotriva terorismului, Carlton şi cu 
Harvath erau doi dintre cei mai buni spioni pe care îi avusese 
națiunea vreodată. 

În acel moment însă, nu aceeaşi era şi percepţia lui Harvath 
despre propriile aptitudini. Indiferent câte indicii reuşiseră să 
descopere şi să le lege între ele, nici unul dintre ele nu păreau să 
facă vreo diferență. Nici măcar nu îşi dădeau seama cum ar putea 
opri atacul. Într-o oarecare măsură, se bucura că se afla la CNAA 
ca să încerce să dezlege lucrurile decât la Casa Albă ca să 
răspundă întrebărilor preşedintelui. 

După ce îl lăsă pe Nicholas cu oamenii de la NSA, Harvath şi cu 

Carlton se îndreptară către Centrul de Operații al CNAA. 

Cu scara în formă de spirală, staţiile de lucru lucioase, săli de 
şedinţe cu pereţi din sticlă, monitoare uriaşe plate şi o atmosferă 
de cămin, Centrul de Operații reprezenta conexiunea efortului 
depus de America în lupta împotriva terorismului. Aveai impresia 
că un scenograf de la Hollywood aranjase întreg decorul. 

Generalul Johnson fusese anunțat că Harvath şi cu Carlton 
urmau să sosească şi îşi amânase raportul pe care trebuia să i-l 
dea preşedintelui. Făcându-le semn să intre în sala principală de 
şedinţe, el le arătă două scaune aflate lângă capătul mesei, apoi îi 
schiță un semn din cap directorului FBI să înceapă. 

Era fără sacou, iar mânecile cămăşii îi erau suflecate. Harvath îl 
văzuse pe bărbat doar la Casa Albă, unde ţinuta lui era mereu 
îngrijită. 

— Să începem mai întâi cu Nihad Hamid, directorului stagiului 
pentru musulmani de la NASA, zise el, consultându-şi notițele şi 
abordând subiectul fără altă introducere. După cum bine ştiţi, 
după ce FISA a aprobat mandatul de filaj pentru domnul Hamid, 
am început să-i verificăm telefonul, computerele, conturile 
bancare, tot. Apoi l-am chemat la interogatoriu. Hamid a susținut 
că nu a auzit niciodată de Khuram Hanjour, recrutorul din Dubai. 
Însă când i-am arătat dosarele celor şase studenţi de la inginerie 
din EAU, a început să se agite. De îndată ce anchetatorul nostru a 
observat acest lucru, a continuat să insiste asupra subiectului. 
Din câte se pare, multe dintre aceste stagii nu sunt acordate 
neapărat pe merit. Câţiva membri ai consiliului organizației lui 
Hamid, Fundația pentru Relaţiile Americano-lslamice... 

— Stați puţin, interveni Harvath. Şi cei de la FRAI sunt 
implicați? 

— Da. Îi cunoşti. 

— Chiar foarte bine. Am crezut că organizația a fost desființată 
după ce birourile ei au fost distruse într-o explozie în urmă cu 
câţiva ani. 

— Nici vorbă, răspunse directorul. Trei dintre membrii 
consiliului au răspândit vorba în lumea arabă că, în schimbul unei 
„contribuţii” potrivite, puteau garanta acceptarea la stagiul de la 
NASA. Hamid a acceptat jocul. Din câte ştim noi, Khuram Hanjour 
a găsit o modalitate de a plăti fundaţiei cincizeci de mii de dolari 
pentru fiecare student la inginerie. Tranzacţia a trecut pe la un 
Hawala din Virginia de Nord. 

— Şi unde sunt membrii consiliului acum? 

— Se află în arest, iar procurorul general întocmeşte acuzațiile. 

— Au ştiut că îi încurajează pe terorişti? întrebă Harvath. 

— Am urmărit înregistrările  interogatoriului, răspunse 
directorul. Sunt corupți? Categoric. Au încercat să ia bani de la 
toată lumea. Însă nu cred că scopul lor a fost să îi ajute pe terorişti 
să intre în ţară. Însă acest lucru nu schimbă datele cazului, mai 
ales dacă atacul va fi o reuşită. 

— A reuşit Biroul să-i localizeze pe studenții la inginerie? 
întrebă generalul Johnson. 

— Avem agenți sub acoperire care supraveghează locurile cu Wi- 
Fi pe care le-au folosit aceştia şi alți agenţi care cercetează toate 
împrejurimile. Deşi nu am împărțit pliante şi nici n-am bătut din 
uşă în uşă, funcționăm la capacitate maximă. La un moment dat, 
preşedintele va trebui să ne dea undă verde să le facem cunoscute 
numele şi fotografiile forțelor de ordine locale şi statale. 

— Dar, după cum am mai discutat, dacă ele vor ajunge în presă, 
ar putea declanşa atacul. 

Directorul FBI clătină din cap. 

— Şi dacă nu apelăm la forțele de ordine locale şi statele şi 
atacul va fi declanşat? Cine va fi tras la răspundere? 

Johnson îşi ridică mâinile. 

— Am înțeles. Vom fi condamnați şi dacă o vom face şi dacă nu. 
Preşedintele însă a lăsat clar să se înțeleagă care este poziţia lui. 

— Cu tot respectul, domnule general — şi ştiţi că îl plac pe 
preşedinte — se înşală. Luaţi cazul teroriştilor din 11 septembrie. S- 
au poticnit de poliţişti. La fel s-ar putea întâmpla şi în cazul 
acestor indivizi. Asta însă doar dacă poliția va fi avertizată şi îi va 
căuta. 

— Preşedintele spune nu. Nu până când vom fi epuizat toate 
pistele posibile. 

— L-am căutat pe Bao Deng peste tot în Tennessee, se 
încăpățână directorul. 

— În primul rând, răspunse Johnson, mutându-şi privirea la 
Harvath înainte să-şi îndrepte din nou atenţia către director, nu eu 
am dat telefonul acela. Cineva şi-a încălcat atribuţiile, în al doilea 
rând, l-am considerat ca fiind suspect într-o crimă. 

— Atunci, să îi căutăm pe cei şase studenți pentru că au rămas 
în țară peste viză. 

Generalul cugetă preţ de câteva momente. 

— Ar trebui să apară deja în baza de date a celor de la Serviciul 
pentru Controlul Imigrației şi Normelor Vamale. 

— Lucru care nu ar avea nici o importanță pentru celulele din 
Seattle, Dallas sau Baltimore. 

— De ce? întrebă Carlton. 

— Acestea sunt oraşe-sanctuar, explică directorul FBI. Nu iau 
măsuri împotriva imigranţilor ilegali. Deseori departamentelor de 
poliție de acolo li se cere direct să nu colaboreze cu agenții federali 
şi să nu îşi pună la dispoziție bazele de date. Dacă îi vom sălta 
doar pentru că au rămas peste viză, nu va aduce nici o 
repercusiune. De aceea Biroul vrea ca ei să fie etichetați drept 
terorişti. 

Bătrânul clătină din cap. 

— Atunci, măcar Deng? întrebă Harvath. De ce nu l-am da în 
urmărire generală pentru crima din Tennessee? 

— Şi dacă unul dintre buletinele naționale de ştiri preia firul? se 
arătă nedumerit Johnson. 

— Şi dacă şeful de la Casa Albă ar lua înainte legătura cu 
conducerea fiecărei rețele? 

— Şi ce să le spună? Că suspectăm un spion chinez care 
coordonează un atac terorist de amploare, dar să nu spună la 
nimeni? 

— Nu. Trebuie să fie ceva atât de important, încât să le atragă 
atenția şi să îi țină ancorațţi acolo, răspunse Harvath. 

— Cum ar fi? 

— Ce ziceți de un complot de asasinare? 

Directorul FBI clătină din cap. 

— Ai greşit administrația. Mass-media îl urăşte pe preşedintele 
actual. 

— Cine zice că trebuie să fie împotriva preşedintelui actual? Ne 
putem folosi de predecesorul lui. E chiar mai bine. Pe el l-au 
îndrăgit. Ca să le închidem gura, vom face să fie un act de 
conştiinţă jurnalistică. 

Johnson se uită la directorul FBI. Când acesta încuviință din 
cap, arătând că era de acord cu ideea, generalul zise: 

În regulă, o să-i aduc la cunoştinţă preşedintelui. 

— Mai rămâne Boise, spuse directorul, consultându-şi încă o 
dată notițele. De acolo avem ceva veşti bune. 

— Este staţia de autobuz unde au accesat rețeaua Wi-Fi toți 
studenții? întrebă Harvath. 

— Exact. Am obținut înregistrarea camerelor de supraveghere 
din ziua respectivă şi am reuşit să îl identificăm pe fiecare dintre 
ei, să aflăm când au ajuns acolo, ce au făcut cât timp au stat acolo 

şi în ce autobuze s-au urcat. 

— Aţi aflat cum au ajuns acolo? întrebă Carlton. I-a lăsat cineva 
acolo? Avem un număr de înmatriculare? Ceva? 

— Au fost grupați şi au sosit în diferite momente ale zilei. Doi 
dintre ei s-au suprapus, însă doar tangențţial şi nu au stabilit nici 
un contact. În ceea ce priveşte modalitate prin care au ajuns acolo, 
încă încercăm să facem legăturile. Nu a oprit nici un camion cu 
scârțâit de roți ca să-i lase pe toți acolo. 

— Am lăsat însă la sfârşit cea mai bună descoperire, preciză 
directorul FBI, care luă telecomanda monitorului aflat pe peretele 
din față al sălii de conferinţă şi activă o serie de înregistrări scurte 
ale camerelor de supraveghere. Îl recunoşti pe bărbatul în haină 
albastră? întrebă el. 

Harvath privi cu atenție imaginile de pe ecran. 

— Este Wazir Ibrahim. 

— Suntem de acord. Din câte se pare, a plătit în numerar un 
bilet către Nashville pentru acelaşi autobuz în care s-a urcat şi 
studentul nostru arab, Mirsab Maktoum. Pe ecranul împărțit îi 
puteți vedea pe fiecare urcând în autobuz, dar separat. 

— Interesant este şi faptul că alți cinci bărbaţi, de origine 
somaleză, au cumpărat bilete în numerar în ziua respectivă. Ghici 
în ce autobuze s-au urcat? 

— În fiecare autobuz în care se afla câte un student la inginerie. 

— Exact. 

— Dar înregistrările camerelor de supraveghere din staţiile de 
autobuz din oraşele de destinație? întrebă Harvath. Le-aţi urmărit 
ca să vedeți cine i-a aşteptat sau încotro s-au dus? 

— Agenţii noştri urmăresc atât înregistrările acestea, cât şi pe 
cele ale camerelor de supraveghere aflate în apropierea staţiilor de 
autobuz. Din câte se pare, fiecare a plecat pe jos şi a dispărut în 
aglomeraţia oraşelor. 

Harvath dădu să întrebe dacă şoferii autobuzelor sau pasagerii 
fuseseră identificați şi interogaţi, când se auzi o bătaie în uşa sălii 
de conferințe. 

Era asistentul directorului FBI. Ţinea în mână un dosar, iar 
directorul îi făcu semn să intre. 

Apropiindu-se de şeful lui, acesta îi întinse dosarul, îi şopti ceva 
la ureche, apoi ieşi din încăpere. 

Harvath se întrebă dacă reuşiseră să îl localizeze, în sfârşit, pe 
Tommy Wong. Se dovedi a fi ceva şi mai bun. 

Deschizând dosarul, directorul citi repede conținutul, apoi 

spuse: 
— Cred că tocmai am prins o breşă importantă. 
— Ce este? 
— Se pare că am localizat alte trei unități de depozitare. 

CAPITOLUL 49 


În timp ce FBI-ul îşi coordona echipele de intervenție, Harvath şi 
cu Carlton puseră stăpânire pe una dintre sălile de şedinţe şi îi 
cerură agentului special Heidi Roe să li se alăture. 

— Ce ştii despre organizaţiile criminale somaleze? o întrebă 
Harvath. 

— Ştiu că cel mai mare interes al lor îl reprezintă importul de 
narcotice, în mod special o substanță cunoscută sub denumirea 
khat şi prostituția. 

— Dar terorismul? 

— Ei bine, atât Biroul, cât şi Agenţia îşi fac griji în legătură cu 
somalezii tineri din Statele Unite care se întorc în Africa pentru a fi 
instruiți să lupte în jihad-ul de acolo. Toată lumea prezice că este 
doar o chestiune de timp până când aceştia se vor întoarce aici ca 
să-şi pună în practică aptitudinile. 

— Care crezi că sunt şansele să vedem aşa ceva chiar acum? 
întrebă Harvath. Inginerii au fost recrutați pentru aptitudinile lor 
în inginerie, iar somalezii au fost recrutaţi pentru aptitudinile lor 
în actele de teroriștii, să zicem. 

— Ce fel de aptitudini, mai exact? Martiriu? 

— Poate. 

— Atunci, de ce au plecat în Idaho? întrebă Roe. Să învețe cum 
să devină martiri? 

— Depinde de metodă. Cei care au deturnat avioanele în 11 
septembrie au fost nevoiţi să înveţe cum să piloteze avioanele ca să 
devină martiri. 

— Nu toți. 

Harvath încuviinţă din cap. 

— Adevărat. Unii au fost doar forță fizică. 

— Dar când te gândeşti la somalezi, forța fizică este primul 
lucru care îţi vine în minte? întrebă Carlton. 

— Nu. Nu neapărat. 

— Te gândeşti la jihad, nu? Un shaheed care devine martir, 
spuse Carlton. 

— Un jihadi poate fi un luptător. Nu trebuie să fie neapărat 
cineva care vrea să devină martir. Poate au fost aduşi aici. 

— Stai puţin, zise Roe. Ce ştim sigur? Studenţii la inginerie au 
fost aduşi anume în Statele Unite pentru cunoştinţele lor de 

inginerie. Să presupunem că trebuie să construiască sau să 
asambleze ceva. Să zicem că este vorba despre o bombă. 

— În regulă, răspunse Harvath. 

— A trebuit să fie aduşi în țară pentru că, dintr-un motiv sau 
altul, chinezii nu au găsit aici asemenea experți. 

— Sau vor să pară a fi un atac islamic. 

— Corect, tot conceptul acela „război fără limite”. Deci îi avem 
pe cei care asamblează bomba. Sunt musulmani, din EAU şi să 
presupunem că sunt religioşi. Având în vedere faptul că în spatele 
acestui plan se află chinezii, să admitem că au plantat, sau vor 
planta, suficiente indicii care să ne facă să credem că bărbaţii sunt 
adepţi Al Qaeda. 

— Lucru pe care familiile lor îl vor nega, spuse Carlton, aşa cum 
au negat şi familiile celor care au deturnat avioanele în 11 
septembrie. 

— Doar că de astă dată familiile vor spune adevărul, zise 
Harvath. 

Carlton încuviință din cap, iar Roe continuă: 

— Aşadar, partea cu EAU are logică. De fapt, să presupunem că 
atâta vreme cât inginerii provin de undeva din lumea arabă, sunt 
potriviți pentru acest scop. Care este însă rolul somalezilor? 

— Asta am încercat şi eu să-mi dau seama, spuse Harvath. 
Dacă vrei să pară că este mâna grupării Al Qaeda, de ce n-ai folosi 
arabi, sau yemeniţi, sau pakistanezi. 

— E greu să faci rost de ei? 

— Jihadişti găseşti pe toate drumurile. 

Roe bătu cu pixul pe masa din sala de conferință. 

— De ce ar fi somalezii speciali? 

— În ceea ce-l priveşte pe Wazir Ibrahim, acesta trăia în Statele 
Unite de câțiva ani. 

— Prin urmare, era oarecum încetățenit, adăugă Roe în timp ce 
nota. Cunoaşte obiceiurile, are o slujbă şi este căsătorit. 

— Este, de asemenea, un nemernic care îşi bate soţia şi e chiar 
implicat într-o rețea de prostituție cu minori. 

— Lucruri pe care, evident, coordonatorul lui nu le cunoştea, 
spuse Carlton. 

Roe se uită la el. 

— De ce spui „evident”? 

— Pentru că nu ţi-ai dori un astfel de individ într-una dintre 
celulele tale. Este prea riscant. În cele din urmă, un cretin ca ăsta 
ar atrage atenția poliției. 

— Deci ce ne indică lucrul ăsta despre coordonatorul lui? 

— Că existau anumite aspecte extrem de importante despre 
viața lui Wazir Ibrahim pe care acesta nu le cunoştea. 

— Şi de ce nu le cunoştea? 

— Cât timp ai la dispoziție? o întrebă Bătrânul. Se prea poate ca 
Ibrahim să fi fost racolat de coordonator în ultimul moment. Poate 
că Ibrahim ştia să mintă foarte bine. Poate că Ibrahim suferea de o 
boală care se manifesta doar în zilele de joi se pare, din două în 
două luni. Şi lista poate continua. 

Carlton îi amintea lui Roe de bunicul ei. Şi el era pe cât de 
irascibil, pe atât de inteligent. 

— Briciul lui Occam, insistă ea. Care este cel mai simplu 
răspuns? 

— Cel mai simplu răspuns este acela că nu a fost verificat de 
coordonator. 

— În regulă, să acceptăm varianta asta. De ce? De ce nu l-a 
verificat coordonatorul, având în vedere importanța acestei afaceri? 

Harvath avea impresia că ea încerca să intre pe sub pielea 
Bătrânului, însă îi plăcea cum gândea. Avea o minte extrem de 
analitică. În plus, avea dreptate şi îi obliga să gândească în 
profunzime. 

— Nu ai lua-o pe scurtătură, spuse Harvath. Nu când este vorba 
despre o chestie atât de importantă. Cu siguranţă, ţi-ai face tema. 

Roe se uită la el. 

— Aşadar, care este explicaţia ta? 

— Cred că Wazir Ibrahim este şablonul. Este o „cârtiță”. Nu l-ai 
ține aici cu o viză expirată. Cu siguranţă, l-au introdus în țară 
printr-o altă cale -— ca refugiat politic sau ceva de genul acesta. Aşa 
au reuşit să intre în țară zeci de mii de somalezi. Statele Unite 
dețin una dintre cele mai mari colecții de expatriați somalezi din 
lume. 

— Prin urmare, chinezii ar fi putut avea un recrutor în Somalia 
care să racoleze „cârtițe” şi să le ajute să se infiltreze în sistemul de 
imigrație al Statelor Unite. Eu l-aş fi folosit pe Wazir Ibrahim ca om 
de legătură. Dacă aflăm de unde se trage din Somalia şi cine a 
imigrat în aceeaşi perioadă cu el, s-ar putea să îl descoperim pe 
celălalt bărbat din înregistrarea surprinsă de camerele de 
supraveghere din Boise. 

Era o idee bună, iar Roe şi-o notă. 

— Prin urmare, este posibil ca persoana care l-a recrutat să nu 
fi ştiut nimic despre înclinațiile lui. 

Harvath încuviinţă din cap. 

— Ştiu că Biroul îşi contactează toți informatorii somalezi, dar 
eu aş apela şi la detectivul Hoffman din Nashville. Să vedem dacă 
poate descoperi pe cineva din rețeaua de trafic somaleză care ar 
putea recunoaşte figurile din înregistrarea din stația de autobuz. 
Să vorbească şi cu văduva lui Ibrahim. S-ar putea să cunoască 
ceva referitor la călătoria lui la Boise care ne-ar putea fi de ajutor. 

— Că veni vorba, echipele voastre din Boise au reuşit să 
găsească celălalt lucru pe care am sugerat să-l caute? 

Roe încuviință din cap. 

— Nu cred să fi fost emis vreodată un astfel de mandat. Am 
reuşit însă să obținem unul şi cred că ideea ta de a-i implica pe 
şeful poliției şi pe primar a fost inteligentă, în special când vine 
vorba despre afaceri mici. Până acum, toată lumea a cooperat. 

— Avem o oră estimată de sosire? 

— Totul este verificat de NSA. Rulează algoritmii pe măsură ce 
primesc informațiile. 

— Ce ştiţi despre Thomas Wong? întrebă Harvath. 

— Nimic, încă. 

— Dar despre ceilalți membri ai triadei „14K” din sudul 
Californiei? Poate ştiu ei ceva? 

— Dacă e aşa, nu vorbeşte nici unul, răspunse Roe. Le-am pus 
telefoanele sub urmărire şi le monitorizăm adresele de e-mail, însă 
FBI-ul nu are suficient efectiv. Nu îi putem controla non-stop. 

— Am înțeles, spuse Harvath, care se uită la Bătrân. A reuşit 
Anne Levy să găsească persoanele de legătură din EAU ale 
studenților? 

Carlton clătină din cap. 

— Nimic. 

Harvath se uită la ceas. Deşi descoperiseră doar trei din cele 
cinci unități de depozitare, preşedintele le dăduse undă verde să 
acționeze asupra lor. Erau localizate în Las Vegas, Dallas şi Des 
Moines. 

NSA renunțase la ideea de a lansa un atac împotriva „Marelui 
zid de foc chinezesc” dintr-un motiv întemeiat. Doar pentru că 
departamentul de hackeri al AEP din Shanghai părea să 
monitorizeze înregistrările camerelor de supraveghere ale unităților 
de depozitare, asta nu însemna că nu făcea acelaşi lucru şi 
altcineva. De fapt, când NSA începu să se ocupe de ceea ce 
descoperise Nicholas, îşi dădură seama că mai exista o altă sursă 
care monitoriza înregistrarea, iar această sursă nu se afla în 

China. 

Se luă hotărârea că o întrerupere a internetului care să înceapă 
şi să se răspândească pe întreg teritoriul Statelor Unite era singura 
modalitate de a rezolva această problemă. Riscurile fură discutate 
cu preşedintele Porter şi, după ce acesta se consultă cu mai multe 
agenţii naționale de securitate, precum şi cu sectorul privat, el îşi 
dădu acordul. 

Agenţi FBI sub acoperire din Las Vegas, Dallas şi Des Moines 
ajutară la evacuarea clienților acestor unităţi, în timp ce alte trei 
astfel de metode fură puse în practică în fiecare oraş pentru a 
evacua toate casele şi magazinele din apropiere. Nimeni nu avea 
nici o idee ce se afla în boxele de depozitare sau dacă găzduiau 
bombe-capcană. 

De îndată ce clienţilor li se interzisese să folosească spațiile de 
depozitare, NSA începu să compileze înregistrarea pe care voiau să 
o intercaleze cu cea reală. Însă două dintre depozite erau prevăzute 
cu camere care surprindeau o parte din drumul care trecea pe 
lângă intrările lor. 

Din motive de securitate publică, traficul fusese deviat de la 
toate depozitele respective. NSA hotări să arunce zarurile şi să 
aleagă din DVR-urile unităţii înregistrarea surprinsă în urmă cu 
două seri de camera de supraveghere de la intrare. După ce se 
asigurară că nimeni nu era văzut intrând pe timpul fragmentelor 
de înregistrate pe care intenționau să le folosească, testară totul de 
mai multe ori, apoi anunțară pe toată lumea că erau gata de 
acțiune. 

Odată ce echipele de intervenţie se aflau pe poziție, semnalul era 
dat şi operațiunea era lansată simultan în cele trei oraşe. 

Generalul Johnson şi directorul FBI plecaseră la Casa Albă ca 
să i se alăture preşedintelui în camera pentru situații de urgenţă, 
Porter fiind acolo împreună cu restul echipei lui de securitate 
națională. Harvath şi cu Carlton hotărâseră să rămână la CNAA şi 
să îşi continue munca până când era lansată operațiunea. 

Observând cât era ceasul, ei ieşiră din sala de conferințe şi 
merseră la etajul unde se afla Centrul de Operații. 

CAPITOLUL 50 


Etajul unde activa Centrul de Operații era învăluit într-o tăcere 
stranie, iar tensiunea era palpabilă. Pe ecranele mari şi plate care 
atârnau de platformele de la etajul al doilea era afişată o varietate 
de imagini. Înregistrările făcute de drone arătau unităţile de 
depozitare de sus, în timp ce camerele montate pe căştile 
membrilor echipei prezentau imagini de la sol. Aceleaşi imagini 
care erau relatate în clădirea CNAA erau urmărite şi în camera 
pentru situaţii de urgenţă din Casa Albă. 

Singurele sunete care se auzeau la etaj erau difuzoarele de 
deasupra şi vocile depărtate ale comandantului Centrului de 
Operații - comandatul CNAA care coordona misiunea şi care şedea 
la cea mai mare stație de lucru de la etaj — şi ale conducătorilor 
echipelor de intervenţie din Las Vegas, Dallas şi Des Moines. 

— Deadbolt Four, aici Centrul de Operații. Mă auziți, terminat? 

— Comandatul Centrului de Operații, aici Deadbolt Four. Vă 
auzim, terminat. 

— Recepţionat, Deadbolt Four. Rămâneți pe poziție. Terminat. 

— Recepţionat, comandant. Deadbolt Four rămâne pe poziție. 
Terminat. 

Conversaţia fu repetată încă de două ori când comandantul 
Centrului de Operații îi apelă pe conducătorii echipelor rămase şi 
le spuse să stea pe poziţie şi să fie gata de acțiune. 

— Smokestack, aici Centrul de Operații. Toate echipele sunt pe 
poziție şi gata de acțiune. Terminat. 

După un moment de tăcere, în difuzoarele de deasupra se auzi 
vocea generalului Johnson, care vorbea din camera pentru situații 
de urgență din Casa Albă. 

— Centrul de Operații, aici Smokestack. Aveţi undă verde să 
intrați în acțiune. Repet. Centrul de Operații, aveți undă verde să 
intrați în acţiune. Terminat. 

— Recepţionat, Smokestack. Centrul de Operații are undă verde 
să intre în acţiune. Terminat. 

Deşi Harvath nu se afla la sol alături de echipele de intervenție, 
ştia cum se desfăşurau lucrurile şi simțea cum îi creştea pulsul. 

— Cellophane, aici Centrul de Operații, spuse vocea, 
anunțându-şi omologul de la NSA. Aveţi undă verde să începetți 
operațiunea. 

— Recepţionat, Centrul de Operații. Cellophane are undă verde 
să înceapă operațiunea. Rămâneți pe poziţie. 

Toată lumea din încăpere urmărea imaginile camerelor de 
supraveghere cu circuit închis ale unității de depozitare. Câteva 
secunde mai târziu, acestea fură înlocuite cu un mesaj de eroare. 

— Centrul de Operații, aici Cellophane. Grizzly e la pământ. 
Repet. Grizzly e la pământ. Rămâneți pe poziție. 

Câteva secunde mai târziu, camerele de supraveghere îşi 
reveniră. 

— Centrul de Operații, aici Cellophane. Înlocuit. Repet. Înlocuit. 

Înregistrările camerelor fuseseră înlăturate, fiind înlocuite cu 
succes de cele false. 

Când personalul CNAA îi confirmase comandantului care 
coordona misiunea că cei de la NSA reuşiseră să schimbe 
imaginile, el spuse: 

— Recepţionat, Cellophane. Centrul de Operații confirmă 
înlocuirea. Repet. Centrul de Operații confirmă înlocuirea. 
Terminat. 

— Succes, răspunse vocea de la NSA. Cellophane terminat. 

Sosise momentul să intre echipele de intervenție. 

După ce verifică toate înregistrările, vocea spuse: 

— Echipele Deadbolt, aici Centrul de Operații. Pregătiți-vă de 
acțiune. Terminat. 

— Deadbolt Four, recepționat. 

— Deadbolt Five, recepționat. 

— Deadbolt Six, recepționat. 

— Echipele Deadbolt, aici Centrul de Operații. La comanda mea. 
În trei... doi... unu. Echipele Deadbolt, start. 

Se auzi un cor de îndemnuri ale conducătorilor echipelor când 
săriră afară din vehicule şi dădură năvală în unităţile de 
depozitare. 

Atacurile erau aproape identice pe ecrane. În Dallas şi în Des 
Moines unități care se aflau exact în spatele boxelor de depozitare 
respective fură asaltate. În Las Vegas, deoarece nu exista decât un 
singur rând, unitatea de lângă boxa respectivă fu asaltată. 

Mai întâi de toate, verificară nivelurile nuclear, radioactiv chimic 
şi biologic. Văzând că nu înregistrează nimic, ei folosiră cleştii ca 
să taie lacătele. După ce deschiseră uşile şi verificară din nou 
nivelurile, operatorii dădură la o parte cutiile, articolele de mobilier 
şi tot ceea ce le stătea în cale, pentru a putea ajunge la peretele 
comun din oțel care separa boxele. 

Unul dintre operatori se urcă pe o scară şi, cu ajutorul unei 
bormaşini, făcu o gaură prin perete chiar lângă tavan, apoi 
introduse un „adulmecător”. Deoarece nu detectă nici o 
amenințare, acesta fu tras afară şi în locul lui fu introdusă o 
cameră micuță cu fibră optică. 

Harvath, împreună cu toţi ceilalți care se aflau în interiorul 
CNAA, privea cum imaginile filmate de cameră apăreau pe 
monitoare. Toate arătau acelaşi număr de cutii, aranjate identic. 

Roe, care stătea lângă Harvath, zise: 

— Componente ale bombei? 

— Cu siguranţă, nu seamănă cu cartonage de baseball. 

Conducătorii echipelor interveniră pe rând, cerând permisiunea 
să treacă la etapa următoare. Comandatul Centrului de Operații le 
dădu undă verde. 

Următoarea etapă consta în îndepărtarea tuturor lucrurilor care 
blocau peretele, astfel încât să poată fi adus înăuntru un dispozitiv 
portabil cu raze X. De îndată ce acesta fu poziționat înăuntru, ei 
începură să scaneze ceea ce se afla de partea cealaltă a peretelui. 

Razele X erau încadrate de două brațe telescopice, care puteau 
fi ridicate şi coborâte astfel încât să ofere cea mai mare gamă de 
imagini posibilă. Imaginile pe care acestea le trimiseră înapoi erau 
destul de interesante. 

Se vedeau doi cilindri foarte mari din metal, care îi aduceau 
aminte lui Harvath de rezervoarele cu heliu, ceva ce semăna cu o 
cutie de scule cu sertare, nişte cutii pline cu haine sau un fel de 
material împăturit, o altă cutie care părea să conţină arme de foc 
şi muniţie, apoi o serie de alte cutii pe care dispozitivul cu raze X 
nu putu să le scaneze. Erau impenetrabile. 

Bătrânul ridică din sprâncene. 

— Căptuşite cu plumb? 

Harvath încuviinţă din cap. 

— Mda. Nu e de bine. 

— Te gândeşti la ceva radioactiv? întrebă Roe. 

— Da. Şi după cum am spus, nu e de bine. 

— De acord. 

Ei priviră cum echipele ieşiră din boxele lor şi se îndreptară 
către boxele țintă. 

După ce se asigurară că nu existau emanaţii nucleare, 
radiologice, chimice sau biologice, echipele începură să verifice 
cadranele uşilor. Deadbolt Five fură primii care găsiră ceva. 

— Centrul de Operații, aici Deadbolt Five. Terminat. 

— Fir de declanşare? întrebă Roe. 

— Poate, răspunse Harvath. Sau un sigiliu. 

— Continuă, Deadbolt Five. Terminat. 

— Vedeți imaginea surprinsă de camera de pe casca mea? E în 
partea dreaptă a cadrului, la aproximativ patruzeci de centimetri 
de sol? Terminat. 

— Recepţionat, Deadbolt Five. Terminat. 

Era un abțţibild mic, vizibil. Dacă nu l-ar fi căutat în mod 
intenționat, nu l-ar fi observat niciodată. 

— Centrul de Operații, aici Deadbolt Four. Şi noi am găsit unul. 
Terminat. 

— Deadbolt Six către Centrul de Operații. La fel şi aici. 
Terminat. 

— Sigilii, spuse Harvath. Îi anunţă pe băieţii răi când cineva 
intră în boxele lor. 

Folosind o substanță blândă, echipele îndepărtară cu grijă 
sigiliile şi marcară cu cretă locul pe cadranul uşii. Apoi continuară 
să caute alte indicii care le-ar putea atrage atenţia înainte să intre. 

— Centrul de Operații, aici Deadbolt Four. Terminat. 

— Spune, Deadbolt Four. Terminat. 

— Vedeţi lacătul acesta prin cameră? Terminat. 

— Recepţionat, Deadbolt Four. Pare a fi un lacăt cu cinci rotițe, 
marca Squire. Terminat. 

— Deadbolt Five are acelaşi lacăt aici. Terminat. 

— Acelaşi lacăt pentru Deadbolt Six. Terminat. 

— Centrul de Operații. Aici Deadbolt Four. N-am mai văzul aşa 
ceva înainte. Avem vreo informaţie în legătură cu acest fel de lacăt? 
Terminat. 

Planul fusese să descuie lacătele, nu să le taie cu cleştii. Astfel, 
dacă voiau, puteau pune toate lucrurile la loc aşa cum le găsiseră. 

— Deadbolt Four. Aici Centrul de Operații. Avem schița aici. Se 
pare că aveți de-a face cu un Squire SS50C. Este un lacăt de înaltă 
siguranță fabricat în Marea Britanie. Pagina lor de web zice că este 
lacătul cu combinația cea mai sigură de pe piață. Cel puțin o sută 
de mii de combinaţii. Terminat. 

— Rezistă la atac. Vreo sugestie cum l-am putea deschide? 
Terminat. 

Înainte să apuce să răspundă Centrul de Operații, un alt agent 
dintr-o altă echipă îl apelă pe primul. 

— Deadbolt Four, aici Deadbolt Six. Terminat. 

— Spune, Deadbolt Six. Terminat. 

— Cama de blocare se introduce prin interiorul orificiului, însă 
piedica înaltă nu îți va permite să introduci complet o lamelă 
normală din oțel în deschizătură. Terminat. 

— Recepţionat, Deadbolt Six. Ai idee ce ar funcționa? Terminat. 

— Foloseşte o lamelă din plastic. Introdu ambele capete în 
interior până când ajung amândouă deasupra camei de blocare. 
Apoi prinde capetele cu un cleşte şi trage în jos. Arcul interior al 
camei de blocare ar trebui să cedeze şi să o deschidă fără să strice 
încuietoarea. Terminat. 

— Recepţionat. Rămâneţi pe poziţie. 

Trei minute mai târziu, Deadbolt Four transmise prin stație: 

— Bingo. Încuietoarea a fost deschisă. 

Câteva clipe mai târziu, echipele Deadbolt Five şi Six avură şi ele 
acelaşi succes. Sosise timpul să treacă la următoarea etapă. 

Odată ce scoaseră lacătele şi verificară cadranele uşilor, echipele 
de intervenţie din fiecare oraş se retraseră şi trimiseră înăuntru un 
robot. 

Fu nevoie de un oarecare grad de fineţe, însă, cu ajutorul 
braţelor articulate ale roboților, mânuitorii lor reuşiră să ridice 
uşile rulante suficient de mult, încât aparatele mecanice să se 
poată strecura înăuntru. Nici una dintre uşi nu era prevăzută cu 
bombe-capcană. 

Roboții trimiseră din interior imagini foarte similare cu cele 
văzute anterior. Având grijă să nu răstoarne grămada de cutii, 
fiecare mânuitor îşi dirijă robotul să ridice o cutie, să o scoată 
afară şi să o aşeze jos. De acolo, urma să fie preluată de un agent 
specializat. 

Îmbrăcaţi în costume de protecţie, specialiştii de la Centrul de 
Dezamorsare a Dispozitivelor Explozive care însoțeau fiecare 
echipă cercetară cu atenţie prima cutie, o scanară, apoi o 
deschiseră cu mare grijă. Înăuntru se afla o altă cutie. Aceasta era 
plină cu ceea ce păreau a fi baloane meteorologice nou-nouţe, 
dezumflate. 

— Cred că ştiu ce se află în acei cilindri, spuse Harvath. 

— Heliu? răspunse Carlton. 

— Nu, hidrogen. 


280 


CAPITOLUL 51 


BOSION MASSACHUSETTS 


Cartierul chinezesc se afla pe strada Beach, lângă parcul Boston 
Common. Era singura zonă chinezească autentică din punct de 
vedere istoric rămasă în întreg statul New England, fiind astfel 
locul perfect unde cel de-al Doilea Departament să aranjeze o casă 
sigură. 

Cu mai mult de treizeci de mii de locuitori pe kilometru pătrat, 
cartierul chinezesc era una dintre cele mai aglomerate zone 
rezidențiale din Boston, iar 70 din populaţia care locuia acolo era 
de origine asiatică. Dacă erai chinez şi voiai să dispari, acesta era 
locul potrivit. 

Cei cinci „prințişori” pe care trebuia să îi recupereze Cheng 
învățau la trei şcoli diferite. Unul era la Princeton în New Jersey. 
Altul era la Yale în Connecticut. Iar ceilalți trei erau la Harvard, 
aici, în Boston. 

Datorită statului lor, toți primiseră un instructaj extrem de 
specializat în China. Acesta se concentra pe evadare şi evitare, 
procedeu cunoscut sub denumirea EE. Aceştia învățau nu numai 
cum să detecteze un filaj, ci şi cum să il evite, la nevoie. 
Deprindeau cum să se eschiveze de o răpire şi ce să facă în cazul 
în care erau luați. Se antrenau cu cei mai buni şi se aştepta de la 
ei să îşi ia lecţiile în serios. 

Pentru fiecare „prințişor” în parte, fusese stabilit un plan urgent 
de evadare. O anumită frază care le era transmisă punea planul în 
funcțiune. 

Fiecare primise un rol specific în cartierul chinezesc din Boston. 
Trebuiau să-şi lase telefoanele mobile conectate şi pornite în 
camerele de cămin. Laptopurile şi celelalte aparate electronice 
trebuiau lăsate şi ele în urmă. Astfel, ar fi fost mai greu să li se dea 
de urmă. 

Când îşi părăseau camerele de cămin, aceştia trebuiau să 
presupună că erau urmăriți şi să ia măsurile de precauție 
potrivite. Fuseseră învățați să-şi păstreze calmul şi să nu lase să 
se observe că ştiau că erau filați. 

După descoperirea dispozitivelor de filaj, fiecare primise mai 

multe variante de a ajunge la destinaţie. „Prinţişorilor” de la 
Harvard le era cel mai uşor, deoarece cartierul chinezesc se afla 
chiar lângă ei. Studenţii de la Princeton şi de la Yale aveau de 
făcut o călătorie mai lungă, iar Cheng le transmisese mai întâi lor 
mesajul de activare. 

Folosise Facebookul, intrând pe profilele „prietenilor” pe care 
aceştia îi aveau în China, nimeni altcineva decât operatori ai celui 
de-al Doilea Departament, care ţineau conturile active special 
pentru o astfel de situație. Odată ce codurile fuseseră transmise, 
totul depindea de ei. 


Pentru moment, Cheng încerca să rămână optimist că 
instructajul şi judecata lor vor prevala. „Prințişorii” erau însă 
răsfățați. Drept urmare, aceştia manifestau deseori un simț 
exagerat al aprecierii de sine, crezând că totul li se cuvenea. Mai pe 
scurt, nu inspirau deloc încredere şi erau o pacoste pe capul 
omului. 

Cheng îi spusese foarte răspicat colonelului Shi că nu se aştepta 
la nimic din partea lor decât să fie supuşi în totalitate. 

Nu îl interesa cine erau părinţii lor sau, în cazul celei mai tinere 
dintre ei, care studia la Harvard, cine era bunicul ei. Sarcina lui 
era să îi scoată în siguranță din Statele Unite. Ca lucrul ăsta să fie 
posibil, studenţii trebuiau să îi urmeze instrucțiunile, pe toate, 
cuvânt cu cuvânt. 

Colonelul fusese de acord şi îi lăsase libertatea lui Cheng să facă 
ceea ce credea de cuviință. Îl avertizase, în schimb, că „prinţişorii” 
de azi puteau deveni mâine membri ai Comitelui Permanent al 
Politburo. 

Shi avea dreptate însă acest lucru nu îl determină pe Cheng să 
îi disprețuiască mai puţin pe politicieni. Încercă să nu se mai 
gândească la asta. Atâta vreme cât „prințişorii” îi vor urma 
instrucțiunile, totul va fi în regulă. 

După ce ascunse microbuzul în garajul casei sigure, Cheng îşi 
curăță arma, luă banii din ascunzătoarea aflată sub pardoseala 
bucătăriei şi pregăti o trusă medicală, în caz că unul dintre tineri 
se îmbolnăvea sau se rănea în timpul călătoriei. 

Următorul lucru pe care trebuia să îl facă era să cerceteze 
locaţiile din apropierea locului unde trebuia să sosească fiecare 
„prințişor”. Cel de-al Doilea Departament le numea „puncte de 
intrare”. Într-un scenariu perfect, el ar trebui să îi mute pe 
„prinţişori” în casa sigură câte unul la un interval de douăsprezece 

patruzeci şi opt de ore. În seara aceea însă, el trebuia să se mişte 
mult mai repede. Nu îi plăcea când era nevoit să se grăbească. Atât 
de multe lucruri puteau merge prost! 

Cu toate că punctele de intrare se aflau la doar câteva străzi 
depărtare de casa sigură, acest procedeu rămânea totuşi extrem de 
complicat. Faptul că trebuia să transporte câte un „prințişor” la un 
interval de o oră nu făcea decât să îl încurce şi mai tare. 

Dacă ei nu erau atenți şi erau urmăriți, lucrurile aveau să se 
complice şi mai mult. Faptul că totul avea să se întâmple în 
cartierul chinezesc, într-o seară aglomerată, îi oferea un avantaj. 
Însă nimic nu era sigur, mai ales atunci când era implicat şi FBI- 
ul. El era singur şi nu avea ajutor. Totul trebuia executat fără nici 
un cusur. 

Hackerii de la Unitatea 61398 accesaseră camerele de 
supraveghere din jurul cartierului chinezesc, creând o grilă de 
supraveghere pe care el o putea monitoriza de pe laptopul lui. Nu 
era perfectă. Existau nenumărate unghiuri moarte. Dar era mai 
bine decât nimic. 

După ce termină cu lista de verificare referitoare la casa sigură, 
Deng ieşi din clădire şi începu să cerceteze împrejurimile. 

Era o senzaţie ciudată să ştie că viața celor care îl înconjurau 
urma să fie curmată atât de brusc şi de dureros. 

CAPITOLUL 52 


OOREEA DE NORD 


Locotenentul SEAL, Jimi Fordyce, avea un milion de întrebări, 
însă se hotări să o adreseze pe prima care îi veni în minte: 

— Frate, ce naiba s-a întâmplat acolo? 

Mâinile şi mânecile lui Billy Tang erau pătate cu sânge. 

— Un ofițer chinez s-a tăiat. A intrat să caute un doctor. Am 
ajuns să practic medicina fără autorizație. 

— I-ai făcut de petrecanie? 

— A trebuit. 

— La naiba, bombăni Fordyce. 

— Am închis trupul în sala de consultaţii. N-o să-l găsească 
nimeni până dimineață. 

— Eşti rănit? 

— Nu, spuse Tang. Sunt bine. 

— Ai obținut ce voiai? 

Tang încuviință din cap şi îi întinse lui Fordyce banderola pe 
care o smulsese de pe uniforma ofițerului chinez. 

— Ce-i asta? 

— Un scalp. Să plecăm, îţi voi povesti totul pe drum. 

— Stai, zise Fordyce, îndesând banderola în buzunar. Şi sora lui 
Ginseng? 

Tang clătină din cap. 

— A murit. 

Cu toate că nu discutaseră nimic şi nici nu aprobase nimic, 
Fordyce se aşteptase oarecum să îl vadă pe Tang țâşnind afară din 
lagăr cu fata în urma lui sau pe umărul lui. Având în vedere 
nenorocirile prin care trecuse familia lor, aceşti copii meritau un 
final fericit. Însă, în Coreea de Nord, finalurile fericite nu erau prea 
des întâlnite. 

După ce îşi luară ranițele, ei începură să urce cu cea mai mare 
precauție aceeaşi cărare pe care coborâseră, doar că trebuiau să se 
mişte repede. Călătoria scurtă până la infirmerie se dovedise o 
acțiune riscantă, cât pe ce să-i coste, iar faptul că Tang fusese 
obligat să irosească mai mult timp îi făcuseră să întârzie mult. 
Dacă nu ajungeau la timp la locul de întâlnire, Hyun Su pleca fără 


284 


ei. Acestea fuseseră ordinele lor. 

Când ajunseră pe coama munților, ei găsiră un adăpost şi se 
opriră să se odihnească. Fusese un urcuş istovitor şi ambii bărbați 
abia mai reuşeau să respire. Fordyce îşi porni stația radio şi 
trimise un clic, urmat de alte două. Câteva clipe mai târziu, primi 
drept răspuns un singur clic. Tucker şi Johnson se aflau pe partea 
cealaltă, la jumătatea versantului şi îi aşteptau. 

Deşi amândoi respirau din greu, Fordyce mai acordă un singur 
minut de răgaz înainte să dea semnalul că era timpul să se pună 
în mişcare. 

Coborârea nu era mai puţin lipsită de pericole decât urcarea. 
Gravitaţia era ca un narcotic lent care trăgea de trupurile lor 
istovite, oferindu-se să îi ajute să coboare muntele mai repede dacă 
ei ar fi cedat. Fordyce ştia prea bine că dacă grăbeau pasul, 
existau şanse foarte mari să se rănească. Reugşiseră să scape fără 
nici un incident, iar el intenționa să ajungă pe coastă şi să plece de 
acolo în siguranță împreună cu echipa lui. 

Din cauza pietrişului, se dezechilibrară de câteva ori. Când 
încercau să se redreseze era ca şi când s-ar fi căznit să prindă un 
creion care se rostogolea pe masă. Dacă nu reacționai imediat, 
ratai această şansă. Atât Fordyce, cât şi Tang trăseseră câte o 
căzătură zdravănă. Coborârea era cu atât mai dificilă cu cât era 
foarte uşor să cazi. Când ajunseră la copaci, gurile le erau uscate, 
trupurile scăldate în transpirație şi picioarele parcă le luaseră foc. 
Reugşiseră însă să recupereze din timpul pierdut. Fordyce 
semnaliză o altă pauză de odihnă. 

Îşi deschise stația radio, trimise un alt rând de semnale şi 
aşteptă răspunsul. Câteva clipe mai târziu, primi răspuns şi 
începu să cerceteze din priviri terenul care se întindea la picioarele 
lor. 

Când zări sfera mică de lumină infraroşie prin ochelarii de 
vedere nocturnă, el îl bătu uşor pe umăr pe Tang şi îi arătă direcția 
în care trebuiau să meargă. După trei minute şi jumătate se 
puseră din nou în mişcare. 

Johnson şi cu Tucker îşi ciocniră pumnii când Fordyce şi cu 
Tang ajunseră la ascunzătoarea lor, îşi aruncară ranițele din spate 
şi începură să bea cu nesaț apă din ploşti. 

— Cum se simte? întrebă în şoaptă Fordyce după ce îşi recăpătă 
răsuflarea. 

Tucker se uită la Jin-Sang, apoi înapoi la locotenent. 

— Îndopat cu medicamente. Drumul cu maşina o să fie cam 

nasol pentru el. 

Fordyce îşi aminti peste câte gropi dăduseră şi cât de 
accidentate fuseseră drumurile. Drumul era anevoios şi fără să ai 
o fractură dublă. Tucker luase o decizie înțeleaptă când mărise 
doza de medicamente. 

— Ce naiba s-a întâmplat? întrebă Johnson, holbându-se la 
hainele murdare de sânge ale lui Tang. Te-ai tăiat când te-ai 
bărbierit? 

Străduindu-se să-şi păstreze calmul, Tang zâmbi şi răspunse: 

— De fapt, am tăiat pe altcineva în timp ce-l bărbieream. 

— Cine-i tipa? 

Tang îi arătă degetul mijlociu, iar Johnson zâmbi. Era unul 
dintre primele momente de camaraderie dintre cei doi bărbați. 

În timp ce le povestea cele întâmplate, Fordyce le arătă 
banderola pe care Tang o luase de pe uniforma ofițerului chinez 
mort. 

— Eşti un nebun dat naibii, îi spuse Johnson agentului CIA. 
Bravo! 

— Şi sora? întrebă Tucker. 

Tang clătină din cap. 

— Ai avut dreptate. TBC. Nu avea şanse de supraviețuire. 

— Tu ai făcut-o? întrebă infirmierul, făcând aluzie la un alt 
motiv pentru care acesta ar fi putut avea mâinile acoperite cu 
sânge. 

— Nu. Când m-am întors la patul ei ca să-mi iau arma, murise 
deja. 

— Îi vei spune? întrebă el, înclinându-şi capul către băiat. 

— Nu acum, răspunse Tang. Cu cât va simți mai puțină durere 
fizică şi sufletească, cu atât mai reuşită va fi misiunea noastră. 

Era varianta cea mai bună pentru momentul respectiv, iar 
Tucker încuviință din cap. 

— Ce fel de informații ai obținut de la sora lui? întrebă Johnson. 
A meritat? 

Meritase şi Tang le explică pe scurt. Johnson şi cu Tucker erau 
uluiți, dar nu şi surprinşi. Toată lumea ştia, în special cei din 
armată şi din serviciile secrete, că un atac de genul şi de 
amploarea celui pe care îl plănuiseră chinezii era doar o chestiune 
de timp. 

Aruncându-şi ranița pe umăr, Tucker o luă înainte, urmat de 
Fordyce şi de Tang, care cărau targa improvizată pe care se afla 
Jin-Sang. Johnson închise grupul. 

Înaintau mai uşor şi ajunseseră la poalele muntelui fără 
căzături şi glezne scrântite. Odată sosiți acolo, ei se ascunseră şi 
aşteptară. 

După ce trecură cinci minute de la ora stabilită pentru întâlnire, 
Fordyce se uită la Tang şi îi arătă ceasul. Agentul CIA habar nu 
avea de ce întârzia Hyun Su, aşa că ridică din umeri drept 
răspuns. 

Când cele cinci minute se transformară în douăzeci, Fordyce îşi 
scoase harta şi începu să parcurgă detaliile planului de urgență. 

La douăzeci de kilometri depărtare se afla un râu. Dacă 
parcurgeau zece kilometri în aval, ajungeau la o colonie minieră 
care avea propria linie de cale ferată. Orice mijloc de transport care 
o lua înspre est ar scurta la jumătate sau trei sferturi distanța pe 
care ei trebuiau să o parcurgă până la coastă. 

— Dă-o naibii! spuse Johnson. O să ne ia o veşnicie cu copilul 
după noi. 

— Poate ai tu o idee mai bună, replică Fordyce. 

Arătând drumul cu degetul, Johnson zise: 

— Aşteptăm până apare cineva şi îi luăm maşina. 

Fordyce clătină din cap. 

— Drumul ăsta nu-i circulat. O să zăbovim săptămâni bune. 

Tocmai în acel moment se auzi huruitul unui motor diesel al 
unui vehicul care urca dealul în direcția lor. 

Johnson ridică din sprâncene. 

— Pare a fi maşina noastră, spuse Tang. 

— Şi dacă nu e? întrebă Johnson. 

Fordyce se uită la Tucker. 

— Tuck, cât de bine poți să ținteşti? 

— Depinde. Care-i ținta? 

— Şoferul. 

Tucker clătină din cap. 

— Sunt multe crengi de aici până acolo. 

— Pregăteşte-te să tragi. Dacă nu este camionul lui Hyun Su, ai 
undă verde. 

— Recepţionat, confirmă Tucker, sprijinindu-se de patul puştii. 

Ascultau cu toții în timp ce huruitul se apropia. Vehiculul care 
se apropia nu semăna cu camionul lui Hyun Su. 

— Ţinta se apropie, spuse Tucker, trăgând siguranța şi apăsând 
uşor cu degetul pe trăgaci. Trei secunde. 

Camionul care îşi făcu apariția nu era cel al lui Hyun Su. 

— Dă-i drumul, spuse Fordyce. 

— Stai! exclamă Tang. Nu trage. 

— Ce naiba... începu să spună Johnson. 

— Este Hyun Su, răspunse Tang, întinzându-i binoclul lui 
Fordyce. Priveşte. El e. 

— Are dreptate, spuse Tucker, luându-şi degetul de pe trăgaci. 

Fordyce se uită prin binoclu. 

— Unde-i camionul cu care ne-a adus aici? 

Punându-şi puşca şi restul echipamentului deoparte, Tang îşi 
vâri pistolul sub tunică şi se pregăti să întâmpine camionul. 

— Mă duc să aflu. 

În timp ce ceilalți soldați SEAL îl acopereau, Tang se îndreptă 
către marginea drumului şi rămase ascuns după copaci cât putu 
de mult. 

Când ajunse la vehicul, Hyun Su sărise deja afară din cabină şi 
se pregătea să deschidă uşile din spate. 

— Unde-ai fost? întrebă Tang. 

— Mi s-a stricat camionul. 

— De unde-ai făcut rost de ăsta? 

— L-am împrumutat. 

Tang se uită la el. 

— Prin „imprumutat”, vrei să zici că l-ai furat? 

— Vrei să-l duc înapoi? 

— Nu, răspunse agentul CIA, făcându-le semn celorlalți că 
puteau ieşi liniştiți din pădure. 

Hyun Su îi văzu făcându-şi apariția cu băiatul pe targă. 

— El de unde-a apărut? 

— L-am împrumutat, răspunse Tang. 

Când Hyun Su deschise uşile din spate, ei văzură că portbagajul 
era gol. Nu erau nici cutii, nici vreun portbagaj fals care să îi 
ascundă pe soldați. 

— Şi dacă ne opreşte cineva? întrebă Tang. 

— Atunci, ar fi bine să aveți multe sticle cu whisky şi reviste 
Playboy. 

Agentul CIA îi traduse cuvintele lui Fordyce în timp ce echipa 
urca în camion. După ce îl instalară pe Jin-Sang, iar Tang îmbracă 
o tunică destul de curată, închiseră uşile şi o porniră încet la 
drum. 

În vreme ce conducea, Hyun Su le povestea ce se întâmplase şi 
ce fusese nevoit să facă pentru a obține un alt vehicul. Cu toate că 
era un camion mai mic, fără un portbagaj fals şi cu un motor mai 
puţin puternic, era totuşi o mană cerească, iar Tang îl felicită pe 

tânărul contrabandist pentru istețimea lui. Atât timp cât îi ducea 
la destinație, totul era în regulă. 

Hyun Su evită să îl întrebe pe Tang despre misiunea lui. Ştia că 
nu se cădea. Chiar dacă l-ar fi întrebat, agentul CIA nu i-ar fi 
spus. Vorbiră însă despre Jin-Sang. Se vedea limpede pe 
îmbrăcămintea lui că fusese într-un lagăr de muncă. De asemenea, 
reieşea clar după mască, targă şi atela în care îi era fixat piciorul 
că nu se afla în cea mai bună stare. 

Tang îi explică lui Hyun Su că trebuia să îl treacă granița în 
Coreea de Sud cât mai repede cu putință. Pe drum, căutară 
variante şi începură să pună la bătaie un plan. 

Tang se gândea deja mai departe decât să îl treacă pe băiat 
granița în Coreea de Sud. Ceea ce ştia şi ceea ce văzuse aveau o 
valoarea neprețuită. Oameni foarte importanți din Agenţie vor dori 
să îl interogheze. Şi-apoi ce se va întâmpla? Cine îşi va asuma 
răspunderea pentru el? 

Tang se gândi la familia lui, la cât de des discutau despre ororile 
care se petreceau în Coreea de Nord şi, cu toate că nu erau 
neapărat religioşi, se rugau pentru oamenii de acolo. Oare soția şi 
copiii lui îl vor primi pe acest băiețaş în casa lor şi, cel mai 
important, în sufletele lor? Acomodarea nu va fi uşoară pentru nici 
unul dintre ei, în special pentru Jin-Sang. 

Prizonierilor care reuşeau să evadeze le era deseori greu să se 
adapteze. Aveau un sentiment copleşitor de vină şi deveneau 
antisociali, recurgând chiar şi la suicid. Însă Tang simţea că Jin- 
Sans era diferit. Băieţelul înțelegea cât de importantă era familia şi 
chiar dacă a lui fusese răpită de lângă el, poate, în timp, va învăţa 
să o iubească pe cea nouă. Cu aceste gânduri în minte, Tang se 
lăsă pe spate şi închise ochii. 


Agentul CIA habar nu avea cât timp dormise. Se trezi când 
camionul opri brusc. El îşi întinse imediat mâna după pistolul SIC 
care se afla în buzunarul portierei, în timp ce capul i se 
bălăngănea dintr-o parte într-alta. 

— Ce e? întrebă el. Ce s-a întâmplat? 

Hyun Su îi arătă cu degetul în față şi spuse. 

— Punct de control. 

— Punct de control?! Am crezut că nu va fi nici un punct de 
control pe drum. 

— Acum este. 

Tang înjură în barbă. Deschizând fereastra din spatele cabinei, 

bătu în peretele portbagajului ca să îi avertizeze pe soldații SEAL 
că aveau probleme, apoi se lăsă pe spate. 

— Ce vrei să fac? întrebă Hyun Su. 

— Stai liniştit şi mă laşi pe mine să vorbesc. 

CAPITOLUL 53 


Punctul de control părea să fie condus de un detaşament inutil 
de mare, format din şase poliţişti înarmați până în dinți. 

Toată lumea din Coreea de Nord părea să urmărească venituri 
ilicite. Şi, cu toate că semăna cu o operațiune de şantaj menită să 
ceară mită contrabandiştilor care circulau pe drumurile rurale ale 
țării, lui Tang nu îi plăcea. Prezenţa lor, în special pe acel drum, ar 
fi putut reprezenta lejer altceva. „Oare fusese deja găsit ofițerul 
chinez mort? Oare conducerea lagărului descoperise că Jin-Sang 
dispăruse? Oare poliția ştia că vehiculul în care se aflau ei era 
furat?” 

Când Hyun Su opri camionul, Tang îi reaminti să îşi țină 
privirea în pământ şi să nu sufle o vorbă. Mai trecuseră împreună 
prin astfel de „puncte de control” şi ştiau amândoi cum 
funcționau. 

Ofițerul superior, un bărbat cam de vârsta lui Tang, îşi ținea 
pistolul într-un toc din piele, iar cu mâna cealaltă le semnaliză să 
oprească. Poliția din Coreea de Nord îi amintea lui Tang de 
Gestapo. Cei de la țară păreau mai înclinați să respecte ordinea, 
regulile şi regulamentele decât cei din oraş, care erau mult mai 
relaxaţi când venea vorba despre îndatoririle lor. Dintr-un motiv 
sau altul, poliția de la țară avea o atitudine aproape regală şi 
încerca să se impună în fața țăranilor. 

Făcând o plecăciune servilă, Tang cobori din camion, cu nişte 
traiste din pânză în mână. 

— Da, domnule. Mulţumesc, domnule, repetă el în coreeană. 

— Drept cine mă iei, tâmpitule? se răsti ofițerul. 

— Drumurile sunt sigure, spuse el, făcând din nou o plecăciune 
în fața ofițerului, apoi în fața oamenilor acestuia, toții fiind 
înarmați cu mitraliere AK-47 şi toți având aceeaşi privire plictisită. 
Dumneavoastră şi cu oamenii din subordine aţi făcut o treabă 
foarte bună. Foarte bună. 

— Ce ai în camion? vru să ştie ofițerul. 

— Pene de gâscă! 

— Pene de gâscă? repetă polițistul. Ne iei drept proşti. 

— Nu, domnule. Nu, domnule. Sunteţi chiar foarte inteligenți. Şi 
aveți şi gusturi bune! 

Pe fața politistului apăru un rânjet. 

— Ce te face să spui asta? 

— Mi se pare că vă place whisky-ul, spuse Tang. 

Când îşi vâri mâna în traistă, mai mulți poliţişti îşi ridicară 
armele. Nu erau chiar atât de blazați pe cum păruseră la început. 

El scoase încet sticla de Jack Daniel's şi o ridică în aer ca să o 
poată vedea comandantul poliției. 

Polițistul înaintă, acceptă sticla, pe urmă se adresă oamenilor 
lui: 

— Se pare că se câştigă bine din chestia asta cu penele de 
gâscă. 

Câţiva dintre poliţişti chicotiră. Cei care îşi ţineau armele 
ridicate rămaseră inexpresivi. Tang începu să aibă impresia că 
echipajul ăsta era mai mult decât puțin periculos. 

— Ce mai ai în traista aia magică? întrebă polițistul. 

Agentul CIA zâmbi şi scoase trei reviste Playboy, însă le ținu 
lipite de piept. 

— Ceva ce doar un bărbat adevărat şi rafinat ar putea aprecia. 

Tang le întoarse încet şi i le arătă. Se auziră aprobări care 
veneau de la poliţiştii care chicotiseră înainte. 

Comandantul acceptă revistele şi le vâri la subsuoară. 

Tang zâmbi. 

Comandantul îl privi. 

— Asta-i tot? Asta-i tot ce ai? O sticlă cu whisky şi câteva 
reviste? 

— Vă rog, domnule. Nu vrem decât să ajungem acasă. 

— Sunt convins, spuse polițistul, zâmbind. La fel şi noi. Ce mai 
ai? 

Tang scoase țigările. 

— Aha! exclamă vesel comandantul. Ştiam eu! Dă-le încoace. 

Tang se conformă. 

— Şi-acum, dacă ai putea scoate o masă caldă din traistă, seara 
noastră ar fi completă. 

— Dacă aş putea, zise Tang, ce fel de mâncare ați prefera? 

Comandatul părea cufundat în gânduri. Când vorbi, o făcu pe 
un ton complet diferit. 

— Ai un accent neobişnuit, spuse el. De unde eşti? 

Agentul CIA practicase mult dialectele, însă ştia că nu erau 
perfecte. 

Tang rosti numele unei provincii necunoscute de lângă granița 
cu China şi adăugă: 

— Ştiu că vorbesc ciudat. Am fost surd cea mai mare parte a 

copilăriei mele. Pojar. La şaisprezece ani mi-am recăpătat o parte 
din auz, dar nu în totalitate. Din cauza asta, nu am putut să mă 
înrolez în ilustra noastră armată sau să devin un polițist atât de 
priceput cum sunteți domniile voastre. 

Bărbatul se uită la el, neştiind dacă să creadă sau nu povestea 
lui. 

Tang reveni la subiectul mâncării, ceva ce îşi dorea orice nord- 
coreean, chiar şi poliţiştii. 

— Ce mâncare aburindă v-ar plăcea să scot din traista mea? 
întrebă el din nou. Vă rog, folosiți-vă imaginația. 

Comandantul zâmbi din nou şi, după ce se gândi o clipă, 
răspunse: 

— Raţă. Şi porc la grătar. 

— Excelentă alegere, exclamă Tang. Ce-aţi zice şi de vită la 
grătar cu legume? 

— Şi orez. 

— Desigur. Mult orez. 

Zâmbind în continuare, comandantul afirmă: 

— Acum mi-e foame, foarte foame. Sper ca, pentru binele tău şi 
al colegilor tăi, să ai toate chestiile astea în trăistuța ta. Desigur, 
eu... 

Comandantul îşi ridică mâna, întrerupându-l. 

— Că dacă nu, spuse el, atunci ar fi bine să ai numai pene de 
gâscă în camion şi ar fi bine să ajungă la cineva foarte, foarte 
important. 

Tang făcu o plecăciune, admițând respectuos afirmația. Apoi 
scoase din traistă un sul mic de bancnote, prins cu elastic. 

— Aveţi grijă să le cumpăraţi oamenilor dumneavoastră şi 
desert, zise agentul CIA când îi întinse banii. 

Comandantul înlătură elasticul şi numără bancnotele. 

— Călătoreşti foarte bine pregătit, se vede treaba. 

— După cum spuneam, dumneavoastră împreună cu oamenii 
din subordine faceți o treabă excelentă păstrând drumurile sigure. 

— Este datoria noastră şi ne străduim să o facem cât mai bine. 

Agitaţia care îl stăpânea pe Tang începea să se mai diminueze. 
Mai trecuse de astfel de puncte de control. Tranzacţia era aproape 
la final. Încă puţină pălăvrăgeală, iar el şi cu Hyun Su vor putea 
porni la drum. 

— Înainte să pleci, continuă comandantul, cred că ar trebui să 
vă verificăm încărcătura. N-am mai oprit până acum un camion 
plin cu pene de gâscă. 

Agentul CIA îşi păstră stăpânirea de sine. Arătând cu capul 
către lucrurile pe care i le dăduse comandantului, el spuse: 

— Aveţi deja cea mai bună parte din gâscă, domnule. Vă rog să- 
mi lăsați mie penele, ca familia mea să aibă ce mânca în seara 
asta. 

Comandantul se săturase de linguşeală. Le făcu un semn scurt 
din cap oamenilor lui să înceapă inspecția. Arătând către Hyun Su, 
el ordonă: 

— Afară din camion! Acum! 

Contrabandistul se supuse, însă trânti portiera după ce cobori. 

Polițistul interpretă gestul ca pe o lipsă de respect. 

— Eşti furios. Te rețin de la altceva? 

Hyun Su făcu o plecăciune în fața comandantului, pe urmă, 
întorcându-se către Tang, începu să strige la el: 

— Idiotule! Ţi-am spus să n-o luăm pe drumul ăsta. Ţi-am spus! 
Ţi-am spus! 

— Linişte! ordonă comandantul. 

Tang se îndoia că soldaţii SEAL mai aveau nevoie şi de alt 
avertisment ca să-şi dea seama că se apropia pericolul. Însă, dacă 
era aşa, atunci faptul că Hyun Su trântise portiera şi începuse să 
strige işi făcuse, cu siguranță, efectul. 

— Să-i dăm drumul, spuse comandantul, îndrumându-i pe toți 
în spatele vehiculului. 

Când ajunseră în spatele camionului, Tang îl imploră încă o 
dată pe poliţist. 

— Ajunge! ordonă bărbatul. Deschide! 

Tang făcu o plecăciune şi puse mâna pe una dintre uşi, în timp 
ce Hyun Su puse mâna pe cealaltă. Apoi, ridicând levierul, el şi cu 
Hyun Su păşiră în spate şi deschiseră uşile. 

Focurile de armă începură instantaneu. 

Fordyce, Johnson şi Tucker trăgeau în rafale controlate. Cap, 
piept. Cap, piept. Cap, piept. Cartuşele din alamă cădeau ca o 
ploaie şi săltau pe podea în jurul lor. 

Doar doi poliţişti reuşiră să riposteze. Unul trase un glonț prin 
acoperişul camionului. Celălalt îl nimeri cu un glonț în cap pe 
polițistului din faţa lui. 

Când schimbul de foc încetă, scorul era: soldații SEAL, şase, 
poliţiştii nord-coreeni, zero. 

Soldaţii SEAL săriră afară din camion, ca să evalueze carnagiul. 

Ridicând de jos sticla de Jack Daniel's care rămăsese intactă, 
Johnson i-o întinse lui Tang. 

— Vorba aia: „Nemulțumitului i se ia darul”. 

Tang acceptă sticla, pe urmă luă înapoi revistele Playboy, 
țigările şi bancnotele. 

— Ce-aveţi de gând să faceți cu mizeria asta? 

Fordyce cercetă din priviri împrejurimile. 

— Nu-i putem lăsa aici. Nu pe un astfel de drum. Trebuie să 
găsim un loc unde să-i ascundem. 

Tang vorbi cu Hyun Su, care sugeră un drum mai mic aflat la 
cinci kilometri depărtare şi care intra în pădure. Fordyce fu de 
acord. 

Aduseră duba pe care o conduseseră poliţiştii şi încărcară 
trupurile înăuntru. Apoi soldații SEAL urcară înapoi în camionul 
lor. 

Tang conducea duba şi verifica stația radio. Nimeni nu îi căuta 
pe poliţişti şi, probabil, nu o va face o vreme. 

Când ajunseră la drum, Hyun Su mai conduse cam un 
kilometru pe drumul care şerpuia, trase pe margine şi opri. Având 
în vedere că duba era plină de sânge, nu avea rost să încerce să 
însceneze ceva. Până când va fi găsită, echipa va fi dispărut de 
mult. 

Asta nu însemna că voiau să o lase aşa, să pară că avusese loc 
un atac militar. După ce le luară poliţiştilor ceasurile, portmoneele 
şi armele, ei aruncară revistele Playboy în dubă, turnară whisky pe 
cadavre şi lăsară sticla lângă trupul comandantului. 

Nu avea importanță dacă nord-coreenii îşi vor da vreodată 
seama ce se întâmplase. Şase poliţişti înarmaţi fuseseră omorâți. 
Vestea se va răspândi ca vântul şi îi va speria de moarte pe toți 
poliţiştii, soldații şi oficialii guvernamentali din țară. 

Se regrupară în camion, însă toți erau agitaţi, în special 
Fordyce. Un necaz nu venea niciodată singur şi mai aveau încă o 
distanță mare de străbătut. 

CAPITOLUL 54 


MAIEAN VIRGINIA 


Golirea unităților de depozitare era un proces anevoios şi 
agonizant, însă nu aveau de ales, deoarece nu ştiau ce se afla în 
fiecare cutie. 

Harvath îi explicase lui Carlton de ce credea că în interiorul 
cilindrilor se găsea hidrogen şi nu heliu. 

— Heliul nu explodează. De aceea se foloseşte acum pentru 
baloanele meteorologice. Hidrogenul însă explodează. În plus, 
înălță balonul la o altitudine mai mare. Dacă plănuiesc să ridice în 
aer bombe, hidrogenul, cu toate că este periculos şi-ar face treaba. 
Şi gândindu-ne la explozia din Tennessee, nu este greu să ne dăm 
seama că a fost vorba despre ceva extrem de inflamabil, cum ar fi 
hidrogenul. 

— De ce ar vrea să ridice în aer bombe? se întrebă Bătrânul. 

— Ai putea astfel ocoli, sau trece peste organele de securitate. 

— Dar ai fi la mila vântului. Nu ai putea controla aterizarea 
bombelor. 

— Poate nici n-ai fi nevoit s-o faci, răspunse Harvath. Dacă 
scopul lor este să explodeze în aer, nu trebuie decât să le încarci şi 
să le lansezi. 

— Din locuri ca Des Moines şi Nashville? De ce n-ai face-o 
deasupra oraşelor aglomerate ca Los Angeles, Chicago sau New 
York? 

— Poate că n-are importanţă. 

— Stai puţin, zise Carlton. Chiar dacă ar fi vorba despre bombe, 
să zicem, nişte dispozitive de dispersie cu agenți biologici, tot 
trebuie să le activezi deasupra oraşelor mari. Îți aminteşti că 
informațiile indicau că rata mortalităţii va fi de 90% într-un an? 

Harvath încuviinţă din cap. 

— Să admitem că nu este de natură biologică, ci radioactivă şi 
că este vorba despre o bombă. Tot trebuie să explodeze deasupra 
unui oraş mare. Nu înțeleg. 

— Şi dacă nu e nici una, nici cealaltă? 

— Răspunsul meu rămâne acelaşi chiar dacă este vorba despre 
un dispozitiv chimic. 

— Privim problema ca şi când dispozitivul ar fi acela care va 
ucide oameni. Dacă ne înşelăm? spuse Harvath. Dacă este vorba 
despre altceva? 

— Cum ar fi? 

Stăteau lângă stația de lucru care îi fusese desemnată agentului 
special Roe, iar Harvath o rugă să descarce pe computer o hartă a 
Statelor Unite. După aceea, o rugă să marcheze cele şase oraşe 
asociate fiecărei celule. 

— Oraşele astea formează un lanț de-a lungul ţării, spuse el. 

— Şi? 

— Dacă cele şase dispozitive nu numai că vor fi lansate în 
acelaşi timp, dar vor şi exploda în acelaşi timp? 

Roe mări raza cercurilor concentrice ale exploziei de deasupra 
fiecărui oraş până când acestea aproape că se atinseră, iar țara 
ajunse să fie acoperită de la o coastă la cealaltă. 

— Şi-acum, continuă Harvath, dacă nu este vorba despre ceva 
chimic, biologic sau radioactiv, ci electromagnetic? 

Carlton se albi brusc la față. 

— O armă cu puls electromagnetic. 

Harvath dădu afirmativ din cap. 

— Totul s-ar opri, preciză Roe. Nu va mai fi electricitate, apă 
curentă. 

— Nici 112. Nici poliție, nici pompieri, nici ambulanţe, adăugă 
Carlton. 

— Nici internet. Nici livrări de la magazinele alimentare. Nici 
livrări pentru farmacii şi spitale. Nici căldură. Nici aer condiționat. 
Nici combustibil. Nici utilaje agricole care să strângă recoltele. Nici 
camioane care să le transporte la piață. Va fi un haos total. 
Anarhie. Ţara noastră se va prăbuşi în câteva săptămâni. 

— Asta trebuie să fie, spuse Bătrânul. Asta trebuie să pună la 
cale. 

Harvath arătă către ecranele plate şi scenele care se desfăşurau 
în Las Vegas, Dallas şi Des Moines. 

— Ne va ajuta mult ceea ce vor găsi ei acolo. 

— Între timp, trebuie să le spunem generalului Johnson şi 
preşedintelui ceea ce credem că se pune la cale, apoi, uitându-se la 
agentul Roe, Carlton întrebă: Putem transfera imaginile astea în 
sala de şedinţă a directorului Agenţiei? 

— Cu siguranţă, răspunse ea. Voi pune pe cineva să se ocupe de 
asta. 

Bătrânul îi mulțumi şi îi făcu semn lui Harvath să îl urmeze. 

În timp ce se apropiau de sala de şedinţe, Nicholas şi cu Draco 
veneau din direcția opusă. Harvath tinu uşa deschisă pentru ei şi 
îi făcu semn lui Nicholas să tacă atunci când Carlton ridică 
receptorul pentru linia sigură şi sună la Casa Albă. 

După ce îi relată informaţia generalului Johnson şi încheie 
conversaţia, Carlton îl văzu pe Nicholas dând din cap. 

— Pare să aibă sens. 

— Dar nu am găsit decât trei unități de depozitare. Patru, dacă 
punem şi Nashville la socoteală, spuse Bătrânul. Chiar dacă mai 
descoperim unități în Baltimore şi în Seattle, de unde vom şti că 
avem toate dispozitivele? De unde ştim că nu mai există şi alte 
„cârtiţe”? 

Era o observare excelentă. Nu puteau fi siguri decât dacă 
deconspira complotul. Pentru asta însă, trebuiau să facă mai mult 
decât să descopere câteva boxe de depozitare. De fapt, Harvath era 
deja convins că indiferent ce dispozitiv se aflase în unitatea de 
depozitare din Nashville, Bao Deng îl luase cu el înainte să ardă 
totul din temelii. Era imposibil să fi lăsat ceva atât de important în 
urmă. 

Harvath dădu să-şi exprime gândurile cu voce tare, când o văzu 
pe agentul Roe fugind înspre sala de şedinţe. 

— Ce s-a întâmplat? întrebă el când ea dădu buzna înăuntru. 

— Boise, răspunse ea, abia mai respirând. Ai avut dreptate. 
Todd Thomas. L-am găsit. 

— L-aţi găsit? exclamă Nicholas. 

— Nu pe el, xeroxul pe care l-a folosit. 

— Cum? 

Roe se uită la Harvath. 

— Bărbatul care foloseşte numele Todd Thomas şi-a făcut 
apariția în Nashville cu aceeaşi fotocopie după carnetul de şoferi, 
zise Harvath. Dacă stă în fața ta şi îți arată carnetul de şoferi 
adevărat ca să îl compari cu fotocopia, o accepţi. Nu era nevoie ca 
managerul unității de depozitare să facă o altă fotocopie. Acum 
ştim că a procedat la fel şi în Las Vegas, Dallas şi în Des Moines. 
Asta m-a pus pe gânduri. Dacă aş fi în locul lui, aş folosi xeroxul 
dintr-un magazin alimentar sau dintr-un birou mic de expedieri 
colete, apoi aş exersa. Odată ce aş obține o fotocopie suficient de 
reuşită de pe care se pot citi datele personale, însă fața rămâne 
întunecată şi neclară, mi-aş scoate toate celelalte cărți de 
identitate false şi aş face fotocopii pe loc. 

— lar xeroxurile au hard drivere, aprobă Nicholas. 

Harvath încuviinţă din cap. 

— Care înregistrează tot. Nu ai nevoie decât de un cablu şi de 
programul adecvat pentru a le accesa. Asta le-am cerut celor de la 
FBI să facă. Au căutat xeroxurile publice din Boise şi din 
împrejurimile acestuia, acordând o atenţie sporită celor aflate cel 
mai aproape de locaţiile cu Wi-Fi pe care le-a folosit coordonatorul 
ca să îşi acceseze conturile Facebook. Au descărcat informaţiile din 
cât mai multe hard drivere şi le-au trimis la NSA. 

— Care, apoi şi-au folosit algoritmi ca să „cearnă” informațiile şi 
să caute potriviri cu fotografia neclară de pe carnetul de şoferi? 

— Exact, confirmă Harvath, apoi, întorcându-se către Roe: Ce 
ştim? 

— Xeroxul se află într-un birou mic de expedieri colete din 
centrul oraşului Boise, numit Going Postal. Aceştia pun la 
dispoziție căsuțe poştale, servicii de expediere, chestii dintr-astea, 
răspunse Roe. Pe hard drive am găsit copii ale carnetului de şoferi 
folosit la unităţile de depozitare pe care le cunoaştem deja, plus un 
carnet de şoferi pentru statul Washington şi unul pentru 
Maryland. Acum că ştim toate aceste pseudonime, suntem aproape 
convinşi că vom putea descoperi unitățile de depozitare din Seattle 
şi din Baltimore. 

— Câte carnete de şofer ați găsit în total în xerox pentru 
individul ăsta? 

Roe zâmbi. 

— Şapte. Exact cum ai intuit şi tu, a exersat mai întâi cu un 
carnet de şofer local, din Idaho. L-am verificat deja. Spre deosebire 
de celelalte, acesta este adevărat. Aparține unui cetățean american 
naturalizat de cincisprezece ani, de etnie chineză, pe care îl 
cheamă Ren Ho. Acesta locuieşte în Indian Valley, Idaho, la două 
ore cu maşina de Boise, înspre nord. Îl verificăm chiar acum, iar 
FBl-ul a alcătuit deja o echipă HRT. Departamentul pentru 
Energie trimite şi el o echipă NEST?7. 

Harvath se uită la Carlton. 

— Trebuie să fim acolo, la fața locului, ca, de îndată ce pun 
mâna pe el, să putem să îl interogăm. 

Bătrânul încuviință din cap. 

— Pe cine vrei să iei? 


26 Echipă de Salvare a Ostaticilor (n. red.). 
27 Echipă de răspuns la urgenţă nucleară (n. tr). 

— Pe Sloane şi pe Chase, plus Nicholas pentru chestiile care ţin 
de informatică. 

— Se rezolvă. Altceva? 

— Pe Stephanie Esposito. 

— Analistul chinez de la Agenţie? 

— Vreau pe cineva care cunoaşte cultura, răspunse Harvath. 
Care ştie să scrie şi să citească în chineză. 

— Îi sun chiar acum pe preşedinte şi pe directorul Consiliului 
Naţional de Informaţii ca să le raportez. 

Harvath mâzgăli pe o hârtie adresa lui de e-mail şi numărul de 
telefon, apoi i-o dădu agentului Roe, spunându-i: 

— De îndată ce vom fi în aer, îmi voi controla căsuţa electronică. 
Trimite-mi, te rog, tot ce ai la adresa asta. 

— Am înțeles, răspunse Roe. Ai grijă de tine. 

— Voi încerca, spuse el, apoi, uitându-se la Nicholas, îi făcu 
semn cu capul înspre uşă. Să mergem. 

CAPITOLUL 55 


BOSION MASSACHUSETTS 


Patru dintre cei cinci „prințişori” îşi făcuseră treaba bine. 
Respectaseră procedura şi ajunseseră în cartierul chinezesc fără a 
fi urmăriți. Cel de-al cincilea însă fusese un dezastru. Nu numai că 
fusese urmărită, dar îşi luase şi telefonul mobil cu ea. 

Cheng putea să o ierte pentru că fusese urmărită; până şi cei 
mai buni spion făceau greşeli. Telefonul însă era o chestiune 
impardonabilă. Din momentul în care o surprinsese pe camerele de 
supraveghere, ea fie vorbise la telefon, fie trimisese mesaje. Nu era 
atentă la ceea ce se întâmpla în jurul ei. Acest lucru îl înfurie, 
deoarece, dacă ea alesese să nu ia în seamă această parte din 
protocol, era foarte posibil să fi ignorat tot ceea ce fusese învățată 
să facă în astfel de situaţii. Câtă aroganță. Acesta nu era un joc. 

În restaurant era gălăgie şi aglomeraţie. Era plin cu lăudăroşi 
americano-chinezi. Mai exista un acvariu de peşti cu apă tulbure. 
Peste tot mirosea a crab. 

Cheng îl urmări cu privirea pe chelnerul obraznic, ca să se 
asigure că ospătarul îi dădea bilețelul persoanei corecte, apoi se 
furişă în baia pentru persoane cu dizabilități. 

Când ea bătu la uşă, el o descuie şi se dădu în spate. Era 
îmbrăcată în cizme până la genunchi, o fustă scurtă şi un maiou 
transparent. Intrând în spațiul strâmt, ea închise uşa cu piciorul şi 
îi aruncă o privire ucigătoare. 

— Încui-o, spuse el. 

Privirea ei glacială dispăru atunci când ea se întoarse ca să facă 
ceea ce îi spusese el. Când se întoarse, el îşi întinse brațul şi o 
apucă de după cap. 

— Dă-mi-l! îi ordonă el în chineză. 

Privirea ucigătoare dispăru. În ochii ei se citea în acele clipe 
frica. Nu-i plăcea că îşi ţinea brațul în jurul gâtului ei. 

— Ce să-ţi dau? 

Lui nu-i plăceau jocurile. Îşi trecu mâna peste corpul ei până 
când îl găsi. Ea îşi vârâse iPhone-ul în sutien, iar el îşi frecă mâna 
de sânii ei când îl scoase afară. 

— Hei! exclamă ea. 

— Taci din gură. 

— Bunicul meu o să... 

Cheng îşi încolăci şi mai strâns brațul în jurul gâtului ei, 
obligându-o să se uite la el. 

— Ascultă la mine, prințeso. Nu suntem în Beijing. Nu mă 
interesează cine este bunicul tău. Eu dețin controlul. M-ai înțeles? 

Tânăra nu răspunse, prin urmare, Cheng îşi înteți strânsoarea. 
Când ea încuviință din cap, el îi dădu drumul. 

— Ştii că eşti urmărită de un agent FBI? 

Fata îşi frecă gâtul, sperând că el nu îi făcuse vreo vânătaie. 

— N-am văzut pe nimeni. 

— Bineînţeles că nu. Erai prea ocupată să vorbeşti şi să trimiți 
mesaje de pe telefon. 

— Unde-i? 

— Taci şi fii atentă! izbucni el. 

Scoțând unul dintre telefoanele mobile noi pe care Wei Yin le 
cumpărase când sosiseră în Boston, el i-l întinse: 

— la-l pe acesta. Apoi vreau să te întorci în restaurant, să te 
aşezi la masă şi să comanzi de mâncare. Când telefonul acesta va 
suna, vreau să răspunzi şi să faci întocmai cum îți voi spune eu. Ai 
înțeles? 

Tânăra ridică din umeri. 

El se pregăti să o apuce din nou de după cap. 

— Nu e un joc, Daiyu. Este o chestiune foarte serioasă. M-ai 
înțeles? 

— Da, răspunse ea. Dă-mi înapoi iPhone-ul. 

— Nu, zise el, descuind uşa. E timpul să pleci. 

Când ea trecu pe lângă el, îi aruncă aceeaşi privire ucigătoare. 

— Poftă bună! Te voi suna în curând. 

O urmări cu privirea până când ea dispăru pe hol şi intră înapoi 
în restaurant. Nu era nevoie să îl caute pe agentul FBI. Era acolo, 
undeva. 

Cheng ieşi din restaurant, închise iPhone-ul şi îl aruncă într-un 
canal de scurgere. „Fată proastă şi arogantă”. 

Ajuns la casa sigură, îi verifică pe ceilalți patru „prințişori”. 
Mâncaseră deja şi urmăreau un DVD în chineză. Nu fusese dispus 
să îi lase singur, dar nu avusese încotro. Spre cinstea lor, aceştia 
fuseseră cuminţi. Până şi fumătorii făcuseră cum le spusese el şi 
se duseseră să fumeze în baie, lăsând geamul întredeschis. Nu îşi 
dorea să atragă atenție nedorită asupra casei sigure, sau asupra 
tinerilor. De îndată ce reuşea să o aducă şi pe Daiyu înăuntru, se 

vor odihni, apoi vor porni la drum. 

Agentul FBI însă reprezenta o problemă şi nu existau decât 
două modalități de a se ocupa de el. Fie găsea o soluţie de a-i 
distrage atenţia, ca să o ajute pe Daiyu să scape din vizorul lui, fie 
alegea locul potrivit şi îl îimpuşca în ceafă. Deşi a doua variantă era 
cea mai uşor de realizat, aceasta aducea cu ea o serie de alte 
probleme, dintre care cea mai gravă ar fi fost un filtru al poliției în 
cazul în care trupul era descoperit înainte ca bieţii chinezi să 
apuce să fugă. 

Nu voia să rişte. Trebuia să găsească o rezolvare ca fata să 
scape de urmăritorul ei fără ca agentul să îşi dea seama că fusese 
depistat. Cea mai uşoară cale era să aleagă o locaţie care avea 
multe intrări şi ieşiri. 

După ce îşi schimbă hainele, ieşi din casa sigură şi găsi un 
magazin mic, de unde îi cumpără lui Daiyu o pereche de pantaloni 
şi o bluză de trening şi o şapcă de baseball inscripționată cu 
„Boston Bruins”. Faptul că urma să-şi schimbe hainele o va ajuta 
mult să se facă nevăzută. 

Apoi, se duse pe Avenue de Lafayette ca să cerceteze hotelul 
Hyatt Regency. Era o clădire impunătoare şi aglomerată, prevăzută 
cu un restaurant, o cafenea şi, cel mai important dintre toate, 
multe intrări şi ieşiri. Era perfect. Mai exista un bar în foaier de 
unde el putea observa totul atunci când ea avea să intre. 

De îndată ce îşi făcu un plan, îşi scoase telefonul nou şi o sună 
la restaurant. 

— Ştii unde este hotelul Hyatt Regency? întrebă el. 

— Da, răspunse ea. Ştiu. 

— Atunci, cere nota de plată. Odată ce achiți, nu te comporta 
diferit. Vino la hotel. Uită că bărbatul e acolo. Nu te uita peste 
umăr, nu îl băga de loc în seamă. Ai înțeles? 

— Da, am înțeles, răspunse ea. 

Cheng hotări că era mai bine să o ţină la telefon şi să discute cu 
ea tot drumul. Cel puțin o va ajuta să-şi păstreze calmul şi să nu 
facă vreo tâmpenie. 

Nu trecu mult timp până când îl anunţă că zărea hotelul. La 
scurt timp după aceea, ea urma să ajungă în fața clădirii şi să 
intre pe uşă. Cheng îi spuse să se îndrepte direct către lifturile 
principale, să urce până la etajul unde era foaierul şi apoi să ia 
liftul oaspeţilor până la etajul al cincilea. Se vor întâlni acolo, lângă 
scările dinspre sud. 

Plimbându-şi privirea prin foaier, el o văzu pe Daiyu sosind şi 

făcând întocmai cum îi spusese el. Pe urmă îl aşteptă pe agentul 
FBI, ca să vadă ce avea de gând să facă. Cheng îşi imagină că 
agentul se va aşeza într-un fotoliu din foaier şi o va aştepta să 
coboare. Cheng se înşelă. 

Câteva clipe mai târziu sosi şi agentul, însă era urmat de alți doi 
colegi. Nu era de bine. Cheng trebuia să acționeze repede. 

Nu avea timp să aştepte liftul. De fapt, cu cât ieşea mai repede 
din foaier, cu atât mai bine. Ţinându-şi capul plecat, se îndreptă 
către casa scării, deschise uşa şi începu să coboare scările mai 
întâi câte două, apoi câte trei. 

Când ajunse lângă Daiyu, o apucă de braț şi îi comandă: 

— Mişcă-te. Acum. Sus. Pleacă! 

Odată ajunşi la etajul al şaptelea, el o scoase afară de pe casa 
scărilor şi o dirijă de-a lungul coridorului prevăzut cu covor. 
Imediat ce se aflară în dreptul unui aparat frigorific, el o trase într- 
o cămăruţă, scoase hainele pe care i le cumpărase şi îi spuse: 

— Îmbracă-te cu astea. Repede. 

Daiyu îi făcu semn care îi sugera clar: „Întoarce-te cu spatele”. 
Având în vedere cum era îmbrăcată şi felul în care se comporta, el 
nu se lăsă păcălit de falsa ei modestie. 

— Grăbeşte-te! zise el, întorcându-se cu spatele. 

După ce ea îmbrăcă pantalonii şi bluza de trening, el o puse să 
îşi îndese părul sub şapca Bruins, apoi o analiză. „Suficient de 
bine.” 

Pe urmă îi ascunse celelalte haine după aparatul frigorific 
aruncă o privire pe hol, să se asigure că totul era în regulă. Nu era 
nimeni. 

Cheng o apucă pe Daiyu de încheietura mâinii şi înaintă repede 
către casa scării de la capătul holului. 

Când ajunseră acolo, el deschise uşa şi ieşi pe palier, însă inima 
i se opri în piept. Se auzeau voci şi paşi grei care urcau înspre ei. 

— Ce e? întrebă Daiyu când el se retrase cu spatele şi închise 
încet uşa. 

— Probleme. 

Merseră cu repeziciune înapoi către scările pe care veniseră. 
Cheng crăpă uşa şi ascultă, dar nu auzi nimic. Totul părea în 
regulă, până când desluşi cârâitul unei stații radio. Nu mai 
rămânea decât un singur lucru de făcut. 

Retrăgându-se de lângă uşă, o trase pe Daiyu după el, cercetând 
cu privirea peretele, căutând ceva. Găsi alarma de incendiu şi o 
activă. 


304 


Luminile intermitente începură instant să clipească, iar țipătul 
asurzitor al alarmei umplu aerul. Câteva clipe mai târziu, oaspeţii 
începură să-şi scoată capetele din camere, neştiind ce să facă în 
continuare. Se declanşase un incendiu? Fusese o greşeală? 

Cheng se întoarse către Daiyu: 

— Stai aproape de mine. Nu scoate o vorbă şi ține-mă de mână. 

Tânăra încuviință din cap, iar Cheng o conduse înapoi la casa 
scării. Înainte să deschidă uşa, el îi reaminti să păstreze tăcerea. 
Odată ce ea încuviință din cap, el deschise uşa şi verifică să se 
asigure că persoana cu stația radio care se afla la un etaj inferior 
nu ajunsese încă la etajul unde se găseau ei. 

Convins că, atâta vreme cât vor urca, se vor afla în siguranţă, el 
o trase pe casa scării şi începu să urce. 

Când ajunseră la cel de-al zecelea etaj, oamenii cazați în hotel 
începuseră deja să coboare de la etajele de deasupra într-un şuvoi 
de halate, haine sport şi pijamale. Totul se desfăşura întocmai cum 
dorea Cheng. Agenţilor FBI le-ar fi fost imposibil să îi identifice în 
acea mare de oameni care inunda foaierul şi trotuarele. 

Cheng căută până când găsi liftul de serviciu, apoi o trase pe 
Daiyu în vestibul. Apăsă pe butonul de urgență, îşi scoase pistolul, 
montă amortizorul şi, cu toate că ştia că arma era pregătită, 
verifică să se asigure că pe țeavă exista un glonț. 

Tânăra se uită la armă stupefiată. 

— Ce-i asta? 

— Un filtru de orez, răspunse Cheng, ținând strâns pistolul şi 
ascunzându-l în punga din plastic în care fusese haina ei de 
trening. 

Ea îl disprețuia pentru faptul că era insolent. 

— Nu ţi-am dat permisiunea să împuşti pe nimeni. 

Această remarcă îl făcu să zâmbească. 

— N-am nevoie de permisiunea ta. Nu tu deții controlul aici. 

— Dar bunicul meu... începu ea. 

El îi aruncă o privire care o făcu să se oprească la mijlocul 
frazei. 

— Ţi-am spus. Nu suntem în Beijing şi nu-mi pasă cine este 
bunicul tău. 

— O să-ţi pese. 

— Poate. Dar până atunci, o să-ţi ţii gura închisă şi o să faci ce- 
ți spun eu, altminteri n-o să mai apuci să-ți vezi bunicul. 

Tânăra îşi încrucişă brațele peste piept şi refuză să îl privească. 

Încăpățânare. El n-avea nimic împotrivă dacă asta o va face să 

tacă din gură. Şi să îi urmeze ordinele. 
Hotelul avea o parcare subterană şi el plănuise ca ei să fugă prin 
intrarea laterală care dădea în strada Chauncy. 

Cheng urmări cum se aprinde fiecare luminiță de pe panou cu 
numărul etajului pe care îl coborau, pregătit pentru ceea ce era 
mai rău în cazul în care uşile se deschideau şi trebuiau să se 
confrunte cu o amenințare. Nu se întâmplă nimic. Până şi cei 
cazați în hotel se împotmoliseră pe casa scării. 

Când ajunseră la nivelul de jos, ieşiră din lift într-un coridor de 
serviciu lung, prevăzut cu lumini puternice. 

— Pe-aici, spuse el. 

Traversară coridorul pustiu, îndreptându-se către o uşă pe care 
scria „Garaj, Ieşire, Nu intraţi”, toate cele trei variante convenindu- 
i de minune lui Cheng. 

Alarma ţipa în continuare când el se rezemă de bara cu mâner 
izolant şi deschise uşa cu şoldul. Nu sesiză nici o mişcare în garaj. 
Aproape că reuşiseră. 

— O luăm pe rampă în sus şi ieşim în stradă, spuse el. Ține-ţi 
privirea în pământ şi stai aproape. 

În timp ce traversa garajul, Cheng era cu ochii în patru. Deja 
plănuia în gând ce vor face odată ieşiţi în stradă. O vor lua la 
stânga pe Chauncy, se vor îndepărta de hotel înspre strada 
Summer şi se vor îndrepta cu grijă înspre cartierul chinezesc, unde 
se afla casa sigură. 

Când ajunseră la capătul rampei, Cheng îşi scoase capul afară, 
privi în ambele direcţii, apoi o conduse pe Daiyu pe trotuar. 
Sunetele sirenelor maşinilor de poliție şi ale celor de pompieri se 
auzeau apropiindu-se din depărtare. 

Strada era mărginită de maşini parcate. Era o stradă foarte 
lungă, cu o farmacie CVS2 şi un magazin Macy's la capătul ei, fără 
să fie brăzdată de alte străduțe sau alei. 

Apucaseră să parcurgă vreo şase metri, când un bărbat strigă: 

— Bao Deng! FBI! Rămâi pe loc! 

Agentul federal nu o strigase pe Daiyu. Îl strigase pe Cheng, în 
mod expres şi i se adresase folosindu-i pseudonimul. 

Americanii reuşiseră să-i dea cumva de urmă. Nu mai avea de 


28 Al doilea cel mai mare lanț de farmacii din SUA după Walgreens (n. 
red.). 

ales. Aruncând-o pe Daiyu la pământ, Cheng se întoarse, îşi ridică 
arma şi deschise focul. 

Pistolul agentului FBI făcu recul de două ori în mâna acestuia, 
însoțit de două împuşcături zgomotoase, înainte să se oprească, 
iar bărbatul să se prăbuşească jos, mort. 

Fusese un singur agent, însă era foarte posibil să mai vină şi 
alții. Cheng o ridică pe Daiyu în picioare. 

— Mişcă-te! îi ordonă el. 

Ea se uită la umărul lui stâng şi tresări. 

— Sângerezi. 

— Ti-am spus să te mişti. 

Înghiontind-o către strada Summer, Cheng ignoră durerea pe 
care o simțea în braț şi se gândi ce trebuia să facă în continuare. 
Nu se mai afla în siguranță în Boston şi nici nu se mai punea 
problema să doarmă. De fapt, Statele Unite nu mai erau o țară 
sigură. Trebuiau să pornească la drum şi să ajungă la Medusa cât 
mai repede cu putință. 

CAPITOLUL 56 


INDIAN VALLEY, IDAHO 


Prima care ajunse la fața locului fu o dronă de supraveghere 
care survola sus, deasupra casei lui Ren Ho. Ferma mică, alcătuită 
dintr-o casă, un hambar, câteva anexe, cai şi vite, se afla lângă 
Payette Naţional Forest. 

Terenul era de aşa natură, încât nu permitea un atac în plină zi, 
prin urmare, Harvath sugerase altceva. 

Nicholas nu era prea încântat să îşi întrebuințeze câinele drept 
„recuzită”. Această idee i se părea cu atât mai rea cu cât nu i se 
permitea să fie de față când avea să se întâmple totul. Însă, având 
în vedere că nu exista o altă variantă, acceptă. 

Agentul special Roe îi trimisese lui Harvath în timpul zborului 
toate informaţiile pe care le adunase Biroul despre Ren Ho. 
Deţineau date despre naturalizarea lui, despre declaraţiile de 
venituri şi câteva detalii despre afacerea lui. Conform spuselor 
celor de la FBI, era reprezentantul unui producător care încheia 
asocieri între companiile americane şi fabricile din China. Fusese 
căsătorit la un moment dat, însă divorțase, iar soția lui se 
întorsese în China. Aveau un fiu la facultate, care obținuse o 
cetățenie dublă, dar locuia cu mama lui în Shenzhen. 

Roe indusese în dosar un itinerar de călătorie primit de la 
Departamentul de Stat şi îi spuse lui Harvath că NSA încerca să 
extragă cât mai multe informaţii din telefonul, adresa de e-mail şi 
cărțile de credit ale lui Ho. CIA-ul nu aflase nimic. Nu exista nici 
un fişier în baza lor de date despre Ren Ho. 

La scurt timp după aterizare, Roe îl sună din nou pe Harvath şi 
îi oferi un raport complet despre ceea ce se întâmplase în Boston. 
Un agent FBI se afla pe urmele unuia dintre „prințişori”, o fată pe 
care o cheamă Daiyu Jimping. Luase cina singură, ceea ce nu îi 
stătea în obicei, însă şi mai ciudat era faptul că vorbise şi trimisese 
mesaje non-stop de pe telefonul ei Apple iPhone, apoi, după ce 
folosise toaleta restaurantului, comportamentul ei nu numai că se 
schimbase complet, dar se întorsese la masă cu un alt telefon. 

Acest lucru îl alertase pe agentul care o urmărea şi îi raportase 
acest comportament superiorului său. Atunci, superiorul alertase 

şi celelalte echipe de filaj. Toate fuseseră convinse că subiecții lor 
merseseră la culcare. O verificare scurtă a telefoanelor 
„prinţişorilor” le confirmase acest lucru. Într-un sfârşit, cineva de 
la FBI ceruse o verificare fizică şi, una câte una, echipele de filaj 
raportaseră că subiecții dispăruseră. Telefoanele erau puse la 
încărcat şi pornite, dar nici unul nu era acasă. Panica începu să se 
răspândească repede. 

Fuseseră trimise imediat întăriri agentului care o urmărea pe 
Daiyu Jimping. Când ea intrase în hotelul Hyatt Recency, câțiva 
agenți porniră după ea, în timp ce alții se duseră la biroul de 
securitate, ca să verifice camerele cu circuit închis. Derulând 
înregistrarea, ei voiau să vadă dacă se urcase cineva cu Daiyu în 
lift sau dacă ea primise ceva de la cineva în foaier. 

Nu văzură pe nimeni, însă zăriră un bărbat care pătrunse pe 
casa scării la scurtă vreme după ce agentul FBI intrase în foaier. 
Derulând mai departe înregistrarea, aceştia îl identificară pe 
bărbat când intrase în hotel şi reuşiră să îşi dea seama ce făcuse: 
acesta evitase toate camerele de supraveghere — toate, cu excepția 
celei de lângă casa de marcat a barului. La câteva minute după ce 
imaginea fusese trimisă la Birou, agenții primiră confirmarea. Era 
Bao Deng. 

Însă, de îndată ce primiseră confirmarea identității bărbatului, 
fusese declanşată alarma de incendiu. Era un şiretlic evident, care 
complica extrem de mult lucrurile pentru agenții FBI. Chemaseră 
întăriri, inclusiv departamentul de poliție din Boston, dar acestea 
nu sosiseră la timp. 

Unul dintre agenți rămase în biroul de securitate, ca să verifice 
înregistrările camerelor de supraveghere, în timp ce ceilalți 
încercau să îi localizeze pe Deng şi pe fată. Cu toți oaspeţii 
hotelului care încercau să iasă din hotel, era ca şi când s-ar fi 
căznit să lupte împotriva unui banc de somoni care înotau 
împotriva curentului. 

Apoi, Bao Deng fusese surprins de camerele de supraveghere în 
holul de serviciu de la subsol, însoţit de o altă siluetă. Agentul din 
biroul de securitate o identifică imediat ca fiind Daiyu Jimping şi le 
transmise celorlalți o descriere, cu ce era ea îmbrăcată şi încotro se 
îndreptau cei doi. 

Când aceştia urcară rampa şi ieşiră din hotel, fuseseră opriți de 
primul agent FBI aflat mai aproape de ei. Avusese loc un schimb 
de focuri. Agentul fusese omorât, iar Deng şi fata se făcuseră 
nevăzuți. 

Era o veste proastă din mai multe privințe. Nu numai că un 
agent federal îşi pierduse viața, dar toți „prințişorii” reuşiseră să 
scape de filaj. Harvath era pregătit să pună rămăşag că Bao Deng 
nu fusese trimis în Boston doar ca să o ia pe Daiyu Jimping. Era 
foarte posibil să aibă legătură şi cu ceilalți patru studenți chinezi 
care se dăduseră la fund. 

Faptul că îşi lăsaseră telefoanele mobile la încărcat şi pornite 
însemna că ei nu voiau să observe cineva că dispăruseră. Acesta 
era cel mai îngrijorător aspect al întregii situaţii. În cele din urmă, 
absența lor tot avea să fie remarcată. Din câte se părea însă, 
atunci nu va mai avea nici o importanţă, ceea ce nu putea sugera 
decât un singur lucru. Atacul era pe punctul de a avea loc. 

Odată ce avionul particular al Carlton Group ateriză în oraşul- 
stațiune McCall, Idaho, aflat la aproximativ cincizeci de kilometri 
nord-est de Indian Valley, la aeroport fusese deja instituit un 
centru de comandă FBI. 

Un elicopter urma să îi transporte pe Harvath, pe Sloane, pe 
Chase şi pe Argos, câinele lui Nicholas, la postul pădurarului din 
Payette Naţional Forest. Pădurarul ştia unde se afla ferma lui Ho şi 
era aproape sigur că îi va putea duce până la marginea proprietății 
şi lăsa acolo fără să fie văzuţi. De acolo, vor fi pe cont propriu. 

Planul era ca elicopterul să se întoarcă la aeroport şi să ia o 
echipă de lunetişti HRT, în timp ce ceilalți, inclusiv forțele de 
ordine locală, să se apropie de locaţie cu două SUV-uri, pe două 
drumuri de țară. 

Harvath avea doar două reguli nimeni să nu facă nimic până nu 
dădea el semnalul, iar Ren Ho să fie prins în viață, cu orice preț. 
Odată ce codurile de comunicare prin staţiile radio fuseseră 
stabilite, armele împărțite şi toată lumea pregătită, ei porniră 
atacul. Deşi Argos îl agrea pe Harvath, nu îi plăcea să stea departe 
de stăpânul lui. Din spusele lui Sloane, câinele fusese la fel de 
agitat la sediul CNAA, când Nicholas îl luase pe Draco cu el, iar ea 
şi cu Chase îl duseseră pe Argos înapoi la biroul Carlton Group. 

Harvath încercă să liniştească animalul uriaş scărpinându-l pe 
gât şi în spatele urechilor. În cele din urmă, animalul îşi aşeză 
capul pe labele din față, părând să se relaxeze. 

Chase se uită la Harvath şi spuse în cască: 

— La sfârşitul zilei, câinele o să te urască de moarte. 

Harvath clătină din cap şi aruncă o privire peste peisajul 
neregulat. Întotdeauna fusese de părere că Idaho era unul dintre 
cele mai frumoase state din Uniune. Existau întinderi mari locuite 

de puțini oameni. Dacă avea dreptate şi chinezii plănuiau să 
distrugă Statele Unite cu ajutorul unor dispozitive cu puls 
electromagnetic, categoric, Idaho era unul dintre locurile pe care 
le-ar fi ales ca să opună rezistență. În cazul în care erai suficient 
de bine pregătit dinainte şi nu sufereai de vreo boală serioasă care 
să necesite vizite la spital, probabil că reuşeai să supraviețuieşti 
destul de bine. 

Când elicopterul se apropie, pilotul atenţionă prin radio postul 
pădurarului, iar apoi, după ce plană deasupra luminişului, se 
pregăti de aterizare. 

Harvath deschise uşa şi sări jos, urmat fiind de Argos, de Sloane 
şi de Chase. După ce îşi descărcară echipamentul din cala 
elicopterului, ei se retraseră la o oarecare distanță şi îi dădură 
pilotului undă verde de decolare. 

Într-o clipă, pasărea uriaşă se ridică de la sol şi se făcu 
nevăzută dincolo de pinii înalți, huruitul asurzitor al rotoarelor 
sale fiind înlocuit ulterior de altceva -— o tăcere de mormânt. Era 
uimitor cât de tăcută era pădurea. 

Pădurarul se prezentă şi conduse echipa la SUV-ul lui. El 
desfăşurase deja pe capota maşinii o hartă topografică detaliată. Le 
explică unde se aflau, unde era situată ferma lui Ho şi drumul pe 
care îl va lua pentru a-i duce la locul unde urma să-i lase. 

— Sunteţi cu toții pregătiți de plecare? întrebă pădurarul. 

Chase se uită la Argos, apoi la Harvath. 

— Ce zici, domnule doctor Doolittle? 

— Ajută-mă să-l urc în portbagaj, răspunse Harvath. 

Ducându-se în spatele SUV-ului, ei deschiseră hayonul şi îl 
îndemnară pe Argos să sară înăuntru. Odată ce câinele urcă, 
Harvath intră şi el în maşină, ca să-i țină companie. Îl făcu pe 
câine să se întindă şi îi luă în braţe capul uriaş. 

— Gata, să-i dăm bătaie. 

Chase deschise un tub de Derma Bond - echivalentul medical al 
Kraty Glue - şi Sloane scoase pietricica pe care o aleseseră la 
aeroport. 

Nicholas îi arătase țesutul sensibil în formă de buzunar de pe 
laba câinelui, chiar între pernițe, iar ea aşeză pietricica acolo. 
Apropiind marginile buzunarului, atentă să nu îşi prindă degetul, 
ea le ţinu lipite, în vreme ce Chase le acoperea cu Derma Bond. În 
tot acest timp, Harvath încerca să îi distragă atenţia câinelui. 

Argos se uită o dată sau de două ori la Sloane şi la Chase, însă 
nu părea prea preocupat de ceea ce făceau ei. Era mult mai 

interesat de atenţia pe care i-o acorda Harvath. 

După ce terminară, Sloane încuviință din cap, apoi ea şi Chase 
închiseră hayonul şi urcară în SUV lângă pădurar. Pe drum, 
sarcina lui Harvath era să îi distragă atenţia lui Argos de la mica 
operaţie cu înşiruirea pietricelei. 

CAPITOLUL 57 


Drumul de la postul pădurarului dură o jumătate de oră. În 
timp ce se apropiau de locul unde urmau să-l lase pe Chase, ei îşi 
verificară încă o dată stațiile radio. 

Pădurarul opri SUV-ul, arătă către un pâlc de copaci şi spuse: 

— La vreo cincizeci de metri mai încolo se află pârâul. Îl vei auzi 
înainte să îl vezi. Cărarea e pe partea estică. N-ai cum s-o ratezi. 

— Am înţeles, răspunse Chase, pe urmă îşi luă puşca şi 
deschise portiera. Ne vedem acolo. 

— Să nu te rătăceşțti, îl tachină Harvath. 

Chase zâmbi. 

După ce acesta închise portiera, pădurarul băgă maneta în 
viteză şi îi conduse pe Harvath şi pe Sloane la locul unde urma să-i 
lase. Sarcina lor era puțin mai diferită. 

Odată ajunşi la locul respectiv, pădurarul trase pe marginea 
drumului şi opri motorul. Se duse în spatele vehiculului şi o 
aşteptă pe Sloane înainte să deschidă hayonul. 

Ea verifică lipiciul de pe laba lui Argos şi îi făcu semn lui 
Harvath că totul era în regulă. 

— S-a uscat, spuse ea. 

Harvath îi comandă câinelui să rămână pe loc, apoi cobori din 
maşină. Nu voia ca Argos să sară pe laba respectivă. Şi aşa va fi 
destul de neplăcut pentru el să calce pe ea. Nu intenționa să îl 
chinuiască prea mult. 

Cu ajutorul lui Sloane şi al pădurarului, îl scoaseră afară pe 
Argos în braţe şi îl aşezară pe jos. După câțiva paşi, câinele îşi 
dădu seama că îl deranja ceva la pernița labei drepte. 

— În regulă, zise Harvath. Să plecăm înainte să se aşeze şi să 
înceapă să o roadă. 

Pădurarul o luă înspre copaci, iar ei îl urmară. 

Pământul în pădure era moale şi Argos călca mai uşor, însă 
Harvath observase deja că animalul începea să îi acorde atenţie. 

În curând ajunseră la lizieră. Pădurarul îşi ridică mâna, 
făcându-le semn să se oprească şi toți îşi ciuliră urechile preţ de o 
secundă. Nu se auzea nimic în afară de zgomotele specifice 
pădurii. 

— Eu mă opresc aici, spuse el. Proprietatea începe trei sute de 
metri mai încolo. O să dați de un drum forestier. Mergeţi pe el 

până coborâți dealul şi vă va duce chiar în fața uşii de la intrare. 

Harvath şi cu Sloane îi mulțumiră pădurarului şi îl priviră 
făcând cale întoarsă printre copaci către SUV-ul lui. 

Harvath îşi scoase stația radio din rucsac, ridică antena şi 
stabili ordinele cu centrul de comandă din aeroport. În timp ce 
Sloane îi distrăgea atenția lui Argos, el dădu echipei din aeroport 
un scurt raport privind situația. După ce Chase interveni şi 
anunță că se afla pe poziţie şi că nu exista nici un pericol, Harvath 
termină transmisia şi vâri stația radio înapoi în rucsac. 

Odată ce îşi verificară încă o dată armele, el şi Sloane o luară 
înspre drumul forestier. 

Pe la jumătatea drumului către fermă, Argos începu să 
şchiopăteze puţin. Când zăriră ferma, câinele şchiopăta deja 
serios. Cu toate că ştia că nu era o durere puternică, Harvath 
detesta faptul că era nevoit să supună câinele la un astfel de chin. 
Cu toate acestea, Argos rezistă şi îşi continuă drumul. 

În timp ce parcurgeau distanța, Harvath cerceta din priviri 
împrejurimile în căutarea camerelor de supraveghere. Nu văzu nici 
una, însă simțea că erau urmăriți, prin urmare, el şi Sloane îşi 
jucară în continuare rolurile. 

La fiecare cincizeci sau o sută de metri se opreau, iar Harvath se 
apleca pentru a examina piciorul câinelui, apoi se puneau din nou 
în mişcare. Când zăriră ferma lui Ho, Harvath era convins că 
bărbatul văzuse totul. Drept răspuns, ei desluşiră nu prea departe 
o siluetă ieşind din casă, urcând într-un vehicul utilitar Gator şi 
țâşnind în direcția lor. 

Cheia ca o înşelăciune să reuşească nu era aceea de a-i face pe 
oameni să aibă încredere în tine. Era să îi faci să creadă că tu ai 
încredere în ei. Cea mai rapidă metodă era aceea de a le cere o 
favoare. 

Dându-se drept nişte drumeți care se rătăciseră, ar fi fost o 
variantă jalnică. Însă dacă intra în joc un câine rănit, lucrurile 
deveneau brusc mai credibile, în special într-o zonă rurală. 
Fermierii şi crescătorii de vite înțelegeau animalele. De asemenea, 
în viață urmau o conduită care îi obliga să îi ajute pe cei care 
aveau nevoie de ajutor. În cazul de față, favoarea era evidentă. 

— Vine, spuse Harvath. 

Îl observase şi Sloane şi, drept răspuns, dădu afirmativ din cap. 

Deoarece îşi ascunseseră stațiile radio în rucsacuri, erau nevoiți 
să aibă încredere că Chase, care stătea ascuns astfel încât să nu îl 
vadă nimeni, urmărea întreaga scenă prin luneta Schmidt & 

Bender care se afla pe puşca Barrett M107A1 de calibrul .50. Dacă 
erau atacați, el era prima linie a apărării. De fapt, contau pe Chase 
să prevină orice potenţial atac înainte ca el să aibă loc. Conform 
înregistrării făcute de dronă, la fermă locuia doar o singură 
persoană. 

Harvath nu voia să se bazeze doar pe dronă, dar camera sa 
video şi imagistica în infraroşu fuseseră foarte clare. În orice caz, 
vor primi un răspuns cât de curând. 

Când vehiculul se apropie, Sloane îşi flutură mâna în aer. 
Harvath se opri pe loc. Acesta era un loc bun ca să acționeze. 
Argos se rezemă de el, ca să-şi mai uşureze durerea din laba 
rănită. 

— Bravo, băiete, îi spuse Harvath, mângâindu-l. Aproape ai 
terminat. 

Dacă Ren Ho se aştepta să aibă probleme, nu arăta acest lucru. 
Chinezul modest purta blugi, o cămaşă din acelaşi material şi o 
pereche de ghete. Puşca lui, Ruge Mini-14, nu se afla pe scaunul 
din dreapta, ci pe portbagajul de deasupra vehiculului. 

Când se apropie de cei doi drumeți şi câinele lor, el încetini şi îi 
privi cu atenţie, apoi trase vehiculul pe margine şi opri. 

— Sunteţi pe proprietate privată, spuse el, fără să salute, sau alt 
preambul. Indicatoarele pe care le-am pus sunt foarte vizibile. 

— Câinele nostru a alergat după un elan, răspunse Harvath. Ne- 
a trebuit două ore să-l găsim. N-am ştiut unde ne aflăm până când 
am văzut indicatoarele dumneavoastră. 

— Ei bine, acum ştiţi, zise el scurt. Aici nu e un spaţiu de 
odihnă. 

— Ceva e în neregulă cu câinele nostru, interveni Sloane. Ne 
cerem scuze că v-am încălcat proprietatea, dar trebuie să-l ducem 
la un veterinar. Ne puteţi ajuta? 

Ho cobori din vehicul şi întrebă. 

— Care e problema? 

Sloane îi zâmbi. 

— Vă mulțumim din suflet. Are ceva la piciorul drept. 

— Ce rasă de câine e? 

— Ciobănesc rusesc, răspunse Harvath, dându-se la o parte, 
astfel încât bărbatul să nu se simtă înghesuit sau amenințat. 

— Este prietenos? întrebă Ho, aplecându-se ca să se uite la 
piciorul lui Argos. N-o să mă muşte, nu? 

— E blând, spuse Sloane, apropiindu-se. La iubitul meu ar 
trebui să aveți grijă. 


315 


„Iubitul” era codul de atac pe care îl stabiliseră Sloane şi cu 
Harvath. Observând pistolul de sub cămaşa lui Ho, ea hotărâse că 
sosise momentul să acționeze. 

Sloane îşi ridică piciorul şi îl lovi pe Ho în partea laterală, 
rupându-i trei coaste. Bărbatul căzu la pământ, departe de câine 
şi, gâfâind, îşi întinse mâna după armă. Harvath însă fu mai rapid. 

Scoțându-şi pistolul cu electroşocuri şi asigurându-se că Ho nu 
intra în contact cu Argos şi cu Sloane, el ținti înspre chinez. Când 
apăsă pe trăgaci, cele două fire se declanşară, urmate de un impus 
electric care îi paraliză chinezului sistemul neuromuscular. 

De îndată ce acesta rămase nemişcat, Harvath îi aruncă pistolul 
cu electroşocuri lui Sloane şi se năpusti asupra lui Ho. Îi luă 
pistolul Keltec PF9 de 9 mm, îi imobiliză mâinile la spate cu cătuşe 
din plastic şi începu să-l percheziționeze. 

Mulțumit că bărbatul nu mai avea nici o armă asupra lui, 
Harvath îi acoperi gura cu o bucată de bandă adezivă şi îi trase o 
slugă pe cap. Apoi, activându-şi stația radio, le dădu celorlalți 
membri ai echipei codul să intervină. 

— Undă verde, spuse Harvath la stație. Repet. Undă verde. 


316 


CAPITOLUL 58 


După ce îl legară pe Ho şi îl aşezară pe bancheta din spate a 
vehiculului utilitar, Harvath şi cu Sloane priviră cum echipa HRT 
se revărsă din elicopterul impresionant Bell 412EP Aceştia 
verificară mai întâi casa, apoi hambarul şi anexele. Una dintre 
anexe era o construcție lungă din metal plină cu stocuri de 
mâncare, medicamente, haine şi alte provizii asortate. Liderul 
echipei HRT o numi mama tuturor „magaziilor secrete 
apocaliptice”. 

Considerând că totul se afla în siguranță, echipa HRT dădu 
semnalul şi o coloană de SUV-uri işi făcu apariţia în viteză. Mai 
întâi fu echipa NEST, care desfăşură o verificare detaliată a 
proprietăţii în căutare de materii radioactive sau nucleare. În tot 
acest timp, Harvath intră în casă şi începu propria verificare. Voia 
să afle cât mai multe, în cât mai scurt timp, despre bărbatul pe 
care urma să-l interogheze. 

Interiorul arăta aproape aşa cum şi-l imaginase prietenos şi 
banal. Era un amestec între viața lui Ho din China şi viața lui din 
Idaho. Pe peretele din bucătărie atârna un calendar cu oraşe din 
China, iar în camera de zi era agăţat un tablou cu doi indieni 
americani, tată şi fiu, care vânau căprioare. Nu exista nici un 
poster cu preşedintele Mao în birou şi nici un Manifest Comunist 
pe noptiera din dormitor. Casa era extraordinar de banală. 
Întocmai cum trebuia să arate casa unui spion care opera într-o 
țară străină. Însă existau câteva „amprente” interesante care 
vorbeau despre Ho, omul. 

În bucătărie, deşi monotonă şi demodată, se aflau cărți de 
bucate Gourmet şi aparate scumpe, cum ar fi un mixer sofisticat 
KitchenAid şi un robot de bucătărie Cuisinart ultramodern. 
Mirodeniile proveneau de la Dean DeLuca şi chinezul părea să aibă 
o afinitate pentru vinurile scumpe de Bordeaux. În camera de zi, 
puteai admira o colecție impresionantă de jazz francez şi discuri cu 
bossa nova, un stil de muzică brazilian. Ho părea să fie un om 
rafinat. 

Părea, de asemenea, să fie şi un familist convins care îşi iubea 
foarte mult fiul. În casă se zăreau peste tot poze cu el, câteva 
dintre ele făcute chiar la fermă. Unele fotografii erau din vacanțele 
pe care le petrecuseră împreună de-a lungul anilor. Erau fotografii 

cu ei vizitând Golden Gate în San Francisco, Space Needle în 
Seattle, Turnul Willis în Chicago, Empire State Building în New 
York şi Alamo în San Antonio. Ho putea fi văzut ținându-şi brațul 
în jurul fiului său sau bătând palma şi râzând. Era o față complet 
nouă a bărbatului ce apăruse afară în fața celor doi drumeţi care îi 
încălcaseră proprietatea. 

Era, de asemenea şi singurul impuls de care avea nevoie 
Harvath. El ceru prin stația radio ca expertul chinez al Agenţiei, 
Stephanie Esposito, să fie trimisă înăuntru. 

După ce o lămuri ce trebuia să facă, Harvath pregăti camera 
video, apoi le transmise prin staţie lui Sloane şi lui Chase să îl 
aducă pe Ho în casă. 

Îl aşezară pe canapea şi îi scoaseră gluga şi banda adezivă de pe 
gură. 

— Ce se întâmplă aici? vru să ştie Ho. Sunt cetățean american. 
Cine sunteți? Ce credeţi că faceți? 

Harvath se prezentă folosind unul dintre pseudonimele lui. 

— Domnule Ho, mă numesc Tim Rudd. Reprezint guvernul 
Statelor Unite. Voi fi direct, ca să nu ne pierdem nici unul timpul. 
Ca spion, ai fost instruit să negi totul şi să lansezi contraacuzații. 
Însă eu mă aştept să cooperezi imediat. Vei răspunde sincer 
întrebărilor mele şi imediat ce te voi întreba. Dacă nu vei respecta 
aceste reguli întru totul, dă-mi voie să-ți arăt ce vei păți. 

Harvath pocni din degete şi Esposito ieşi din bucătărie cu 
telefonul mobil în mână. Formă un număr din China şi puse 
convorbirea pe difuzor. Când îi răspunse o voce de bărbat, aceasta 
începu să vorbească fluent cu el în dialectul mandarin. 

— Aţi luat băiatul în vizor? întrebă ea. 

— Da, răspunse bărbatul. 

— Descrie-mi-l. 

Folosind camera telefonului, Esposito fotografiase pozele cu fiul 
lui Ho pe care acesta le avea peste tot prin casă. Apoi le trimisese 
prin e-mail unui coleg din Beijing. 

Bărbatul nu numai că oferi o descriere detaliată a înfățişării 
băiatului, dar inventă şi o descriere a hainelor acestuia. Pe urmă 
ceru permisiunea să „tragă”. 

Esposito se uită la Harvath şi îi traduse. 

Harvath clătină din cap. 

Esposito transmise mesajul, îi spuse bărbatului că va reveni cu 
un telefon, apoi încheie convorbirea. 

— Domnule Ho, spuse Harvath, îți voi face această ofertă o 

singură dată, aşa că te rog să asculți cu atenție. Am descoperit 
totul — depozitele, dispozitivele, baloanele meteorologice, studenții 
la inginerie pe care i-a recrutat Khuram Hanjour din EAU. l-am 
descoperit şi pe somalezi. Desigur, trebuie să scoatem din discuţie 
cele întâmplate în Nashville, dar dumneata ştii deja. Am găsit toate 
locaţiile de unde ai monitorizat conturile Facebook ale membrilor 
celulelor. Am dat până şi de urma xeroxului din Boise pe care l-ai 
folosit ca să faci fotocopii după cărţile tale de identitate false. Prin 
urmare, uite ce-ţi propun. Mă asculți? 

Ho încuviință din cap. 

— Bine. Vrem să lucrezi pentru noi. 

— Şi dacă vă refuz, îl veți omori pe fiul meu? 

— Da, dar acesta va fi doar începutul. 

— Mă veţi omori şi pe mine? 

Harvath clătină din cap. 

— Bineînţeles că nu, răspunse Ho. Suntem în America. Voi fi 
judecat mai întâi, mă veți executa. 

— N-am să te mint, domnule Ho. Există persoane din guvern 
care vor să fii executat. De fapt, mai sunt şi alții care mi-ar da o 
medalie dacă te-aş împuşca pe loc, chiar acum. 

— Şi de ce n-o faci? 

Harvath schimbă subiectul. Dorea să stabilească atât o legătură 
cu prizonierul lui, cât şi o referință pentru interogatoriu, ca să îşi 
poată da seama dacă Ho mintea. 

— Ţi-am observat albumele. 

— Ce-i cu ele? 

— Mama mea a fost o admiratoare înfocată a lui Charlie Byrd. Ai 
discurile lui? 

— Da, răspunse Ho cu o oarecare reținere. Un disc pe care l-a 
înregistrat cu Stan Getz. 

Harvath dădu din cap o clipă, părând emoţionat. 

— Îmi aduc aminte de Getz. Cântecul preferat al mamei mele a 
fost The Girl from Ipanema. Obişnuia să îl cânte. Tot timpul. 

— De ce mă întrebi despre discuri? 

— Întrucât, domnule Ho, îmi pari a fi un bărbat rafinat. 
Presupun că eşti şi un tată bun, care îşi iubeşte fiul. Indiferent ce 
alegeri ai făcut, el nu merită să moară. 

Ho clătină din cap. 

— Nu, nu merită. Este un băiat bun. 

— După cum ziceam, dacă nu cooperezi, îl vor omori pe fiul tău. 
Tu, în schimb, nu vei fi executat. Vei fi închis într-o puşcărie 


319 


secretă în Peninsula Superioară din Michigan, unde singurul lucru 
mai rău decât iernile crunte sunt verile insuportabile, când sunt 
invazii de țânțari. În fiecare zi va trebui să faci muncă de salahor 
afară, dar vei avea parte şi de un regim de carceră. Încă din prima 
săptămână îţi vei dori să fi fost executat. În prima lună vei începe 
să îţi faci un plan de evadare. În primul an îţi vei da seama că 
singura ta scăpare va fi moartea. Printre altele, ţi-am văzut 
bucătăria. Ştii ce înseamnă mâncarea bună. Câinii de la puşcărie 
mănâncă mai bine decât prizonierii. Nici măcar nu poți să numeşti 
mâncare ceea ce se serveşte acolo. Oamenii pe care îi trimit acolo 
sunt nişte animale. Nu sunt la fel de rafinați ca şi tine. Lipsa totală 
a oricărei urme de confort îți va face viața mai grea, mai tristă. 
Nimeni de la Amnesty Internațional sau de la Crucea Roşie nu vine 
în vizită acolo. Nici măcar nu ştiu că există această puşcărie. Este 
menită să aplice o pedeapsă mai rea decât moartea. Şi peste toate 
astea, vei fi singur numai cu gândurile tale şi cu conştiinţa că 
toate acestea, inclusiv moartea fiului tău, ar fi putut fi 
preîntâmpinate. 

Ho se holba la el fără să clipească - nu ştia ce să facă. 

Harvath păstră un moment de tăcere, apoi întrebă: 

— Nu vrei să faci nimic ca să-ți salvezi fiul? 

Bărbatul încuviință din cap. 

— Atunci, acceptă oferta, domnule Ho. Vino şi lucrează pentru 
noi. 

— Dacă voi lucra pentru voi, sunt un om mort. 

— Dacă vei lucra pentru noi, preciză Harvath, îți oferim 
protecţie. Îți garantez eu. 

— Îl puteţi proteja şi pe fiul meu? Îl puteţi scoate din China? 

Harvath se uită la Stephanie Esposito, care încuviință din cap. 
Apoi se întoarse la Ren Ho. 

— Da, putem. Dar mai întâi, dumneata şi cu mine vom avea o 
conversație cât se poate de serioasă. Dacă mă minți, înțelegerea 
noastră cade. Ai înțeles? 

— Da, am înțeles, răspunse Ho. 

Harvath începu cu întrebări ale căror răspunsuri le ştia deja. 

— Care este numele de cod pentru operațiunea voastră? 

— În chineză, îi spune „Xue Long”, „Dragonul de zăpadă”. 

— Câte celule există? 

— Şase. 

— Câţi membri sunt în fiecare celulă? 

— Doi, răspunse Ho. 

— Unde sunt localizate celulele? 

— Seattle, Las Vegas, Des Moines, Dallas, Nashville şi 
Baltimore. 

Harvath îl privi drept în față pe bărbat şi întrebă: 

— Cum i-aţi ales pe membrii celulelor? 

— Am folosit recrutori. Unul în Dubai şi unul în Mogadishu. 

— Cine este Tommy Wong? 

— Este un membru al triadei din Los Angeles. 

— Care triadă? 

— „KIl4”, răspunse Ho. 

Până în acel moment, toate răspunsurile lui fuseseră corecte şi 
adevărate. Harvath nu observase nici o microexpresie care să 
sugereze că bărbatul minţea. 

— Prin ce oraş au intrat studenții la inginerie din EAU în Statele 
Unite? 

— Prin Houston. 

— Ce poveste s-a folosit pentru a le asigura vizele? 

— Un stagiu la NASA pentru studenții musulmani, răspunse 
Ho. 

— Fiecare dintre ei avea un telefon. De unde proveneau aceste 
telefoane? 

— Tommy Wong a cumpărat telefoanele şi mi le-a trimis mie. Eu 
le-am expediat recrutorului din Dubai, care le-a dat studenților 
înainte să vină în Statele Unite. 

Harvath era deja pregătit să înceapă să pună alte întrebări. 

— Cine este coordonatorul lor? 

— Eu sunt, răspunse Ho. 

— Unde ţii fişierele de control despre membrii celulei? 

— În computerul din birou. Parola este: Samba477823//*. 

— Şi exemplarele tipărite? întrebă Harvath. 

— Sub ultimul staul din grajd. Sub fân se află o trapă care duce 
în pivniță. Toate dosarele sunt acolo. 

Harvath se uită la Chase şi spuse: 

— Ia echipa HRT cu line la grajd. Asigură-te că nu există nici un 
declanşator. Să-mi spui ce găseşti. 

— Am înţeles, răspunse Chase, ieşind din încăpere. 

Harvath nu voia să-i verifice computerele lui Ho dacă nu era 
nevoie. Nicholas se pricepea la tot, însă cei de la NSA vor reuşi cel 
mai bine să extragă toate informațiile din ele. Exemplarele tipărite 
ale lui Ho ar trebui să conţină măcar datele de contact ale fiecărui 
membru al celulelor. 

Întorcându-se către Ho, Harvath vru să-i adreseze o altă 
întrebare, când celularul lui, precum şi al lui Sloane sunară în 
acelaşi timp. Era sunetul pe care îl foloseau pentru e-mail-urile pe 
care le primeau de la Bătrân. Harvath nu îşi luă privirea de la Ho. 
Sloane îi va spune dacă e-mailul era important. 

Citind repede mesajul, ea veni lângă el şi îi şopti ceva la ureche: 
„Biroul a descoperit depozitele din Seattle şi din Baltimore. 
Bătrânul vrea să ştie dacă mai există şi altele. Asta e prioritatea 
numărul unu. După asta, îl vrea pe Bao Deng. Vrea să ştie cine 
este, încotro se îndreaptă şi cum putem ajunge la el”. 

Harvath dădu din cap şi îşi concentră toată atenţia asupra lui 
Ho. Alegându-şi cuvintele cu grijă, el îndreptă interogatoriul într-o 
direcție nouă şi periculoasă. 


322 


CAPITOLUL 59 


OOREEA DE NORD 


Cât timp se aflaseră pe uscat, vremea se înrăutățise. Cu toate 
astea, locotenentul Fordyce se uită la Billy Tang şi spuse: 

— Gata, pun piciorul în prag. 

— Ce dracu', domnule locotenent! îl întrerupse Johnson. Îi trag 
eu un picior în fund. Amenințându-l pe Tang cu degetul drept, îi 
spuse: Tu şi cu Jin-Sang veniți cu noi. 

Agentul CIA nu ştia ce să aprecieze mai mult, faptul că Johnson 
insista sau că soldații SEAL începuseră, în sfârşit, să rostească 
destul de corect numele băiețelului. 

— Uite care-i treaba, zise Tang. Trebuie să vă gândiţi la voi. 
Furtuna se apropie. Uitaţi-vă cât de mult s-a întețit vântul şi nici 
măcar nu ați atins coasta. Va trebui să vă grăbiţi să ajungeţi la 
locul de întâlnire. 

— Lasă-ne pe noi să ne îngrijim de asta, Billy, spuse Fordyce. 

— O să coborâțţi în rapel versantul cu băiatul şi o să înotațţi cu el 
în spate în hula aia? E atât de amețit de la medicamente, încât nu 
vom reuşi să îl facem să-şi țină respiraţia suficient de mult ca să 
ajungem la minisubmarin. E o prostie. 

— Ți-am mai spus şi înainte, noi nu facem prostii. 

Agentul CIA îi privi pe bărbați. 

— M-am înşelat când am crezut că soldații SEAL sunt de 
onoare. Voi sunteți oameni de onoare. Însă n-are rost să mai 
discutăm. Trebuie să vă întoarceți. Urgent! 

— Ai dreptate. N-are rost să mai discutăm. 

Tang îşi ridică mâna. 

— Hyun Su şi cu mine îl putem duce în Coreea de Sud. Va dura 
câteva zile, dar putem face acest lucru. Dacă Tuck îmi va da 
suficiente medicamente ca să îi alinăm durerea, totul va fi în 
regulă. De îndată ce vom ajunge în Seul, îl voi duce direct la 
ambasadă. Vor dori să-l interogheze, plus că au o echipă excelentă 
de medici acolo. Şi-apoi, nu puteţi lua cu voi în submarin un copil 
care a fost expus unei forme de TBC rezistentă la medicamente. 

Fordyce se uită la el. 

— Ai terminat? 

Tang rămase nemişcat, neştiind cum să reacționeze. 

Fordyce nu aşteptă un răspuns. 

— Unul dintre cele mai tâmpite lucruri pe care le-ai putea 
încerca vreodată este să-i spui unui SEAL ce nu poate să facă, 
adăugă el. Îl vom lăsa pe medicul specialist să decidă condiţiile de 
carantină. Însă am venit ca o echipă şi vom pleca la fel. Puțin îmi 
pasă dacă nord-coreenii vor suspecta că am fost aici. Sunt atât de 
paranoici, încât suspectează pe toată lumea. Şi-acum, fie înveți să- 
mi respecţi ordinele, fie îl pun pe Tucker să te împuşte. Priceput? 

Agentul CIA n-avea nici cea mai vagă idee cum vor reuşi să se 
descurce soldații SEAL, însă avea încredere în ei. El zâmbi 
clătinând din cap şi se resemnă la ideea că vor pleca împreună. 

Fordyce îşi puse degetul arătător în spatele urechii şi o aplecă, 
arătând că aştepta în continuare un răspuns. 

— Ordonațţi! răspunse Tang, salutând milităreşte. 

— Ai face bine să mă saluţi. Măcar atât să faci pentru 
muştruluiala pe care o s-o primesc. Şi-acum, să vedem cum 
procedăm. 


Valurile erau mai agitate decât anticipaseră ei. Furtuna care se 
apropia se întețise considerabil, iar marea mugea. Planul genial al 
lui Fordyce părea mai puțin genial cu fiecare secundă care se 
scurgea. 

Tucker şi cu Johnson avuseseră o discuţie în contradictoriu cu 
privire la cine va rămâne în urmă cu Billy Tang şi cu Jin-Sang. Era 
nevoie de doi oameni care să îl transporte pe băiețel şi nu aveau de 
gând să îl lase singur pe Billy. În calitate de infirmier şi de pistolar 
dat naibii, Tucker ieşi câştigător. Johnson însă era un înotător 
rezistent, iar Fordyce se bucura că îl avea drept partener de înot 
până la minisubmarin. 

Hyun Su îi aduse până la coastă şi făcu două opriri. Prima 
oprire fu la jumătate de kilometru depărtare de stânca pe care 
echipa se cățărase cu mai puțin de şaptezeci şi două de ore în 
urmă. După ce îi dădură lui Tucker alte reviste suplimentare, 
Fordyce şi Johnson coborâră din camion, iar Hyun Su îşi continuă 
drumul. Urma să îi lase pe Billy, pe Jin-Sang şi pe Tucker pe o 
fâşie de plajă la doi kilometri depărtare, înspre nord, deci acolo era 
a doua oprire. 

Huruitul motorului camionului care se îndepărta fu înlocuit de 
zgomotul valurilor care se izbeau de bolovanii de la baza stâncii. 

Prinzându-şi funiile, Fordyce şi Johnson îşi verificară încă o 

dată echipamentul, păşiră peste margine şi coborâră în rapel. 
Fordyce privi valurile care se spărgeau jos şi ştiu că făcuse 
alegerea corectă. Ar fi fost un chin să încerce să îl coboare astfel pe 
Jin-Sang. 

Ajunşi la baza stâncii, ei verificară din nou starea costumelor de 
scafandru, îşi puseră echipamentul de scufundare şi mai făcură o 
ultimă evaluare înainte să intre în apă. 

Urmărind valurile ca să nu fie striviți de stânci, ei aleseră 
momentul potrivit şi săriră în apă. 

Înotau cu greu, atât din cauza valurilor, cât şi a curenților care 
păreau hotărâți să îi devieze de la traseu. 

Odată ajunşi la locul indicat de GPS, Fordyce folosi un detector 
acustic portabil, pentru a localiza minisubmarinul. Când ajunseră 
deasupra lui, ei ieşiră la suprafață să-şi oxigeneze plămânii, apoi 
traseră aer în piept şi se scufundară în apă. 

Pipăind submarinul în timp ce înaintau de-a lungul lui, ei 
pătrunseră înăuntru prin sasul de evacuare de sub „burta” 
acestuia. Johnson urcă primul, iar Fordyce îi întinse 
echipamentele lor. 

Odată ce echipamentul se află în siguranță, Fordyce le dădu 
piloților ordine noi. După ce închiseră sasul de evacuare, piloții 
ridicară ancora şi o luară de-a lungul coastei înspre plajă. 

În timp ce minisubmarinul străbătea apa, Fordyce şi Johnson 
despachetară barca pneumatică. Trebuiau să se mişte repede. Nu 
va fi plăcut, dar era singura opțiune pe care o aveau. 

Imediat ce submarinul ajunse lângă plajă, piloţii lăsară ancora 
şi le dădu undă verde lui Fordyce şi Johnson. Deschizând sasul de 
evacuare, cei doi soldați SEAL acţionară în forță. 

Ieşiră din minisubmarin, începură să umfle barca pneumatică şi 
se ridicară cu ea la suprafață. Valurile erau mult mai agitate, însă 
Fordyce şi Johnson se concentrară la ceea ce aveau de făcut. 

Stabilindu-şi locația prin GPS, ei montară motorul suspendat şi, 
peste câteva clipe, se puseră în mişcare. 

Valurile îi biciuiau din toate părţile în timp ce ei îşi croiau drum 
înspre plajă. Deoarece şedea în față, cu arma pregătită să doboare 
orice duşman, Fordyce era cel mai expus urgiei. Aveau senzația că 
se aflau mai mult sub apă decât la suprafaţa ei. 

Când ajunseră pe plajă, Tucker şi Billy Tang ieşiseră deja din 
ascunzătoare şi veneau în întâmpinarea lor cu Jin-Sang. 

Fordyce îngenunche în nisip ca să îi acopere, în vreme ce 
Johnson întorcea ambarcațiunea înspre mare. De îndată ce 

manevra fu efectuată înspre mare, bărbaţii îl aşezară pe Jin-Sang 
înăuntru. Tang se ghemui lângă el, iar Tucker şi Fordyce 
împinseră ambarcațiunea în apă, apoi săriră înăuntru şi se 
postară în față. Johnson porni motorul şi barca pneumatică țâşni 
pe valuri. Fuseseră şi plecaseră de pe plajă într-o fracțiune de 
secundă. 

Submarinul avea antena de comunicare ridicată, iar Fordyce le 
transmise piloților prin staţia de înaltă frecvenţă că se întorceau. 

Până când ajunseră ei la locaţia GPS, submarinul ieşise deja la 
suprafață. 

Pătrunseră înăuntru prin trapa superioară. Tang intră primul, 
însoțit de un val de apă care tocmai se spărsese deasupra lor. 
Mişcându-se cu mare atenţie şi cât mai repede, Johnson şi Tucker 
îl ridicară pe Jin-Sang şi i-l dădură lui Tang. Submarinul se legăna 
ca şi un dop de plută, iar lui Tang îi era greu să-şi mențină 
echilibrul. Când băiatul ajunse în siguranță, Johnson îi făcu semn 
lui Fordyce că totul era în regulă, pe urmă începu să îi dea 
echipamentul lui Tucker, care se afla deja lângă trapă. 

După ce descărcară tot din barca pneumatică, cei doi soldați 
SEAL o tăiară cu cuțitele şi o lăsară să se scufunde în timp ce ei 
săriră prin trapă şi o închiseră deasupra lor. 

Odată instalaţi, ei le dădură ordin piloților să se pună în 
mişcare. Cu cât ieşeau mai repede din apele Coreei de Nord şi se 
întorceau pe USS Texas, cu atât mai bine se vor simți cu toții. 

Fordyce se uită la Jin-Sang. Tucker îi înlocuise masca şi îl 
învelise pe băiat într-o pătură termică Mylar. Era încă ameţit, dar 
nu într-atât de ametit, încât să nu simtă cât de uşurați se simțeau 
bărbaţii din jurul lui. Jin-Sang îşi ridică încet mâna şi degetul 
mare înspre Fordyce. 

Soldatul SEAL îl salută la fel, apoi începu să se gândească la tot 
ceea ce trebuia să raporteze de urgenţă la Washington. 

CAPITOLUL 60 


LITILE TORCHKEY, FLORIDA 


Tai Cheng ieşi din microbuz şi privi întinderea de apă turcoaz. O 
briză lejeră mângâia frunzele palmierilor care mărgineau plaja. Nu 
mai fusese niciodată în această regiune a Statelor Unite. O văzuse 
numai în poze. 

Umărul îl durea îngrozitor de tare şi era epuizat, însă ajunseseră 
la destinaţie. Era recunoscător pentru inspirația pe care o avusese 
de a lua cu el o trusă medicală. Fusese nevoit să-şi schimbe 
bandajul de mai multe ori, din cauza rănii provocate de glonţ. 

Înnoptaseră în parcările destinate tirurilor şi nu călătoriseră 
între ora zece seara şi cinci dimineața. Acest lucru îi făcu să 
întârzie paisprezece ore, dar redusese drastic şansele de a fi traşi 
pe dreapta. Cheng îi adunase pe „prințişori” şi reuşise să plece din 
Boston fără să fie prins. Nu mai trebuia decât să îi însoțească încă 
două sute de kilometri până în Havana, sau la Plantaţie, după cum 
numea cel de-al Doilea Departament baza serviciilor secrete 
chineze de acolo şi misiunea lui va fi îndeplinită. 

Little Torch Key era o insuliță situată în partea de jos a lanțului 
de insule tropicale Florida Keys, cam la cincizeci de kilometri de 
Key West. Era un loc atât de liniştit, încât Dolphin Marina nu avea 
nici măcar un restaurant, doar un magazin cu ustensile de pescuit 
şi o benzinărie, unde se serveau şi băuturi răcoritoare. Şi să fi 
încercat, Cheng nu ar fi reuşit să aleagă un loc de întâlnire mai 
bun. 

Era îmbrăcat lejer, ca pentru o zi de pescuit, la fel ca 
„prinţişorii”. Îşi cumpăraseră hainele de lângă Fort Lauderdale, 
împreună cu cremă de protecție, câteva gustări şi un răcitor uriaş 
în care el ascunsese dispozitivul. 

Colonelul Shi îl avertizase pe Cheng să aibă grijă cu Medusa. 
Bărbatul nu era loial nimănui, decât propriei persoane. Era în 
stare să arunce pe toată lumea peste bord, inclusiv pe membrii 
echipajului său, ca să-şi salveze propria piele. Era leneş, lucru pe 
care colonelul îl punea pe seama excesului de băutură, sau pe 
seama excesului de soare şi nu era un om de onoare. Cu alte 
cuvinte, era un american tipic. Era însă un contrabandist de 

excepție şi cunoştea suprafața de apă dintre Cheile Floridei şi 
Cuba ca nimeni altul. „Ţine-l treaz şi concentrat”, îl sfătuise Shi. 

Cheng găsi ambarcaţiunea de pescuit ancorată exact în locul 
unde i se spusese că o va găsi. Era o barcă Bertram, lungă de 
treisprezece metri, prevăzută cu două scaune de pescuit şi o serie 
de aparate radar de comunicare. Cheng se bucură când văzu 
aparatele radar. Dacă va sesiza cel mai mic semn că va avea 
probleme cu căpitanul ambarcațiunii, Cheng îşi va pune în 
aplicare propriul plan de contraatac. Fără să ezite, îi va arunca 
peste bord atât pe căpitan, cât şi pe membrii echipajului lui, apoi 
va continua călătoria fără ei. Ajunsese prea departe ca să cedeze. 

Păşind pe puntea vasului, el îi luă prin surprindere atât pe 
secund, cât şi pe „amfitrioană”. Aceasta umplea frigiderul mic cu 
băutură pe puntea de la pupa. Când femeia se aplecă, secundul 
începu să se frece de ea. Erau albi amândoi, „sunoaie” arse de 
soare. 

Secundul era un tip zvelt şi musculos, care avea un tatuaj în 
formă de lacrimă lângă ochiul stâng şi alte câteva tatuaje care 
sugerau că stătuse la răcoare nu numai o dată. Ea era minionă, 
avea părul uns şi purta sutienul de la costumul de baie şi o 
pereche de blugi scurți. Pe şale avea un tatuaj pe care americanii îl 
numeau „semnul curvei”. 

Cheng îşi drese vocea ca să le atragă atenția. N-aveau pic de 
ruşine. Nici nu păreau stânjeniți că fuseseră surprinşi într-o 
poziție atât de desfrânată. 

— Căpitane! strigă musculosul. A venit Cheng! 

Căpitanul îşi făcu apariția după câteva clipe, ceea ce Îl făcu pe 
Deng să presupună că bărbatul era ocupat. Că avusese legătură 
sau nu cu băutura, Cheng nu avea de unde să ştie. 

Căpitanul era cărunt şi ars de soare asemenea celorlalți membri 
ai echipajului. „Ţărănoi” fu primul cuvânt care îi veni în minte lui 
Cheng. Căpitanul părea să nu fi văzut lama tăioasă a briciului de 
câteva zile. Purta o cămaşă soioasă cu mâneci scurte, încheiată 
până la ultimul nasture şi o pereche de bermude. La gât îi atârna 
un lanț prevăzut cu un medalion în formă de timonă. În mâna 
stângă ţinea un trabuc fumat pe jumătate şi o doză de bere. 
Bărbatul puţea a alcool. Shi făcuse bine că îl avertizase. 

— Nu sta ca prostu’! se răsti căpitanul la secundul lui. Ajută-i 
pe oamenii ăştia să urce la bord. 

Cheng îşi dădu seama că urma să fie o călătorie lungă. 

Echipajul ajută grupul de tineri să urce la bord şi, după ce făcu 

un tur scurt al ambarcaţiunii şi le arătă unde se găseau toate cele 
necesare, inclusiv vestele de salvare, căpitanul porni cele două 
motoare Man 800. Secundul dezlegă frânghia cu care vasul era 
legat de ponton, iar acesta porni în larg. 

După ce se puseră în mişcare, amfitrioana le oferi ceva de băut. 
Când unul dintre „prințişori” ceru scotch, iar alți doi, bere, Cheng 
îi certă în chineză. Atunci, aceştia se mulțumiră cu Coca-Cola. 

Lui Cheng nu îi păsa de bărbatul pe care cel de-al Doilea 
Departament îl poreclise Medusa. Acesta se afla pe puntea 
superioară şi cârmuia ambarcațiunea singur şi indiferent. Nu avea 
coloană vertebrală. În ceea ce îl privea, totul se rezuma la bani. 
Cheng nu se îndoia defel că bărbatul ar fi fost în stare să-i vândă 
pe toți dacă lui i-ar fi ieşit ceva din asta. Îşi propuse să nu îl scape 
din ochi. 

Amfitrioana şi secundul erau o cu totul altă problemă. Aceştia 
se atingeau mereu sau treceau foarte aproape unul de celălalt, ca 
să se poată freca unul de altul. Cheng îi ura din toți rărunchii pe 
americani şi abia aştepta să vadă coastele Cubei. 

Abia ajunseseră în larg, când Cheng auzi cum motoarele se 
opresc şi vasul începe să încetinească. 

— Ce se întâmplă? vru el să ştie. De ce încetinim? 

— Nu încetinim, şefule, spuse secundul. Ne oprim. 

— Nu ne oprim. 

— Ba da, zise căpitanul coborând de pe puntea superioară şi 
luând undițele din suporturile montate pe partea laterală a 
vasului. 

Cheng făcu un pas în fața lui, tăindu-i calea. Deşi mirosul de 
băutură era copleşitor, Cheng nu se clinti din loc. 

— Nu eşti plătit ca să ne duci la pescuit, îi ordonă el. Eşti plătit 
ca să ne duci în Cuba. 

Medusa se uită la el, ţinându-şi trabucul între dinţi şi răspunse: 

— Calmează-te. Vom ajunge şi în Cuba. Între timp, trebuie să 
dăm de înţeles că suntem un vas de pescuit. Dacă n-o facem, îţi 
garantez eu c-o să dăm de belea. 

Întorcându-se către „prinţişori”, căpitanul întrebă: 

— Vrea cineva să dea la rechini? 

Deoarece câțiva dintre tinerii chinezi încuviințară din cap, 
căpitanul îi spuse secundului: 

— Să aruncăm nişte momeală. 

După ce undiţele fură aşezate pe poziţie, căpitanul urcă din nou 
pe puntea superioară şi dirijă vasul paralel cu Florida Keys, nu 

înspre sud, către Cuba. Cheng nu avea aceeaşi stare de spirit. 

Urcă scara şi fluieră ca să îi atragă atenţia căpitanului. 

— Pierzi timpul. Sunt convins că oceanul e plin de peşti până în 
Cuba. 

— lar tu mă calci pe nervi, zise căpitanul, punându-și trabucul 
în scrumieră, apoi, privind peste umărul lui Cheng, el îi strigă 
amfitrioanei: Angie, adu-mi nişte rom! 

— Înţeles, căpitane! răspunse de jos fluşturatica. 

Cheng se săturase. 

— Dă-mi voie să-ți explic ceva. 

— Nu, îl întrerupse căpitanul, dă-mi voie să-ți explic eu ceva ţie. 
Ştiu ce fac. Este vasul meu, eu fac regulile. Trebuie să te relaxezi. 

— Mă voi relaxa când vom ajunge în Havana. 

— Trebuie să bei ceva, replică el. Angie! o strigă el din nou pe 
femeie. Adu-i musafirului nostru ceva de băut. 

— Ce vreau eu, spuse Cheng, este să-mi explici exact cum se vor 
desfăşura lucrurile. Nu vreau surprize. 

Dându-şi ochii peste cap, căpitanul îşi smulse trabucul, începu 
să îl rumege, pe urmă îl strigă pe secund. 

— Jimmy! 

— Da, căpitane? 

— Haide sus şi preia cârma. Trebuie să discut traseul împreună 
cu musafirul nostru. 

— Înțeles, căpitane! zise secundul care, în timp ce îl aştepta pe 
Cheng să coboare, îi făcu semn unuia dintre studenți să îi ia locul, 
să scormonească în găleată şi să arunce momeala. 

După ce Cheng şi căpitanul coborâră, secundul urcă pe puntea 
superioară. 

— Direcția? întrebă el. 

— Sud, răspunse căpitanul, privindu-l în ochi pe Cheng. 
Musafirii noştri se grăbesc. 

— Înţeles, căpitane, spuse secundul. 

Cheng detesta limbajul marinăresc, detesta mitocănia şi detesta 
faptul că soarta lui şi a misiunii pe care o avea de îndeplinit se afla 
în mâinile acestor idioţi. Îi venea să îi împuşte pe toți. 

Ca să pună paie pe foc, căpitanul îşi pierdu echilibrul când intră 
în salon. Bărbatul se redresă repede, însă incidentul nu scăpă 
ochiului ager al lui Cheng. 

— Ce vă pot oferi de băut? întrebă amfitrioana. Rom? 

— Nu! se răsti Cheng. Nimeni nu mai bea alcool. 

Femeia se uită la căpitan, care făcu un gest cu mâna. 

— Lasă-ne o clipă singuri, Angie. 

Femeia ieşi pe puntea de la pupa, unde se aflau „prințişorii” şi 
închise uşa în urma cei. 

— Echipajul lucrează pentru mine, nu pentru tine, preciză 
căpitanul. Nu tu le spui ce să facă. 

Bărbatul îl făcu pe Cheng să-şi piardă calmul. Scoțându-şi 
pistolul, acesta îl înşfacă pe Medusa de cămaşă, trăgându-l 
aproape, apoi îi vâri țeava sub nas. Mişcarea bruscă îi provocă 
valuri de durere în brațul rănit, însă era nevoie de această dovadă 
de forță ca să câştige respectul bărbatului. 

— Până când vom ajunge în Cuba, acesta este vasul meu şi toți 
trei sunteți echipajul meu. Clar? 

Căpitanul îşi ridică mâinile în aer, cu palmele la vedere şi 
răspunse: 

— Ca lumina zilei. 

— Vreau să te trezeşti din beţie. Clar? 

— Îi voi spune lui Angie să facă nişte cafea. 

— Prea bine, zise Cheng, dându-i drumul şi punându-şi pistolul 
înapoi în tocul de sub cămaşă. Şi-acum, vreau să-mi arăţi ruta şi 
să-mi spui ce situaţii neprevăzute ar putea apărea. Dacă, Doamne 
fereşte, ţi se va întâmpla ceva, vreau să mă asigur că noi, ceilalți, 
vom ajunge la destinație. 

— Doamne fereşte, repetă căpitanul, înțelegând prea bine 
amenințarea din spatele acestor cuvinte. Stai să-i spun lui Angie 
să pregătească odată cafeaua aceea. 

El îi făcu semn femeii să intre şi îi arătă lui Cheng dormitoarele. 
Unul dintre ele fusese transformat în birou şi acolo se aflau toate 
hărțile. 

— Nu, după tine, insistă Cheng. 

Clătinând din cap, căpitanul se întoarse şi îl conduse pe Bao de- 
a lungul pasarelei înguste. 

Biroul lui era dominat de o masă mare prevăzută cu o hartă, 
care oferea prea puţin spațiu de mişcare. Îi făcu semn lui Cheng să 
intre, însă acesta hotări să rămână la intrare şi se rezemă de 
cadrul uşii. 

— Fă cum vrei, zise căpitanul. 

El porni stația ca să poată asculta traficul marin, apoi alese o 
hartă dintr-o grămadă de alte hărți aşezate pe un raft prins de 
perete. 

După ce desfăşură harta pe masă, căpitanul luă un creion şi un 
raportor şi tocmai voia să îi indice poziţia lor față de Little Torch 

Key, când auzi zgomot pe hol şi văzu panica din ochii lui Cheng. 

CAPITOLUL 61 


Sunetul împuşcăturii fu asurzitor, chiar şi afară, pe puntea de 
la pupa, unde „prințişorii” priveau cum rechinii frenetici se adunau 
înapoia navei. 

Secundul, Jimmy, opri imediat motoarele, iar când studenții îşi 
ridicară privirile spre puntea superioară, îl văzură pe acesta 
privându-i cu un pistol în mână. Angie, amfitrioana, îşi făcu 
apariţia în salon cu o puşcă având ţeava retezată. În spatele ei, 
căpitanul trăgea trupul plin de sânge al însoțitorului lor bărbatul 
care îi adunase în Boston şi care trebuia să îi ducă în Cuba, de 
unde urmau să ia avionul înspre casă. Bărbatul nu le spusese 
motivul, doar că era o chestiune de viață şi de moarte şi că 
trebuiau să îi urmeze ordinele. Când el mergea să cumpere de 
mâncare sau să facă plinul, toți spuneau în şoaptă că, sigur, 
China hotărâse, în sfârşit, să pornească războiul împotriva Statelor 
Unite. 

Scena era mai mult decât şocantă. Bărbaţilor li se tăie 
respirația. Daiyu ţipă. Cadavrul era plin de sânge, iar fața îi era 
aproape complet distrusă. Nici unul dintre ei nu mai văzuse o 
privelişte atât de înfiorătoare. 

Dacă n-ar fi recunoscut îmbrăcămintea şi şuvițele de păr negru 
care mai rămăseseră, nu şi-ar fi dat seama niciodată că era el. Însă 
Daiyu Jimping ştia că era el. Îi zări umărul stâng bandajat pe sub 
cămaşă. 

— Fiți atenți! comandă căpitanul, târând trupul pe punte şi 
dând drumul picioarelor, care căzură cu zgomot. Planurile s-au 
schimbat. Angie vă va da fiecăruia câte un telefon mobil. Vreau să 
vă sunați familiile în China şi să le spuneţi că aţi fost răpiți. În 
fişierele fiecărui telefon există instrucțiuni clare şi un preț. Dacă 
familiile voastre plătesc, nu va exista nici o problemă. Dacă n-o vor 
face, atunci priviți ce se va întâmpla. 

Căpitanul îi făcu un semn din cap lui Jimmy, care cobori de pe 
puntea superioară şi îşi vâri arma la cingătoare. Ei se aplecară în 
acelaşi timp, ridicară trupul şi îl aruncară peste bord. Rechinii se 
năpustiră imediat asupra lui, sfâşiindu-l în mii de bucăți. 

— Spuneţi-le familiilor voastre că au o oră la dispoziție. 

Căpitanul luă puşca de la Angie, care scoase din geantă cinci 
telefoane iPhone încărcate şi le împărţi pe rând „prinţțişorilor” 

îngroziți. Îi văzură pe rechini sfârtecând trupul însoțitorului lor şi 
nu îşi mai puteau lua privirile de acolo. 

— Camerele telefoanelor nu funcționează, ca să ştiţi, spuse 
căpitanul, încercând să întrerupă mirajul rechinilor, aşa că să nu 
vă treacă prin minte vreo idee neinspirată. Povestiţi-le situația în 
care vă aflaţi, trimiteți-le fişierul cu instrucțiuni şi închideți. 

Căpitanul se uită la secundul lui şi adăugă: 

— Haide să facem o mică plimbare, Jimmy. Nu prea departe. 
Vreau să mă asigur că avem semnal ca banca noastră să ne 
anunțe atunci când banii încep să intre în cont. 

— Înţeles, căpitane, spuse secundul, urcând din nou pe puntea 
superioară şi pornind motoarele. 

— Angie, se adresă căpitanul femeii, aş vrea să servesc nişte 
rom acum. 

— La ordinele tale, căpitane, răspunse tânăra, făcându-se 
nevăzută înăuntru ca să-i aducă băutura. 

Pe fețele tinerilor chinezi se vedea un amestec de şoc, teamă şi 
dispreț. Căpitanul zâmbi şi le făcu semn să se grăbească şi să 
sune. Aceştia începură rând pe rând să sune acasă. 

De îndată ce convorbirile se încheiară, Angie adună telefoanele, 
iar studenţii fură mânațţi în salon. După ce li se legară mâinile şi 
picioarele, li se ordonă să se aşeze pe podea. În timp ce Jimmy 
cârmuia vasul, Angie stătea la plajă pe puntea din spate, iar 
căpitanul şedea confortabil într-un fotoliu lângă studenți, cu arma 
în poală, îşi savura băutura şi se uita la televizor. 


Patruzeci şi cinci de minute mai târziu, secundul cobori repede 
scara şi îşi vâri capul în salon. 

— Căpitane, vino repede. Avem o problemă. 

Câţiva „prințişori” îşi ridicară capetele plini de speranță. 

— Angie, vino aici şi stai cu ochii pe ei, strigă căpitanul, apoi, 
întinzându-i puşca, el adăugă: Dacă mişcă sau scot un sunet, 
împuşcă-i. Pe toți. 

— Înţeles, căpitane, răspunse ea, aţintind asupra studenților 
una dintre cele mai amenințătoare priviri pe care aceştia o 
văzuseră vreodată. 

Se vedea clar că femeia nu era străină nici de violență, nici de 
astfel de afaceri. Nici unul dintre „prințişori” nu îndrăzni să scoată 
un sunet. 

De unde se aflau, cu spatele la canapea, ei puteau vedea afară, 
pe fereastra opusă. La orizont se zărea un punct portocaliu şi 


334 


strălucitor care se apropia din ce în ce mai mult. 

În scurt timp, nu numai că zăriră elicopterul pazei de coastă a 
Statelor Unite, ci auziră şi huruitul rotoarelor. 

Când acesta ajunse aproape deasupra lor, se auzi o voce din 
difuzorul elicopterului. 

— Paza de coastă a Statelor Unite. Lăsaţi armele jos şi opriți 
vasul. 

Studenţii auziră două împuşcături afară şi schimbară priviri 
îngrozite. 

Se auziră alte două împugşcături, iar motoarele fură oprite. 

— Voi, cei din vas, tună vocea din difuzor, ieşiţi afară cu mâinile 
sus! 

— Fă cum spun, Angie! strigă căpitanul. Acum! 

— Nu! strigă ea. 

Afară, elicopterul îşi schimbă poziţia şi, brusc, o frânghie grea 
lovi puntea de la pupa. Câteva secunde mai târziu, soldați în 
echipamente tactice alunecară pe frânghie şi dădură năvală în 
salon şi pe puntea superioară. 

Amfitrioana aruncă arma exact în momentul în care fu trântită 
la pământ de echipa pazei de coastă. Aducându-i mâinile la spate, 
soldații i le legară cu cătuşe din plastic, apoi doi dintre ei fugiră să 
verifice restul vasului. 

Se auzi „Liber! Liber!” pe măsură ce aceştia verificau fiecare 
încăpere. Când aceştia reveniră în salon, colegii lor intrară şi îi 
aruncară pe căpitan şi pe secund la podea, cu fața în jos şi cu 
mâinile prinse la spate cu cătuşe din plastic. 

În mai puţin de cincisprezece minute, la fața locului îşi făcură 
apariția două nave ale pazei de coastă. De îndată ce studenții 
chinezi fură transferați la bordul uneia dintre ele, aceasta se 
întoarse şi se îndreptă către uscat. 

Abia atunci liderul echipei SWAT îi „eliberă” pe membrii 
echipajului vasului de pescuit. 

— Băieți, jucaţi cam dur, spuse Sloane frecându-şi încheieturile 
mâinilor. 

Ofiţerul pazei de coastă zâmbi. 

— Ar fi trebuit să le vedeți fețele puştanilor. Erau îngroziți. 

— Asta-i nimic, răspunse Chase, ridicându-se în picioare. Să le 
fi văzut fețele când l-am aruncat pe „John Doe?” la rechini. N-o să 

mai privească supa de rechin cu aceeaşi ochi. 

— Să nu-l scăpațţi, spuse Harvath când cei doi membri ai 
echipei se pregătiră să transfere pe vasul lor răcitorul care 
conținea dispozitivul EMP din Nashville. 

Harvath se ridică în picioare, intră în galeră, îşi scoase telefonul 
din sertar şi îl sună pe Nicholas, care se întorsese la sediul CNAA 
şi lucra cu NSA. 

— Au muşcat momeala chinezii? întrebă el. 

— Şi cârligul şi firul şi plumbul, răspunse Nicholas. Când puștii 
au început să dea telefon, serviciile secrete chineze au inițiat 
urmărirea imediată a apelurilor. La scurt timp după aceea, 
telefonul lui Ho a început să sune. Deoarece Medusa era omul lui, 
au dat vina pe el pentru tot. 

— Bine, spuse Harvath. De îndată ce suntem gata să le dăm 
voie „prințişorilor” să sune acasă, vreau ca Stephanie Esposito să 
asculte. Haide să încheiem povestea. 

— Am înțeles. Altceva? 

— Mda, spune-i lui Ren Ho că se apropie din ce în ce mai mult 
de revederea cu fiul lui. 

— Se rezolvă, răspunse Nicholas. Succes cu interogarea lui Bao 
Deng, sau mai bine zis, Tai Cheng? 

— Spune-i Bătrânului că îl voi suna de îndată ce aflu ceva. 

Zicând acestea, Harvath întrerupse convorbirea şi se duse în 
cabina principală. Pe canapea, dezbrăcat până la chiloți, era întins 
Tai Cheng. 

După ce Sloane pătrunse pe pasarelă şi îl electrocută cu 
Taserul, Harvath îi injectase o seringă plină cu ketamină. Apoi îl 
târâseră în cabina principală, unde îl dezbrăcară de haine, îi 
îndepărtaseră bandajul de la umăr, îi aşezaseră o bucată de bandă 
adezivă pe gură şi îl legaseră de mâini şi de picioare cu cătuşe din 
plastic. 

Pe urmă îmbrăcară cadavrul anonim, cu păr negru şi desfigurat, 
adus de la morga din Miami şi îl împroşcară cu sânge de porc, 
Sloane trase un glonț în aer, iar Harvath târî trupul mutilat afară 
ca să îl vadă „prințişorii”. 

Ca intermediar între cel de-al Doilea Departament şi 
contrabandistul Medusa, Ho fusese de un real ajutor. Oferise 


pseudonime pentru o persoană a cărei identitate reală e necunoscută (n. 
red.). 

suficiente informații astfel încât FBl-ul să îi poată aresta pe 
proprietarul vasului şi pe membrii echipajului. 

Ho fusese cooperant până la sfârşit. Numise locaţiile unde se 
aflau membrii celulelor din fiecare oraş şi explicase cum 
funcționau dispozitivele cu puls electromagnetic. Dăduse chiar şi 
detalii referitoare la felul cum fuseseră introduse în ţară şi cine 
fusese implicat. Explicase cum funcţiona divizia de informaţii 
militare din China, cine fusese implicat în planul „Dragonul de 
zăpadă” şi cine îl concepuse. În cele din urmă, vorbise despre 
colonelul Jiang Shi şi despre credința lui că odată ce luminile se 
vor stinge, America va îngenunchea în fața Chinei. 

Ho era un izvor de informaţii, iar Harvath fusese sincer când îi 
spusese că, dacă va coopera, îşi va putea revedea fiul. 

Harvath fusese la fel de sincer şi când îi zisese lui Tai Cheng că 
va avea grijă să ajungă în Cuba, însă nu cu barca, ci zburând de la 
baza aeronavală de la Key West către lagărul GITMO de la baza 
navală din Golful Guantanamo. 

CAPIIOLUL 02 
DOUĂ SĂPIĂMÂNI MAI TÂRZIU 


Harvath refuzase ideea de a fi luat cu limuzina, dar autorităţile 
insistaseră. Deoarece nu avusese încotro, el acceptase, în cele din 
urmă. 

În timp ce privea lumea care se perinda dincolo de geamul 
maşinii, el reflecta asupra a tot ce se întâmplase. Reuşise cu greu 
să îl facă pe Cheng să vorbească, însă reuşise, iar apoi Harvath îl 
dăduse pe mâna echipei de la GITMO. În baza a ceea ce 
„prințişorii” le spuseseră familiilor lor, Comitetul Permanent al 
Politburo şi, prin urmare, cel de-al Doilea Departament credeau că 
Cheng fusese împuşcat şi aruncat la rechini în apele din Florida. 
Informaţiile furnizate trebuie să fi fost extrem de valoroase pentru 
Statele Unite. 

După ce Harvath îi trimisese pe Ahmad Yaqub, pe Khuram 
Hanjour şi pe Tai Cheng echipei GITMO în decurs de o săptămână, 
anchetatorul şef îi mulțumise şi îi sugerase să se apuce o vreme de 
un hobby, cum ar fi pescuitul, de exemplu. Preşedintele însă avea 
alte planuri pentru el. 

Harvath era impresionat de cum gestionase preşedintele Porter 
întreaga situaţie. Cu ajutorul informațiilor pe care echipa SEAL le 
obținuse în Coreea de Nord, preşedintele construise un caz solid 
împotriva Chinei. Deşi fusese scandalizat că vreo administrație ar 
oferi în secret obligaţiuni colaterale şi ar ascunde acest lucru de 
cetățenii americani, găsise totuşi o portiță de scăpare. 

Chinezii inițiaseră un act de război împotriva Statelor Unite. 
Scopul era să grăbească prăbuşirea Americii, astfel încât China să 
poată avea acces la resursele de care avea nevoie cu atâta 
disperare. Preşedintele găsi de cuviință ca datoria Americii față de 
China să fie ştearsă, în întregime. Chinezii se înfuriară, dar nu 
puteau face absolut nimic în această privinţă. Îşi pierduseră 
legitimitatea şi îşi ştirbiseră reputația. Preşedintele intenționa să 
profite de acest avantaj, pentru a obţine orice beneficiu economic 
şi diplomatic. 

El le impuse nord-coreenilor nişte condiții extrem de severe 
pentru că ajutaseră la fabricarea armelor cu puls electromagnetic 

şi le livraseră cu bună ştiinţă chinezilor, plus că le permiseseră 
soldaților chinezi să se antreneze pe teritoriul lor pentru un atac 
împotriva Americii. 

Porter fusese mişcat de povestea lui Jin-Sans, băieţelul pe care 
echipa „Gold Dust” îl salvase din lagărul de muncă din Coreea de 
Nord. Pe lângă o mulțime de alte cereri de natură economică şi 
militară, preşedintele Porter obligase guvernul nord-coreean să 
accepte tot felul de inspecții, inclusiv de la Agenţia Internaţională 
pentru Energie Atomică, de la Amnesty Internaţional şi de la 
Crucea Roşie. Ori acceptau, ori vor fi anihilați total. 

Preşedintele se consultase cu aliaţii înainte să ridice telefonul şi 
să îi informeze pe chinezi şi pe nord-coreeni despre consecințele 
acțiunilor lor şi despre despăgubirile pe care erau obligaţi să le 
plătească. Aliaţii ştiau că ar fi putut fi îndreptat împotriva țării lor 
acelaşi complot, prin urmare, fuseseră alături de Statele Unite, 
căzând de acord să le sprijine în toate demersurile pe care alegeau 
să le ia. Era bine să li se aducă din când în când aminte cine le era 
prieten şi cine le era duşman. Păreau să îi amestece în mod 
regulat, iar acest lucru era îngrijorător. 

În ceea ce îi privea pe chinezi, Statele Unite emiseră o ultimă 
cerință. „Prințişorii” rămâneau oaspeți ai Statelor Unite până când 
acea cerință era îndeplinită. 


Colonelul Jiang Shi se duse la fereastră şi privi fulgii de zăpadă 
care începuseră să cadă. Buştenii din şemineu trosneau şi 
pocneau, dând viață unei puternice văpăi portocalii. Cabana 
luxoasă de la munte nu diminua cu nimic aversiunea pe care el o 
simţea față de clasa politică din China. 

Secretarul general şi Comitetul Permanent al Politburo îl 
învinuiseră, desigur, pe el pentru eşecul „Dragonului de zăpadă”. 
Se gândise să fugă. Avea bani, conexiuni. Cu toate astea, ştia că îl 
vor găsi, în cele din urmă. Cineva născut cu instinct de prădător, 
care nu ştia altceva decât să vâneze. Nu avea nici un rost să fugă. 
Prin urmare, se întorsese la muncă, aşteptase să fie chemat, să 
aibă parte de un proces rapid şi de un glonț în ceafa, iar factura să 
îi fie trimisă soției lui. Însă nu fusese nici judecat, nici executat. 

Din câte se părea însă, secretarul general şi Comitetul 
Permanent al Politburo erau mai preocupați să găsească un atu, 
ceva care să le ofere americanilor pentru a preveni inevitabilul. Nu 
îi interesa ce era. Ar fi aruncat leilor orice altă țară doar ca să se 
salveze pe ei. Shi nu îi mai văzuse niciodată atât de convinşi că 

americanii vor uni lumea împotriva lor în caz de război. 

Cei de la cel de-al Doilea Departament lucrau non-stop ca să 
pună la cale un plan. Încercau să găsească metode pentru a 
preveni războiul, dar discutau şi despre situații neprevăzute care 
puteau apărea în caz de război. Membrii Comitetului Permanent al 
Politburo voiau ca Shi să se concentreze asupra acestor aspecte. În 
ciuda faptului că operaţiunea sa, „Dragonul de zăpadă”, eşuase, 
aceştia ajunseseră, în cele din urmă, să îi aprecieze priceperea 
când venea vorba despre războiul fără limite. Dacă avea să înceapă 
un război, CPP, APE şi cel de-al Doilea Departament aveau nevoie 
de un plan clar ca să îl câştige. Miza nu fusese niciodată atât de 
mare, mai ales că membrii CPP erau convinşi că noul preşedinte 
american era atât de ațâţat, încât intenţiona să lanseze un atac 
nuclear global. 

De aceea fusese invitat colonelul Shi la cabana din munţi a CPP. 
Chinezii fuseseră de acord să anuleze toate datoriile americanilor, 
însă acest lucru nu se dovedise suficient. Statele Unite aveau o 
sete de sânge care nu putea fi stăvilită. Chinei îi trebuia un plan, 
un plan genial, iar Jiang Shi reuşise să găsească mai multe 
variante până când sosiseră aceştia la cabană. 

Shi se îndepărtă de la fereastră, se apropie de şemineu şi mai 
puse un buştean pe foc. Cina îl aştepta pe masă. Nu prea îi fusese 
foame, dar ştia că trebuia să mănânce. 

Aşezându-se la masă, el îşi desfăcu în poală şervețelul împăturit 
într-o manieră elegantă. Atunci observă o cutiuță de cadou din 
lemn care fusese aşezată sub şerveţel. 

Deschise cutiuța, iar înăuntru văzu o fisurină micuță. Era un 
dragon de zăpadă, sculptat de mână dintr-o bucată mică de fildeş. 
Lângă el se afla o felicitare albă. 

Pe ea stătea scris frumos numele lui Shi în caractere chinezeşti. 
Se întrebă dacă era un simbol de recunoştinţă din partea CPP 
pentru tot ceea ce făcuse sau, poate, chiar din partea secretarului 
general cunoscut pentru că oferea astfel de cadouri rafinate. 

Deschizând felicitarea, Shi simți cum inima i se opreşte în loc 
când citi cuvintele scrise la fel de frumos, dar în engleză: 


America nu se supune nimănui. 
Înainte ca Shi să îşi dea seama ce se întâmpla, Harvath îi 
încolăci sârma în jurul gâtului, trase în spate cât putu de tare şi îşi 
încrucişă mâinile. 

Colonelul Jiang Shi se împotrivi când sângele îi țâşni din gât, 
dar numai pentru o secundă. Ultimul lucru pe care îl văzu înainte 
să moară erau fulgii de zăpadă care cădeau afară. 

leşind din cabană şi coborând dealul către limuzina pe care CPP 
şi secretarul general i-o puseseră la dispoziție, Harvath îşi scoase 
telefonul mobil şi îi trimise următorul mesaj preşedintelui: 


Dragonul de zăpadă a murit. 

MUIȚUMIRI 


În viața unui scriitor există mulți oameni importanţi cărora 
acesta trebuie să le mulțumească atunci când i se publică o carte 
nouă, iar eu încep mereu cu voi, cititorii mei nemaipomeniți. Vă 
mulțumesc tuturor pentru susținere şi pentru recomandările 
făcute. Nici dacă aş amplasa panouri în întreaga lume, acest act 
nu ar avea puterea pe care o aveți voi când vorbiți cu un prieten, 
un coleg sau un membru al familiei şi îi spuneți: „Trebuie să citeşti 
cartea asta a lui Brad Thor...” Nu găsesc suficiente cuvinte ca să 
vă mulțumesc pentru că sunteți cei mai buni ambasadori pe care 
şi i-ar dori un scriitor. 

Fără minunații librari, nu ați ține acum în mână această carte. 
Le sunt foarte recunoscător tuturor, pentru că îmi vând romanele 
şi le prezintă şi altor cititori noi în fiecare zi. De fiecare dacă când 
cumpăraţi una dintre cărțile mele, să ştiţi că interacționaţi cu un 
grup de oameni foarte speciali. 

James Ryan, Rodney Cox şi Sean F. Sunt oameni extrem de 
talentați care nu m-au dezamăgit niciodată, nici personal, nici 
profesional. Indiferent cât de grea este provocarea, ei găsesc 
întotdeauna soluția perfectă. Vă mulțumesc, domnilor, pentru 
profesionalismul, patriotismul şi prietenia de care dați dovadă. 

Pete Scobell, Jeff Boss, Peter Osyff şi Jon Sanchez nu numai 
că sunt un grup minunat de oameni, dar au contribuit enorm şi la 
verosimilitatea acestui roman. Mulțumirile pe care le aduc lor 
depăşesc contribuția lor dezinteresată. America este un loc mai 
bun datorită lor. 

Aş dori să le mulțumesc şi bunilor mei prieteni Chad Norberg, 
Frank Gallagher, Jeff Chudwin, Robert O'Brien, Steve 
Adelmann de la Citizen Arms, care au inventat carabina Hoplite, 
lui Tony Williams, director de vânzări la Aimpoint, lui Steve 
Tuttle, vicepreşedinte al Communications TASER Internaţional, 
Inc. Şi altor doi prieteni, care sunt doi dintre autorii mei preferați: 
James Rollins şi J.L. Bourne. 

Aş dori să îi mulțumesc şi designerului de cuțite, James 
Williams, de la CRKT, lui Heidi A. Fedak, de la Gulfstream 
Aerospace Corp şi lui Nate, de la Grumpys Bail Bonds din 
Nashville. 

Mai există şi alte persoane care au contribuit la Act de război, 

dar care, din motive de securitate, au cerut ca identitatea lor să nu 
fie dezvăluită. Lor, precum şi bărbaţilor şi femeilor cu care 
lucrează, le mulțumesc pentru ajutor şi pentru serviciul 
dezinteresat adus minunatei noastre națiuni. 

Personajele Stephanie Esposito, Jimi Fordyce, Lester (Les) 
Johnson, Anne Reilly Levy şi Heidi Roe au fost astfel numite în 
roman datorită contribuţiilor generoase aduse cauzelor în cinstea 
lor. Sper ca toată lumea să aprecieze modul în care le-am folosit 
numele. Mulţumesc pentru generozitate tuturor celor care s-au 
implicat. 

O editare excelentă are loc atunci când ai o echipă 
nemaipomenită. Începând cu fenomenala Carolyn Reidy şi 
extraordinara Louise Burke şi terminând cu minunata Judith 
Curr, am alături de mine cea mai bună echipă din branşă. 
Mulţumesc tuturor celor de la Simon Schuster, pentru tot ce ați 
făcut şi continuaţi să faceți pentru mine. 

În centrul nemaipomenitei mele echipe se află cel mai incredibil 
editor şi publicist pe care şi l-ar putea dori un scriitor, remarcabila 
Emily Bestler. Acesta este motivul pentru care ne-am înţeles încă 
din prima zi. Nu este doar cea mai bună în ceea ce face, dar este şi 
o plăcere să lucrezi cu ea. Are întotdeauna grijă de mine, iar 
pentru asta îi sunt profund recunoscător. Mulţumesc, Emily. 

Minunatul meu publicist, David Brown, este o forță cu care să 
te mândreşti. Nu este doar cel mai amabil bărbat pe care l-am 
cunoscut vreodată, ci şi un om muncitor şi dedicat. David, îți 
mulțumesc pentru tot. 

Pe lângă David, extraordinarele Cindi Berger şi Cară Măsline 
de la PMK continuă să ne ajute să stabilim noi recorduri de 
vânzare pentru fiecare carte pe care o publicăm. Mulţumesc, 
doamnelor. 

Dacă eşti foarte norocos, poţi porni la luptă cu o armată pe care 
o iubeşti — iar acesta este, clar, cazul meu. Le mulțumesc celor de 
la Simon Schuster, Emily Bestler Books/Atria şi Pocket Books, 
inclusiv lui Michael Selleck, Ben Lee, Kate Cetrulo, Megan 
Reid, Irene Lipsky, Lisa Keim, Valerie Vennix, Ariele Fredman, 
echipa de vânzări de la Emily Bestler Books/Atria şi de la 
Pocket Books, inclusiv lui Gary Urda, John Hardy şi Colin 
Shields, Jeanne Lee şi Departamentelor de Artă ale Emily 
Bestler  Book/ Atria şi Pocket Books, Al Madocs şi 
Departamentului de Producţie al Emily Bestler Book/Atria, lui 
Chris Lynch, Tom Spain, Sarah Lieberman, Desiree Vecchio, 

Armând Schultz şi departamentului audio de la Simon 
Schuster. 

Îmi face plăcere să vă anunţ că, la terminarea romanului Act de 
război, am semnat un nou contract cu Simon Schuster, prin 
urmare, ne vom mai întâlni pe viitor cu Scot Harvath. 

Contractul a fost semnat datorită lui Heide Lange şi Sanford J. 
Greemburger Associates. Heidi Lange este cel mai bun agent 
literar din lume şi am învățat de la ea mai multe despre activitatea 
editorială şi despre afaceri decât aş fi putut spera să învăţ în două 
vieți de om. Este o negociatoare extraordinară, o avocată fantastică 
şi una dintre cele mai dragi prietene. 

Minunatele Stephanie Delman şi Rachel Mosner întregesc 
echipa lui Heide. Vă mulțumesc vouă şi celorlalți de la SJGA, 
pentru tot ceea ce faceți în fiecare zi pentru mine. Vă apreciez 
foarte mult. 

La Hollywood, prietenul meu de-o viață şi avocatul Scott 
Schwimer continuă să facă magie prin munca lui. Mulţumesc 
pentru tot, Scottie. 

La Thor Entertainment Group, Yvonne Ralsky este în 
continuare un geniu absolut care debordează de creativitate şi 
ingeniozitate. Compania noastră se află într-o etapă extraordinară, 
iar tu ţi-ai adus un aport uriaş la asta. Mulţumesc, YBR. 

Fericirea în viață constă în trei lucruri - să ai ce să faci, să ai pe 
cine să iubeşti şi să ai la ce să speri. Cel mai important aspect 
pentru mine este să iubesc pe cineva. Splendida mea soție, Trish, a 
fost cea care m-a încurajat să îmi urmez visurile şi să devin 
scriitor. Tot Trish a fost cea care i-a adus pe lume pe cei doi copii 
minunati ai noştri. O viață fără iubire este o viață neimplinită, iar 
pentru asta sunt recunoscător familiei mele. Mă ţin cu picioarele 
pe pământ şi mai fericit decât mi-aş fi imaginat vreodată că voi fi. 
Vă mulțumesc că m-aţi suportat în timpul procesului de scriere. 
Vă iubesc pe toți mai mult decât veţi şti vreodată. 

În încheiere, dați-mi voie să spun că încerc neîntrerupt să 
adaug idei noi şi captivante care să facă lectura romanelor mele 
mai plăcută. Vă rog să accesaţi Bradthor.com pentru a primi 
notificări rapide, amuzante şi uşor de citit, unde ofer concursuri, 
premii şi bonusuri, precum şi alte caracteristici speciale care aduc 
la viață locaţiile din romanele mele. 

Vă mulțumesc pentru sprijinul vostru. Ne vedem în curând cu o 
nouă aventură! 

„Act de Război este unul dintre cele mai 
bune thrillere ale lui Brad Thor. rivalizând 
cu tot ce s-a scris înainte.“ 

ZENKSMORNINGREPORT.COU 


„În ultimul thriller al lui Brad Thor, Act de război, Scot Harvath 
primeşte undă verde de la preşedinte pentru a stopa o 
operaţiune teroristă împotriva Americii. Romanele lui Thor se 
bazează pe acţiuni care au loc la cel mai înalt nivel. la fel cu 
cele mai multe thrillere din subcategoria aceasta. incluzând 
misiuni speciale secrete şi războiul împotriva terorii. Soldaţii 
folosesc orice mijloace aflate la dispoziţia lor, ca să ţină în 
siguranţă Statele Unite. Şi Thor îşi transformă cititorii, ei 
având impresia că participă, parcurgându-i cartea, la un TV 
show, cum e cunoscutul «24», direct în pagină!" 

ASSOCIATED PRESS 


„Din Hong Kong în America. apoi în Coreea de Nord şi China. 
cu Al Qaeda şi puşcaşi marini din Navy Seal la bord. cititorul 
aflat în această navă virtuală abia îşi trage respiraţia în călă- 
toria extraordinară pe care a conceput-o Brad Thor.“ 

